
Introducere 


Ce anume face acceptabil si chiar util un volum de autor constituit din 
studii şi comunicări, unele dintre ele publicate deja de-a lungul unui număr de 
ani în volume colective şi reviste de specialitate ? 

Un argument ar fi acela al dorinţei de a face respectivele studii şi comu- 
nicări accesibile unui public românesc mai larg : două din textele care urmează 
au fost publicate în limba franceză, un altul este în curs de publicare tot în 
limba franceză, iar circulaţia revistelor de specialitate, indiferent dacă sunt 
româneşti sau străine, a fost în ultimul deceniu din ce în ce mai restrânsă, din 
cauză că bibliotecile noastre nu fac faţă realităţii economiei de piaţă... 

Argumentul cel mai important este însă altul. Dincolo de aspectul frag- 
mentar, există aici o triplă unitate - de obiect, de metodă şi de perspectivă 
teoretică -, ce exprimă într-o măsură semnificativă o traiectorie şi opţiuni 
ştiinţifice personale. 

Luat în întregul său, acest volum creionează o imagine longitudinală şi 
destul de coerentă, chiar dacă departe de a fi sistematică şi completă, a 
tranziţiei instituţiei universitare a anilor '90 către ceea ce se vrea a fi un mod 
de funcţionare democratic. În context, sunt semnalate unele surse ale , supra- 
vietuirilor” trecutului, unele efecte perverse ale acţiunilor orientate în prin- 
cipiu către construcţia unei instituţii universitare capabile a se înscrie în 
spaţiul educativ european, precum şi unele surse ale instabilității noilor opţiuni 
valorice. De asemenea, de la un studiu la altul este cristalizat tot mai limpede 
un portret idealtipic al actorului social al tranziţiei (poate, mai general, al 
lumii „postmoderne” ?), lipsit de ataşamente foarte stabile, capabil să se 
mişte după o logică „şi-nici” printre diferite seturi de valori-norme, să gliseze 
fără „socuri biografice” de la o ipostază identitară la alta. 


Pe de altă parte, cititorul poate urmări aici cristalizarea progresivă „în act” 
a unei metode calitative: o variantă personală a ceea ce în literatura de 
specialitate este desemnat prin expresia grounded theory (explicaţia ştiinţifică 
construită treptat printr-un du-te-vino continuu între documentarea teoretică 

variată, culegerea datelor „de teren”, analiza / interpretarea şi integrarea lor 
într-un model coerent). O metodă care combină diferite tehnici şi procedee : 
observaţia etnologică, convorbirile informale şi interviurile semistructurate 
de tip istoria vieţii, ca tehnici de culegere a datelor; analiza de conţinut în 
diferite variante (tematică, analiza relaţiilor prin opoziţie, analiza herme- 
neutică...), aplicată la producţiile verbale ale actorilor în situaţie, la datele de 
interviu şi la documente, ca procedee de prelucrare şi interpretare a acestor 
date. Acest aspect metodologic îşi dezvăluie o dată în plus însemnătatea, dacă 
luăm în considerare situaţia existentă în sociologia românească a ultimului 
deceniu : în timp ce metodele cantitative au înregistrat un avans remarcabil, 
sub impulsul cererii sociale care a solicitat cu precădere sondajul de opinie, 
metodele calitative au fost îmbrăţişate - de ce să ne ascundem după deget? — 
mai ales de acei aspiranti la statutul de sociolog mai putin familiarizați nu 
numai cu calculul matematic şi cu informatica, dar şi - mai larg - cu precizia 
si cu rigoarea culegerii, analizei şi interpretării datelor. Riscurile nu au 
întârziat să se materializeze, iar metodele calitative au devenit - în minţile 
multora şi, din nefericire, chiar în unele publicaţii — sinonime cu descrierile 
facile (rezumate ale relatărilor subiecţilor), cu aplicarea mecanică şi super- 
ficială a unor scheme conceptuale, cu lipsa de rigoare a rationamentelor, cu 
absenţa oricărei proceduri de obiectivare a cunoaşterii produse. În această 
atmosferă, cel puţin câteva dintre textele prezentate aici pot avea şi o valoare 
didactică : fără a pretinde că a atins un stadiu de cristalizare în care ezitările 
şi chiar erorile ar fi complet eliminate, metoda este prezentată tot mai explicit 
de la un studiu la altul, cu furnizarea de probe empirice pentru fiecare ipoteză 
şi cu numeroase interogatii de inspiraţie postmodernă, îndeosebi asupra 
fiabilităţii datelor de interviu şi asupra subiectivitätii cercetătorului ca membru 
al grupurilor studiate. 

În sfârşit, este aici schitatä şi aplicată în cercetarea empirică — constant şi 
din ce în ce mai sistematic — o încercare personală în domeniul paradigmelor 
teoretico-metodologice, al cărei prim crochiu l-am conturat deja într-o lucrare 
mai veche!. Printr-un ansamblu de propoziţii ce caută să reconstituie complexi- 
tatea vieţii sociale integrând diferite dezvoltări teoretice ale secolului XX în 
tradiţia sociologică a „faptului social total”, această încercare paradigmaticä 
se străduieşte, pe linia multor altele în zilele noastre, să iasă din impasul 


1. Elisabeta Stănciulescu, Sociologia educației familiale, vol. II, Familie şi educație 
în societatea românească. O istorie critică a interventionismului utopic, laşi, 
Editura Polirom, 1998, în special pp. 378-382. 

gândirii sociologice în termeni dilematici: macro- sau micro-? structuri / 
sisteme sau actori în situaţie ? etc. Pe scurt, se pleacă de la ideea unui actor 
social (individ, grup) care urmăreşte întotdeauna un proiect propriu, într-o 
situaţie socială în care dispune şi este constrâns de o pluralitate de repere 
de orientare (modele, structuri): ordinea „de drept”, modelul cultural- 
-tradițional şi ordinea interactionalä (a întâlnirilor fatä-în-fatä), ideologia 
teoretic-discursivă. Regăsim aici teza actorului în situaţie, comună abordărilor 
microsociologice, dar este vorba despre o situație întotdeauna structurată de 
valori-norme-reguli preexistente şi, mai mult, structurată plural. În plus, 
acest pluralism structural este de multe ori contradictoriu şi greu lizibil, astfel 
încât actorul-proiect evoluează întotdeauna într-o situaţie caracterizată prin 
ceea ce am numit suspiciune structurală : nevoia de a-şi proba loialitatea faţă 
de diferitele modele de orientare. Pentru a-şi duce la bun sfârşit proiectul 
propriu în acest context, actorul social trebuie să se orienteze, să imagineze şi 
să instituie forme de articulare între diferitele repere (constrângeri) pe care i 
le furnizează situaţia. Din formele sociale preexistente, el va crea forme 
sociale noi, de articulaţie, iar dacă respectivele forme se dovedesc acceptabile, 
cu alte cuvinte reuşesc să nu intre în conflict cu nici unul dintre modelele de 
orientare în funcţiune în situaţia dată, există şanse extrem de mari ca ele să fie 
instituite ca forme / structuri sociale noi. Structura preexistentă (pluralismul 
structural) funcţionează ca temei - cadru (de)limitativ general şi ansamblu de 
resurse — pentru o nouă structurare în cursul experienţei, iar structurile create 
(structuri ale experienţei / vieţii cotidiene sau structuri de articulaţie) nu neagă, 
cu rare excepţii, nici una dintre structurile preexistente, dimpotrivă, le traver- 
sează pe toate şi articulează diferitele lor componente în configurații noi. 


Pe parcurs, am identificat deja un număr de astfel de forme sociale (struc- 
turi ale experienţei / de articulaţie) pe care le-au putut genera situaţiile comu- 
niste şi post-comuniste: logica „şi-nici” în identificarea cu diferitele seturi 
de valori-norme-reguli (modele de orientare), „jocul cu regula”, „morala 
complicităţii demonstrative”, „solidaritatea tăcută”, „omul în sistem” şi 
„omul de casă” etc. Importanţa cunoaşterii lor este capitală, pentru că nici un 
proiect politic de reformă socială nu poate spera să reuşească dacă nu le 
controlează. În fapt, numai o gândire simplistă îşi mai poate imagina că 
bătălia pentru un stat de drept democratic este purtată numai împotriva 
structurilor comuniste ca atare, în calitate de ideologie politică, prevederi 
juridice şi forme birocratic-administrative. Un fenomen social nedorit, cum 
este de exemplu marea corupţie, nu mai îmbracă astăzi forma simplă a 

transgresärii uşor sanctionabile a normelor, ci forma articulării acestora în 
configurații experientiale care îi permit actorului-proiect o mare libertate de 
mişcare (el „joacă cu regula”, nu se situează în afara normelor). 

Am numit această posibilă paradigmă - care combină teze ale mai multor 
modele teoretice cunoscute, situându-se totuşi cel mai aproape de etnometo- 
dologie şi fenomenologie - sociologie a articulării. Ea se află abia într-un 
stadiu incipient, cu multe „locuri goale” în argumentatie, cu multe ezitări, cu 
multe probleme departe de a-şi găsi rezolvarea, iar din acest motiv nu 
îndrăznesc încă să încerc a o descrie într-o formă mai sistematică. Studiile 
cuprinse în acest volum conservă toate neajunsurile menţionate. Am operat în 
mai multe locuri unele modificări faţă de textele iniţiale, dar fiecare nouă 
intervenţie care rezolvă parţial o problemă deschide un alt evantai de probleme 
de rezolvat. Mi se reproşează adesea că as fi „perfecţionistă” şi că, încercând 
să fac prea mult, risc de multe ori să blochez unele lucruri care, cu toate 
defectele lor, pot aduce totuşi un profit (aici : intelectual). Am ascultat acum 
de această logică deoarece cred că, în ansamblul lor, textele care urmează îi 
pot oferi deja specialistului interesat de paradigme teoretico-metodologice un 
desen cu destule linii suficient de articulate şi de clare pentru a alimenta 
propria-i reflecţie critică, iar începătorului în domeniul sociologiei câteva 
repere orientative utile. 


x k % 


Evolutiile reflectiei cu privire la etica profesională au făcut ca la începutul 
fiecărui volum să găsim din ce în ce mai frecvent un paragraf în care autorul 
le adresează mulțumiri acelora care au contribuit la cercetarea respectivă. 
Etica profesională îmi cere să le multumesc aici subiecților care au acceptat 
să participe la cercetări, uneori — ca în cazul foştilor lideri comunişti - de pe 
poziții foarte delicate. Le multumesc tuturor, cu toată căldura, atât pentru 
încrederea, cât si pentru timpul acordate. 

La limită, aceeasi etică profesională ar trebui poate să le impună cercetă- 
torilor să le prezinte scuze acelora care au fost subiecti într-o cercetare fără 
să o ştie, deci fără să li se ceară în prealabil permisiunea, aici: membri ai 
administrației universitare, cadre didactice si studenți. Face însă parte din 
specificul muncii de sociolog (etnologul / antropologul, dar si psihologul se 
află de multe ori în aceeasi situație) sä-si observe „obiectul” fără să-i infor- 
meze pe membrii grupului în legătură cu aceasta. De asemenea, face parte din 
specificul muncii de cercetare în aceste domenii riscul ca imaginea construită 

în final de cercetätor sä nu fie pe placul unora dintre subiecti. Cu deosebire 
acestora din urmă doresc să le prezint aici scuze, în măsura în care — în pofida 
grijii mele pentru asigurarea anonimatului — unii s-ar putea recunoaşte în 
ipostaze mai puţin democratice decât le-ar plăcea să creadă despre ei înşişi. 
Gândesc că este util să le reamintesc că în cadrul unei cercetări nici unul 
dintre subiecţi nu este judecat în calitate de individ (persoană) cu calităţi şi 
defecte, cu responsabilităţi sau vinovätii - cine nu le are ? —, ci este „agregat” 
cu alţii, în calitate de membru anonim, în egală măsură „victimă” şi „vinovat” 
în calitatea sa dublă de purtător al realităţii grupului şi de participant la 
construcţia acestei realităţi. În orice caz, nu face parte din meseria de sociolog 
nici să judece şi să găsească vinovaţi, nici să protejeze, cu atât mai puţin să 
cosmetizeze imaginea de sine a indivizilor pe care i-a observat şi cu care a stat 
de vorbă, sau a grupurilor studiate. O ultimă observaţie pare obligatorie. 
Cititorul este invitat să vadă în aceste texte analize ale unor fenomene sociale, 
cu un anume grad de generalitate, iar nu descrieri ale unor realităţi concrete, 
identificabile într-o instituţie anume. Am mai spus-o şi altă dată: cu cât sunt 
mai multi aceia care pot recunoaşte în paginile unei cărţi experienţe ale vieţii 
lor, cu atât analizele au şanse să se dovedească valide. 


Capitolul 1 


Avataruri ale democratiei de tranzitie 
(19941) 


Societăţile est-europene ale ultimilor ani par a trimite la vechiul adagiu 
bellum omnium contra omnes. Reconstrucţia post-totalitară a raporturilor 
sociale prezintă pretutindeni un aspect conflictual vizibil cu ochiul liber. 

Cum s-ar putea explica o astfel de situaţie ? 

Răspunsuri multiple, fiecare mai mult sau mai puţin credibil şi atins 
totodată mai mult sau mai puţin de un implacabil relativism, au fost şi vor mai 
fi formulate. În ceea ce ne priveşte, vom căuta un astfel de răspuns în 
avatarurile democraţiei româneşti în tranziţie. 

Analiza de faţă va pune între paranteze, pentru început, instituţiile de nivel 
naţional (preşedinţia, parlamentul, administraţia de stat), luate în discuţie în 
mod obişnuit în dezbaterile care privesc democratizarea societăţii, şi se va 
opri asupra nivelului unităţilor locale, ale căror practici cotidiene fac să se 
întâlnească mutaţiile structurale cu logicile diferite, adesea contradictorii şi 
conflictuale, ale actorilor sociali ordinari (oamenilor obişnuiţi). Mai curând 
ignorat, atât în discursurile oficiale ori ale liderilor de opinie, cât şi în 
„raţionamentele sociologice practice”, pentru a utiliza frumoasa formulă a lui 
Harold Garfinkel [1984], nivelul local ne pare a fi spaţiul în care se „joacă” 
reconstrucţia post-totalitară a societăţii româneşti. 


1. Acest text a fost prezentat în cadrul unei reuniuni ştiinţifice organizate de Asociaţia 
Internaţională a Sociologilor de Limbă Franceză - AISLF (3-6 martie, Sofia, 
1994), unde a generat reacţii surprinzătoare : nu numai colegii sociologi din ţările 
est-europene, dar şi multi colegi occidentali au apreciat că analiza s-ar putea 
aplica foarte bine realitätilor pe care ei le trăiesc. Textul a fost publicat în limba 
franceză în S. Bardeche (ed.), Les Balkans et l’Europe face aux nouveaux défis. 
Actes du colloque de l’A.L.S.L.F, 3-6 mars 1994, Sofia (Bulgaria), L.S.C.I.- 
-IRESCO, Paris, 1995, iar ulterior a fost tradus în limba bulgară, odată cu întregul 
volum. El apare acum pentru prima dată în limba română. 

Având ca punct de plecare în principal o anchetă în curs asupra evoluţiilor 
instituţiei universitare, analizele din paginile următoare nu procedează decât 
la o extensie ipotetică a unor rezultate parţiale la nivelul societăţii globale. 

Mai multe fenomene vor fi corelate în acest model ipotetic-explicativ : 


1. la nivelul structurilor : atomizarea marilor unităţi sociale şi constituirea 
unor unităţi noi, construcţia personalizată şi anomică a acestora din 
urmă, slăbirea controlurilor sociale, circularitatea şi formalismul în 
legitimarea noilor structuri, precum şi supunerea legitimitätii lor unui 
arbitraj ce ţine de efemer şi instabilitate ; 


2. la nivelul actorilor sociali : reificarea instituţiilor ale căror mecanisme 
de funcţionare le rămân opace, percepţia oricărei relaţii instituţionale 
ca raport de forţe, conduite masificate şi preferinţă pentru modalităţi 
colective de expresie, definire problematică a identităţii, manipulare 
facilă şi instabilitate. 


În consecinţă, mai multe avataruri ale democraţiei vor fi puse în evidenţă : 
1. administrarea colectivă, dar oligarhică a unităţilor locale ; 

2. conducerea totalitară a subdiviziunilor lor ; 

3. tentatia totalitară în conduitele instituţionale ale oricărui actor ordinar ; 


4. percepţie şi funcţionare a mulţimii ca exerciţiu al drepturilor democratice, 
spaţiu al participării, instanţă de control social şi arbitru al legitimitätii. 


1. Particularităţi ale evoluţiei structurilor 


1.1. Atomizare şi personalizare 


Să ne amintim revolta împotriva reţelelor hipercentralizate de relaţii ierarhice 
şi de control social. Aceste reţele au fost rupte, iar marile unităţi s-au spart: 
fostele subdiviziuni s-au proclamat autonome, multe şi-au mărit dimensiunile, 
angajând personal nou. În acelaşi timp, unităţi noi au fost create. O multitudine 
de mici unităţi au fost astfel aduse pe scena istoriei. Avem aici în vedere 
îndeosebi noile universităţi, facultăţi, secţii, specializări. .., dar acelaşi proces 
ar putea fi identificat în economie, în viaţa culturală, ca şi în viaţa politică 
sau sindicală. 
Două trăsături ne par a fi specifice acestor noi structuri locale. 


a) Mai întâi, revendicându-şi autonomia, ele au „reuşit” să facă astfel încât 
legăturile lor ierarhice, ca şi cele orizontale, să devină conjuncturale : 

uneori ignorare voluntarä, alteori interese care se lovesc, adesea 
suspiciune şi reprosuri în legătură cu tentative, reale sau imaginare, de 
violare a autonomiei, de „înghiţire” sau de preluare a conducerii. Pe 
scurt, avem de-a face în aceşti primi ani ai deceniului '90 cu o dezarti- 
culare şi o atomizare a unităţilor locale, precum şi cu o importantă 
slăbire a controlurilor verticale şi orizontale ale funcţionării lor. 


b) Pe de altă parte, deoarece regimul comunist a cultivat în ultimul său 
deceniu o „piramidă foarte ascuţită” în care posturile superioare erau 
extrem de puţine, actul de naştere al celor mai multe dintre aceste 
unităţi a fost semnat în jurul unei (sau unui mic număr de) personalităţi. 
Schematizând, i-am putea descrie pe aceşti „părinţi-fondatori” prin trei 
caracteristici principale : sex - masculin ; vârstă — în jurul a 50 de ani; 
poziţie în vechile structuri — prezenţi în instituţie şi posedând un status 
profesional de nivel mediu-superior, fără a fi însă situaţi la vârful 
structurilor de putere şi, destul de frecvent, frustrati într-un fel sau altul 
înainte de 1989. În jurul lor s-au constituit într-un timp scurt echipe de 
ucenici-discipoli, cei mai mulţi foarte tineri şi recrutaţi direct de către 
aceşti noi „şefi”. Pentru că, dincolo de atenţia mare acordată construcţiei 
evidenţelor de legalitate (posturi scoase la concurs, dosare de înscriere, 
comisii şi proceduri de examinare care respectă scrupulos condiţiile 
formal-birocratice)!, voința „şefului” a fost în fapt principalul criteriu 
care a stat la baza noilor angajäri. Aşa se face că - şi pe fondul 
fenomenului traditional al personalizării instituţiilor — aceste unităţi 
locale s-au confundat din capul locului cu personalitatea „întemeieto- 
rului” şi că această confuzie a condus la o reţea de dependențe materiale 
şi statutare care îi transformă pe numeroşi actori ordinari în subalterni 
recunoscători şi totodată nesiguri de poziţia şi de viitorul lor, aflate în 
mâinile „şefului”, deci docili. 


1.2. Circularitate şi formalism în procesul de legitimare 


Reconstrucţia noilor unităţi presupune construcţia legitimitätii lor. Mai multe 
principii au fost, rând pe rând, încercate, contestate, date de-o parte, regăsite, 
recuzate din nou... În acest vârtej, este greu să găseşti o regularitate. 


Parabola biblică a Bunului Păstor [/oan, 10] ne pare a exprima cel mai bine 
acest proces de legitimare, foarte atent la construcţia evidenţelor justificatoare, 


1. A se vedea infra, studiul cu privire la morala complicitätii demonstrative, pp.71-90. 

dar ascunzând un principiu circular, tautologic, şi un arbitraj ce trimite la 
formalism. Pentru ,oile” sale, Păstorul însuşi, El şi numai El, este arbitrul 
legitimitätii, numai El poate recunoaşte dacă una dintre ele face parte „din 
turma” sa sau este „rătăcită”: „Adevărat, adevărat zic vouă: Eu sunt uşa 
oilor”. Pe de altă parte însă, primul semn prin care Păstorul adevărat (legitim) 
poate fi recunoscut de către „oile” sale şi poate fi deosebit de „fur şi tâlhar” 
este acela că El intră „prin uşă” în staulul lor: „Iar cel ce intră prin uşă este 
păstorul oilor”. Să considerăm, de pildă, că principiul de legitimare a statu- 
telor („uşa” legitimatoare) este competenţa profesională : problema este cine 
are dreptul să judece competenţa acelora pe care i-am numit „părinţi-fonda- 
tori” în afară de ei înşişi (ca indivizi-sefi şi ca grup-corp, cu drept de evaluare 
si consacrare a „valorilor”)? Mai departe, legitimitatea Bunului Păstor pare 
a nu mai avea nevoie să fie probatä : „şi oile merg după El, căci cunosc glasul 
Lui”. Simpla cunoaştere a sursei deciziei („glasului”) este suficientă pentru 
recunoaşterea caracterului ei legitim : cum ar putea un ucenic-discipol care 
îşi datorează poziţia unui părinte-fondator şi continuă să rămână dependent de 
acesta în termeni de venituri, şanse de promovare etc. să nu-i (recunoască 
„glasul” fără să rişte a fi „excomunicat” pentru ingratitudine şi crimă de 
lezmajestate ? 


1.3. Construcţie anomică 


Legitimarea noilor structuri se dovedeşte dificilă şi de lungă durată, supusă 
unor mişcări succesive de contestare şi de redefinire a principiului său. În 
aceste condiţii, competențele acestor structuri, raporturile lor orizontale şi 
verticale, controlurile sociale ale funcţionării lor, poziţiile şi rolurile din 
cadrul lor rămân insuficient definite sau primesc definiţii temporare la nivel 
formal (instituţional), lăsând un spaţiu de manevră prea larg pentru alegeri şi 
decizii subiectiv determinate, pentru arbitrarul puterii acelora care iau deci- 
ziile, pentru neprevăzut şi neaşteptat. Construcţia acestor noi structuri este 
caracterizată în esenţă prin anomie, în sensul pe care l-a dat Emile Durkheim 
[1973] termenului. 

2. Logici ale actorilor 


2.1. Perceperea oricärei relatii sociale institutionale 
ca un raport de forte 


Pentru un actor social obişnuit, orice relaţie socială pare a fi redusă la o 
schemă disjunctivă : sau şef, sau subaltern ; sau deţinător al puterii, sau lipsit 
de putere. Dacă este de neconceput ca cineva să se poată situa simultan pe cele 
două poziţii, acestea se pot totuşi inversa de la o relaţie instituţională la alta. 
Încât, individul care joacă în mod obişnuit un rol de executant, trăind în fiecare 
zi toate umilintele şi frustrările poziţiei lui subalterne, pare să caute orice 
ocazie de revanşă, în care ar putea să joace la rându-i rolul aceluia ce deţine 
puterea. Urmarea este că orice relaţie instituţională dobândeşte semnificaţia 
unui raport de forţe, iar anomia şi slăbirea controlurilor sociale îi îngăduie 
posesorului unui status-rol instituţional să se manifeste ca atare în raporturile 
cu partenerii-clienti. Fenomenul nu este nou, dimpotrivă, el apare ca o conse- 
cintä a evoluţiei istorice a raporturilor indivizilor cu statul: înainte chiar de 
instaurarea regimului comunist, mai mulţi autori constată că poziţiile în biro- 
cratia de stat sunt râvnite de categoriile în mobilitate, între altele din cauză că 
apar ca poziţii de putere, de pe care pot fi distribuite diferite „favoruri” 
[Benedict, 1943 ; Coşbuc, 1901]; statul socialist nu face decât să generalizeze 
fenomenul prin „instaurarea proprietăţii socialiste”, care transformă practic 
întreaga populaţie activă în „funcţionari” al statului: oameni care „se nasc 
datorită resurselor statului, trăiesc din salariul statului şi mor cu pensia sta- 
tului”, ca să reproducem o expresie populară citată de Ruth Benedict [1943]. 


2.2. Opacitatea structurilor, realismul moral 
şi reificarea instituţiilor 


În condiţii de anomie structurală, este foarte dificil pentru actorii sociali să 
precizeze conţinutul propriilor roluri instituţionale, precum şi conţinutul 
rolurilor complementare. Dificultăţile de a defini normele legitime, regula- 
mentare de funcţionare a instituţiei, competențele specifice diferitelor poziţii 
şi modalităţile de articulare a acestora devin tot mai mari pe măsură ce ne 
îndepărtăm de nivelul interacțiunilor imediate, directe. 

Personalizarea unităţilor şi această opacitate a structurilor contribuie la 
întreţinerea a ceea ce Jean Piaget a numit „realism moral”: „Vom numi 


20 DESPRE TRANZITIE SI UNIVERSITATE 


realism moral tendinta copilului de a considera datoriile si valorile care se 
referă la ele ca subzistând în sine, independent de conştiinţă, şi ca impu- 
nându-se în mod obligatoriu, oricare ar fi împrejurările în care este angajat 
individul” |Piaget, 1989, p. 75]. Realismul moral este corelat cu reificarea 
instituţiilor [Berger & Luckmann, 1966]: omul se raportează la instituţii ca 
şi cum acestea ar avea un statut ontologic identic cu acela al obiectelor şi 
fenomenelor naturale, cu alte cuvinte ca şi cum el însuşi s-ar afla aproape 
complet neputincios în faţa acestor „forţe”. Realismul moral, respectiv reifi- 
carea instituţiilor sunt asociate istoriei ,statului-providentä” — atât statul 
român modern, cât si partidul-stat socialist au funcţionat ca state-providentä — 
si, din punctul de vedere al caracteristicilor actorilor sociali, unui nivel redus 
sau neoperational (limitat la stadiul livresc-teoretic) de cultură socio-politicä. 
Ceea ce ne interesează aici în mod deosebit este faptul că definiţia durkheimiană 
a instituţiei — ca „fapt social”, exterior şi constrângător în raport cu individul 
| Durkheim, 1974] — este dusă aproape la extrem : actorul obişnuit (subordonat) 
are sentimentul că jocurile sunt făcute întotdeauna în afara oricărei intentio- 
nalitäti proprii, iar puterea de a acţiona eficace este atributul exclusiv al 
liderilor-dumnezei, al politicienilor, al statului-providentä, al marilor puteri 
mondiale, al serviciilor lor de informaţii, al organismelor internaţionale... În 
faţa unor fapte descriptibile şi explicabile invariabil în termenii unui deter- 
minism exterior şi implacabil, individul obişnuit se percepe pe sine ca pe un 
condamnat la neputinţă. 


2.3. Conduite masificate şi preferinţă 
pentru modalităţi colective de expresie 


Iată marele paradox : democratizarea constituie unul dintre cuvintele de ordine 
ale tranziţiei, o dorinţă profundă a actorilor sociali obişnuiţi, însă reificarea 
instituţiilor, care implică lipsa de încredere în oportunitatea şi în eficacitatea 
unei angajări personale în schimbarea modului lor de funcţionare, îi împiedică 
pe aceştia să participe în calitate de subiecţi conştienţi şi activi la procesele de 
transformare socială (de „înfăptuire continuă a faptelor sociale”, în termenii 
lui Garfinkel, 1984). În mod obişnuit, ei evită să se manifeste şi să fie 
percepuți de către ceilalţi ca indivizi care îşi exprimă liber opiniile, gândurile, 
cunoştinţele într-un cadru formal şi care pretind ca acestea să fie luate în 
consideraţie. Comportamentul studenţilor, de exemplu în cadrul seminariilor, 
reprezintă aici o probă empirică foarte semnificativă. Dar am putea invoca la 
fel de bine multe „şedinţe de catedră / colectiv” ale cadrelor didactice. Teamă 

de a se exprima / manifesta. Dar teamă de ce anume ? Şi cum se explică faptul 
că aceiaşi actori sociali nu ezită defel să se exprime în contexte nonformale 
sau informale, în vreme ce obedienta şi eschiva devin conduite tipice de îndată 
ce se află în grupuri formal constituite ? 

Am amintit deja problema reţelelor de dependenţă între diferitele categorii 
de salariaţi şi şefii lor. Asupra raporturilor de dependenţă dintre studenţi şi 
profesorii lor nu mai trebuie să insistăm : raportul profesor-student ca raport 
de putere este , traditional” în societatea românească, iar perpetuarea siste- 
mului „privilegiilor” (burse, locuri în cămine...) obţinute în funcţie de notele 
„puse de profesor” — altfel spus, de notele considerate a fi produsul voinţei 
arbitrare a profesorului - face ca acest tip de raport să se menţină si, mai mult 
chiar, să se întărească în condiţiile creşterii costului vieţii şi ale concurenţei 
crescute pentru aceste privilegii (creşterea numărului de studenţi). Riscurile 
materiale şi statutare, pe care actorii le pot anticipa, sunt cel mai frecvent 
invocate pentru a explica obedienta si eschiva: aşa cum văd ei lucrurile, 
manifestarea liberă poate echivala cu o „strategie sinucigaşă”. Mai multe alte 
ipoteze explicative ar putea fi însă adăugate şi luate în considerare simultan : 


a) consecinţele perceperii oricărei relaţii sociale ca un raport de forte : 
la acest nivel microsociologic, unde interacţiunile directe sunt foarte 
importante, a afişa acordul formal cu acela care ia deciziile înseamnă a 
te situa în mod cotidian aproape de centrul puterii şi, într-o anumită 
măsură, a te simţi părtaş la exerciţiul puterii ; 

b) habitusurile de tip comunitar / totalitar : multă vreme, individul a făcut 
obiectul unei socializări de tip comunitar |pentru acest concept, a se 
vedea sinteza oferită de Claude Dubar, 1991] realizată în cadrul familiei 
sale, dar în egală măsură în cadrul şcolii şi al altor instanţe sociali- 
zatoare. A-şi însuşi şi a respecta dependențe simultan afective, morale, 
statutare şi materiale în sânul grupului de viaţă cotidiană, oricare ar fi 
el, a se supune riturilor interacțiunii [Goffman, 1974] şi a le perpetua, 
a fi asemeni celorlalţi din grupul de apartenenţă, a minimaliza dife- 
rentele şi a se integra prin identitate în acest grup, după principiul 
„solidarităţii mecanice” | Durkheim, 1973], a se solidariza fără rezerve 
cu cei asemenea şi a se delimita, chiar dacă la modul tolerant, în caz de 
diferenţă, a nu „ieşi în faţă” („face pe deşteptul”), a păstra un anonimat 
moral şi prudent..., toate acestea au fost în timp interiorizate în calitate 
de conduite normale, de bun simţ; 


c) ca urmare a experienţelor de conduită anonimă şi obedientă reiterate de-a 
lungul întregii biografii, individul (în special tânăr) nu are competenţa 

interactionalä necesară pentru a gestiona propriile resurse şi pentru a-şi 
organiza acţiunile într-un mod eficace ; în plus, pus în faţa cerintei de 
a face dovada că este capabil să depăşească limitele a ceea ce a învăţat 
(să fie creativ, original), el posedă o slabă capacitate de a pune în scenă 
o prezentare a sinelui [Goffman, 1973] care ar putea să-i atragă stima 
celorlalţi, rămâne de multe ori la raționamente de suprafaţă, se exprimă 
stângaci şi riscă să facă o proastă impresie ; revenind, de exemplu, la 
cazul seminariilor studenţeşti, retinerile vin nu numai din „teama de 
profesor”, ci mai ales din teama de „a nu se face de râs” în faţa 
grupului de colegi; 

d) anomia şi opacitatea structurilor implică teama actorilor sociali de a nu 
transgresa fără voie norme pe care nu le stăpânesc ; soluţia cea mai la 
îndemână este aceea de a concede întreaga iniţiativă liderului formal şi 
de a se supune deciziilor acestuia, cu atât mai mult cu cât reversul 
medaliei face ca acest actor neputincios să fie descărcat de orice 
responsabilitate a actelor respective. 


În faţa riscului — extrem de mare în această perioadă tulbure de contestări 
imprevizibile — de a-şi pierde statutul din cauza unei deviante de la normele 
formale sau, şi mai grav, de a-şi pierde dreptul la solidaritate, de a fi 
marginalizat ori chiar exclus pentru „crima” de a fi transgresat rituri ale 
interacțiunii şi tradiţii, individul obişnuit preferă cel mai adesea să păstreze o 
rezervă înţeleaptă, abordând cel mult o ipostază de prudentă obedientä dublată 
de o discretă critică retorică. Conduitele masificate sunt singurele care par 
legitime şi prudente, iar aspiraţiile de participare democratică se concretizează 
în modalităţi colective de expresie care par a prezenta foarte multe avantaje : 
sentiment de participare, de solidaritate şi putere, competenţă interactionalä, 
mare speranţă de eficacitate, anonimat securizant. 


2.4. Definire problematică a identităţii 


În ianuarie 1948, populaţia României trăia în proporţie de 76,6% în mediul 
rural. Peste numai o jumătate de secol, 54,4% din această populaţie era înre- 
gistrată ca populaţie urbană [Anuarul statistic al României, 1992], altfel spus 
trăia într-un mediu în care pretutindeni şi în orice moment numeroase reţele 
de relaţii diferite (de rudenie, etnice, religioase, profesionale, politice...) se 
întrepătrund inextricabil într-o aceeaşi pânză a Penelopei, foarte repede desfă- 
cută pentru a fi apoi tesutä din nou în alt fel. Ce se poate spune despre 

identitatea acestor indivizi sosiți în marea lor majoritate direct din „statornicia” 
satului de origine ? Să zăbovim o clipă asupra proceselor de industrializare şi 
urbanizare care au antrenat exodul rural. În acest moment al istoriei, populaţia 
rurală a fost ţinta unei propagande sistematice care s-a străduit să demonstreze 
superioritatea muncii non-agricole şi a modului de viaţă urban. Cu timpul, 
oamenii — în special tinerii — aspiră la a se delimita de identitatea lor rurală, 
percepută ca umilitoare şi de nedorit. În treacăt fie spus, acest fenomen nu 
este unic: în acelaşi fel, discursurile etnocentrice / xenocentrice, procedând 
la o extensie a ierarhiilor economice la nivelul culturilor şi societăţilor, au 
făcut de nemărturisit şi de nedorit anumite apartenente etnice şi nationale. 

Orice individ care se îndepărtează de apartenenţa şi de identitatea de 
origine se găseşte într-o situaţie problematică şi incertă : fost obiect-subiect al 
unei socializări de tip comunitar, el resimte o nevoie acută de a-şi defini 
apartenenţa / identitatea pentru a se simţi securizat şi puternic. Dar pe ce bază 
ar putea să o facă în noile condiţii ? Cum să găsească colectivitatea care să-i 
stimuleze sentimentul valorii individuale ca reflex al unei valori colective 
recunoscute, sentimentul securităţii şi al puterii, şi care să fie totodată deschisă 
pentru a-l primi? lată o problemă care rămâne pentru mulţi nerezolvată şi 
care alimentează dependentele de „şef” sau conduitele „prudente”. 


2.5. Actori sociali uşor de manipulat şi instabili 


Din decembrie 1989, acest individ cu o identitate precară devine din nou o 
țintă a propagandei : politice, nationaliste, religioase... Noile tiruri propagan- 
distice se dovedesc cu atât mai persuasive cu cât ştiu să exploateze reificarea 
instituţiilor, conduitele masificate şi incertitudinile identitare, cu cât ştiu să 
utilizeze mai bine „muniţia” emoţională. 

Foarte vulnerabili şi operând raționamente în termeni de personalizare şi 
politizare a faptelor sociale, individul aflat în căutarea unei identități constituie 
o pradă uşor de manipulat. Opinii şi interese ale unor indivizi sau unor 
grupuri restrânse de indivizi, conflicte interpersonale pot fi astfel socializate 
cu uşurinţă, iar rolul liderilor este aici esenţial. Ca şi rolul media. În acelaşi 
timp, caracterul concurential şi adesea conflictual al noilor tiruri de propa- 
gandă face din acest individ un partener foarte instabil. 

3. Avataruri ale democratiei 


3.1. Administrare oligarhică a unităţilor locale 


„Puterea periferică” [Grémion, 1976] aparţine, potrivit regulamentelor în 
vigoare, consiliilor de administraţie. Diferitele subdiviziuni sunt, toate, repre- 
zentate în aceste consilii, iar reprezentanţii sunt aleşi de către colegii lor. Iată, 
aşadar, democraţia locală în acţiune. Întrebarea este: cine poate fi ales în 
calitate de reprezentant al unei subdiviziuni cel mai adesea monocefale, 
identificată încă de la naşterea sa cu un „părinte-fondator” ? Şi apoi: cum ar 
putea fi controlati aceşti reprezentanţi ? Controlurile ierarhice au fost siste- 
matic slăbite în numele principiului democratic al autonomiei. Simultan, un 
alt principiu - tot atât de democratic - a fost formulat, acela al controlului 
exercitat de către actorii sociali înşişi : au fost prevăzute un sistem de alegeri, 
sus, nu putem să nu ne întrebăm ce realitate practică poate avea această 
democraţie de principiu şi dacă nu cumva ne aflăm doar într-o situaţie de 
construcţie birocratică a aparentelor democratice printr-o complicitate demon- 
strativă. Pentru că, în fapt, la nivelul unităţilor locale decizia pare a fi mai 
curând atributul incontrolabil al unui grup mic ce prezintă caracteristicile 
unei oligarhii. 


3.2. Conducerea totalitară a subdiviziunilor 


În ceea ce priveşte subdiviziunile unităţilor locale, autonomia asociată cu 
personalizarea, intensele dependențe ale membrilor în raport cu şeful direct, 
opacitatea structurilor şi reificarea lor, conduitele masificate, dificultăţile în 
definirea identităţii, toate acestea fac adesea din membrii ordinari pioni docili 
pe o tablă de şah. Conducerea subdiviziunilor se dovedeşte a fi în practica de 
fiecare zi una totalitară, iar modelul totalitar de comportament (a decide 
singur sau a avea la orice supunere la vot a unei decizii un cuvânt mai greu 
decât al celorlalţi, a refuza într-un fel sau altul dialogul cu opozantii, eventual 
a-i supune pe aceştia unor presiuni / sancţiuni formale sau / şi unei margi- 
nalizări morale etc.) devine semnul prestigiului, expresia puterii. 

3.3. Tentatia totalitarä în conduitele institutionale 
ale actorilor obişnuiţi 


În exercitarea prerogativelor lor instituţionale, actorii obişnuiţi tind să 
reproducă acest model totalitar, ca urmare a tendinței de a interpreta orice 
raport ca raport de forţe. Tabloul general lasă impresia că vechiul regim 
totalitar a fost practic spart, făcut bucățele şi diseminat în fiecare deţinător al 
unei poziţii instituţionale, oricare ar fi ea: metafora cioburilor oglinzii 
fermecate prin care toate se văd „strâmb” din povestea lui Andersen exprimă 
foarte bine această situaţie. 


3.4. Mulțimea ca exerciţiu al drepturilor democratice 


În măsura în care structurile, construite de o manieră anomică şi opacă, sunt 
dificil de legitimat şi în măsura în care actorii sociali interpretează orice raport 
ca raport de forţe, probând totodată propensiune pentru modalităţi colective 
de expresie şi mare vulnerabilitate şi instabilitate în faţa tentativelor de 
manipulare, este total utopic să ne imaginăm că aceşti actori s-ar putea mani- 
festa ca parteneri identificabili, rationali şi consecventi în dialoguri şi nego- 
cieri de lungă durată ale căror rezultate sunt întotdeauna diferite de ceea ce ei 
au putut revendica. Dimpotrivă, pare mai realist să ne aşteptăm mai curând la 
manifestări în care participarea rămâne anonimă şi afectivă, îngăduind o 
eficacitate imediată şi totală şi o clară definire a raporturilor de forte. În con- 
secintä, prezenţa mulţimii în orice mişcare socială nu trebuie să ne surprindă, 
deoarece ea apare în ochii participanților nu ca expresie a anarhiei, aşa cum 
o interpretează unii analişti, ci ca expresie a unui drept legitim de a-şi exprima 
liber opiniile şi voinţa, ca exerciţiu al drepturilor democratice, singurul care 
corespunde modului în care actorii îşi definesc propria condiţie socială. 

Să revenim la problema arbitrajului legitimitätii. Aceasta este frecvent 
contestată sau afirmată în numele voinţei exprimate de o mulţime mai mult 
sau mai puţin numeroasă. Ceea ce revine la a ridica această mulţime prea 
puţin rezonabilă, manipulabilă şi instabilă la demnitatea de arbitru al legiti- 
mitätii şi, în consecinţă, a supune viitorii posibili la un arbitraj ale cărui 
reguli se schimbă în mare viteză, altfel spus a o supune unei „legi” a 
efemerului. Este oare vorba despre un fenomen conjunctural ori mai curând 
despre un debut al societăţii temporarului, a adhocratiei, despre care ne 
vorbea acum mai bine de un sfert de secol Alvin Toffler [1970]? 

4. Confuzie de niveluri şi închidere a cercului 


Să recapitulăm : mulţimea ca exerciţiu al drepturilor democratice şi arbitru al 
unei legitimităţi efemere, administrarea oligarhică a unităţilor locale, totalita- 
rismul diseminat la nivelul subdiviziunilor şi al raporturilor instituţionale 
cotidiene. Democraţia microstructurală a tranziţiei pare a se manifesta prin 
forme diferite de negare a democraţiei ! În orice caz, la acest nivel al unităţilor 
locale, structurile şi logicile actorilor sociali concură la punerea în scenă, la 
perpetuarea şi la extensia acestor forme „perverse”, iar prin aceasta la 
multiplicarea şi acutizarea conflictelor sociale. 

În acelaşi timp, o confuzie între nivelul microsocial şi nivelul macrosocial 
pare a se produce: fenomenele trăite la nivelul vieţii de fiecare zi sunt 
interpretate ca avându-și originea şi esenţa exclusiv în modul de funcţionare a 
instituţiilor naţionale, iar discursurile cu privire la democratizarea societăţii 
tind a orienta întreaga atenţie înspre acestea: democratizarea raporturilor 
cotidiene pare a fi, dacă nu complet ignorată, oricum prea puţin luată în 
seamă de analişti şi de liderii de opinie. Să ne mai mirăm atunci că, la nivelul 
bunului simţ al omului obişnuit, faptele sociale sunt excesiv politizate şi 
atribuite uneia sau alteia dintre personalităţile politice naţionale sau că stra- 
tegiile complotului ori voinţa unui lider-dumnezeu reprezintă „explicaţii” 
cvasiunanim agreate ? 

Ceea ce interesează înainte de toate aici este închiderea cercului, întrucât 
plasarea cauzalitätii evoluţiilor non-democratice exclusiv la nivel macrosocial 
creează condiţii pentru perpetuarea şi extensia lor la nivelul unităţilor locale. 
Nu este defel inutil să ne reamintim celebra „teoremă a lui Thomas” : atunci 
când oamenii consideră anumite situaţii ca fiind reale, ele devin reale prin 
consecinţele acestor interpretări [cf. Merton, 1965]. 

Capitolul 2 


Tranzitia : de unde si încotro? 
(19941) 


Iată trei propoziţii pe care discursul legitim din ultimii ani le consideră 
adevăruri de la sine înţelese, deci neinterogabile : 


1. Societăţile est-europene sunt societăţi în tranziţie. 


2. Tranzitia poate fi definită ca o etapă intermediară între două limite : un 
punct de plecare („de unde?”), considerat mai mult sau mai puţin 
cunoscut, şi un punct de sosire („unde?”), care nu poate fi decât 
proiectat?, ceea ce face ca el să fie prezent mai curând ca direcţie 
(„încotro ? ”) decât ca stare propriu-zisă. 


3. Tranzitia est-europeană reprezintă o mişcare, în curs ori cel putin 
dezirabilă, de la economia centralizată către economia de piaţă, de la 
dictatură către democraţie, de la comunism la capitalism, de la o 
societate tradiţională către o societate deschisă... Pe scurt, punctul 
terminus al tuturor acestor mişcări ar urma să fie mult râvnita „intrare 
în Europa”. 


Prezente în discursurile politice, ca şi în acelea ale diferiților analişti- 
-lideri-de-opinie, aceste propoziţii pot fi identificate foarte uşor şi foarte 
frecvent în discursurile oamenilor obişnuiţi (actorilor ordinari). Un consens 
pare a se fi instalat, iar liderii politici şi de opinie par a fi purtători de cuvânt 


1. În ceea ce are esenţial, acest text a fost pregătit pentru Congresul Mondial de 
Sociologie (AIS), Bielefeld (Germania), 18-23 iulie 1994, şi a fost publicat în 
limba franceză sub titlul „La Transition: d’où et où?”, în Gh. Teodorescu 
(coord.), Un secol de sociologie românească (1897-1997), laşi, Editura Fundaţiei 
„Axis”, 1997 pp. 119-128. 

2. Simţul comun şi uneori chiar cunoaşterea savantă gândesc lucrurile în termenii 
unui model evolutiv închis [a se vedea Alexandru, 1993]. 

ai dorintelor, ai intereselor, ai stării de spirit a populaţiei. Şi totuşi, unele 
cercetări — mult mai putin popularizate decât declaraţiile politice şi analizele 
unor eseisti - atrag atenţia asupra faptului că acest consens este aparent şi 
înşelător: „În ceea ce priveşte tipul probabil de societate către care ne 
îndreptăm, deruta politico-ideologicä, imprecizia şi vagul, ignoranta constituie 
cea mai generală caracteristică a stării de spirit a populaţiei industriale [...]” 
[Petre, 1993]. Întrebarea care decurge de aici şi care mi se pare capitală este 
următoarea : dincolo de aparențele întreţinute de aceleaşi formule lingvistice, 
există oare definiţii unitare şi clare ale celor două limite ale tranziţiei, respectiv 
ale punctului de plecare şi punctului de sosire ? Altfel spus, semnificaţiile pe 
care le atribuie acestor două limite cele două tipuri de actori pe care le-am 
delimitat mai sus - oamenii politici şi liderii de opinie care contribuie de 
aproape la luarea deciziilor, pe de o parte, şi oamenii obişnuiţi care contribuie 
la punerea cotidiană în practică a deciziilor, pe de altă parte - sunt oare 
aceleaşi ? 


Fără a ambitiona la un răspuns complet şi definitiv, acest text nu îşi 
propune altceva decât să supună unei reflecţii interogative îndeosebi cea de-a 
treia propoziţie formulată mai sus. Ipoteza pe care o avansăm aici este 
următoarea: dincolo de aparente, există un clivaj important între cele două 
niveluri, al discursurilor şi al practicilor, al ideologiilor instituționale şi al 
vieţii cotidiene, astfel încât practicile fac să apară semnificaţii ale punctului 
de plecare şi ale direcţiei către care ne îndreptăm foarte diferite de acelea 
vehiculate în programele şi discursurile politice şi intelectuale. 

Într-un alt studiu [a se vedea supra, pp. 15-26], am arătat cum pro- 
iectul politic de construcţie a unei societăţi democratice îmbracă în practicile 
instituţionale curente forme particulare care trimit mai curând la opusul 
democrației: mulţimea ca exerciţiu al drepturilor democratice şi arbitru al 
unei legitimităţi efemere, administrarea oligarhică a unităţilor locale, totalita- 
rismul diseminat la nivelul subdiviziunilor şi al raporturilor instituţionale 
cotidiene. Am argumentat în studiul respectiv că aceste efecte perverse pot fi 
explicate şi altfel decât prin reductii voluntariste care văd pretutindeni strategii 
de complot imputabile unor personalităţi politice şi posibil de pus în practică 
graţie lipsei de cultură politică a cetăţenilor obişnuiţi: în urma analizei, 
efectele amintite apar ca produs al unei „complicităţi” între noile structuri şi 
contexte, pe de o parte, şi diferite logici ale actorilor, pe de altă parte, ceea ce 
nu scoate totuşi din discuţie nici forţa de persuasiune a acţiunilor diferiților 
lideri, nici lipsa de cultură politică ce îngăduie ca interesele, dorinţele etc. ale 

„şefilor” mai mici sau mai importanţi să poată fi socializate cu uşurinţă. 
De această dată, ne vom concentra atenţia asupra reconstrucției a ceea ce 
discursurile numesc o instituţie „modernă”, luând însă din nou ca obiect 
concret al analizei instituţia universitarä!. 

Oricine observă cu atenţie un timp mai îndelungat (observaţie etnologică) 
practicile cotidiene ale unei universităţi româneşti „în tranziţie” poate sesiza 
că acestea funcţionează potrivit unei logici dilematice în care opoziţia între 
modelul cultural (, traditional”) şi modelul institutional (,modern”) se vede 
cu ochiul liber. Vom schiţa în continuare câteva repere ale acestei logici 
dilematice. 


1. Valori tradiţionale şi individuale 
versus valori instituţionale 


Analiza modalitätilor practice de gestiune a spaţiilor şi a duratelor institutio- 
nale poate oferi, ca metodă, indicatorii cei mai relevanti pentru punerea în 
evidenţă a acestei opoziții. Activităţile încep, de regulă, mai târziu şi sfârşesc 
mai devreme decât este prevăzut în programele instituţionale. Activităţile 
exterioare instituţiei pătrund masiv în cele instituţionale (a efectua, folosind 
mijloacele instituţiei, o lucrare pentru o persoană exterioară, a citi presa sau 
o carte în timpul activităţilor instituţionale, a conversa despre copii, politică, 
fotbal etc.). Intensitatea, pasiunea, concentrarea cu care indivizii se angajează 
în aceste conţinuturi „pirat” pare mai mare decât aceea cu care se angajează 
în activităţile instituţionale. Frontierele şi duratele diferitelor tipuri de acţiuni 
devin fluide, „mişcătoare”, instabile, iar în unele situaţii spatio-temporalitatea 
pare a se răsturna. Exemplul raportului studenţilor cu instituţia universitară 
este probabil cazul în care aceste fenomene apar cu cea mai mare transparenţă 
(ceea ce face din el un „teren” de anchetă profitabil), dar după toate evidenţele 
ceea ce aici poate fi observat fără dificultate ar putea fi pus în lumină, poate 
cu mijloace ştiinţifice mai sofisticate, în foarte multe alte medii sociale. 


In mediul universitar, toată lumea ştie şi pare să accepte că structura „pe 
hârtie” a anului şcolar nu este şi structura lui practică. In condiţiile în care 


1. Tot ceea ce va urma este sugerat de rezultatele parţiale ale unei anchete în curs 
asupra reconstructiilor post-totalitare ale instituţiei universitare şi nu este avansat 
decât cu titlul de ipoteză. 

norma institutionalä a obligativitätii frecventärii activitätilor didactice a fost, 
sub presiunea mişcărilor studenţeşti de la începutul lui 1990, eliminată, 
studenţii încep să se prezinte în număr mai mare la cursuri abia după prima 
săptămână şi „pleacă acasă” cu o săptămână înainte de vacanţă ; profesorul 
care „îşi ţine orele” în aceste săptămâni este mai curând o excepţie şi nu se 
bucură de popularitate nici printre studenţi, nici printre colegi. Vizitele 
„acasă” în week-end fac ca în dimineaţa zilei de luni şi în după-amiaza celei 
de vineri activităţile didactice să se desfăşoare cu un număr foarte mic de 
studenţi. În timpul săptămânii, deşi frecvenţa este mai mare, cei mai mulţi 
dintre studenţii care intră în spaţiile sociale universitare preferă spaţiile 
sociabilităţii (parcuri, baruri, culoare...) şi intră în spaţiile didactice (săli de 
curs, biblioteci) mai rar şi cu sentimentul că sunt constrânşi să o facă. Orice 
eveniment legat îndeosebi de raporturile de familie (rudenie), de nevoi domes- 
tice şi de practici religioase poate fi invocat ca justificare legitimă pentru 
nerealizarea unei sarcini instituţionale (prezenţa la cursuri, prezentarea la 
examen în ziua şi la ora stabilite, pregătirea unui seminar sau a examenului). 
De asemenea, „nu-mi place” (disciplina, profesorul) poate fi invocat nu numai 
ca justificare pentru acţiunea individuală, dar şi ca atac la adresa acţiunii 
instituţionale (mod de organizare, calitate a angajaţilor / cadrelor didactice). 
Gusturile intelectuale ale studenţilor, chiar şi ale unor studenţi la profiluri 
ştiinţifice şi tehnice, se orientează masiv către discursuri cu conţinut „spiri- 
tual” şi care privilegiază raţionamentul de tip speculativ, în timp ce cadrele 
didactice care insistă să impună rigoare ştiinţifică şi logică sunt descalificate 
în descrieri ca persoane „materialiste”, „pozitiviste”, „reci”, „calculate”... 
Concluzia se impune de la sine : concurenţa între, pe de o parte, valorile 
tradiționale (familiale şi religioase îndeosebi), la care se adaugă o valoare 
renascentistă recuperată de gândirea postmodernă, aceea a dreptului indivi- 
dului de a acţiona potrivit „naturii ” sale, a preferințelor, plăcerilor etc. sale, 
şi, pe de altă parte, valorile moderne ce decurg din imperativul realizării 
scopului (funcțiilor) instituţiei prin exercițiul rolurilor definite formal consti- 
tuie o caracteristică indubitabilă a practicilor universitare ale tranziției". 


1. Pentru o analiză cu privire la problema valorilor în societatea românească, a se 
vedea Cobianu-Băcanu, 1993. 


TRANZIŢIA : DE UNDE SI ÎNCOTRO ? 33 


2. Norme subsidiare versus norme institutionale 


Derularea activitätii institutionale este reglatä prin douä ansambluri diferite 
de norme. Pe de o parte, un pachet de norme formale, în cea mai mare parte 
a cazurilor insuficient definite si cunoscute, fäcând obiectul unor controluri 
sociale slabe [mai multi autori semnalează situaţia anomică în care a căzut 
societatea românească post-comunistă: Banciu, 1993; Rădulescu, 1993; 
Stănciulescu, 1995]. Pe de altă parte, un pachet de norme subsidiare, instituite 
prin „negocieri” informale care au ca punct principal de reper normele 
culturale, mult mai bine cunoscute şi controlate de toţi actorii implicaţi. Ne 
aflăm, s-ar putea spune, într-o lume goffmaniană în care orice ordine formală 
este dublată de o ordine interactional-moralä | Goffman, 1991]. Totuşi, ceea ce 
face interesul acestei situaţii este faptul că, în timp ce devianta de la normele 
formale, în special de la normele legate de performanţă, este larg tolerată şi 
chiar apreciată de actorii obişnuiţi, transgresarea normelor interactionale, în 
special a normei „protecţiei feţei” [Goffman, 1974] care implică „înţelegerea” 
celuilalt, este prompt sanctionatä de aceiaşi actori sociali. Este suficient să 
invocăm aici cazul cadrelor didactice ori pe acela al conducătorilor la diferite 
niveluri instituţionale, care, indiferent de calitatea muncii lor, au fost contestati 
într-un mod foarte vehement în 1990 şi după tocmai pentru „lipsa de întele- 
gere”, „lipsa de bunăvoință” în raport cu valorile şi nevoile extra-institutionale 
ale acelora care ocupau poziţiile / rolurile complementare : studenţi, subordo- 
nati... Toleranta faţă de abaterile de la normele instituţionale, „înţelegerea”, 
„bunăvoinţa”, „omenia” reprezintă principalele calităţi apreciate la un cadru 
didactic (sau conducător de instituţie). Dimpotrivă, ataşamentul la valorile şi 
normele formale şi tentativa de a le impune într-un fel sau altul sunt sancţionate 
prin evaluări negative („rău”, „rigid”, „neînţelegător”, „comunist”), chiar 
dacă aceste norme formale sunt larg acceptate de aceiaşi actori sociali drept 
a înţelegerii Celuilalt, principiile moderne ale eficienţei, rentabilitätii, profi- 
tului! etc. nu rezistă. Un alt exemplu este acela al cadrelor didactice şi studen- 
tilor mobilizați de o logică profesională (respect al funcţiei sociale a instituţiei 
şi al rolurilor corespunzătoare acesteia, respectiv respect al tuturor normelor 
ce decurg de aici): şi unii, şi ceilalţi sunt marginalizati în colectivitätile 


1. Toti aceşti termeni trebuie interpretati aici în acceptiune sociologică, iar nu redusi 
la sensul lor economic. 

profesionale, uneori chiar de o manierä verbal si psihic agresivä, fiind supusi 
sistematic la presiuni informale, explicite sau implicite, în vederea aducerii 
lor la o conduită „normală”. 


3. Status versus rol instituţional 


Statusurile instituţionale exercită o atracţie mare, întrucât ele constituie „nucleul 
dur” al statusurilor sociale şi garanţia securităţii personale. Orientarea masivă 
a tinerilor către învăţământul superior se explică, între altele, printr-o astfel 
de logică a acţiunii: statusul de student este văzut ca cel mai „bun” status al 
unui adolescent (postadolescent). Şi nu mai este nevoie să insistăm asupra 
faptului că statusul de cadru didactic universitar rămâne încă unul dintre cele 
mai prestigioase şi atractive (în termeni de capital simbolic) din societatea 
românească. 

Totuşi, dincolo de interesul pentru statusuri, mai ales superioare, ceea ce 
frapează este relativa indiferenţă pentru exerciţiul rolurilor formale asociate. 
Aspiratia către status şi efortul de a ajunge şi de a se menţine pe o poziţie 
instituţională sunt puternic susţinute de logici ale profiturilor simbolice, 
culturale, relationale, materiale posibile pe termen scurt, mediu si lung 
(imagine publică şi imagine de sine, libertate de acţiune, stil de viaţă, 
promisiunea unei profesii convenabile şi / sau a plasării mai bune pe piaţa 
matrimonială etc). Descrierile furnizate de subiecţi pentru status-rolul lor 
institutional („Ce înseamnă pentru dvs. să fiţi student / cadru didactic ? ”) 
privilegiază de departe aceste elemente, fie din perspectiva satisfactiilor, fie 
din aceea a insatisfactiilor trăite (aşteptări satisfăcute sau înşelate). Adecvarea 
între personalitatea cerută de rol şi propria personalitate este rareori invocată 
(„cred că mi se potriveşte”, „cred că am calităţile necesare”), iar strategii 
diverse sunt mobilizate pentru menţinerea pe poziţie chiar şi atunci când 
individul este conştient că are mari dificultăţi în exercitarea rolului (nu face 
faţă exigenţelor examenelor, de exemplu, sau, pentru cadrele didactice, nu se 
simte stăpân pe situaţie în relaţia cu studenţii). 


Favorizată de anomie (instituţia nu-şi defineşte suficient de bine şi de clar 
funcţiile, valorile şi normele şi nu se asigură ca acestea să fie suficient de bine 
cunoscute de membri), separarea între statusul instituţional şi rolul aferent are 
drept consecinţă o redefinire a acestuia din urmă potrivit valorilor extra-insti- 
tutionale şi normelor interactionale. Continuând lanţul consecinţelor, criteriile 
de evaluare a exerciţiului rolului sunt redefinite de asemenea, iar individul 

este judecat mai frecvent în termenii naturalist-crestini ai moralei cotidiene 
(inteligent-lipsit de inteligenţă „din naştere”, bun-rău, întelegätor-neîntele- 
gător etc.) decât în aceia ai criteriilor de performanţă (competent-incompetent, 
eficient-ineficient, corect-incorect din perspectiva normelor formale). În 
aceste condiţii, criteriile „meritocratice” de evaluare şi ierarhizare a indi- 
vizilor în cadrul instituţiei sunt interpretate ca inoportune, iar logica „dreptului 
la recunoaştere egală şi universală” despre care ne vorbeşte Fukuyama [1994] 
face ca legitimitatea ierarhiilor (note şcolare, caracterizări-recomandări) să 
fie continuu contestată : dacă evaluarea (nota, caracterizarea) se presupune că 
măsoară un „dar” natural sau / şi divin, câţi sunt dispuşi să admită că un altul 
poate fi mai inteligent sau mai bun decât ei? Probabil că aşa se explică de ce 
locul al doilea devine în toate cazurile greu de acceptat. Singurul criteriu 
operaţional în evaluare rămâne acela al muncii depuse de fiecare şi măsurate 
prin cantitatea de informaţie pe care individul este capabil să o reproducă 
fidel sau prin numărul şi dimensiunile lucrărilor efectuate (referate, luări de 
cuvânt în cadrul seminariilor, cărţi şi articole publicate etc.). Atitudinile faţă 
de acest criteriu sunt ambivalente : „muncitorii” constiinciosi şi serioşi sunt 
dispretuiti ca „tocilari”, dar este singurul criteriu acceptat ca mai putin 
arbitrar („subiectiv”), poate pentru că el s-a clădit pe o valoare tradiţională 
care, măcar la nivel declarativ, nu poate fi uşor contestată. Fără a mai insista 
aici asupra acestui aspect, domeniul evaluării rămâne unul dintre domeniile 
cele mai critice ale instituţiei universitare în tranziţie şi, foarte probabil, 
„cheia” restructurării acesteia, în măsura în care sistemul de evaluare repune 
în discuţie înseşi obiectivele activităţii educative (funcţiile ei sociale). 


4. Raporturi primare versus raporturi secundare 


Primii teoreticieni ai instituţiilor moderne, de la Emile Durkheim la Max 
Weber şi Talcott Parsons, postulau că acestea se deosebesc de instituţiile 
tradiţionale (de tipul familiei) prin caracterul universal şi neutru al normelor, 
care se aplică în toate cazurile şi pentru toţi indivizii, fără excepţie. Or, ceea 
ce caută pentru ei înşişi actorii sociali ai instituţiei universitare nu este acest 
tip, secundar, de relaţie socială, ci mai curând un tip de raport dependent de 
persoana particulară şi de situaţia particulară. Atitudinea faţă de raporturile 
instituţionale, universaliste şi neutre, este în fapt ambivalentă: favorabilă 
atunci când este vorba despre un Celălalt-„străin” (care nu intră într-un 
in-group oarecare cu subiectul: familie, prieteni etc.) şi mai ales despre un 

concurent, dar total nefavorabilä atunci când este vorba despre subiectul 
însuşi sau despre apropiaţi ai săi. Cadrul didactic este foarte bine apreciat 
atunci când aplică criteriile formale de evaluare pentru un Celălalt-străin, dar 
foarte dur criticat atunci când este „neînţelegător” şi aplică aceleaşi criterii în 
evaluarea subiectului sau a apropiaților săi; poate fi „reclamat” pentru 
subiectivism, nepotism etc. dacă nu aplică criteriile formale în primul caz, 
dar poate fi injuriat dacă le aplică în cel de-al doilea... 


5. Comunitar versus societar 


Cu un alt prilej!, semnalam unele conduite universitare paradoxale. Mai întâi, 
după o foarte intensă aspirație către o poziţie universitară = superioară 
(student sau cadru didactic) şi o foarte intensă mobilizare a resurselor în acest 
scop, urmează o foarte slabă participare a studenţilor la activităţile didactice 
(ceea ce am numit mai sus spatio-temporalitate răsturnată), susţinută în multe 
cazuri de o complicitate a cadrelor didactice (atitudine „înţelegătoare”, foarte 
probabil stimulată de panica de status generată de contestările anului 1990). 
Apoi, în pofida acestei participări precare pe care marea majoritate a actorilor 
sociali implicaţi o consideră o expresie a unui interes scăzut al studenţilor 
pentru conținuturile şcolare, notele şcolare se concentrează în partea supe- 
rioară a scalei de evaluare şi foarte multi studenţi a căror prezenţă la activităţile 
didactice nu este observată decât la examen sunt beneficiari ai „burselor de 
merit” suportate de la bugetul de stat. Am putea merge chiar mai departe, 
formulând ipoteza că, la nivelul grupelor de studenţi şi al anilor de studiu, 
concentrarea notelor la nivelul 8-9-10 (superior) pare un excelent predictor 
pentru o frecvenţă foarte scăzută: în măsura în care putem pune în evidenţă 
într-un catalog o astfel de concentrare, putem „suspecta” o frecvenţă foarte 
scăzută a studenţilor de-a lungul semestrului, respectiv un număr mic de 
întâlniri ale studenţilor, luaţi individual, cu cadrul didactic. Formulam cu 
acelaşi prilej ipoteza că aceste fapte paradoxale ar putea găsi o explicaţie în 
prevalența unei rationalitäti de tip comunitar: întâlnirile rituale, asistenţa şi 
solidaritatea familiale, complicitatea / „înţelegerea” şi solidaritatea umană, 
darul şi contra-darul etc. au, din punctul de vedere al actorilor, un grad de 
„Justeţe” mai înalt decât conduitele prescrise de regulamentele instituţionale. 


1. Într-o comunicare intitulată Universitatea ca spaţiu al raporturilor intercultu- 
rale şi prezentată la Colocviul Internaţional „Cultură şi educaţie” organizat de 
Universitatea „Al.I. Cuza” din Iaşi (8-10 octombrie 1993). 

Concurenta societar-comunitar a fost constatată şi în alte spaţii post-comuniste. 
Asa de pildă, citându-l pe sociologul polonez Novak, P. Sztompka [1993, p. 256] 
scrie : „Viaţa polonezului mijlociu se petrece în două lumi suprapuse : dome- 
niul relaţiilor personale şi sfera institutionalä-oficialä”. O singură precizare 
trebuie adăugată la această observaţie, pentru ca ea să fie valabilă în spaţiul 
universitar românesc : expresia „lumi suprapuse” nu trebuie citită aici „lumi 
paralele”, necesitând o dedublare a individului în strategiile sale sociale, ci 
lumi care se întrepătrund, se împletesc inextricabil, şi în care actorul social are 
de elaborat strategii mult mai complicate decât simpla dedublare [a se vedea 
infra, pp. 59-69, 71-90 şi 91-144]. Un alt autor, Daniel Bertaux [1993], arată 
că strategiile actorilor aparţinând claselor populare din Rusia sunt fondate pe un 
model cultural comunitar care se opune economiei de piaţă. Analizele efectuate 
pe cazul universităţii româneşti pun în evidenţă faptul că dualitatea institutio- 
nal-comunitar nu este asociată atât unei clase sociale determinate, cât poziţiei 
situationale a individului: indivizi aparţinând claselor superior scolarizate 
elaborează strategii comunitare în măsura în care acestea se dovedesc mai 
profitabile (în sensul sociologic larg al termenului) decât cele instituţionale. 


Concluzii 


După toate evidenţele, o ,lege” a ambiguitätii şi a ambivalentei guvernează 
activitatea instituţiei universitare în tranziţie. Pe de o parte, actorii sociali 
sunt obligaţi să se integreze într-o ordine formală care nu este clar definită şi 
o fac, în majoritatea cazurilor, la modul declarativ, în programe de acţiune şi 
în discursuri, acolo unde este vorba despre un Noi impersonal ori atunci când 
este vorba despre un Celălalt-străin. Pe de altă parte, indiferent că sunt 
„mase” sau „elite”, în practicile cotidiene, atunci când acţionează ca actori 
obişnuiţi ce au propriile proiecte, interese, dorinţe etc. sau / şi ca membri ai 
unui Noi identificabil, concret, ei par a se plasa mai curând într-un alt tip de 
ordine socială, de tip comunitar sau neo-comunitar. Distincția între actorii 
„politici” (elite) şi actorii ordinari (mase) se dovedeşte relativă şi trimite nu 
la persoane fizice, nici la poziţiile structurale, ci la poziția în situaţie : cineva 
care într-un context se găseşte pe o poziţie de decizie va acţiona în alt context 
ca actor ordinar şi nu de puţine ori suntem surprinşi să vedem cum principiile 
susţinute cu multă convingere în prima postură se diluează sau dispar complet 
atunci când individul se află în cea de-a doua ipostază, aceea de om obişnuit. 
Avem aici nu numai o distanţă între ceea ce se spune şi ceea ce se face, 
semnalată frecvent în cercetările actuale de sociologie, ci şi o delimitare 

destul de netă între spaţiul social al poziţiilor instituţionale (poziții structurale) 
şi spaţiul social al vieţii cotidiene (poziție în situaţie / context). 

Dacă lucrurile stau astfel, mai putem oare vorbi despre o tranziţie de la 
»traditional” la „modern”, explicând insuccesele în interiorul unei teorii ce 
opune în manieră axiologică „masele” caracterizate prin „incompetenţă civili- 
zatoare” [Sztompka, 1993], incultură etc. şi „elitele” purtătoare de progres 
şi către care s-ar îndrepta toate speranţele ? Procedând astfel nu ne întoarcem 
la o etapă din evoluţia istorică a sociologiei, calificată drept „finalistă şi 
normativă” şi considerată depăşită încă de la finele anilor '50? Nu este mai 
pertinent şi mai profitabil să ne întrebăm dacă, dincolo de dorinţe şi de 
aparente, nu există o ruptură între strategiile politice şi discursuri, pe de o 
parte, şi logicile practice ale actorilor obişnuiţi, oricare ar fi condiţia lor 
socială, pe de altă parte? Dacă ceea ce constituie punctul de sosire pentru 
aceia care au drept de decizie (oameni politici) sau pentru aceia care pot şi 
trebuie să-şi exprime la un moment dat opţiunea în mod public (conferinţă, 
discurs politic, sondaj etc.), în conformitate cu programe mai mult sau mai 
puţin inspirate din modele occidentale, nu constituie pentru agenţii practicilor 
obişnuite, oricare ar fi ei, exact ceea ce ar trebui aruncat peste bord? 

Merită să ne întrebăm dacă revoltele anilor '80 nu au constituit cumva 
expresia unui refuz popular nu numai al instituţiei totalitare (al dictaturii), ci 
şi, poate mai ales, al acestui tip de instituţie numită „modernă” care, ca şi 
(sau poate mai mult decât) universitatea despre care este vorba aici în parti- 
cular, este percepută mai curând ca sursă de constrângeri necontenite, a căror 
legitimitate este îndoielnică, şi prea puţin ca resursă pusă la dispoziţia indivi- 
zilor şi cu ajutorul căreia ei îşi pot construi fericirea proprie. Daniel Bertaux 
îşi pune aceeaşi întrebare pentru cazul societăţii ruse: „Ne putem chiar 
întreba dacă respingerea progresivă a ideologiei comuniste, departe de a cores- 
punde unei distantäri de valorile comunitare, nu şi-a avut sursa, dimpotrivă, 
în deceptia provocată de trădarea din ce în ce mai clară tocmai a acestor valori 
de o clasă conducătoare prea exclusiv şi evident preocupată de sporirea pro- 
priilor privilegii” [Bertaux, 1993, p. 42]. Conceptul de rectifying revolution, 
propus de Jurgen Habermas |1990, pp. 4-5], ar putea fi interpretat foarte bine 
si în acest sens. 

Ar fi riscant să formulăm, pe baza datelor empirice de care dispunem aici, 
concluzii tranşante. Totuşi, un număr mare de interogatii neliniştitoare pot fi 
fără nici o ezitare propuse atât cercetătorilor, cât şi „elitelor politice” actuale. 

1. Ştim oare, într-adevăr, care sunt conținuturile pe care „clasicele” 
concepte : economie de piaţă, democraţie, modernitate etc. le au în utilizările 

discursive si practice pe care li le dau diferitele categorii de actori sociali ? 
Există oare o coerenţă reală între aceste două niveluri (sau măcar în interiorul 
fiecăruia dintre ele)? Dacă nu, în ce măsură sunt legitime politicile tranziţiei ? 
Nu avem oare de-a face cu două niveluri ale legitimitätii, unul vizibil (legiti- 
mitate mai mult sau mai puţin conştientă, proclamată, discursivă) şi un altul 
ascuns (legitimitate sau mai curând ilegitimitate practică, implicită) ? În aceste 
condiţii, măsurile „civilizatoare” ale „elitelor” nu riscă să reproducă într-un 
alt context şi cu alte mijloace acelaşi parcurs ca şi cele de până acum: de la 
aparenta şi zgomotoasa adeziune „de masă” la punerea lor discretă, dar 
profundă sub semnul întrebării, iar apoi la refuzul şi nesupunerea / revolta 
acestor „mase” incomode? Care pot fi rezultatele acestor politici care se 
îndepărtează de logicile practice, chiar dacă - sau cu atât mai mult cu cât — 
sunt inspirate din şi comparabile cu acelea ale statelor avansate ? Ambivalenta 
şi ambiguitatea semnalate mai sus nu ne spun oare că, în pofida organizării de 
alegeri generale şi în pofida tuturor mecanismelor democratice, deciziile 
politice riscă să nu reprezinte pe nimeni în fapt - sau, în orice caz, să nu 
reprezinte majoritatea care le-a votat! - şi, în consecinţă, riscă să dezvolte 
germenii unor conflicte sociale fără sfârşit şi dificil de controlat ? 


2. Oare ceea ce se petrece în Estul Europei este în esenţă atât de diferit de 
ceea ce se petrece în Vest? Pare pertinent să ne întrebăm dacă evoluţiile 
est-europene se îndreaptă către stări ale lucrurilor ale căror slăbiciuni au fost 
deja puse în evidenţă de istoria statelor occidentale sau dacă nu cumva avem 
mai curând de-a face, în toate ţările europene, cu unul şi acelaşi proces global 
de refuz popular a ceea ce este numit „instituţie modernă”, în calitatea ei de 
formă a „societarului” [| Tônnies, 1977 ; Janne, 1968 şi 1985]. Un refuz care 
apare mai evident în fostele ţări comuniste unde „tentaţia comunitară” [Bolle 
de Bal, 1985] face parte dintr-un model cultural suficient de bine conservat 
[Bertaux, 1993 ; Stahl, 1959] şi unde structurile statale sunt prea fragile pentru 
a putea impune ordinea modernă. Cu alte cuvinte, există oare într-adevăr o 
mare distanţă între Est şi Vest, între societăţile în tranziţie şi societăţile (mai) 
stabile (dezvoltate) sau avem mai curând, şi într-o parte, şi în cealaltă, unul şi 
acelaşi clivaj între o ideologie a modernităţii proclamată şi practicile reale ce 


1. Categoric, dictatura a stimulat ambivalenta şi ambiguitatea. Totuşi, suportul de 
masă pe care toate dictaturile cunoscute l-au obţinut pentru o durată mai mică sau 
mai mare nu se explică, oare, tocmai prin pre-existenta unei ambiguitäti şi 
ambivalente pe care regimurile totalitare au ştiut să le manipuleze în folosul lor? 

contrazic această ideologie? Tranzitia est-europeană nu face oare vizibile 
fenomene globale pe care mecanismele de stabilizare ale societăţilor occi- 
dentale reuşesc să le mascheze şi să le controleze mai bine - dar cine ştie 
pentru cât timp!? 

Capitolul 3 


Un efect pervers al globalizärilor ideologice: 


fenomenul „copiii străzii” 
(19991) 


Iadul e pavat cu intenții bune. 
(proverb englez) 


1. Delimitarea universului (populaţiei) 


Din câte ştiu, nu dispunem de o definiţie socială a „copiilor străzii”. Noţiunea 
rămâne încă de domeniul cunoaşterii comune, cu toate ambiguitätile pe care 
le presupune acest tip de cunoaştere. Ea pune laolaltă, de-a valma, persoane 
aparţinând unor etnii diferite, de vârste şi sexe diferite, cu statute instituţionale 
diferite, care petrec durate diferite „pe stradă” (un spaţiu al tentatiilor si 
riscurilor majore, în care controlul adulţilor semnificativi este cvasi-inexis- 
tent), efectuând aici activităţi diferite cu funcţii diferite şi care atribuie faptului 
de a se afla „pe stradă” semnificaţii diferite. Un segment foarte eterogen de 
populaţie, aşadar, iar această eterogenitate împiedică atât explicarea coerentă 
a fenomenului, care rămâne, de cele mai multe ori, la nivelul evidenţelor şi 
stereotipurilor cunoaşterii comune (sărăcia, dezinteresul parental, funcţionarea 


1. Acest text iese parţial din logica volumului, în măsura în care el nu mai are ca 
obiect concret universitatea. Motivele pentru care l-am inserat aici sunt mai 
multe. Pe de o parte, el pune în discuţie un fenomen al tranziţiei anilor '90. Pe de 
altă parte, el tratează despre un fenomen, globalizarea ideologică, care participă 
masiv la reconstructiile actuale ale universităţii româneşti, iar multe dintre ideile 
formulate pot fi transferate în analiza evoluţiilor acesteia. În sfârşit, el contribuie 
la conturarea mai clară a perspectivei teoretico-metodologice a ansamblului. 
Studiul a fost publicat în Analele Ştiinţifice ale Universităţii „Al.I. Cuza” din laşi 
(Serie Nouă). Sociologie-Politologie, tomul IV-V, Iaşi, Editura Universităţii 
„Al.I. Cuza”, 2000-2001, pp. 30-41. 

defectuoasă a instituţiilor şcolare, modelele „occidentale” preluate de copii din 
filmele văzute pe micile şi marile ecrane etc.), cât şi intervenţia socială în 
direcţia controlului său. 


Vom conveni să vorbim în cele ce urmează doar despre o parte a acestui 
segment de populaţie, despre copiii care pot fi observați pe o „stradă” 
românească şi care au în comun trei caracteristici, două „obiective” şi una 
subiectivă: (1) vârsta cuprinsă între 7 şi 16 ani, respectiv vârsta încadrării 
instituţionale obligatorii în şcoala generală (clasele I-IX); (2) faptul de a fi 
abandonat şcoala sau de a avea o frecvenţă şcolară redusă sau / şi de a 
reacţiona mai curând negativ la exerciţiul rolurilor şcolare (se află în eşec 
şcolar, au probleme de relationare atât cu adultii-cadre didactice, cât si cu 
ceilalţi copii din clasă / şcoală, manifestă conduite deviante cum ar fi deran- 
jarea sistematică a lecţiilor, deteriorarea / distrugerea manualelor, rechizitelor, 
mobilierului etc., furt, violenţă verbală şi fizică) ; (3) semnificaţia pe care o 
are pentru subiecţii înşişi „strada” : într-un fel sau altul, aceasta apare pentru 
ei şi ca o alegere personală, se definesc ei înşişi drept „copii ai străzii”, văd 
în „stradă” mediul necesar al vieţii lor, singurul în care se simt, comparativ 
cu celelalte medii experimentate, mai bine, mai „la ei acasă”, mediul care le 
aduce, din nou comparativ cu celelalte medii experimentate, beneficii mai 
mari într-un plan sau în altul, „strada” servindu-le ca principal spaţiu de 
sociabilitate şi de petrecere a unui timp (liber) mare, eventual ca „loc de 
muncă” şi de câştig al unor resurse asupra cărora dispun autonom, ca „dor- 
mitor” nesupus constrângerilor obişnuite (oră de culcare, igienă obligatorie) 
si „restaurant” unde pot avea acces la „bunuri rare” (dulciuri, alcool, ţigări) 
mai frecvent decât în mediul lor socialmente acceptat de viaţă... Din punctul 
de vedere al altor criterii imaginabile, populaţia aceasta rămâne eterogenă : 
fete şi băieţi, încadraţi formal în familiile lor de origine, în familii de 
plasament sau institutionalizati în unităţi de asistenţă. 


Opţiunea pentru această categorie restrânsă este justificată de faptul că ea 
îmi pare a constitui — înainte de toate prin semnificaţiile socio-culturale 
atribuite de copii „străzii” şi, în consecinţă, prin participarea lor la construcţia 
acestui mediu ca mediu propriu, care îi exprimă şi în care se regăsesc ca 
identități - grupul cel mai problematic, atât ca risc de deviantä, cât şi ca şansă 
de reintegrare în medii pe care societatea le acceptă ca normale. Ceea ce 
înseamnă că, din punct de vedere epistemologic-metodologic, prin opţiunile 
în definirea universului cunoaşterii (populaţiei), ca şi prin acelea - care vor 

urma - cu privire la perspectivele conceptual-teoretice, ne situăm aici pe 
direcţia deschisă de Max Weber care scria în 1904 că orice „ştiinţă a culturii”, 
între care şi sociologia (alături de economie, istorie, antropologie...), îşi 
construieşte implacabil obiectele raportând o realitate dată multidimensională 
şi complexă la un anume ideal social (domeniu al valorilor) şi selectând din 
totalitatea aspectelor respectivei realităţi pe acela sau acelea care, din per- 
spectiva criteriilor de valoare profesate de colectivitate şi la care aderă 
cercetătorul, dobândesc o însemnătate deosebită; un alt cercetător venind 
dintr-o altă perspectivă valorică ar putea oricând decide că un alt aspect 
prezintă o însemnătate mai mare şi ar putea opta pentru un alt obiect de studiu 
[Weber, 2001]. În cazul de faţă, realitatea „copiilor străzii” aşa cum am definit-o 
mai sus se impune ca importantă în măsura în care este privită din unghiul de 
vedere al idealului unei societăţi în care fiecare membru, copil sau adult, are 
dreptul să găsească, pentru prezent şi pentru viitor, un loc legitim şi aducător 
de satisfacţii personale, dar o societate în care manifestarea diferenţei nu 
trebuie să conducă nici la riscul dez-integrării, nici la ameninţarea securităţii 
şi păcii sociale ; o societate preocupată de socializarea copiilor în acest sens. 
Or, când vorbim despre „copiii străzii” în termenii definiţiei date nu mai 
vorbim despre o deviantä infantilă ca oricare alta, mai mult sau mai putin 
conjuncturală şi pasageră, mai mult sau mai puţin gestionabilă cu mijloacele 
obişnuite şi părăsită, de regulă, de copiii înşişi pe măsură ce înaintează în 
vârstă şi în procesele de socializare, cum sunt, de exemplu, argoul infantil nu 
de puţine ori violent sau obscen, „obrăzniciile”, „poznele” — geamuri sparte, 
rănirea unui combatant etc. — reprosate de adulţi copiilor care fac din „afară” 
(iar de multe ori absenţa spaţiilor de joacă face ca „afară” = „pe stradă”) 
spaţiul lor de joacă şi de sociabilitate şi pe care părinţii au dificultăţi să-i 
aducă seara în casă, ori chiar furtul „eroic” din rafturile unui magazin sau 
agresivitatea de bravadă. Faptul de a avea un raport subiectiv mai mult sau 
mai puţin distant cu instanţele legitime de educaţie (şcoala şi familia) şi unul 
mai mult sau mai puţin strâns cu „strada” face ca, în procesele de construcţie 
a sinelui şi a identitätilor sociale, copilul-subiect! să fie înclinat să aleagă 
modelele „străzii” mai curând decât pe acelea propuse de mediile educative 
legitime. De altfel, mai ales prin semnificaţiile pe care le-a dobândit pentru 
„locatarii” săi, prin satisfactiile comparative pe care ea le procură, „strada” 
tinde să devină un mediu socio-cultural specific şi alternativ, cristalizându-şi 


1. A se vedea pentru această temă a copilului-subiect / actor, Elisabeta Stănciulescu, 
1997, pp. 212-216, şi 1998, pp. 87-88, 340-354, 376-382. 

cu timpul, pe măsură ce experienţele împărtăşite se multiplică, pe măsură ce 
numărul „locatarilor” creşte şi mai ales pe măsură ce structura de vârstă şi 
sex se modifică, propriile valori, propriile structuri şi mecanisme de functio- 
nare, propriile identități sociale!. Şi, după toate aparențele, nu ne aflăm defel 
în faţa unei alternative subterane, la propriu şi la figurat, de tipul aceleia 
imaginate în filmul „Frumoasa şi Bestia”, în care justiţia şi morala ar fi mai 
prezente decât în lumea care funcţionează (aparent) la lumina zilei, în care ar 
fi căutate şi cultivate cu precădere aspectele cele mai dezirabile ale societăţii 
legitime, dimpotrivă : ca mediu socio-cultural în curs de cristalizare, „strada” 
pare a tinde să valorifice cu precădere slăbiciunile structurilor şi mecanismelor 
legitime, iar prin aceasta să le accentueze, indiferent că este vorba despre 
slăbiciuni ale instituţiilor statului de drept sau ale modelelor culturale. Cu cât 
va fi lăsat să funcţioneze mai mult, cu atât acest mediu alternativ - care 
rămâne în esenţa sa necunoscut, iar acest fapt îi conferă un ascendent asupra 
ordinii legitime - se va cristaliza mai puternic şi cu atât aceasta din urmă va 
deveni mai fragilă, iar pacea socială mai greu de realizat. 


2. Ipoteze psiho-sociologice 


Imaginarul social construit în jurul acestor copii îi plasează, de regulă, în 
posturi de „mizerabili” ai societăţii şi de victime : fie ale structurii socio- 
-economice (viaţa în stradă s-ar datora sărăciei, insuficientei grave a resurselor 
din dispozitivele sociale în care sunt încadraţi, familii sau instituţii), fie ale 
unor structuri disfunctionale ale familiilor (familii monoparentale, familii 
conflictuale, familii cu părinţi sau cu copii bolnavi etc.), fie ale unui „nivel de 
cultură” scăzut al părinţilor (care ar fi astfel lipsiţi de competenţe pedagogice 
şi ar manifesta ,carente” în exerciţiul rolurilor parentale : mame insuficient 
de afectuoase, taţi prea autoritari ori dimpotrivă), fie ale unui exerciţiu abuziv 
al rolurilor instituţionale în unităţile de asistenţă (educatori şi supraveghetori 
violenti, care nu manifestă suficientă disponibilitate etc.), fie ale iresponsa- 
bilitätii media (care difuzează masiv modele deviante de toate felurile), fie 
chiar ale unei „naturi” rele a copilului. În parte şi pentru un număr oarecare 
de cazuri, aceste explicaţii sunt, fără îndoială, valide. Este adevărat, acestea 
sunt segmentele de populaţie infantilă cu riscul cel mai mare de deviantä. 
Totuşi, populaţie cu risc de deviantä nu înseamnă în mod necesar populaţie 


1. Schema teoretică utilizată în acest moment al analizei a fost dezvoltată de Peter 
Berger şi Thomas Luckmann [1999]. 

efectiv deviantă : nu toţi copiii care cresc în condiţiile descrise mai sus ajung 
„în stradă”, ceea ce înseamnă că trebuie introdusi în ecuaţie şi alţi factori care 
potenteazä riscul, transformându-l în realitate. Pe de altă parte, acest imaginar 
social tinde să-i privească pe copii ca total lipsiţi de discernământ, ca supuşi 
întru totul determinărilor exterioare (sociale sau naturale) şi, dacă nu complet 
incapabili de strategii proprii, măcar prea putin dotați cu resurse subiective şi 
obiective pentru a susţine astfel de strategii. Or, categoria de „copii ai străzii” 
avută în vedere aici dovedeşte contrariul : pentru aceşti copii, „strada” repre- 
zintă spaţiul în care sunt iniţiate şi susţinute cu succes strategii proprii, nu de 
puţine ori împotriva unor strategii ale adulţilor. 


În cele ce urmează, vom avansa ipoteza! că: (1) numărul „copiilor străzii” 
care răspund definiţiei de mai sus a fost în ultimii zece ani în continuă 
creştere? ; (2) în pofida faptului că reuşesc să iniţieze şi să susţină strategii 
proprii, aceşti copii se prezintă pe ei înşişi (prezentarea publică a sinelui) mai 
curând ca „externi” (dependenţi de câmp şi tentaţi să atribuie ceea ce li se 
întâmplă lor sau altora unor cauze exterioare : altor persoane, unor factori 
situationali sau conjuncturali, destinului etc.), iar câmpul („strada”) lor de 
acţiune este — atât în ceea ce priveşte grupul de copii, cât şi în ceea ce îi 
priveşte pe adulţii care traversează acest câmp - şi el înclinat mai curând către 
externalitate, funcţionând ca factor de construcţie şi / sau de întărire, dacă nu 
a externalitätii propriu-zise a copilului, măcar a acestei imagini (,,fatade”, în 
termenii lui Erving Goffman, 1973, p. 29) cu funcţie de justificare ; (3) de 
asemenea, aceşti copii trăiesc (şi / sau afişează) sentimente acute de frustrare 
relativă şi de victime ale injustitiei sociale (sentimente corelate cu atitudinea 
lor externalistă) ; (4) privit din perspectiva procesului de construcţie în indivizi 
a unor „fiinţe sociale” — ca să reamintim cunoscutul concept durkheimian - 


1. Pentru eliminarea unei interpretări care nu corespunde spiritului acestui text, 
reamintim că a formula un ansamblu de ipoteze nu înseamnă a pretinde că acestea 
explică, singure, fenomenul în toată complexitatea sa. Alte ipoteze legitime pot şi 
trebuie să fie imaginate. 

2. Această parte a ipotezei pare din capul locului condamnată la imposibilitate de 
verificare empirică, exceptând nivelul microsociologic : urmărirea longitudinală a 
dinamicii unuia şi aceluiaşi grup de copii poate fi imaginată ca posibilă. 

3. Opusul externalitätii este internalitatea : individul este într-o măsură considerabilă 
independent de câmp, capabil de acţiune autonomă şi plasează mai curând în el 
însuşi cauzele a ceea ce i se întâmplă. Pentru o bibliografie pe această temă, a se 
vedea, de exemplu, J.L. Beauvois şi N. Dubois, 1994, pp. 15-27. 

caracterizate mai curând prin externalitate, sentimente de frustrare şi de 
injustitie, fenomenul „copiii străzii” are legătură cu procesele de globalizare 
a ceea ce ştiinţele sociale contemporane numesc ideologii : „sistem de credinţe 
şi de valori adoptat de un grup sau de o societate, în raport cu anumite 
interese, şi care sunt luate drept evidențe, ca venind de la sine” [Lapassade, 
1998, p. 26]. Vom proceda în cele ce urmează la o licenţă, considerând 
primele trei părţi ale ipotezei ca „postulate” (nemaiavând nevoie de verificare 
empirică) şi ne vom concentra asupra ultimei părţi, a rolului ideologiilor în 
construcţia fenomenului discutat aici. 


Aceste ideologii sunt construcţii locale, dar sursele lor se găsesc atât în 
modele culturale autohtone, cât şi în modele „importate” prin diferitele 
mecanisme ale globalizării. Vom utiliza în continuare ca fundament teoretic 
modelul de analiză prezentat de profesorul Boaventura de Sousa Santos de la 
Universitatea din Coimbra la Congresul al XVI-lea al Asociaţiei Internaţionale 
a Sociologilor de Limbă Franceză: definind globalizarea prin apariţia a 
„diferite forme de interacţiune socială care transcend localul şi nationalul”, 
de Sousa Santos distinge patru „moduri de producţie a globalizării” : „localis- 
mul globalizat” (transformarea unui model local într-unul trans-local, global) 
şi „globalismul localizat” (adoptarea şi adaptarea locală a unui model cu arie 
de răspândire mai largă); cosmopolitismul sau constituirea unor grupuri 
transnationale în jurul unor interese comune cum ar fi drepturile universale 
ale omului, drepturile femeilor, drepturile copilului etc. ; emergenta unor 
probleme care reprezintă patrimoniu comun al umanităţii ca, de pildă, explo- 
rarea spaţiului, protecţia mediului ş.a. ; primele două tipuri ar aparţine unui 
model al globalizării „de sus” sau hegemonice (presupun, de regulă, un 
raport explicit sau implicit de putere şi o strategie „politică” de difuziune, 
respectiv de adoptare), în timp ce ultimele două ar aparţine unui alt model, de 
globalizare alternativă contra-hegemonică asociată mişcărilor de emancipare 
socială [a se vedea Stănciulescu, 2000-2001 ]. 


2.1. Modelul cultural legitim 


O primă componentă care ne interesează aici a ideologiilor sunt stereotipurile 
sociale : imagini-şablon cu privire la caracteristicile psihologice şi sociale ale 
fiecărui individ aparţinând unui grup, unei categorii sociale, mai ales grupu- 
rilor etnice şi rasiale, dar există imagini-şablon pentru orice categorie socială, 
aici: părinţi buni, buni creştini, copii, „copii ai străzii” ş.a. Concept specific 
psihologiei sociale, stereotipurile găsesc în literatura sociologică un corespondent 

în ceea ce fenomenologul Alfred Schütz a numit „tipificaţii” : tipuri de oameni 
si activităţi, construite la nivelul cunoaşterii comune şi împărtăşite de un grup 
social, care fac ca fiecare dintre actorii implicaţi să se poată raporta la o lume 
socială ce i se prezintă din capul locului ca lume ordonată, îngăduindu-i să 
ştie ce poate aştepta de la celălalt şi ce aşteaptă acesta de la el [Schütz, 1987]. 
Ca şi stereotipurile, tipificatiile îl tratează pe individ indistinct, ca membru al 
unei clase, fără a ţine seama de particularitätile sale individuale, şi functio- 
nează pe baza evidenţelor fenomenale, a unor caracteristici exterioare. 

Cea mai vizibilă categorie de „copii ai străzii” este aceea a copiilor- 
-cerşetori şi, în cea mai mare parte, imaginarul social cu privire la întreaga 
categorie este construit pornindu-se de la aceştia din urmă, de la aparențele 
lor vestimentare şi fizice şi de la mesajele lor „profesionale” (cereri-stereotip, 
cântece, justificări). „Copilul-străzii” afişează, de regulă, suferinţă, este 
îmbrăcat cu haine care nu-i asigură protecţia fizică, este murdar şi cere bani 
pentru „o bucată de pâine”, de regulă „în numele lui Dumnezeu”. Or, aşa cum 
arătam pe larg în altă parte |Stănciulescu, 1998, pp. 169-198, 239-246, 
277-318], modelul nostru cultural tradiţional face din protecţia fizică şi 
din alimentaţia copilului principalele „datorii” ale părinţilor în faţa societăţii 
şi în faţa lui Dumnezeu: pentru simţul comun, copilul neprotejat şi flămând 
nu poate fi decât sau un copil fără părinţi, sau un copil al unor părinţi 
iresponsabili, sau un copil cu părinţi care nu pot să-i asigure protecţie şi hrană 
(cu venituri prea mici, şomeri, bolnavi...) ; în oricare dintre situaţii, o victimă 
a familiei sale sau / şi a contextului social. În cele mai multe cazuri, cererea 
însăşi conţine o trimitere, în termeni mai mult sau mai puţin patetici, la 
absenţa totală a mamei (principala „responsabilă” în conştiinţa comună de 
îngrijirea şi creşterea copilului) sau la absenţa afecțiunii materne (despre 
care aceeaşi conştiinţă comună crede că ar fi absolut indispensabilă pentru 
creşterea „bună” a copilului). O prostituată de nouă ani (îşi) justifica / legitima 
propria situaţie în faţa unei camere de luat vederi a televiziunii naţionale în 
termeni stimulati de discursul reporterului: „Ce, credeţi că dacă aveam şi 
eu o mamă ca lumea ajungeam aici?” Faptul acesta ne arată că ideologiile 
(care conţin şi „explicaţii” gata-făcute ale fenomenului) nu fac decât să închidă 
un cerc al legitimării: înrădăcinate în stereotipurile / upificaţiile comune, 
odată transformate în „explicaţii” şi popularizate ca atare (iar media au astăzi 
rolul capital în această privinţă), ele pot întări atât aceste stereotipuri, cât 
şi fenomenul însuşi, oferindu-le celor implicaţi o justificare pentru compor- 
tamentul profesat. 

2.2. Ideologia creştină 


Stereotipurile sociale care fac din „copilul-străzii”, fără părinţi sau fără 
părinţi buni, o victimă sunt aşadar legate de un model cultural local. Acest 
model este însă, în (mare) parte, rezultat al unui „local globalizat” care a 
făcut simultan obiectul unei (unor) localizări: ideologia creştină, aici în 
varianta sa ortodoxă. Dacă termenii „globalizare” şi „mondializare” au intrat 
recent în vocabularul de bază al ştiinţelor socioumane, nu înseamnă că 
fenomenul ca atare este complet nou. Construcţia dogmatică a creştinismului 
(formalizarea sa) şi difuziunea sa istorică progresivă pot fi foarte bine inter- 
pretate ca tendinţe de globalizare a unui model local, după cum adaptarea sa 
la fondul autohton, popular de credinţe poate fi interpretată ca tendinţă de 
localizare a unui model global. Încât, în măsura în care regăsim în construcţia 
fenomenului „copiilor-străzii” un nucleu ideologic creştin, putem afirma că 
această construcţie este, în parte, o construcţie asociată unui proces de 
globalizare ideologică. Si regăsim acest nucleu în mai multe forme: 
(1) modelul Sfintei familii, cu femeia-Mamă şi copilul (mai ales de sex 
masculin ?) purtător al Sfântului Duh: „menirea” (divină şi fatală) a femeii 
ar fi aceea de a naşte şi creşte (= a purta de grijă, a acorda îngrijiri) copii, 
aceştia din urmă fiind, prin natura lor divină, nevinovaţi ; (2) modelul bunului 
creştin care îşi iubeşte aproapele ca pe sine însuşi şi care ar trebui să fie, în 
consecinţă, capabil oricând să se identifice cu suferinţele acestuia şi să-l ajute 
(mila creştină) ; (3) modelul omului a cărui viaţă este determinată de factori 
exteriori (Dumnezeu, destin, soartă...) etc. De altfel, trimiterea la modelul 
creştin („localizat”) este explicită în comportamentul „copiilor străzii” : după 
modelul cerşetorilor vârstnici, copilul-cerşetor valorifică forţa de persuasiune 
a unor cuvinte şi expresii cum sunt: „în numele Domnului” (frecvent se 
recită o rugăciune, iar uneori copilul se aşază în genunchi pentru a o recita, 
încercând - conştient sau prin simplă imitație — să creeze prin aceasta „faţada” 
unui copil bun prin natura sa şi pe care numai conditionärile exterioare l-au 
adus în situaţia respectivă), „pentru sănătatea matale şi a familiei matale” etc. 
Trecătorul sau călătorul (mai ales de sex feminin ?) cu un mijloc de transport 
în comun se simte persuadat : dacă respectivul copil nu are părinţi buni, este 
datoria sa de bun creştin să-l ajute, cu atât mai mult cu cât, se ştie, Domnul 
îi ajută la rându-l pe cei care ajută; şi cine nu are nevoie de sănătate şi de 
ajutorul lui Dumnezeu în aceste vremuri tulburi ? 

2.3. Ideologia comunistă 


Sub multe aspecte, ideologia comunistă, ea însăşi o formă a unui „local 
globalizat” (teoria marxistă a revoluției socialiste, apoi modelul sovietic) 
transformat cu timpul în „global localizat” (adaptări naționale), o întâlneşte 
pe cea creştină!, încât — paradoxal, dacă ţinem seama de virulenta criticii 
comuniste a religiei ca „opiu pentru popor” - creştinismul a putut funcţiona 
ca filtru al ideologiei comuniste : blocând trecerea unora dintre componentele 
acesteia, el a putut totodată face constiintele creştine permeabile la alte 
componente, aici: părinţii care trebuie „să facă totul” pentru a le asigura 
„cele mai bune condiţii de viaţă” copiilor lor şi responsabili pentru comporta- 
mentele copilului ; copilul complet lipsit de discernământ şi de responsa- 
bilitate, obiect al acţiunilor adulţilor, îndeosebi ale unor adulţi semnificativi 
(părinţi, cadre didactice) şi ale actorilor politici ; politica „statului-providenţă” 
care „asigură cele mai bune condiţii...” etc. Toate implică evident aceeaşi 
atitudine „externă” pe care o regăsim şi în credinţa creştinilor practicanți, şi 
în modelul cultural - construit după toate probabilitățile în jurul acestui 
nucleu creştin (care, după cum argumentează istoricii, a însoţit procesul de 
formare a poporului român - şi nu numai a lui —, deci implicit a modelelor 
sale culturale), chiar dacă astăzi modelul cultural poate fi împărtăşit de 
credincioşi nepracticanti în egală măsură ca şi de practicanți. 


2.4. Componenta ideologică a cunoaşterii filosofice şi ştiinţifice 


Ipoteza construcţiei fenomenului printr-un proces de globalizare ideologică 
implică şi o componentă care interoghează mecanismele de construcţie şi 
difuziune a ceea ce, la un moment istoric dat, este considerat drept cunoaştere 
savantă (ştiinţifică şi filosofică). Oricât ar părea de paradoxal, ştiinţele — şi cu 
deosebire ştiinţele socioumane - preiau, certifică (prin pretinse „probe” 
empirice chiar), vehiculează şi întăresc unele stereotipuri comune ; ele pot, 
de asemenea, reprezenta sursa unor stereotipuri, îndeosebi în populaţia şcola- 
rizată. Am abordat în altă parte mai pe larg tema rolului cunoaşterii savante, 


1. Este suficientă lectura ultimelor două volume din Istoria credințelor şi ideilor 
religioase a lui Mircea Eliade [1986 şi 1988] pentru a identifica suficiente ele- 
mente de „afinitate”, ca să utilizăm cunoscutul concept epistemologic weberian, 
între creştinism şi comunism. De altfel, Eliade însuşi a identificat în mai multe 
rânduri în teoria marxistă o serie de elemente creştine re-aşezate într-un alt context. 

mai ales filosofice şi pedagogice, în construcţia cunoaşterii comune (inclusiv 
a ideologiilor, stereotipurilor etc.) cu privire la copii şi copilărie, părinţi şi 
parentalitate la nivelul categoriilor şcolarizate [Stänciulescu, 1998]. Nu trebuie 
să adăugăm aici decât că acest tip de cunoaştere pe care o numim savantă 
parcurge, în evoluţia sa, acelaşi traseu al tendinței de globalizare a unui local 
(ipoteza / legea ştiinţifică, teza / teoria filosofică care se socializează şi se 
difuzează) şi al localizării unui global (reinterpretările, adaptările, comple- 
tările etc. locale ale ipotezelor şi teoriilor socioumane). lar dacă analizăm 
conţinutul literaturii noastre savante consacrate situaţiei copiilor, regăsim 
aceeaşi atitudine care vede în copil, în special în copilul mic, o „ceară” a 
cărei evoluţie este total dependentă de mediul social şi de influenţele educative, 
altfel spus de factori exteriori |Stănciulescu, 1998]. 


2.5. Ideologia drepturilor universale ale copilului 


Construcţia fenomenului „copiii străzii” prin globalizare ideologică are şi 
importante dimensiuni mai recente, iar o primă analiză istorică şi comparativă 
indică o serie de declansatori în perioada imediat următoare evenimentelor 
din decembrie 1989. „Cheia” procesului se află, potrivit ipotezei susţinute 
aici, în victimizarea explicită şi publică a anumitor tipuri de copii români şi 
în consecinţele acestei victimizări asupra atitudinilor (internalitate sau exter- 
nalitate) anumitor medii sociale şi ale copiilor înşişi faţă de „soarta” lor. 


Să rememorăm câteva fapte. În 1989, Europa Occidentală era impresionată 
de mulțimile de români care denuntau pentru prima dată public condiţiile de 
viaţă (frig, privatiuni alimentare etc. „de masă”) impuse de regimul comunist. 
Au urmat valuri de simpatie, valuri de „ajutoare” în haine şi alimente... Şi 
valuri de jurnalişti în căutare de subiecte noi şi şocante. Le-au găsit, între 
altele, în instituţiile de „ocrotire” şi îngrijire a copiilor (case de copii, normali 
si cu diferite forme de handicap) : instalaţii sanitare primitive şi defecte, lipsă 
de igienă, alimentaţie precară, diferite forme de violenţă. Prin comparaţie 
cu modelul legitim de îngrijire a copiilor în societăţile occidentale dezvol- 
tate, toţi copiii institutionalizati din România au apărut în postura fără echivoc 
de victime ale structurilor sociale (comuniste) şi iresponsabilitätii unor adulţi. 
Mecanismul prin care a fost posibilă construcţia acestei imagini nu este deloc 
simplu : un hocus-pocus împletind cosmetizarea jurnalistică în sensul negativ 
cu o generalizare fără temei empiric şi cu absenţa oricărei contextualizări — 
prin definiţie, noţiunea de victimă implică ideea de patologie sociologică, de 

situaţie care se află în afara limitelor normalitätii sociale: vicfimizarea 
normalului social este, pentru bunul simţ, un non-sens. Imaginile şi discursurile 
victimizante au curs pe ecrane şi în presa scrisă, „oameni de bine” au colectat 
fonduri şi produse pentru copiii institutionalizati din România, numeroase 
fundaţii occidentale au iniţiat proiecte de asistenţă a acestor copii, au construit 
sau modernizat baze materiale, au adus specialişti, au organizat sesiuni de 
training pentru specialiştii români etc. 

Efectele pozitive ale acestor intervenţii nu pot fi negate. Ele sunt însă, prin 
forţa lucrurilor, limitate în ceea ce priveşte atât numărul de copii care au putut 
beneficia direct de noile condiţii create, cât şi durata asistenţei primite de 
aceştia. La nivel societal, imaginea copilului aflat în mizerie materială şi 
morală, victimă a unor structuri sociale sau / şi a iresponsabilitätii adulţilor, 
a putut conduce la o serie de efecte perverse!: în contextul de faţă, ne 
interesează efectele perverse rezultate din activarea şi întărirea fondului 
cultural-ideologic deja existent care susține atitudinile şi comportamentele 
externaliste. 

Literatura ştiinţifică din domeniu formulează ca principiu al intervențiilor 
(asistenţei) sociale principiul normalizării intervenţiei. În formularea pe care 
i-a dat-o W. Wolfensberger încă din 1972, acest principiu recomandă ca 
intervenţia să utilizeze „cele mai normative mijloace posibile dintr-o cultură 
dată, cu scopul de a favoriza şi a menţine cele mai normative comportamente 
posibile în această cultură” [cf. Durning, 1995]. În caz contrar, intervenţia 
poate introduce în colectivitatea în care se exercită, odată cu elementele 
exterioare (materiale şi simbolice) inaccesibile în condiţii obişnuite pentru 
populaţia în cauză, numeroase dezechilibre ; chiar dacă rezolvă o problemă 
pe termen scurt, o astfel de intervenţie poate declanşa un proces de agravare 
şi complicare a problemei pe termen mediu şi lung, astfel încât, ulterior, 
gestiunea problemei în cauză să devină extrem de dificilă şi costisitoare. Este 
exact ceea ce s-a întâmplat în societatea românească. 


Contrar opiniei lui Boaventura de Sousa Santos cu privire la caracterul 
anti-hegemonic al cosmopolitismului ca „mod de producţie a globalizării”, 
globalizarea-localizarea ideologiei drepturilor universale ale copilului a îmbrăcat 


1. „Pentru a rezuma această noţiune în câteva cuvinte, vom spune că avem de-a 
face cu un efect pervers atunci când doi indivizi (sau mai mulţi), urmărind un 
anumit obiectiv, generează o stare de lucruri neurmărită şi care poate fi inde- 
zirabilă din punctul de vedere fie al ambilor, fie al unuia dintre ei” [Raymond 
Boudon, 1990, p. 165]. 

în cazurile despre care vorbim aici o formă hegemonicä : drepturile universale 
ale copilului au fost interpretate după modelul occidental legitim (formă de 
„global localizat” în funcţie de condiţiile particulare ale categoriilor mijlocii 
şi superioare din societăţi dezvoltate - un model care nu este general nici 
măcar în aceste societăţi), iar apoi au fost transferate într-o societate în curs 
de dezvoltare (tendinţă de extindere a „globalului localizat”). Nu a avut 
nimeni, se pare, nici timp, nici fonduri, nici interes, nici curiozitate să vadă 
care este modelul normal naţional, în ce condiţii creşte majoritatea copiilor 
neinstituționalizaţi, care rămân alături de proprii părinţi, modelul fezabil în 
condiţiile date, care poate fi susţinut pe termen mediu şi lung cu resursele 
materiale şi umane specifice diferitelor categorii sociale ale societăţii româ- 
neşti. În condiţiile date, în care resursele pentru susţinerea modelului propus 
de creştere / îngrijire a copilului lipseau (lipsesc încă şi vor lipsi multă vreme 
de aici înainte) şi în care societatea funcţiona (şi funcţionează încă) pe un 
fundament cultural-ideologic în care individul apare ca dependent şi supus 
implacabil acţiunii unor factori exteriori (externalitate), noua localizare a 
acestui „global localizat” a putut conduce la dezvoltarea unor sentimente de 
frustrare foarte dificil de gestionat. Si nu numai la copiii institutionalizati. 
Pentru că, în timp, şi alţi copii au putut constata că trăiesc în condiţii similare 
sau chiar mai precare decât acelea pentru care egalii lor „instituţionalizaţi” 
sunt compätimiti şi asistați. 

De regulă, faptul de a stimula conştientizarea unei situaţii de injustitie 
socială conduce întotdeauna la sentimente de frustrare relativă! şi la reacţii 
împotriva a ceea ce este considerat a reprezenta temeiul injustitiei, fără a fi în 
sine condamnabil : toate mişcările sociale (de clasă, pentru apărarea dreptu- 
rilor omului, pentru emanciparea femeilor etc.) sunt precedate şi însoţite de 
un proces de conştientizare a unei / unor injustitii. Întrebarea este în raport cu 
ce context social suntem îndreptăţiţi să definim o situaţie ca justă sau injustă : 
poate fi considerată injustă o situaţie care se înscrie în limitele normalitätii 
sociologice a unei societăţi date şi în limitele resurselor economice ale 
acesteia? Actualele procese de globalizare ideologică par să îngăduie un 
răspuns afirmativ : modelele naţionale şi locale sunt raportate la „drepturi 
universale” (ale omului, ale copilului ş.a.m.d.). Numai că, dacă în plan 
teoretic nu poţi să nu admiţi că lumea care ar funcţiona după aceste modele ar 
fi mai bună, în planul practicilor nu poţi să nu constati că diversitatea socială 


1. Pentru conceptul de „frustrare relativă”, a se vedea Robert K. Merton, 1965, 
pp. 204-210. 

respinge orice „pat al lui Procust”. Despre efectul civilizator, progresist al unor 
ideologii sociale s-a scris (poate prea) mult, îndeosebi din Epoca Luminilor 
încoace. Există, totuşi, o problemă: în ce termeni ar putea fi formulată o 
ideologie „universală” şi mai ales în ce condiţii şi în ce forme ar putea fi ea 
introdusă într-un câmp social specific fără a genera efecte perverse! ? 


Victimizarea publică şi insistentă a copiilor institutionalizati (iar apoi a 
celor săraci, a celor sanctionati etc.) şi imaginea despre ceea ce ar fi ei 
îndreptätiti să aştepte de la societate au putut afecta - din cauza absenței 
oricărei contextualizări, a oricărei investigaţii asupra normalităţii sociale 
naţionale şi a impunerii cu brutalitate şi într-o formă deja localizată occidental 
a unei ideologii globale - nu numai „imaginea României în lume”, ci si 
realitatea socială internă: pe de o parte, atmosfera externalizantă din jurul 
acestor copii s-a putut accentua ; pe de altă parte, copiii care trăiesc sentimente 
de frustrare, care se auto-victimizează şi care emit aşteptări nedeterminate (şi 
nelimitate) în raport cu mediul, cărora li s-au putut crea cu timpul nevoi pe 
care un mediu normal socialmente nu le poate satisface decât punctual (de 
Ziua Copilului, de Paşte, de Crăciun şi, evident, atunci când intră în joc 
interese politice specifice de construire a unei imagini), devin tot mai greu sau 
imposibil de mulţumit. În plus, din ce în ce mai frecvent agresivi: cel care 
are sentimentul că este victima unei injustitii şi care se simte neputincios în 
faţa respectivei situaţii devine, de regulă, agresiv şi, tot mai frecvent, adultul 
care nu-i „dă un ban” copilului cerşetor este prompt sancţionat verbal, 
categorizat drept „zgârcit”, jignit, înjurat şi chiar agresat fizic (tras de haine, 
scuipat, înghesuit, lovit...). De acum, „strada” apare în reprezentările acestor 
copii (iar analiza ar putea fi transferată şi la adulţii cerşetori, în special ţigani) 
ca un mediu social care le datorează asistenţă, în care ei sunt indreptäfiti să 
ceară, iar ceilalţi sunt obligați să le dea, pentru că numai astfel poate fi 
instaurată justiţia socială. Cu atât mai mult cu cât ea („strada”) face tot mai 
vizibile contrastele între diferitele categorii, scoate tot mai mult în evidenţă 
polarizarea socială, crescândă în România ultimului deceniu. Şi orice alt 
mediu care nu răspunde prompt şi necondiţionat nevoilor acestor copii şi care 


1. Pentru o critică sociologică a textului Convenţiei internaționale a O.N.U. asupra 
drepturilor copilului, a se vedea Irène Théry, 1996, pp. 33-40. Subtitlurile sunt 
edificatoare şi susţin ipotezele formulate în textul de faţă: „Un text contradictoriu 
şi ambiguu”, „Noile drepturi ale copilului ca ideologie”, „Copilul-referinţă şi 
paternalismul de stat”. 


56 DESPRE TRANZITIE SI UNIVERSITATE 


cere din partea lor angajare a unei responsabilităţi personale (de exemplu : 
şcoala, instituţia de asistenţă, familia naturală sau de plasament) devine, în 
condiţiile frustrării relative instalate şi a sentimentului de a fi victima unor 
acte de injustitie, greu de suportat. „Fuga” de la şcoală sau de acasă, 
abandonurile şcolare, furtul, agresivitatea verbală şi fizică pot găsi în ipoteza 
avansată aici o explicaţie (printre altele): ideologiile globalizate-localizate, 
care de-contextualizează drepturile legitime şi care, prin aceasta, generează 
sentimente de injustitie şi frustrări relative, pot stimula comportamente deviante 
(anomice, în sensul mertonian al termenului : societatea cultivă aspirații şi 
nevoi pentru satisfacerea cărora actorii sociali nu găsesc mijloace legitime 
[Merton, 1965]). 

Lărgind aria de pertinentä a ipotezelor, este foarte posibil ca fenomenul 
„copiii străzii” să fie, în lumea creştină contemporană, numai una dintre 
formele de manifestare - specifică societăţilor cu economie slab dezvoltată şi 
categoriilor defavorizate - a efectelor perverse ale globalizării-localizării 
ideologiilor generatoare de atitudini „externe”, cum este aceea cu privire la 
drepturile universale ale copilului: observaţia că generaţiile tinere actuale, 
beneficiare ale ideologiei postbelice a „sacrificiului parental” (sau a „altruis- 
mului intergeneraţional”), emit aşteptări sporite de la societate şi sunt dispuse 
să ofere tot mai puţin a devenit un loc comun al literaturii socioumane 
occidentale. Ceea ce diferă par a fi numai formele de reacţie, dependente de 
ansamblul condiţiilor concrete de viaţă. 


In loc de concluzii 


Pentru a evita orice interpretare greşită a acestui text, reamintim că ipotezele 
avansate aici exclusiv pe baza unei observaţii de tip etnografic sunt, ca orice 
ipoteză, numai un posibil prim pas al unei cunoasteri ştiinţifice şi că nimic 
altceva în afara unor anchete empirice mai ample nu le pot nici confirma şi 
nici infirma. Dar, dacă în urma unor astfel de anchete, ele s-ar dovedi valide, 
înseamnă că nu putem rezolva sau măcar gestiona problema „copiii-străzii” 
(în accepțiunea pe care am dat-o aici acestei categorii) şi tot cortegiul de 
probleme asociate (abandonul şcolar, fuga de acasă, diferitele forme ale 
deviantei juvenile) decât luând în calcul, alături de alte strategii, şi nevoia de 
a „lucra” asupra externalitätii / internalitätii diferitelor medii sociale româ- 
nesti şi a externalitätii / internalităţii copiilor, sentimentelor lor de frustrare şi 
injustitie. Ceea ce implică a „lucra” masiv la fundamentul ideologic al 

societăţii şi al constiintelor individuale şi, mai ales, a gestiona mai atent 
localizarea ideologiilor cosmopolite, oricât de generoase ar părea ele şi oricât 
ar fi de puternică dorinţa de integrare în structurile internaţionale avansate. 

Capitolul 4 


Schiţă pentru o sociologie 
a mecanismelor de articulare a pluralismului 
structural în experienţa cotidiană 
a unor actori care urmăresc un proiect propriu 
(19991) 


Următoarele studii supun lumea academică unei „lecturi” orientate de o 
construcţie teoretică ce s-a cristalizat — atât cât s-a cristalizat - pe măsură ce 
studiile însele au înaintat. Această construcţie combină unele teze cvasiunanim 
acceptate în literatura sociologică mondială cu rezultate ale cercetărilor 
personale. lată principalele propoziţii teoretice care alcătuiesc scheletul ei : 


e societăţile naţionale sunt, de la apariţia lor, ansambluri în care articularea 
diferitelor componente este, prin definiţie, realizată printr-un sistem regla- 
tiv de tip politico-juridico-administrativ ; propoziţia precedentă nu implică 
nici o conotaţie deterministă, ci exprimă numai ideea că aici modelul 
social de orientare a acţiunii legitim din perspectiva structurilor naţionale 
este decis de cele trei puteri ale statului naţional ; numitul sistem reglativ 
(pe care vom conveni să îl numim de aici înainte „de drept”) îmbracă o 
formă normativă ; 


e pentru orice colectivitate, ordinea de drept este dublată de o ordine 
subsidiară pe care, punând între paranteze orice distincţii categoriale mai 
fine la care vom reveni mai jos, putem conveni să o numim provizoriu 
ordine culturală sau tradițională : un ansamblu de valori-norme-reguli 
nescrise, cel mai frecvent implicite, cristalizate ca sistem reglativ în 


1. Text apărut în Analele Ştiinţifice ale Universităţii „Al.I. Cuza” din laşi (Serie 
Nouă). Sociologie-Politologie, tomul II, Iaşi, Editura Universităţii „Al.I. Cuza”, 
1998-1999, pp. 36-42. 

experienţa istorică a grupului însuşi!; vom considera aici că setul de 
valori-norme-reguli-rituri etc. care reglementează interacţiunile fatä-în-fatä 
[a se vedea Goffman, 1974] reprezintă o componentă importantă a mode- 
lului cultural ; 


în raport (de susţinere sau de opoziţie) cu oricare dintre aceste două tipuri 
de ordine, se constituie — într-o „lume a treia”, în sensul pe care l-a dat 
Karl R. Popper [1997] expresiei, adică în sensul de produse ale minţii 
umane obiectivate într-o formă livrescă oarecare - ceea ce am putea numi 
ordine simbolică sau intelectuală, teoretic-ideologică, reflexiv-axiologic- 
-prescriptivă ; o lume a ideilor, dar şi a idealurilor si prescriptiilor, ce se 
constituie simultan ca ansamblu de reflecţii şi de modele axiologic- 
-prescriptive ale lumii sociale reale : dogmatică religioasă, teorii filosofice, 
ideologii politice, etice şi estetice, modele pedagogice, analize politice, 
ipoteze sociologice, informaţii şi comentarii jurnalistice ş.a.m.d. ; 

în măsura în care aceste producţii simbolice sunt obiectivate în opinii, 
reprezentări, credinţe etc. comune, această ordine este una a „numirii 
constituante care, numind, face să existe”? în sfera vieţii de fiecare zi a 
indivizilor şi organizaţiilor un ansamblu eterogen de presiuni, de constrân- 
geri, de „norme” pe care nu este deloc sigur că experienţa însăşi le-ar fi 
„secretat” dacă respectivele producţii simbolice nu ar fi existat ; concepte 


xn 


precum „cultură” si ,traditie” se dovedesc astfel a fi mult mai complexe 


. Pentru ipoteza dublei ordini sociale, a se vedea în literatura românească în 


principal lucrările lui Henri H. Stahl si ale altor reprezentanți ai Şcolii sociologice 
de la Bucureşti, pe care le-am prezentat sintetic în Stănciulescu, 1998, pp. 101-105. 


. Pierre Bourdieu [1987], de exemplu, subliniază „efectul de teorie”, adică forța 


structurilor simbolice, a „numirii constituante care, numind, face să existe” (cf. 
Stănciulescu, 1996, pp. 168-169). Se pot consulta, de asemenea, Peter Berger si 
Thomas Luckmann [1999] cu teoria productiilor teoretice legitimatoare care pot 
întări sau pot schimba realitatea obiectivă (cf. ibidem, pp. 95-98). Numeroşi 
autori analizează şcoala ca instrument al constituirii simbolice / teoretice a lumii 
sociale. Dar, dacă se poate vorbi despre presă ca „a patra putere în stat”, aceasta 
se întâmplă îndeosebi pentru că presa (care foloseşte / manipulează si este folosită 
/ manipulatä adesea de autoritatea personalităților intelectuale / teoretice / livresti) 
este astăzi principalul ucenic-vrăjitor al numirii constituante. O forţă de acelaşi 
tip (chiar dacă nu de acelaşi grad) poate fi semnalată în cazul literaturii şi 
evenimentelor ştiinţifice (în special a celor de popularizare : de exemplu, „medi- 
cina pentru toţi” ori pedagogia şi psihologia „pentru părinţi” popularizate prin 
cărţi, reviste, broşuri, conferinţe etc.) ori în cazul ideologiei şi evenimentelor 
religioase, după cum am arătat şi în Stănciulescu, 1998. 

decât au putut pärea multä vreme : departe de a desemna produsul simplu 
al convietuirii istorice ordinare, ele sunt în mare măsură construite prin 
infiltrarea „în popor”, în forme acomodate la situaţie, grup şi individ, a 
conţinuturilor simbolice (adevăruri, idealuri, valori, norme...) formulate 
de gândirea teoretic-discursivă! ; 


societăţile nationale s-au constituit istoric ca societăţi multiculturale — loc 
comun al gândirii socioumane contemporane, dar care, punând problema 
în termenii reductionisti ai „normelor culturale”, conservă un conţinut 
plin de ambiguitäti şi riscuri? ; această propoziţie va fi interpretată aici în 
termenii ordinii culturale ca produs nu al convietuirii istorice „pure” a 
membrilor grupului, ci al unei convietuiri marcate de influenţele pro- 
ductiilor simbolice de tip livresc ; 

societăţile nationale actuale sunt deschise în interior: admit migrații ale 
indivizilor / grupurilor şi ale unor elemente ale modelelor de orientare a 
acţiunii între grupurile „culturale” ; 


. Critica etnocentrismului în etnologia şi antropologia actuale implică tocmai refuzul 
de a accepta existenţa aşa-ziselor „norme culturale” înţelese ca produsul unei 
gândiri şi experienţe pur autohtone. Sursa multora dintre aceste produse „cul- 
turale” s-a dovedit a fi în mare măsură gândirea cercetătorului însuşi, în dubla sa 
calitate, de membru al unei colectivităţi „naturale”, dar şi al unei „şcoli” de 
gândire teoretică [a se vedea François Laplantine, 1999; Stănciulescu, 1999]. O 
metodă de cercetare care urmăreşte articularea istorico-biografică a diferitelor 
modalităţi de orientare a acţiunii poate pune în evidenţă originea politico-inte- 
lectual-teoretică a multor „norme culturale” identificate de cercetători : este exact 
ceea ce am realizat în Stănciulescu, 1998. Mai mult, întrucât cunoaşterea savantă 
reflectă un punct de vedere particular asupra realităţii, acela al categoriilor 
şcolarizate şi de regulă deţinătoare ale puterii, ceea ce un cercetător sau altul 
descoperă drept „cultură” a unei colectivităţi, ,traditie” a ei se poate dovedi a nu 
fi altceva decât o generalizare abuzivă a unor realităţi sau chiar numai a unor 
reprezentări particulare. Aşa-zisele „norme culturale / tradiţionale” sunt în mare 
măsură construcţii tributare unei gândiri etno-simbolico-centriste permanent ten- 
tate să organizeze o lume a multiplului şi contradictoriului „dialogic” — pentru a 
utiliza vocabularul lui Hans G. Gadamer - după o logică a unităţii şi identităţii 
evolutive (în direcţia unui progres simbolic). Însăşi reductia curentă a culturii la 
ceea ce Lucian Blaga numea „cultură majoră” ar putea fi interpretată ca o dovadă 
a originii teoretic-intelectuale a acestor „norme culturale”. 

„ S-ar putea reflecta asupra rolului pe care l-a jucat, prin obiectivare progresivă la 
nivelul simțului comun, gândirea savantă (filosofică, antropologică şi sociologică) 
în termeni de „cultură”, „tradiţie”, „norme culturale” etc. în construcţia actualelor 
mişcări „tradiţionaliste” şi ,nationaliste”. 

societätile nationale actuale sunt deschise în exterior : comportä numeroase 
schimburi de indivizi / grupuri si schimburi simbolice, în domeniul nor- 
melor culturale, de drept, ori al orientärilor teoretico-simbolice ; 


coincidenta diferitelor tipuri de structuri (de drept, cultural-traditionale si 
interactionale, discursiv-simbolice) este, cel putin sub unele aspecte, mai 
mult sau mai puţin numeroase, mai mult sau mai puţin esenţiale, foarte 
relativă, iar uneori problematică! i 


actorii (indivizii şi grupurile) societăţilor naţionale urmăresc întotdeauna 
în strategiile lor sociale un proiect propriu „în mişcare” (deschis oricând 
la redefiniri, reorientări, reorganizări) - proiect care poate avea şi o 
adresabilitate socială, cu alte cuvinte care nu este în mod necesar unul 
„egoist” ; 


ordinea practică-experienţială, a vieţii cotidiene, este întotdeauna o con- 
structie locală rezultată din negocieri şi acorduri continuu repuse în discuţie 
între actorii sociali implicaţi, care utilizează în acest proces toate tipurile 
de valori-norme-reguli aflate la îndemână simultan ca repere pentru tra- 
sarea unui perimetru limitativ (cadru general) al acţiunii, dar şi ca resurse 
potenţiale în vederea susţinerii propriului punct de vedere şi împlinirea 
propriului proiect; noţiunea de constrângeri-resurse exprimă foarte bine 
raportul practic dintre individ şi structuri ; 


rezultă că ordinea practică, aceea care ia naştere în viaţa reală de fiecare zi 
a indivizilor obişnuiţi şi în diferitele lor forme de convietuire şi organizare, 
nu este un ansamblu omogen nici de norme „de drept”, nici de „norme 
culturale” înţelese ca orientări suficient de bine conturate şi stabile, lizibile, 
uşor decelabile şi decidabile, pentru a-l putea conduce cu uşurinţă pe un 
actor corect socializat şi responsabil (moral) către un comportament 


. Într-un cadru teoretic foarte tributar ideii de coexistentä a unor norme egal 


legitime - ceea ce nu este întotdeauna cazul —, sociologia funcționalistă americană 
constată pluralismul orientărilor acţiunii şi vorbeşte despre „conflict de rol”. 
Societatea românească pare a se caracteriza printr-o distanţă considerabilă între 
niveluri, iar această distanţă produce fenomene sociale pe măsură. Se pot consulta 
în acest sens scrierile reprezentanţilor Şcolii sociologice de la Bucureşti, pe care 
le-am utilizat ca suport bibliografic în rationamentele cu privire la articulațiile 
diferitelor tipuri de structuri în educaţia copiilor (Stănciulescu, 1998). La un 
nivel mai general, am semnalat caracterul problematic al acestor articulaţii şi în 
studiul Tranzifia : de unde şi încotro (a se vedea cel de-al doilea capitol al lucrării 
de faţă). 

adecvat, aşa cum ne-am obişnuit să credem! ; la un examen mai fin, ea se 
dovedeşte a fi un amestec istoriceşte determinat şi dinamic, eterogen, nu 
de puţine ori contradictoriu, neclar şi „lunecos”, problematic din punctul 
de vedere al interpretării şi al opțiunii pe care trebuie să le opereze actorul, 
constituit progresiv din obiectivări comune ale unor norme de drept şi ale 
unor reflecţii şi prescriptii savante, precum şi din orientări practic-descrip- 
tive cu funcţie simbolic-identitară sau / şi instrumentală, adică din regulari- 
täti, rutine, obisnuinte rezultate din istoria experienţei culturale (aici, 
cultural trimite la semnificaţie şi simbol) şi intersubiective a grupului şi 
susceptibile de a îmbrăca forma proverbelor, zicătorilor, pildelor, sfaturilor, 
indicaţiilor sau pur şi simplu forma descrierilor verbal-actionale locale 
(indexicale) : „pune acolo”, „adu aici”, „fă aceea”, „uite aşa se face”. i 


. În literatura sociologică internaţională a ultimei jumătăţi de secol, una dintre 
„invenţiile” cu cea mai mare rezonanţă este ideea acestei ordini practice, diferită 
de orice ordine normativă, ce ia naştere în şi reglează experienţa cotidiană. 
Astfel, Harold Garfinkel [1984] distinge între norma formală şi „raţionamentele 
sociologice practice” ale membrilor, în timp ce Erving Goffman [1991] tratează 
despre „structura experienţei individuale a vieţii sociale”. Sintetizând această 
direcţie de gândire, François Dubet [1994] scrie: , În această perspectivă sugerez 
eu aici să construim noţiunea de experiență socială, noţiune care desemnează 
conduitele individuale şi colective dominate de eterogenitatea principiilor lor 
constitutive şi de activitatea indivizilor obligaţi să construiască sensul practicilor 
lor în chiar sânul acestei eterogenitäti”, iar Luc Boltanski şi Laurent Thévenot 
[1991] argumentează că actorii unei organizaţii sunt întotdeauna obligaţi să lucreze 
la un montaj compozit în construcţia justificărilor acţiunilor lor, articulând un 
număr determinat de tipuri de exigente diferite. De asemenea, unii antropologi 
contemporani vorbesc despre „logici hibride” [logiques métisses, Amselle, 1990] 
ale acţiunilor cotidiene ale grupurilor, întrebându-se dacă noţiunea de „cultură” 
mai este pertinentă şi dacă nu ar fi mai corect să o înlocuim cu ideea unui 
„rezervor” sau a unui „repertoriu” de repere ale acţiunii, pe care actorii le 
mobilizează mai curând în funcţie de context decât de ataşamentul la anumite 
valori-norme-reguli interiorizate în procesul de socializare / inculturatie. 

. Este o mare deosebire între: (1) prescriptia-valoare „iubeşte-ţi aproapele” sau 
„să nu furi”, „să nu râvnesti la avutul altuia” (ceea ce în termenii jurisdicției 
moderne s-ar traduce prin ansamblul de norme privind respectul persoanei, 
respectiv al proprietăţii) - care implică înainte de toate o orientare de valoare 
teoretic-discursivă întărită de o impunere / sancţiune mai mult sau mai puţin 
explicită, formală: „trebuie categoric să”, „este absolut obligatoriu să”, iar 
„dacă nu, vei fi implacabil şi fundamental pedepsit, mai devreme sau mai târziu, 

din cele spuse, rezultă că indivizii societăţilor nationale sunt puşi să facă 
fată nu unei structuri înţeleasă ca ansamblu unitar, coerent, non-contra- 
dictoriu de constrângeri (structură = model social de orientare a acţiunii, 


pe lumea aceasta sau pe lumea cealaltă” ; (2) o propoziţie de tipul „trebuie să-i 
saluti pe oamenii mai în vârstă” - care implică şi o orientare directă de valoare 
(vârsta), pentru care însă impunerea / sancţiunea este mai puţin certă şi mai 
superficială, dar conţine mai ales o orientare practic-descriptivă identitară : în 
ceea ce priveşte categoria căreia îi apartii, „se obişnuieşte să”, „este normal să”, 
„se cuvine să”, pentru că „aşa face omul ca lumea”, „aşa eşti în rând cu lumea / 
om ca toţi oamenii” ; această propoziţie poate îmbrăca şi o formă a „distincţiei” 
identitare : „aşa arăţi că le eşti superior altora” ; accentul pus în termeni de 
superioritate, progres etc. este specific îndeosebi categoriilor cultivate / şcolarizate 
în ideologia progresului şi este în cea mai mare parte de provenienţă simbolic- 
-livrescă ; (3) o propoziţie de tipul „bărbatul trebuie să aducă resursele / banii în 
casă, iar femeia trebuie să se ocupe de casă şi copii” — care poate implica şi o 
orientare de valoare („bărbatul este superior”), mediată astăzi prin ierarhia eco- 
nomie de piaţă - economie domestică, dar care are mai ales o puternică orientare 
practic-descriptivă, cu funcţie simultan identitară (v. propoziţia precedentă) şi 
instrumentală : „este convenabil / profitabil din punctul de vedere al eficacitätii 
practice să”. Am putea identifica în propoziţia (1) o valoare-normă-regulă propriu- 
-zisă, în propoziţia (2) ceea ce Erving Goffman numeşte o „normă minoră”, 
sanctionabilä doar în termeni de inoportunitate (conduita este „deplasată”, „nela- 
locul ei”, „lipsită de bun simţ” etc.), iar în propoziţia (3), cu aproximaţie, ceea 
ce Harold Garfinkel consideră a fi „raționamente sociologice practice”. Întrucât 
în experienţa cotidiană diferitele tipuri de orientări ale acţiunii se intersectează, se 
împletesc, se suprapun uneori, ele devin greu decelabile : dacă reluăm propoziţia 
(3), ea poate fi asociată unei propoziţii de tipul (2) „femeia trebuie să i se adreseze 
politicos soţului său” şi unei propoziţii de tipul (1) „femeia trebuie să se supună 
bărbatului (pentru că acesta este, originar şi intelectual, superior)”. Pe de altă 
parte, limbajul legitim în ştiinţele socioumane (ca şi, mai general, limbajul comun 
al categoriilor şcolarizate) este limbajul ordinii legitime care este o ordine nor- 
mativ-simbolică. Cel puţin pentru aceste două raţiuni, majoritatea sociologilor 
(ca şi majoritatea actorilor obişnuiţi scolarizati) vorbesc nediferentiat despre 
„norme-reguli”, chiar şi atunci când nu pot să nu simtă unele diferenţe de nuanţă. 
Am dezvoltat acest subiect într-un context empiric (a se vedea Stănciulescu, 
1998), dezvăluind modul în care, în cadrul reflectiei comune şi „savante” cu 
privire la raporturile dintre sexe şi la raporturile educative, s-a putut infera 
progresiv o logică normativ-prescriptivă de tipul propoziției (1) pornindu-se de la 
propoziţii de tipul (2) si (3). În literatura internaţională, Pierre Bourdieu ne 
avertizează că sociologia practică adesea o confuzie între regulă şi regularitate : 
ceea ce Emile Durkheim a numit fapt social, cu alte cuvinte comportamentul 

pattern, ceea ce face ca diferitele comportamente ale actorilor să apară ca si 
cum ar fi subsumate unei „reguli abstracte şi impersonale”), ci unui plura- 
lism Structural toarte eterogen şi complex, greu lizibil, greu decelabil, greu 
decidabil din punctul de vedere al alegerilor privind orientările legitime ale 
acţiunii ; definim aici pluralismul structural prin multitudinea, simultanei- 
tatea şi concurența modelelor societale de orientare a acţiunilor actorilor ; 


rezultă, de asemenea, că viaţa cotidiană a actorilor - cel putin viaţa lor 
publică - se petrece în ceea ce am putea numi un context de suspiciune 
structurală care are ca obiect loialitatea faţă de un model de orientare a 
acţiunii sau altul - observaţie peste care sociologii trec de obicei foarte 
repede, dar care pentru o teorie sociologică aşa cum o înţelegem aici este 
absolut fundamentală! ; 


în măsura în care organizarea societăţilor naţionale se revendică dintr-un 
stat de drept şi din gândirea socioumană progresistă (a libertăţii, egalităţii, 
democraţiei, drepturilor omului etc.) şi în măsura în care ele tind a fi 
constituite din actori sociali (indivizi) pentru care identitatea şcolară 
(intelectual-simbolică) a devenit capitală, diferitele modele sociale de 
orientare a acţiunii nu sunt egale, iar suspiciunea structurală cea mai 


cvasi-general susceptibil de a fi subsumat unei „reguli impersonale şi abstracte” 
(L' Education morale, Paris, Alcan, 1934, p. 166), este adesea prezentat ca un 
comportament de tip juridic, adică decurgând necesarmente dintr-o conformitate 
căutată faţă de o normă explicită. Pentru demascarea acestui „hocus-pocus” 
normativ, este foarte instructivă şi Sociologia cognitivă a lui Aaron V. Cicourel 
(cf. Stănciulescu, 1996). 

. Problema suspiciunii structurale a fost pusă - în alţi termeni, dar explicit - de 
Talcott Parsons, în analiza a ceea ce el a numit pattern variables [a se vedea 
Stănciulescu, 1996] şi „aplicată” ulterior în ceea ce este cunoscut sub numele de 
analiză funcţională. Totuşi, ideea pare a se fi rătăcit prin istoria sociologiei, întru- 
cât, pe urmele lui Emile Durkheim, cei mai mulţi autori care au în vedere plura- 
lismul structural, printre care Parsons însuşi, practică o sociologie evoluționistă, 
finalistă şi normativă care consideră „dilema” orientărilor tranşată o dată pentru 
totdeauna : ordinea normativ-simbolică, concepută ca produsul cel mai recent şi 
cel mai cuprinzător al progresului social şi, în consecinţă, proclamată superioară, 
trebuie să aibă, categoric, întâietate absolută în faţa oricărei ordini practic-inter- 
actionale, prea limitată, prea aproape de individual si de „tradiţie”. Or, realitatea 
vieţii cotidiene nu se supune întotdeauna acestei logici evoluționiste, după cum o 
dovedesc chiar analizele funcționaliste ale conflictului de rol, care, tocmai din 
cauza presupoziţiilor lor evoluționiste, nu au condus totuşi la dezvoltări teoretice 
semnificative în direcţia conceptului de suspiciune structurală. 

vizibilä vine mai ales dinspre ordinea normativ-discursivä si ordinea 
teoretic-intelectuală (considerate superioare!) ; o suspiciune pe care regi- 
murile totalitare o aduc în formele cele mai transparente, dar care nu este 
caracteristică numai acestor regimuri? ; 


. Emile Durkheim - care merge aici pe urmele lui Auguste Comte -— este sociologul 


la care găsim prima şi cea mai clară expresie a ideii de superioritate a ordinii de 
drept (politico-juridice) asupra celei cultural-interactionale : „După toate aparen- 
tele, scopurile domestice sunt şi trebuie să fie subordonate celor nationale, 
deoarece patria este un grup social de un ordin mai înalt. [...] De altfel, în 
măsura în care societăţile progresează şi se centralizează, viaţa generală a socie- 
tätii, cea care este comună tuturor membrilor săi şi care îşi are originea şi scopul 
în grupul politic, câştigă teren în spiritele individuale, în timp ce ponderea şi rolul 
familiei se diminuează. [...] Centrul de gravitate al vieţii morale, care se găsea 
altădată în familie, tinde din ce în ce mai mult să se deplaseze. Familia devine un 
organ secundar al Statului” [Durkheim, 1934, pp. 84-85; s.n., E.S.]. De 
asemenea, ideea superiorității ordinii teoretice: „De altfel, contrar opiniei prea 
răspândite conform căreia educaţia morală ar rezulta cu precădere din acţiunea 
familiei, consider că rolul şcolii în dezvoltarea morală a copilului poate şi trebuie 
să fie de cea mai mare importanţă. Există o întreagă parte a acestei culturi, cea 
mai elevată, care nu poate fi dată altfel” [ibidem, p. 24 ; s.n., E.S.]. Dacă limita 
esenţială a gândirii evoluționiste derivă dintr-o presupozitie a superiorității, deci 
legitimităţii incontestabile a ordinii normativ-simbolice (reprezentate, de la Auguste 
Comte încoace, de statul „de drept” organizat pe principiile progresului şi ştiinţei), 
limita gândirii interactioniste, fenomenologice şi etnometodologice a fost trasată, 
dimpotrivă, prin faptul de a fi ignorat sau pus între paranteze forţa suspiciunii 
structurale de origine normativă („de drept”). 


. În Asylums, Erving Goffman ne-a atras primul atenţia asupra faptului că regimurile 


totalitare pot fi studiate în calitate de cazuri limită ale unor fenomene mai generale 
(cf. Stănciulescu, 1996). Am transferat principiul goffmanian în fundamentarea 
teoretică a studiului Repere ale reconstructiilor identitare în cazul unor foşti lideri 
universitari comunişti (a se vedea penultimul capitol al acestei cărţi) care are ca 
obiect „compunerea” , articularea istorico-biografică a identităţii liderilor univer- 
sitari comunişti (simultan articularea vieţii universitare în jurul acestor lideri) şi 
ca metodă ceea ce aş numi o serie istorico-biografică de rețea (pentru conceptul 
„serie istorico-biografică”, a se vedea Stănciulescu, 1998) — utilizând ca tehnică 
de anchetă o formă originală a povestirilor / istoriilor vieţii (istoria rețelei sociale), 
culese/reconstituite într-o reţea de lideri formată din studenţi şi profesori. În 
cadrul acestui studiu, ceea ce am numit „context de suspiciune structurală” apare 
în forme extrem de evidente, iar multe dintre observaţiile empirice efectuate în 
vederea elaborării sale fundamentează reflectiile de faţă. 

e totuşi, în societăţile — cum este, de exemplu, cazul societăţii româneşti — în 
care distanţa dintre modelele de orientare este mare, modelul „cultural” 
reprezintă o sursă importantă de suspiciune şi constrângere structurală, iar 
aceasta nu numai în categoriile slab şcolarizate, ci chiar în categoriile 
superior şcolarizate. 


O consecinţă a celor spuse până aici este aceea că obiectul sociologiei nu 
îl mai poate constitui astăzi raportul (normativ şi finalist) al individului cu un 
sistem unic şi unitar de valori-norme-reguli (cu o structură socială) pe care 
individul le-ar interioriza (ar trebui să le interiorizeze) în procesul de sociali- 
zare, pentru a le „aplica” apoi mai mult sau mai puţin mecanic în experienţele 
sale cotidiene, ci raportul individului cu pluralismul greu lizibil şi greu 
decidabil al modelelor de orientare a acţiunii, care face ca orice acţiune să se 
desfăşoare într-un context de suspiciune structurală şi să reclame interpretări 
şi alegeri complicate!. Vom conchide, ca opţiune personală, că avem suficiente 
argumente pentru a putea accepta studiul mecanismelor prin care pluralismul 
greu decelabil al modelelor de orientare a acţiunii este articulat în experiența 
cotidiană de către actori sociali (indivizi şi grupuri) care urmăresc un proiect 
propriu ca pe una dintre cele mai pertinente şi profitabile perspective de 
inteligibilitate a societăţilor naţionale actuale şi, deci, pentru a redefini în 
aceşti termeni sociologia. Principalele modele de orientare avute aici în vedere 
sunt: (1) ordinea „de drept”, (2) ordinea culturalä-traditionalä si interactio- 
nală, (3) ordinea intelectual-simbolică. În fapt, nici una nu este „pură”, 
fiecare conţinând elemente ale tuturor celorlalte, iar fiecare experienţă a 
actorului-proiect în situaţie articulează în mod necesar elemente ale tuturor, 
în configurații variate. Prin urmare, sociologia nu mai este privită aici nici 
numai din perspectiva macrosociologicä, drept ştiinţă a instituţiilor sociale, a 


1. Pornind de la această constatare a putut, de exemplu, Aaron V. Cicourel să formu- 
leze ipoteza „procedeelor interpretative”, structuri de profunzime ale personalităţii 
formate în cursul procesului de socializare, capabile să facă din individ posesorul 
unei „competenţe interactionale” = „capacitatea de a recunoaşte, primi, trata şi crea 
procese de comunicare (care sunt în acelaşi timp surse de informare)” şi să-i per- 
mită prin aceasta actorului „să elaboreze răspunsuri adecvate (în general noi) la 
situaţii schimbătoare”, permitindu-i totodată „să menţină un sens al structurii 
sociale în cursul schimbărilor intervenite în situaţiile sociale”, o coerenţă, o stabi- 
litate a acţiunilor care (a)par astfel ca supuse unor reguli [cf. Stänciulescu, 1996]. 

sistemelor de valori-norme-reguli „abstracte şi impersonale” şi progresiste / 
superioare, nici numai din perspectiva microsociologicä, de exemplu drept 
studiu al interacțiunilor fatä-în-fatä ale unor actori / agenţi capabili de reflexi- 
vitate, de comprehensiune şi de strategii practice, ci ca știință a articulaţiilor 
între normativ-institutional, cultural-traditional, intelectual-simbolic şi pro- 
iectul individual, între formularea discursiv-simbolică generală a normei şi 
practica acesteia, particularizată până la individual, în contexte interactionale 
şi locale determinate. 


O trecere prin istoria sociologiei ne-ar îngădui să vedem că, practic, toate 
tentativele de reconstrucţie teoretică, de la functionalismul clasic la mai 
recentele teorii numite constructiviste, au postulat, mai mult sau mai puţin 
explicit, articulațiile societale şi că, pe măsură ce înaintăm în această istorie, 
sociologii nu fac altceva decât să multiplice şi să rafineze diferitele paliere ce 
trebuie articulate, cu alte cuvinte să rafineze teoria faptului social total, aşa 
cum l-au explicitat Marcel Mauss ori George Gurvitch. Diferenţele vin din 
modul în care este conceput raportul actorului social cu aceste articulări, iar 
opţiunea formulată aici dă câştig de cauză sociologiilor care argumentează 
ideea unui actor social capabil să elaboreze şi să realizeze proiecte proprii. 
Mai multe modalităţi prin care acest tip de actor se raportează la pluralismul 
structural au putut fi deja puse în evidenţă în istoria sociologiei. Astfel, 
Erving Goffman [1968] observă empiric practica unui dublu sistem de adaptări 
ale individului la experienţa instituţională, pe care o teoretizează în conceptele 
„adaptări primare” şi „adaptări secundare” [a se vedea şi Stănciulescu, 1998] ; 
Jean-Claude Kaufmann [1992, 1995] a sesizat tot empiric, în experienţa 
extrainstitutionalä însă, ceea ce el numeşte „dublul limbaj” al societăţilor 
moderne ; la rândul său, André Petitat insistă, într-un studiu teoretic, asupra 
secretului ; mulţi autori pun în evidenţă plasticitatea comportamentelor exte- 
rioare (adaptarea la situaţie, migrarea de la o ipostază identitară la alta, 
comportamentul duplicitar, cameleonismul etc.)!... Totuşi, după cum se poate 
cu uşurinţă vedea, cercetătorii respectivi susţin mai degrabă o logică (o socio- 
logie) a dedublării experienţei şi sinelui, o logică a vieţii trăite succesiv sau 
simultan într-o lume cu registre multiple, fără a ne furniza prea frecvent 
lămuriri cu privire la modalităţile concrete de articulare propriu-zisă a acestor 
registre. Dacă adăugăm exemplul fenomenologilor care postulează trecerea de 
la o „provincie de semnificaţie” la alta printr-un „şoc biografic”, înţelegem 


1. Studiile sunt numeroase. Să ne limităm a aminti aici numai doi autori, citați si cu 
alte ocazii în textul de faţă: Bernard Lahire si Erving Goffman. 

că raporturile sunt privite mai curând din perspectiva unei rupturi decât din 
aceea a unei articulări. Ipotezele cele mai la îndemână pentru a face inteligibil 
raportul individului cu pluralismul structural vizează „programele” interne de 
genul dispoziţiilor-necesităţi (Talcott Parsons), habitusurilor transpozabile 
(Pierre Bourdieu), procedeelor interpretative (Aaron V. Cicourel), care îi 
permit actorului să aducă la un numitor comun diversitatea configuratiilor 
sociale, fără ca aceasta să însemne şi o articulare efectivă. Probabil că cel mai 
aproape de perspectiva avută în vedere aici se situează Harold Garfinkel 
[1984], mai ales prin conceptul de „etnometodă” : ce altceva fac juratii din 
tribunalele americane, care decid vinovăția sau nevinovăția unei persoane 
inculpate interpretând probele juridice prin prisma cunoaşterii şi practicilor 
„de simţ comun”, dacă nu o articulare între diferitele repere [a se vedea şi 
Stănciulescu, 1996]? Totuşi, sociologul american nu teoretizează etnometoda 
în sensul în care o înţelegem aici: ca formă socială produsă prin articularea 
variată a modelelor de orientare pe care societatea le pune la dispoziţia 
subiectului şi prin instituirea progresivă în experienţa colectivă (în sensul 
fenomenologic descris de Berger şi Luckmann, 1999) a acelor modalităţi de 
articulare care se dovedesc acceptabile, cu alte cuvinte care reuşesc să nu 
contrazică nici unul dintre modelele considerate legitime în situaţia dată, cel 
puţin să nu le contrazică atât de grav încât să atragă o sancţiune oarecare. 

Nu putem încheia această schiţă fără a semnala că pe parcursul ei termeni 
ca „sociologie” sau „teorie” au semnificaţia modestă de ansamblu - „biografic 
determinat”, pentru a vorbi în termenii lui Alfred Schütz [1987] — de ipoteze 
care încearcă să facă inteligibil o categorie de fenomene. Ca orice ipoteză, 
„teoria” propusă aici explică numai o parte din acţiunile sociale : îndeosebi 
acţiunile din segmentele şcolarizate ale populaţiei (dar extinderea progresivă 
a şcolarizării şi popularizarea crescândă a producţiilor intelectuale prin media 
fac ca aceste segmente să fie din ce în ce mai largi). Ceea ce echivalează cu 
a sublinia că nu pretindem a fi schiţat aici un model general şi unic, ci numai 
un model partial şi alternativ de inteligibilitate a socialului. 

Capitolul 5 


Lumea academică si morala 
complicității demonstrative 
(19991) 


Am arătat în studiul precedent că actorii (indivizi sau grupuri) societăţilor 
naţionale sunt puşi să facă faţă în experienţa lor cotidiană nu unei structuri 
(înţeleasă ca ansamblu unitar, coerent, non-contradictoriu de repere cvasi- 
-obligatorii de orientare a acţiunii, altfel spus de constrângeri societale), ci 
unui pluralism structural foarte eterogen şi complex, greu lizibil, greu dece- 
labil, greu decidabil din punctul de vedere al alegerilor privind orientările 
legitime ale acţiunii. Am definit cu acelaşi prilej pluralismul structural prin 
multitudinea, simultaneitatea, concurenţa şi ierarhia modelelor societale de 
orientare a acţiunilor actorilor (model = ceea ce face ca un comportament 
oarecare să apară ca şi cum ar fi subsumat unei „reguli impersonale si 
abstracte”). Am admis ca principale componente ale acestui pluralism struc- 
tural naţional: (1) ordinea „de drept” (politico-juridico-administrativă sau 
normativ-discursivä) ; (2) ordinea culturală (tradiţională), cu o componentă 
interactionalä importantă ; (3) ordinea simbolică-intelectuală (ideologică, 
reflexiv-axiologic-prescriptivă). Ca ansamblu eterogen de modele de orientare 
cu impact simultan asupra acţiunilor actorilor, această structura socială 
plurală, deşi constant prezentă în orice cadru local (definit spaţial, temporal, 
morfologic, cultural, intersubiectiv etc.) al acţiunii, nu este o prezenţă uni- 
formă, fiind actualizată în „formule” de compoziţie (configurații) foarte 
variate de la un cadru al acţiunii la altul: conceptul de ordine practică 
(a experienţei) desemnează tocmai aceste configurații. Oricare ar fi această 
„formulă” de compoziţie structurală, viaţa cotidiană a actorilor se petrece, de 
regulă, într-un context de suspiciune structurală care are ca obiect loialitatea 
faţă de un model de orientare a acţiunii sau altul, un context în care diferitele 
modele de orientare nu sunt întotdeauna coerente, ci mai curând concurente, 


1. În mare parte, ideile cuprinse în acest studiu au fost publicate în Revista de 
cercetări sociale, no 1/2, 1999, pp. 99-114. 

chiar contradictorii. Am notat apoi cä, indiferent dacä avem de-a face cu ceea 
ce numim un regim totalitar ori cu ceea ce numim un regim democratic, în 
măsura în care organizarea societăţilor naţionale se revendică dintr-un stat 
„de drept” şi din gândirea socioumană progresistă (a libertăţii, egalităţii, 
democraţiei, drepturilor omului etc.), suspiciunea structurală cea mai vizibilă 
este aceea care vine dinspre ordinea normativ-discursivă şi ordinea teoretic- 
-intelectuală (a căror întâlnire este considerată de către gândirea evoluționistă 
a furniza tipul superior de ordine societală, ceea ce explică de ce pentru mulţi 
sociologi disciplina noastră a fost şi mai rămâne încă o ştiinţă a instituţiilor, 
adică a ordinii normativ-simbolice) ; în consecinţă, tot ce nu se supune constrân- 
gerii axiologic-normative este calificat drept comportament deviant. Vizibili- 
tatea mai mare a ordinii „de drept” şi a celei simbolice nu indică, totuşi, că 
ordinea practică se pleacă într-adevăr în toate cazurile în faţa celor dintâi, 
aşa cum presupune (prescrie ! ) sociologia evolutionist-axiologic-normativä : 
există situaţii - cum este aceea a societăţii româneşti, de exemplu - în care 
sistemul de drept şi cel simbolic s-au dezvoltat mai curând împotriva decât în 
continuarea ordinii culturale (tradiţionale), reuşind să o altereze, dar nu şi să 
o domine, iar cu cât este mai mare distanţa dintre modelele de orientare, cu 
atât este mai importantă suspiciunea structurală venită din toate cele trei 
direcţii. Am mai reţinut, în sfîrşit, că în raport cu diferitele tipuri de ordine 
socială actorii (indivizii şi grupurile) societăţilor naţionale urmăresc aproape 
întotdeauna un proiect propriu! - mai mult sau mai putin definit, clar, conştient 
si întotdeauna „în mişcare” (deschis oricând la redefiniri, reorientäri, reorga- 
nizări) - şi utilizează diferitele modele de orientare a acţiunii (pluralismul 
structural) în calitate de cadru general, situație, care înseamnă în acelaşi timp 
perimetru limitativ al acţiunii, dar şi ansamblu de resurse potenţiale pentru 
împlinirea proiectului. Am conchis apoi, ca opţiune personală, că avem 
suficiente argumente pentru a putea accepta studiul mecanismelor şi formelor 
prin care pluralismul ierarhizat şi greu decelabil al modelelor de orientare a 
acţiunii este articulat în experienţa cotidiană a unor actori sociali care urmăresc 
un proiect propriu ca pe una dintre cele mai pertinente şi profitabile perspective 
de inteligibilitate a societăţilor naţionale actuale şi, deci, pentru a redefini 
sociologia ca ştiinţă a articulaţiilor între (1) institutional-normativ, (2) cul- 
tural-interactional, (3) simbolic-intelectual si (4) proiect-actor social, cu alte 


1. Ceea ce filosofii din toate timpurile, precum şi unii dintre „părinţii-fondatori” ai 
disciplinei noastre numesc „egoism”, termen pe care sociologiile mai recente care 
aspiră la celebra neutralitate weberiană a ştiinţei îl evită tocmai din cauza încăr- 
căturii sale axiologice. 

cuvinte între, pe de o parte, formularea discursivă şi generală a normei în 
regulamentele instituţionale şi în construcţiile simbolice, „tradiţionale” sau 
intelectuale, iar pe de altă parte, reprezentarea / opinia şi practica normei, parti- 
cularizate până la individual, în contexte interactionale şi locale determinate. 

Pe baza acestei „politici” de cercetare, am putut arăta pe larg, cu alt prilej, 
cum anume se constituie istorico-biografic câteva dintre mecanismele de 
articulare a pluralismului ierarhizat şi greu decidabil al orientărilor : tendinţa 
de normalizare către „vârf” (către o ordine combinată, normativ-simbolică) a 
raportului cu lumea al categoriilor mijlocii (gospodari mai vechi sau mai noi 
ai satelor, migrati din rural în urban si din agricultură în activităţi non-agricole 
în primul rând din motive identitare - economicul fiind subordonat identita- 
rului —, care fac din reuşita copiilor principala resursă a construcţiei propriei 
identități si din aproprierea raportului normativ-simbolic cu lumea principala 
pârghie în această direcţie) ; construcţia sinelui (educaţia) înţeleasă ca bricolaj 
familial şi individual de obiecte societale, prin care este constituit şi recon- 
stituit progresiv un rezervor de resurse identitare disponibile foarte variate, 
actualizabile în funcţie de contextul acţiunii ; (re)constructia neîntreruptă de 
către actorii sociali (indivizi şi grupuri familiale) a unor structuri transversale, 
moral-intelectuale, ale vieţii lor cotidiene, prin acelaşi bricolaj de obiecte 
societale |Stănciulescu, 1998]. Suntem acum în măsură să adăugăm la acestea 
o altă formă de articulare, pe care o vom numi morala complicitäfii demon- 
strative sau mai simplu demonstrativitate. 


1. Un pretext empiric: susţinerea publică a tezelor 
de doctorat. Morala ajutorului versus normele 
procedurale si criteriile academice de valoare 


Să reconstituim un fapt social care implică întâlnirea evidentă a unor proiecte 
sociale ale actorilor cu o ordine de drept (reguli procedurale), cu una intelectual- 
-simbolică (criterii de valoare academică) şi cu un ansamblu de constrângeri 
cultural-interactionale (reţele individuale, relaţie fatä-în-fatä) : susţinerea 
publică a unei teze de doctorat. Specificul acţiunii în cauză este acela că pro- 
iectul individual revendică un ansamblu de drepturi instituţionale (o diplomă, 
un statut superior, un spor de salariu...), în raport cu care există o reţea 
interactionalä de suport, relativ şi cel putin temporar neconcurentialä, şi a 
căror legitimitate poate şi trebuie să fie dovedită pe o scenă simultan formală 
(în faţa unor comisii de evaluare cu atribuţii definite institutional) si interactionalä 
(publicul care asistă la susţinere, comisia de evaluare însăşi, în măsura în care 

se află într-o relaţie fatä-în-fatä cu solicitantul şi cu reţeaua de sociabilitate a 
acestuia, reţelele de sociabilitate care îi numără printre „nodurile” lor pe 
actorul solicitant sau apropiaţi ai acestuia şi pe unii dintre membrii comisiilor 
de evaluare). În măsura în care răspunde mai mult sau mai puţin acestor 
condiţii, orice altă acţiune socială poate cădea (mai mult sau mai puţin) sub 
incidenţa ipotezelor formulate aici. 

Oricine a participat la un număr oarecare de astfel de situaţii a putut 
observa câteva detalii recurente care ies din regulile formale ale jocului, fără 
să reprezinte totuşi abateri sanctionabile de la norme (nici un act normativ nu 
le interzice explicit). Primul: cu toate că în documentele oficiale acţiunea 
este descrisă ca „susţinere a tezei [...] de către [candidat]”, în fapt durata 
evoluţiei propriu-zise a candidatului ocupă de regulă în jurul a 1/4 din timpul 
total al „susţinerii”, limitându-se de cele mai multe ori la o prezentare în 
rezumat a lucrării ; candidatului i se cere, de regulă, ca prezentarea sa să fie 
scurtă, iar un dialog intelectual (critic) al comisiei cu candidatul este rareori 
purtat. Al doilea : evaluarea pe care o face coordonatorul de lucrare ocupă, de 
regulă, cea mai mare parte a timpului „susţinerii”, iar în această evaluare un 
loc important îl ocupă aprecierile cu privire la persoana candidatului, iar nu 
la calitatea muncii ştiinţifice probate de lucrarea sa. Al treilea : fiecare dintre 
membrii comisiei a redactat dinainte un „referat” scris, dar de puţine ori 
aceste referate sunt citite integral în sala de susţinere, cei mai mulţi preferând 
fie să citească selectiv, fie să construiască o evaluare verbală ad-hoc. Al 
patrulea : rar se pot auzi în sălile de susţinere evaluări negative explicite, 
chiar dacă referatele scrise conţin multe astfel de evaluări ; în cele mai multe 
cazuri, dacă nu se adoptă un limbaj laudativ „de lemn” (aceleaşi expresii 
se repetă mai mult sau mai puţin identic de la un candidat la altul), atunci 
sunt practicate diferite forme de evaziune de la evaluarea explicită (specialistul 
se serveşte de lucrarea candidatului ca pretext prezentând apoi propria per- 
spectivă de specialist cu privire la tema abordată, ori porneşte de un detaliu 
pentru a formula comentarii marginale ce se înscriu mai ales într-un registru 
moral — caracterizarea candidatului, experienţe comune, discursuri mora- 
lizatoare — şi paraintelectual - întâlniri şi conversații cu personalităţi, divagatii 
intelectuale) ; în final, respectivul membru al comisiei îşi va manifesta însă 
explicit acordul pentru acordarea titlului de „doctor în...”. Al cincilea, în 
sfârşit: după ce comisia anunţă acordarea titlului (uneori chiar înainte de 
aceasta), candidatul îşi exprimă public recunoştinţa faţă de toţi aceia care l-au 
»inteles” şi l-au „ajutat” - coordonator de lucrare, membri ai comisiei, 
colegi, elevi / studenţi, membri ai reţelei de rudenie... -, adresându-le 
mulţumiri. Cum pot fi explicate toate aceste conduite care nici nu respectă 

întru totul normele, dar nici nu pot fi calificate drept „devianţe” în cadrul 
unei gândiri prescriptiv-functionaliste ? 


Să lăsăm aici de o parte posibilitatea explicatiei prin ceea ce am putea 
numi spirit fanariot: într-un context instituţional oarecare, orice şansă de 
acces la un drept legitim din punct de vedere normativ-institutional este 
tradusă în termeni de dependenţă interpersonală, adică în termeni de privilegiu / 
favor / „dar” personal (= „ajutor”) acordat de acela care este investit să 
distribuie prerogative (drepturi, avantaje) şi, în consecinţă, de datorie morală 
a solicitantului la recunoştinţă ; o explicaţie care, cel puţin pentru spaţiul 
românesc, nu este defel lipsită de pertinentä şi care nu este fără legătură cu 
ceea ce urmează, în măsura în care morala complicităţii demonstrative despre 
care vom vorbi face, practic, posibilă realizarea spiritului fanariot. Ceea ce ne 
interesează îndeosebi aici este faptul că, dacă există o „regulă” morală care îl 
obligă pe actorul principal să le mulţumească nu numai celor în drept să distri- 
buie prerogative, ci şi egalilor (rude, prieteni) şi chiar „subalternilor” (elevi, 
studenţi), există de asemenea o altă „regulă” morală care îi obligă pe toţi 
aceşti parteneri ai săi să-l „înţeleagă” şi să-l „ajute”. Moral-aici: normal- 
-din-punct-de-vedere-practic-interactional („cumsecade”) — este ca toţi actorii 
semnificativi ai scenei, cel puţin aceia care nu se află într-o competiţie imediată, 
directă şi evidentă cu cel în cauză, să recunoască proiectul respectiv (revendi- 
carea) ca legitim(ă), normal(ă) şi să participe la împlinirea lui (ei) institutio- 
nală, adică la obţinerea recunoaşterii formale a normalitätii revendicării prin 
conferirea semnelor corespunzătoare (titlu, diplomă, certificat etc.). Limbajul 
curent — evident mai ales în rândurile cadrelor didactice preuniversitare care 
au avut de făcut faţă unei „inspecții de grad”, similară procedural cu susţinerea 
unei teze de doctorat -— este extrem de atent la a sublinia această morală a 
ajutorului / complicitätii demonstrativ(e) : „m-au ajutat foarte mult elevii / 
colegii” (în subtext: „să demonstrez că sunt în regulă, să construiesc eviden- 
tele rolului de profesor care corespunde standardelor normative şi simbolice”) ; 
„am avut noroc şi că domnul X (evaluator) m-a înțeles şi m-a ajutat foarte 
mult la susţinere; chiar au remarcat şi colegii cât e de cumsecade” etc. 
Termenii subliniati indică cum nu se poate mai limpede situarea subiecţilor 
într-o ordine morală (cultural-interactionalä) utilizată ca resursă în proiectul 
de legitimare a unor drepturi instituţionale. Toate comportamentele descrise 
mai sus nu sunt altceva decât proceduri comune (etnometode ar spune Harold 
Garfinkel) prin care diferitii participanţi la acţiune reuşesc să articuleze 
exigenţele diferitelor modele de orientare (proceduri „de drept”, norme 
cultural-interactionale şi standarde intelectuale). 

„A înţelege” şi „a ajuta” înseamnă, aşadar, a participa, în formele specifice 
pe care le indică şi le face posibile poziţia deţinută în plan instituţional sau / 
şi interactional, la construcţia evidenţelor normalitätii instituţionale a acţiunii : 
colegii / studenţii care vin în număr mare în sala de susţinere, manifestându-şi 
convingător, în diferite forme, suportul ; colegul care îi cedează candidatului 
sala sa de curs (laboratorul său), îngrijindu-se, eventual, ca aceasta să fie 
dotată şi „pavoazată” corespunzător (aparatură, curăţenie, flori...); evalua- 
torii care practică un ritualism procedural asociat unui familiarism instituţional 
(v. infra, p. 83) ; iar exemplele ar putea continua. Această participare colectivă 
la construcția evidențelor normalităţii procedurale (de drept) si simbolic- 
-intelectuale a unei acţiuni formează ceea ce numim aici morală a complicitäfii 
demonstrative. 


Comportamentul demonstrativ trimite, deci, în cazul dat, la a construi şi a 
impune evidențele unei acţiuni în aşa fel încât să fie făcut vizibil, recog- 
noscibil — în dublul sens al termenului, de identificare şi de consacrare -, 
caracterul ei perfect normal / legitim din punctul de vedere al orientărilor 
(modelelor) pe care situaţia şi exigenţele realizării proiectului propriu le aduc 
în prim plan: aici, modelul normativ de drept şi cel simbolic-intelectual. Pe 
de altă parte, însă, comportamentul demonstrativ le îngăduie atât fiecăruia 
dintre participanţii individuali, cât şi grupului ca întreg să construiască 
evidenţele normalitätii moral-interactionale. Practic, orice situaţie socială 
implică o evaluare şi îi impune actorului social care este evaluat şi un 
comportament demonstrativ. Aflat în urmărirea unui proiect propriu, oricare 
dintre actorii sociali este constrâns (structural) să dezvolte strategii — în sensul 
sociologic al termenului — pentru a impune ca vizibil, recognoscibil, nesus- 
ceptibil caracterul normal, legitim, raţional, cu sens al acţiunii lor, din punctul 
de vedere al reglementărilor în uz în cadrul dat. Până aici, comportamentul 
demonstrativ nu este nimic altceva decât ceea ce Harold Garfinkel [1984] 
numeşte descriptibilitate sau evaluabilitate (accountability), pe care o con- 
sideră o caracteristică „naturală”, constitutivă a oricărui cadru social al 
acţiunii (experienţei practice)!. Ceea ce conduce la postularea caracterului 


1. Descriptibil = observabil + relatabil. Altfel spus, oricare dintre membri face, prin 
procedee care vin de la sine, vizibil, recognoscibil de către oricare alt membru, 
caracterul coerent, inteligibil, tipic, regulat, valid, pe scurt rational-pentru- 
-scopuri-practice al acţiunii în curs (locale, indexicale), procedând astfel la 
dezvăluirea „sensului” ei, iar prin aceasta la depăşirea caracterului ei indexical 
(local, singular) şi la obiectivarea comună a singularitätilor în „raționamente 
sociologice practice” : „A înțelege «sensul» a ceea ce este spus [prin diferitele 

„hatural”, necesar, constitutiv pentru cadrele acţiunii sociale pe care le-am 
definit mai sus al comportamentului demonstrativ. 

Ca orientare structurală a aparentelor organizării lumii, a demonstra 
înseamnă întotdeauna a descrie / evalua, în sensul pe care îl dă Garfinkel 
termenului. Totuşi, a demonstra însemnă a accentua descrierea, în grade 
diferite, până la ostentativ, într-o direcţie sau / şi alta, în măsura în care implică 
şi o anume ierarhie structurală, precum şi o revendicare (nu doar o comuni- 
care) de normalitate. A demonstra înseamnă a arăta, a face foarte vizibil, dar 
şi a revendica într-o manieră mai curând persuasivä : a arăta ce anume este 
revendicat, pe ce temeiuri este revendicat, dar şi de ce forţă de persuadare este 
capabil actorul social în cauză. Aşa cum o înţelegem aici, demonstraţia implică 
întotdeauna o suspiciune, o presupozitie a existenţei unei anume opoziții 
structurale la proiectul actorului social, a cărei legitimitate nu este întru totul 
clară. Într-o măsură mai mare sau mai mică, demonstraţia construieşte numai 
aparențele normalitätii unei situaţii despre care, altminteri, nu se poate spune 
cu certitudine dacă se înscrie sau nu pe deplin în exigenţele cerute. 

Este uşor de înţeles interesul unui actor pentru proiectul său şi, implicit, 
mobilizarea sa pentru construcţia evidenţelor / aparentelor de normalitate : 
a (te) convinge că eşti „în regulă” reprezintă o strategie necesară şi pentru 
a-ţi susţine interesul, şi pentru a-ţi „păstra faţa” [Goffman, 1974]. Nu mai 
este însă la fel de uşor de înţeles posibilitatea de a apela la resurse interactio- 
nale, în principiu exterioare ordinii instituţionale în care se situează acţiunea, 
deci teoretic ilegitime. Ce anume face ca acest apel la resurse exterioare să fie 
privit de actorii implicaţi, dacă nu ca legitim, măcar ca acceptabil, justifi- 
cabil? Şi, mai ales, ce anume îi determină pe ceilalţi să participe la această 
„deturnare” de resurse din sfera morală în aceea instituţională, uneori împo- 
triva convingerilor lor şi chiar împotriva intereselor lor? 


Explicaţia cea mai la îndemână ne trimite la caracterul anomic al struc- 
turilor instituţionale, în dubla acceptiune, durkheimiană şi mertoniană, a 
termenului. Normele instituţionale nu sunt suficient de bine definite, în special 
în ceea ce priveşte criteriile academice de valoare, iar în această situaţie 


forme de limbaj: limbaj verbal, mimică, poziţie şi mişcare corporală, limbaj al 
obiectelor etc. ] înseamnă a-i acorda calitatea de a fi «ca o regulă». Noţiunea de 
«acord împărtăşit» se referă la metode sociale variate care le permit membrilor să 
recunoască că ceva a fost spus conform unei reguli [s.n., E.S.]” [Harold 
Garfinkel, cf. Elisabeta Stănciulescu, Teorii sociologice ale educaţiei. Producerea 
eului şi construcția sociologiei, laşi, Polirom, 1996, p. 142]. Sociologia ar avea 
ca obiect studiul acestor metode („etnometode”). 

individul nu poate fi niciodatä sigur pe sine, sigur cä a mobilizat mijloacele 
institutionale legitime pentru atingerea scopului. El mobilizeazä resursele 
exterioare (interactionale) pentru a se autoproteja în fata foarte probabilelor 
judecăţi arbitrare, iar cei din jur îl ,înteleg” pentru că dispun de aceeaşi 
cunoaştere a situaţiei şi pot opera cu uşurinţă o „reciprocitate a perspectivelor” 
[Schiitz, 1987], adică se pot pune în locul celuilalt. O altă posibilă explicaţie 
ne-o oferă Garfinkel prin conceptul de „etnometodă” : complicitatea demon- 
strativă ar putea fi unul dintre procedeele comune, taken for granted, prin 
care membrii gestionează în mod curent, rutinier, raportul cu normele institu- 
tionale. Erving Goffman ne-ar putea oferi de asemenea un set de concepte 
pertinente pentru examenul teoretic al moralei complicităţii demonstrative, 
mai ales prin conceptele de reprezentaţie! si fată. O normă morală îi obligă 
pe actorii uneia şi aceleiaşi „scene” să se constituie într-o „echipă de repre- 
zentaţie” cu scopul de a crea „faţada” necesară pentru protecţia „feţei” 
individului supus - şi expus — evaluării”. Dar cu aceste ipoteze problema nu 


1. „Printr-o «reprezentaţie» se înţelege totalitatea activităţilor unei persoane date, 
într-o împrejurare dată, pentru a-l influenţa într-un anume fel pe unul dintre 
ceilalţi participanţi. Dacă se ia ca punct de referinţă un actor determinat şi repre- 
zentaţia sa, se poate da numele de «public», de «observatori» sau de «parteneri» celor 
care realizează celelalte reprezentații. Putem numi «partitură» sau «rutină» modelul 
de acţiune prestabilit pe care fiecare îl dezvoltă în cursul unei reprezentații şi care 
poate fi prezentat sau utilizat în alte împrejurări” [cf. Stănciulescu, 1996, p. 120]. 

2. „Putem defini termenul «faţă» ca valoarea socială pozitivă pe care o persoană o 
revendică efectiv prin linia de acţiune pe care ceilalţi presupun că ea a adoptat-o 
în cursul unui contact particular. Faţa este o imagine a sinelui conturată în funcţie 
de anumite atribute sociale valorizate şi partajabilă, întrucât, de exemplu, putem 
produce o bună imagine a profesiei sau a confesiunii noastre, producând o bună 
imagine a sinelui. (...) / Un individ îşi păstrează fața atunci când linia de acţiune 
pe care o urmează arată o imagine de sine consistentă, adică sprijinită pe judecätile 
şi indicaţiile venite dinspre ceilalţi participanţi şi confirmată prin ceea ce revelează 
elementele impersonale ale situaţiei. În aceste condiţii, este evident că faţa nu 
este găzduită în interiorul sau la suprafaţa posesorului ei, ci este risipită în fluxul 
evenimentelor întâlnirii şi nu se manifestă decât atâta timp cât participanţii 
caută să descifreze în aceste evenimente aprecierile care se exprimă aici” 
[cf. Stănciulescu, 1996, p. 125]. 

3. Nu dispunem aici de spaţiul necesar pentru a intra în detalii ; să notăm numai că 
acela care s-a vrut (şi este recunoscut) a fi creatorul unei noi abordări alternative 
în sociologie (modelul dramaturgic) ne oferă astfel câteva mecanisme interacțio- 
nale (în întâlnirile fatä-în-fatä) ale comportamentului demonstrativ - acesta din 

numai că nu e rezolvată, dar se şi complică. Ele ne sugerează că, în fapt: 
(1) modelele non-institutionale constituie repere foarte eficace ale acţiunii 
instituţionale, ceea ce din perspectiva teoriilor clasice echivalează cu a recu- 
noaşte că instituţia se confruntă cu o gravă „disfuncţie” ; (2) aceste modele 
non-institutionale exercită asupra actorului social o presiune comparabilă cu 
aceea exercitată de normele instituţionale, iar aceasta ne trimite la analizele 
de sociologie juridică ale lui Henri H. Stahl [1959] şi la ipoteza concurenţei 
pe care normele tradiţionale continuă să o facă normelor instituţionale (moderne). 

Ceea ce nici una dintre ipotezele amintite nu surprinde este faptul că atât 
protagonistul, cât şi partenerii săi sunt practic obligaţi să opereze simultan o 
triplă descriere de normalitate — în raport cu norma „de drept”, în raport cu 
sistemul valorilor intelectuale recunoscute din domeniu şi în raport cu morala 
traditionalä-interactionalä. Specificul comportamentului demonstrativ descris 
aici constă tocmai în aceea că el trebuie să facă acţiunea descriptibilă (inteli- 
gibilă, raţională, cu sens, normală...) simultan în mai multe registre, indicând 
simultan atât identificarea, cât şi distanța actorului social (individ şi grup) în 
raport cu fiecare din seturile de valori-norme-reguli... în cauză [în studiul 
următor acest aspect va fi dezvoltat şi conceptualizat în ceea ce am numit 
logică „şi-nici ” în procesele de (auto)identificare|]. 

De vreme ce această complicitate demonstrativă este asociată unor caracte- 
ristici structurale (pluralism şi suspiciune structurale, cu atât mai greu lizibile 
şi decidabile într-un context de anomie instituţională), înseamnă că nu avem 
aici un concept definibil în termeni de patologic, anormal etc., chiar dacă 


urmă fiind, totuşi, după cum am precizat, definit ca modalitate de articulare între 
normativ-institutional, simbolic-intelectual, practic-interactional şi individual. 
Erving Goffman deschide însă larg către conceptul (de articulaţie) demonstrati- 
vitate aşa cum îl înţelegem aici (în contexte de pluralism structural ierarhizat), 
atunci când observă că „Linia de acţiune a unei persoane pentru alte persoane este, 
în general, de natură legitimă si instituționalizată [s.n., E.S.]” [cf. Stănciulescu, 
1996, p. 125]. Iar în alt context: „Putem cu uşurinţă pune aceşti termeni care se 
referă la o situaţie dată în legătură cu termeni clasici care se referă la structură. 
Atunci când un actor interpretează aceeaşi partitură pentru acelaşi public în 
diferite situaţii, un raport social este susceptibil să se instaureze. Definind rolul 
social [social role] ca actualizare a drepturilor şi îndatoririlor ataşate unui statut 
dat, putem spune că un rol social acoperă una sau mai multe partituri [parts] şi că 
actorul poate prezenta fiecare din aceste partituri, într-o întreagă serie de împre- 
juräri, în faţa unor publicuri de acelaşi tip sau în faţa unui singur public constituit 
din aceleaşi persoane” [ibidem, p. 120]. 

unele conduite calificabile drept imorale din perspectiva unor criterii etice ar 
putea fi uşor identificate (minciună, ipocrizie, fariseism...). Ea este abordată 
în acest studiu numai în măsura în care reprezintă un fapt social normal / 
moral din punct de vedere sociologic - în sensul în care Emile Durkheim 
[1974] tratează crima ca fapt normal şi defineşte domeniul moralei ca domeniu 
al „regulilor abstracte şi impersonale” sau / şi în sensul în care etnometodo- 
logii vorbesc despre „etnometodă” ca procedeu care „vine de la sine” —, iar 
meritul către care aspiră este tocmai acela de a deplasa interogatia teoretică cu 
privire la fenomenele descrise din domeniul judecăților moral-axiologice - 
unde este plasată de obicei - în acela al examenului ştiinţific, axiologic 
neutru. Aceasta nu înseamnă, totuşi, că dimensiunea moral-axiologică este 
aruncată total în afara interesului teoretic : în măsura în care îi interesează pe 
actori, ea trebuie pusă în ecuaţia interpretărilor sociologice şi vom reveni 
asupra acestui aspect. 

Evident, comportamentele demonstrative sunt cu atât mai frecvente şi mai 
accentuate cu cât distanţa / suspiciunea între ordinea legitimă în cadrul dat 
(aici: de drept şi academică) şi celelalte tipuri de ordine socială (aici: 
cultural-interactionalä) ori între oricare dintre acestea şi actorul-proiect este 
mai mare. Totuşi, societăţile totalitare si post-totalitare sunt privite aici — 
după modelul preconizat de Erving Goffman în Asylums - drept cazuri limită 
ale unui fenomen care, în forme specifice, este cvasi-general în societăţile 
naţionale actuale. Prin chiar acest caracter de limită, însă, societăţile totalitare 
şi post-totalitate constituie obiecte de studiu într-un fel mai comode, întrucât 
scot în relief şi fac observabile elemente care în cazurile obişnuite pot trece 
neobservate. 


2. Câteva modalităţi demonstrative ale experienţei cotidiene 


Vom trece în revistă câteva modalităţi de legitimare demonstrativă a acţiunii 
individuale şi de grup într-un cadru social caracterizat prin pluralism struc- 
tural, de construcţie colectivă a actelor de identitate socială cerute de compo- 
ziţia structurii sociale pe care contextul local al acţiunii o actualizează : toate 
pot fi identificate în exemplul de la care am pornit, al susţinerii publice a tezelor 
de doctorat, dar sunt prezente în forme şi grade diferite şi în alte acţiuni care 
îndeplinesc aceleaşi condiţii (un proiect individual care revendică un ansamblu 
de drepturi instituţionale în raport cu care există o reţea interactionalä de 
suport şi a căror legitimitate poate şi trebuie să fie dovedită pe o scenă 
simultan formală şi interactionalä). În termenii epistemologiei clasice, aceste 


LUMEA ACADEMICĂ SI MORALA COMPLICITATII DEMONSTRATIVE 81 


modalitäti demonstrative ar putea juca rolul de consecinte empirice cu ajutorul 
cărora ipoteza demonstrativitätii ar putea fi testată (validată sau invalidată). În 
termenii unei epistemologii mai recente care afirmă o teorie elaborată pro- 
gresiv pornind de la fapte (grounded theory - Anselm Strauss, 1992; a se 
vedea şi Kaufmann, 1998) şi care este mai aproape de ceea ce autoarea acestui 
studiu a făcut efectiv, ele conduc la fapte observate (direct sau prin intermediul 
literaturii sociologice) pe baza cărora s-a constituit această schiţă a unei teorii 

a comportamentului demonstrativ. Întrucât, în mod obişnuit, aceste modalităţi 

ale experienţei nu se regăsesc decât extrem de rar în formă pură, putând fi 

întâlnite mai frecvent în diverse combinaţii, le vom prezenta într-o ordine 
care, fără a fi sistematică, exprimă totuşi anumite contiguitäti : 

e demonstraţia prin acte propriu-zise de identitate socială cum sunt, de 
exemplu, diplomele, titlurile, certificatele, premiile, notele şcolare, califi- 
cativele etc. ; pentru o structură ierarhică ce are în vârf o ordine normativ- 
-intelectuală situată la mare distanţă de posibilităţile efective de realizare a 
proiectului propriu, posesia semnului oficial şi etalarea lui pot ajunge să 
conteze mai mult decât însuşirile (competenţa, capacitatea de angajare / 
participare etc.) pe care se presupune că le atestă ; a se vedea, de exemplu, 
şcoala ca „rezervor autonom de resurse identitare” |Stănciulescu, 1998]: 
goana după diplome prestigioase, note maxime etc., fără o mobilizare 
corespunzătoare în direcţia acumulării de competenţe şi în pofida devalo- 
rizării lor instrumentale - în raport cu piaţa muncii şi nivelul veniturilor, 
de pildă; să adăugăm avalansa din anii 1990 a candidaţilor la diplome 
superioare multiple (studenţi înscrişi simultan la cursurile a două facultăţi 
„de zi” sau salariaţi înscrişi ca studenţi în învăţământul „de zi”), posibilă 
graţie fenomenului pe care l-am numit spatio-temporalitate inversată şi 
celorlalte fenomene asociate (v. supra, pp. 29-40); 


e demonstraţia prin recomandări cum sunt, de exemplu, prefața, recenzia, 
referatul, recomandarea pentru un post... ; acesta pare a fi mecanismul cel 
mai frecvent şi legitim pentru construcţia carierelor în lumea intelectuală ; 
morala demonstrativă poate merge până acolo încât nu rareori recoman- 
dările sunt autoreferentiale : fie direct (cel recomandat confecţionează el 
însuşi recomandarea şi o supune numai avizării referentului), fie indirect 
(cel recomandat îi „spune” într-o formă sau alta referentului de ce ar avea 
nevoie şi îl persuadează într-un fel sau altul în această direcţie : a se vedea, 
de exemplu, clientelismul, logica darului şi contradarului etc.). Un exemplu 
în acest sens îl constituie sistemul instituţiilor bugetare româneşti care, 
prin imposibilitatea de a acoperi costurile diferitelor comisii de evaluare 

(referenti, corespondentä etc.), conduce inevitabil la demonstrativitatea si 
autoreferentialitatea recomandărilor : ce altceva decât o triplă descriere 
(= demonstraţie) de legitimitate-normalitate-rationalitate (în raport cu 
norma instituţională a obiectivitätii evaluării, în raport cu prescriptia 
simbolică de valoare intelectuală şi în raport cu „regula” interactionalä a 
lui „trebuie să fii intelegätor şi să-l ajuţi”) poate face un membru al 
comisiei de doctorat, de exemplu, atunci când este pus în faţa lucrării mai 
puţin reuşite a unui candidat obligat să se mobilizeze el însuşi pentru a face 
ca lucrarea să ajungă la referent, iar referatul la serviciul de specialitate al 
universităţii, ba chiar să suporte cheltuielile de cazare etc. ale evaluatorului 
său!? ori atunci când se află în faţa unei avalanşe de solicitări de a citi 
lucrări de sute de pagini şi a le evalua în referate, iar munca sa este 
apreciată / recompensată într-un registru simbolic, în vreme ce societatea 
se autointitulează „a economiei de piaţă” ? 


mai general, ceea ce este numit „biropatologie” ; nevoia demonstrativitätii 
poate conduce la excesul birocratic întrucât, cu cât sunt mai multe hârtiile 
şi instanţele care participă la construcţia aparentelor că o acţiune s-a des- 
făşurat conform unei reguli (deci normal), cu atât sunt mai puţin transpa- 
rente mecanismele subsidiare ale acţiunii şi cu atât poate fi (re)cunoscută 
mai greu respectarea sau transgresarea normei; profuziunea aparentelor 
devine scutul cel mai eficace în faţa suspiciunii structurale şi a riscului 
discreditării persoanei / grupului, astfel încât marea corupţie se poate 
ascunde în spatele unor evidențe de normalitate =normativitate greu sau 
imposibil de atacat; 


„trimiterea bibliografică” : exhibarea poziţiei de „nod” al unei reţele care 
cuprinde autorităţi recunoscute formal sau / şi simbolic în domeniul respectiv, 
eventual pretinsă a fi mai mult sau mai puţin funcţională în planul raportu- 
rilor informale ale aceluia care vorbeşte : „Aş vrea să mulţumesc înainte de 


. Observațiile atente asupra conduitelor diferitelor categorii de participanţi la sedin- 


tele publice de susţinere (candidaţi care declară că au pregătit mai multe variante de 
prezentare a lucrării şi care decid asupra uneia sau alteia dintre variante în funcţie 
de „atmosferă”, membri ai comisiei care vorbesc mai mult despre persoana 
candidatului decât despre lucrarea sa sau/şi care citesc selectiv numai pasajele 
apreciative din referate, persoane din public care, la insistenţele preşedintelui 
comisiei, se simt obligate să „ia cuvântul” în favoarea candidatului), ca şi analiza 
de conţinut şi analiza limbajului referatelor se dovedesc extrem de profitabile 
pentru a pune în evidenţă registrul triplu al descrierii produse (= caracterul 
demonstrativ al acţiunii). 

toate Domnului X (om politic, conducător de instituţie, personalitate 
ştiinţifică sau culturală) care...” sau „Cum spunea Domnul X într-o discuţie 
amicală (sau măcar neoficială)...” ; trimiterea poate viza la fel de bine 
activităţi sau spaţii invocate în scop demonstrativ identitar : „M-am docu- 
mentat în bibliotecile pariziene / pe internet”, „Am ţinut o conferinţă...” ; 
toate aceste trimiteri au în subtext - ca, de altfel, şi apelul la produsele 
birocratice (diplome, certificate, referate etc.) - un „Uite cine sunt eu, 
puteţi deduce de aici ce ştiu şi ce pot eu”, iar cu ajutorul tuturor acestor 
modalităţi demonstrative individul rezolvă dilema structurală pe care Talcott 
Parsons o definea în termenii calitate-performantä (altfel spus : cine eşti / 
ce poziţie ocupi ? versus ce poţi să faci efectiv ? ), fără să se supună într-adevăr, 
aşa cum preconiza sociologia evoluționistă, unei ordini care pune accentul 
pe performanţă (fără să se supună, deci, în faţa aşa-numitei ideologii 
meritocratice / democratice, ceea ce înseamnă că pluralismul structural aşa 
cum l-am definit aici conţine mecanismele negării propriilor legitimări) ; 
demonstraţia prin ceremonie (ritual) religioasă sau laică: dincolo de alte 
funcţii sociale, bine cunoscute de la Emile Durkheim şi Marcel Mauss 
încoace, orice ritual reuşeşte o exhibare a semnificatiilor unui fenomen în 
semne (simboluri) ; este suficient un accent suplimentar pe semnul / 
simbolul care prezintă interes, pentru ca dimensiunea demonstrativă (şi 
revendicativă) să fie foarte eficace ; 


ritualismul procedural (formalismul acţiunii concrete) : poza respectării 
riguroase a normelor formale în faţa unui public cu rol legitimator, aşa 
cum se întâmplă, de exemplu, cu ocazia susţinerii publice a multor teze de 
doctorat, când conţinutului în sine al lucrării şi prestatiei de susţinere a 
candidatului — căruia i se prescrie pentru aceasta o durată de obicei foarte 
scurtă şi care nu este chestionat decât rareori de membrii comisiei — li se 
acordă mai puţin timp şi mai puţină atenţie în comparaţie cu lectura 
referatelor membrilor comisiei, care se străduiesc în diferite forme social- 
mente acceptate să consacre individul (în sensul dat expresiei de Pierre 
Bourdieu), iar nu să examineze într-adevăr performanţele sale ştiinţifice ; 
sau cu ocazia unor concursuri pentru ocuparea posturilor, când publicarea 
postului, candidaturile multiple, comisiile de evaluare etc. au aceeaşi 
funcţie de ritual, socialmente definit, de consacrare a individului evaluat şi 
ales mai înainte ; 

familiarismul instituţional : de obicei, dublează ritualismul procedural în 
societăţile în care, cum se întâmplă la noi, orientarea cultural-interactionalä 
a acţiunii rămâne foarte importantă ; a se vedea, de exemplu, atitudinea 

afectuoasă, limbajul familiar, temele de discuţie sau aluziile în afara 
subiectului şi non-formale etc. practicate în unele situaţii (susţinere publică, 
ore de curs, concursuri, interviuri profesionale...) resimţite prea formale 
si în care unul dintre parteneri - „şeful” sau „subalternul” — simte nevoia 
reinstaurării demonstrativ-revendicative a normalitätii interactionale ; 


personalizarea instituţiei ; în condiţii de construcţie a ordinii normativ- 
-simbolice în ruptură cu ordinea traditional-culturalä şi în condiţii de 
educaţie teoretic-livrescă (subordonată principiului „ştiinţei de carte”) a 
culturii civice!, singura modalitate de a putea utiliza instituţia ca resursă în 
vederea împlinirii unui proiect propriu rămâne apelul la oamenii-functio- 
nari, cărora li se cere „înţelegere” şi „ajutor” în vederea construcţiei 
evidenţelor normalitätii formale, mai frecvent şi mai mult decât exercitarea 
rolului instituţional (care, de altfel, poate rămâne foarte slab definit pentru 
ambii parteneri, din raţiuni legate simultan de ceea ce sociologii numesc 
anomie şi de lacunele practice ale culturii civice, aceste două elemente 
alimentându-se reciproc) ; fenomenul poate fi identificat în toate situaţiile 
empirice invocate până acum (raporturile elevilor / studenţilor cu profe- 
sorii, concursuri diverse etc.) ; revenind la termenii sociologiei lui Talcott 
Parsons, aceste ultime trei modalităţi îi îngăduie actorului să iasă din 
dilemele particularism-universalism şi afectivitate-neutralitate prin aceeaşi 
descriere simultană a acţiunii în mai multe registre (descriptibilitate) şi să 
ducă astfel la capăt proiectul propriu ; 


„vocea din public” : comentariul - verbal sau paraverbal —, de regulă în 
favoarea candidatului, pe care unii membri ai reţelelor acestuia, mai ales 
aceia care se bucură de un oarecare prestigiu formal / simbolic, îl transmit 
către membrii comisiilor de evaluare şi către public în timpul susţinerii 
tezelor de doctorat; a se vedea, concret, aplauzele care sancţionează 
(premial sau punitiv) prezentarea efectuată de candidat sau referatul citit 
de un membru al comisiei de evaluare, ca şi întrebările şi comentariile pe 
care unele persoane din public le adresează - la invitaţia explicită a 
preşedintelui comisiei — candidatului ; 

strategia „hainelor noi ale împăratului” (de apărare şi protecţie a „feţei”) : 
a lăsa să se vadă că „vezi” ceea ce toată lumea „bună” (institutional-sim- 
bolic şi moral-interactional) pretinde a vedea; de exemplu, acomodarea 
ad hoc a mesajului verbal al unui evaluator pe direcţia deschisă de primul 


. Am dezvoltat problema consecinţelor ideologiei şcolii ca „ştiinţă de carte” în 


Stănciulescu, 1998. 

vorbitor (coordonatorul de lucrare) şi pe care publicul dă semne a o agrea, 
indiferent de termenii în care a fost formulată evaluarea scrisă ; câte dintre 
„carierele” cultural-intelectuale se construiesc, oare, astfel ? câţi evaluatori 
(profesionali sau obişnuiţi) ai unor discursuri abstracte, pline de termeni 
savanţi şi de citări celebre din istoria culturii, de trimiteri bibliografice — 
la propriu şi la figurat —, îndrăznesc să declare deschis că nu înţeleg mare 
lucru (eventual să-şi decline competenţa în domeniu), în loc să laude un produs 
care ar putea foarte bine să fie plin de „vorbe goale / Ce din coadă au să 
sune” ? şi, invers, câţi au curajul să recunoască public drept valoros ceea ce 
autorităţile (formale sau / şi simbolice) decretează drept lipsit de valoare? 


e mimarea: „ate face că...” ; a se vedea, de exemplu, funcţia demonstrativă 
a muncii, exemplar surprinsă în zicala cunoscută (în termenii lui Harold 
Garfinkel, raţionament sociologic practic) „Ei se fac că ne plătesc, noi ne 
facem că muncim” sau în la fel de cunoscuta propoziţie care a precedat 
apariţia pe postul national de televiziune a „revoluţionarilor” în 22 decem- 
brie 1989: „Mircea, fă-te că lucrezi” ; de asemenea, funcţia demonstrativă 
a unor practici religioase, pe care am pus-o în evidenţă cu alt prilej 
[Stănciulescu, 1998]; 


e zig-zagul prin reţele informaţionale : „Aflam de la X ce film fusese la 
televizor şi după aceea, în faţa lui Y, ştiam”, relata într-un interviu un băiat 
de 12 ani!; propoziţia poate foarte bine funcţiona şi în raport cu exigente 
instituţionale (de pildă, un student supus unei examinări orale ar putea 
relata : „Ascultam răspunsurile colegilor mei şi, când îmi venea rândul, le 
adaptam la subiectul meu de examen”) ; de notat că strategiile interactio- 
nale de apărare a „feţei” pot conduce progresiv la instituirea în rețea a 
unei opinii în calitate de adevăr, tapt capital pentru ceea ce este numit 
manipulare a opiniei ; s-ar putea dezvolta aici o reflecţie cu privire la rolul 
opiniei autorităţii (formale / de drept şi simbolice / intelectuale) şi la rolul 
mijloacelor de propagare a informaţiei în această instituire cu rol demon- 
strativ ; a se vedea în special rolul mijloacelor de comunicare în masă 
(îndeosebi al televiziunii şi radioului), precum şi al autorităţilor care le 
folosesc sau / şi sunt folosite în construcţia demonstrativitätii acţiunii. 


Lista ar putea continua, întrucât producţiile legitimatoare (ideologii) de 
orice fel, „adaptările primare” şi „adaptările secundare” |Goffman, 1968], 


1. Interviul a fost cules în cadrul anchetei cu privire la opiniile şi practicile educative 
ale familiilor româneşti, raportate în Stănciulescu, 1998. 

„riturile interacțiunii” [Goffman, 1973 si 1974], strategiile distinctiei de 
clasă [Bourdieu, 1979], secretul!, dublul clientelism (institutional şi personal) 
faţă de aceia care deţin puterea sau se situează mai aproape de ea?, controlul 
marcajelor identitare urbane [a se vedea Stănciulescu, 1998], plasticitatea 
comportamentelor exterioare (adaptarea la situaţie, migrarea de la o ipostază 
identitară la alta, comportamentul duplicitar, cameleonismul etc.), acordul „pe 
faţă” + critica / opoziţia / revolta „pe la spate” (bine cunoscute în raporturile 
dintre elevi / studenţi şi profesori, de exemplu), toate pot dobândi în contexte 
specifice o funcţie demonstrativă. 

Un aspect particular, dar deosebit de interesant al problemei puse în 
discuţie aici este acela al posibilei construcții demonstrative a domeniilor 
reglative însele (politic, juridic, administrativ), ca şi a „cercetării ” socioumane 
(reflectiei simbolice) asociate. În lumea contemporană, care este o lume a 
schimburilor şi negocierilor simbolice „mondializate”, recunoaşterea statu- 
tului de naţiune civilizată este dependentă de respectarea unor norme teoretic- 
-discursive (ale statului de drept, ale democraţiei, ale respectului drepturilor 
omului etc.). lar uneori prima grijă a guvernantilor pare a fi construirea 
evidenţelor / aparenţelor că acţiunea se desfăşoară potrivit acestor norme : o 
constituţie, o lege, un regulament, o statistică, un sondaj de opinie... Procesul 
poate merge până acolo încât ceea ce se va întâmpla după instituirea normei, 
dacă structurile practice pot integra funcţional sau nu norma-transplant, devine 
secundar. Până acolo încât se „ajustează” statistici şi rapoarte de anchete, 
pentru ca realitatea pe care acestea o fac vizibilă să demonstreze conformitatea 
cu norma. Încât, cu alte cuvinte, structura „de drept” însăşi devine - ca şi 
ordinea intelectuală, de altfel — o structură cu funcţie dominant demonstrativă, 
iar nu una cu funcţie efectiv reglativă, respectiv reflexivă. Orice critică a 
puterii poate fi neutralizată utilizând logica moralei demonstrative : autorul ei 
apare în postura de trădător al intereselor naţionale pentru că nu participă la 
construcţia colectivă a aparentelor de normalitate / legitimitate. 


1. Demonstrația apare drept complementarul secretului: construcţia aparentelor 
normalităţii implică o construcţie simultană a opacitätilor anormalitätii (non- 
-respectabilului). Pentru un studiu sociologic amplu al secretului, a se vedea 
André Petitat, Secret et formes sociales, Paris, PUF, 1998, în curs de traducere la 
Editura Polirom, Iaşi. 

2. A se vedea, de exemplu, clientelismul familiilor faţă de şcoală, descris în 
Stănciulescu, 1998. 

3. Unele prelungiri teoretice: posibile redefiniri 
ale normalitätii, deviantei, (i)moralitätii, 
egalitätii sanselor 


Asadar, în societätile nationale, simultan normativ-simbolice si multiculturale, 
morala complicitätii demonstrative, înţeleasă ca o construcţie colectivă a 
evidenţelor că o acţiune se desfăşoară potrivit „regulilor” impuse simultan de 
diferitele modele de orientare (pluralism structural) şi implicând un anume 
compromis normativ-identitar cvasiunanim acceptat, devine o strategie nece- 
sară pentru realizarea unui proiect social, o condiţie a eficacitätii acţiunii. 
Absența evidenţelor conformităţii acţiunii în raport cu o „regulă” — oricare ar 
fi aceasta, dar în special în raport cu ordinea normativ-teoretică, a cărei 
legitimitate este proclamată, argumentată şi impusă prin mijloace materiale şi 
simbolice înaintea oricărei alteia — ar putea conduce, în contextul suspiciunii 
structurale, la o accentuare a controlului, respectiv la diminuarea libertăţii de 
acţiune, ceea ce ar determina fie eşuarea propriului proiect, fie realizarea lui 
cu costuri suplimentare!. 


În acest context teoretic, redefinirea normalitätii, integrării, marginalitätii 
şi deviantei se impune: marginalul şi deviantul pot fi indivizi / grupuri care 
nu reuşesc un comportament demonstrativ convingător, aşa cum normalul, 
integratul poate fi acela care reuşeşte un astfel de comportament („Hoţul 
neprins e negustor cinstit”). Ceea ce înseamnă că o socializare cu adevărat 
reuşită, susceptibilă de a asigura integrarea reală, implică, între altele, interio- 
rizarea comportamentului demonstrativ în calitate de comportament normal şi 
moral (o morală care este, într-un fel, una a ipocriziei, fätärniciei, came- 
leonismului... structural determinate) şi că se poate dovedi o dată în plus că 
normalitatea şi devianta nu vorbesc în mod necesar despre calitatea în sine a 


1. De pildă, studiul comportamentelor foştilor lideri comunişti universitari [a se 
vedea studiul următor] pune în evidenţă pertinenta unui „pact — demonstrativ — cu 
diavolul” ca modalitate de articulare a pluralismului sistemelor de orientare a 
acţiunii şi chiar ca opţiune identitară (pertinenta compromisului identitar) : „Te 
faci frate cu dracul ca să treci puntea” ; compromis obligatoriu pentru intrare / 
supravieţuire în sistem şi pentru ducerea la bun sfârşit a propriului proiect (cu 
semnificaţie individuală sau colectivă) ; altminteri — o „politică sinucigaşă” pentru 
individ / grup. 

individului sau a grupurilor în cauză, ci despre raportul lor cu structurile 
sociale!. Nereuşita demonstrativă (marginalitatea, devianta) îi poate afecta 
din plin pe aceia - calificaţi drept „idealişti”, „romantici”, „prea bine 
crescuţi”, „prea principiali”, dar şi ,neadaptati”, „ne-maleabili”, „rigizi” — 
care iau foarte (prea) în serios modelul normativ-simbolic, ataşându-l totodată 
la idealul moral al unităţii şi coerentei personale (respingând ipocrizia, faţa 
dublă, cameleonismul, oportunismul etc.). De exemplu, pe „mobilii” prea 
convinşi de valoarea meritului personal, indivizi pentru care accesul la poziţii 
superioare a fost condiţionat de ataşamentul cvasi-absolut la sistemul de 
valori / norme oficial propovăduite : foşti elevi / studenţi foarte conştiincioşi 
proveniţi din categorii de mijloc care au făcut din principiul moralității 
cuvântul de ordine al vieţii lor şi educați, graţie ideologiei oficiale luate prea 
în serios, într-un model pe care l-am numit în altă parte „moral-intelectual” 
[Stănciulescu, 1998]. Într-un limbaj mai metaforic inspirat de o abordare 
literară | Dobrescu, 1999], între ideal-tipul romantic „Eminescu” şi ideal-tipul 
cabotin „Caragiale”, deosebirea este, între altele, aceea dintre un marginal 
sau un deviant cultivat / educat - condamnat la a declama, cu o superioritate 
care de-abia poate ascunde suferinţa: ,Träind în cercul vostru strâmt / 
Norocul vă petrece, / Ci eu în lumea mea mă simt / Nemuritor şi rece” — şi 
un individ integrat / socializat?. 


Ceea ce înseamnă că putem vorbi despre o inegalitate a sanselor şi din 
perspectiva unui fel de „handicap” normativ (în sensul critic în care vorbim 
astăzi despre un „handicap” lingvistic în faţa reuşitei şcolare) sau, poate mai 
corect, a unei capcane axiologic-normativiste : ideologia meritocratică a 


1. Tezä demonstrată simultan de Erving Goffman [1975] şi de Howard S. Becker 
[1985]. Conceptele goffmaniene de „stigmat” şi „risc universal al discreditării 
persoanei”, definite pentru contexte interactionale (faţă în faţă), îşi găsesc un 
suport structural credibil în conceptul „context de suspiciune structurală” propus 
aici. Probabil că Erving Goffman a avut în vedere (implicit) aceasta atunci când 
a scris: „Normalul şi stigmatizatul nu sunt persoane, ci puncte de vedere” 
(cf. Stănciulescu, 1996, p. 124). 

2. Nu întotdeauna proiectele sociale educative (care sunt, în principal, proiecte de 
transmitere culturală prin şcoală) sunt şi proiecte de socializare. Iată paradoxul 
esenţial al politicilor şcolare, în special româneşti : cu cât le iau mai în serios, cu 
atât riscă mai mult elevii şi studenţii să se numere în viitor printre persoanele / 
grupurile cultivate, dar incapabile să facă faţă constrângerilor pluralismului 
structural (am dezvoltat subiectul în Stănciulescu, 1998). 

statului-natiune propovăduieşte (mai ales prin intermediul instituţiei şcolare!) 
ataşamentul la valorile şi normele naţionale „de drept” ca mecanism principal — 
chiar unic —, ca „secret” (metaforic vorbind) al reuşitei sociale, în condiţiile 
în care aceasta din urmă implică în realitate un ansamblu complicat de cu totul 
alte mecanisme pe care însăşi această ideologie le face secrete (la propriu). 
Câştigă acela care are şansa de a descoperi mai devreme capcana şi care are 
astfel posibilitatea de a învăţa să controleze diferite canale subsidiare ale 
reuşitei, cu precădere modalităţile cele mai eficace prin care să demonstreze 
că este „în regulă”, atât din punctul de vedere al orientării practic-interactio- 
nale, cât şi - mai ales — al normelor „de drept” şi prescriptiilor intelectual- 
-simbolice. Sunt privilegiați, evident, cei aflaţi, într-un fel sau altul, mai 
aproape de mijloacele demonstrative?, cunoscându-le subtilitätile şi având 
posibilitatea să le manipuleze. Aceasta explică, de exemplu, puterea pe care o 
deţin reprezentanţii domeniilor politic, juridic şi administrativ, precum şi 
atracţia identitară pe care o exercită aceste poziţii „funcţionăreşti”3, care au, 
de altfel, tendinţa de a se autoreproduce. Şi explică totodată legătura pe care 
actorul obişnuit ce a căzut mai profund sau mai superficial în capcana 
axiologic-normativă o inferează între poziţiile de funcţionari superiori şi 
reuşită, pe de o parte, şi între acestea şi probabilitatea apariţiei a ceea ce el 
numeşte cu un termen generic „corupţie” = „imoralitate”, pe de altă parte. 
O legătură pe care, în măsura în care este constrâns să intre în „jocul” social 
şi să joace demonstrativ, acelaşi actor are tendinţa să o rupă printr-o redefinire 
practică a moralității însăşi. Pluralismul concurential şi greu decelabil al 
modelelor sociale de orientare a acţiunii şi suspiciunea structurală asupra 


1. Jean-Michel Berthelot [1983] demonstrează că şcoala contemporană „democra- 
tică” funcţionează ca o veritabilă capcană pentru categoriile defavorizate. 

2. Care sunt, în principal, mijloacele controlurilor sociale formale: legea, regu- 
lamentele instituţionale, sistemul birocratic etc. Aceasta nu înseamnă că mijloacele 
cultural-interactionale de control ar fi lipsite de importanţă, mai ales acolo unde, 
ca în societatea românească, acest model de orientare a acţiunii rămâne foarte 
puternic : cum am putea înţelege puterea liderilor de opinie şi „bătălia” pentru 
mijloacele de consacrare a acestora (pentru televiziune, mai ales), dacă nu am lua 
în considerare controlul social exercitat de opinia publică ? Iar vecinătatea dintre 
puterea demonstrativă şi puterea de a manipula opinia (în calitate de lider sau 
măcar de „nod” de reţea interpersonală) este evidentă. 

3. Atractie care, cel putin din secolul al XVIII-lea încoace, reprezintă o constantă a 
structurii sociale româneşti (a se vedea, de exemplu, observaţiile lui Dimitrie 
Cantemir, George Coşbuc, Ruth Benedict ş.a. - cf. Stănciulescu, 1998). 

normalitätii / legitimitätii au făcut ca o anume „artă a lipsei de pudoare” să 
devină constitutivă societăţilor moderne (mai mult, dar nu exclusiv celor 
totalitare) - după cum sugerează Erving Goffman [1968]. Iar din punctul de 
vedere al acelora care îl practică, comportamentul demonstrativ este o astfel 
de „artă” structural necesară, iar uneori chiar şi suficientă, o „ştiinţă” a 
simțului comun si un capital, inegal distribuite, în măsură să sporească puterea 
aceluia care le deţine şi la fel de respectabile ca orice altă ştiinţă, ca orice alt 
capital. Cel puţin în societăţile în care distanţa dintre diferitele modele de 
orientare a acţiunii este mare (cazul societăţii româneşti), actorii-obisnuiti- 
-integrati îl marginalizează ca „necinstit” pe acela care încalcă vizibil norma 
sau prescriptia formal-simbolică!, dar îl marginalizează ca „rău”, ,neîntele- 
gător”, „dur”, „lipsit de omenie” etc. şi (chiar mai mult ?) pe acela care opune 
rezistenţă în faţa unui comportament demonstrativ sau nu „ajută” la împlinirea 
unui comportament demonstrativ : acolo unde legal / regulamentar / cinstit, 
pe de o parte, şi bun / întelegätor / uman / adecvat-pentru-scopuri-practice- 
-vitale, pe de altă parte, sunt două lucruri presupuse, din raţiuni multiple, a fi 
foarte deosebite în experienţa de fiecare zi, numai o morală a demonstrativului 
(altfel spus: o morală a ipocriziei, cameleonismului..., o morală a unei 
anume lipse de morală) mai poate articula diferitele modele sociale de orien- 
tare şi asigura calificarea acţiunii drept normală, asigurând prin aceasta reuşita 
proiectelor proprii. 

Capitolul 6 


Repere ale reconstructiilor identitare in cazul 
unor foști lideri comuniști universitari 
(2001) 


La finele lui 1999, Georges Mink şi Jean-Charles Szurek făceau publice 
rezultatele unei anchete ce încerca să răspundă la una dintre întrebările 
obsedante ale ultimului deceniu: cum să interpretăm „convertirea” foarte 
rapidă a foştilor lideri comunişti la valorile şi practicile democraţiei politice 
şi ale economiei de piaţă? Cartea - La grande conversion. Le destin des 
communistes en Europe de l’Est — are cel putin două merite notorii : mai întâi, 
autorii procedează la o interpretare a „punctelor de vedere” ale actorilor 
sociali în cauză, recoltate prin intervievarea unui număr important de lideri 
comunişti din Cehia, Lituania, Polonia şi Ungaria; apoi, ei reuşesc să iasă 
din schema, dominantă în publicaţiile consacrate acestui subiect, a analizelor 
de tip „procesul comunismului” şi din limitele interpretărilor reductioniste, 
psihologizante şi normative pe care aceste analize le implică atunci când pun 
totul sau esentialul pe seama oportunismului, cameleonismului, lipsei de prin- 
cipii, de sinceritate etc. a foştilor comunişti care şi-ar fi însuşit pe căi mai mult 
sau mai puţin suspecte capitalurile economice şi politice pe care le gestionează 
astăzi. Teza susţinută de autori este următoarea : succesul economic şi politic 
al foştilor lideri comunişti se datorează înainte de toate (1) conjuncturilor 
interne şi internationale existente la sfârşitul anilor '80 şi pe parcursul dece- 
niului nouă şi (2) faptului că ei au acumulat în experienţa comunistă o serie de 
capitaluri culturale (expertiză tehnică, stăpânirea unor limbi de circulaţie 
internaţională), sociale (reţele economice şi politice) şi simbolice (prestigiu) 
pe care le-au putut „investi” şi gestiona cu succes în aceste noi conjuncturi. 

Aceste ipoteze sunt coerente cu acelea formulate, cu un an înainte, de Gil 
Eyal, Ivân Szelényi şi Eleanor Townsley [1998]. Potrivit schemei explicative 
„neoclasice”, şi ea masiv influenţată de gândirea bourdieuziană, numai posesia 

de capital cultural ar fi favorizat transformarea fostului capital politic în 
capitaluri sociale (retele informale) si economice. Pe de altä parte, ceea ce 
la început a putut fi strategie de „rămânere pe traiectorie” [Bourdieu, 1979] 
ar fi devenit pe parcurs un proces de „ajustare la traiectorie”, în care habi- 
tusurile (îndeosebi manageriale) şi instituţiile se reconstruiesc simultan prin 
ajustări reciproce. 


Totuşi, interpretările, atât ale autorilor francezi, cât şi ale celor americani, 
au ca obiect îndeosebi transformările „obiective” şi macrosociale. În ceea ce 
priveşte transformările „subiective”, Eyal, Szelényi şi Townsley nu depăşesc 
nivelul teoretic al ipotezelor inspirate din lucrările lui Pierre Bourdieu, în 
timp ce Mink şi Szurek le interpretează din capul locului prin prisma a două 
concepte a căror origine în discursul ideologic dominant şi în cunoaşterea 
comună este evidentă, conceptul de „convertire” şi cel de „destin”. În conse- 
cintä, metamorfozele subiective ridică foarte multe semne de întrebare : când, 
de pildă, un lider precum Aleksander Kwauniewski afirmă că, în fapt, nu a fost 
niciodată un comunist, ci mai degrabă un social-democrat, n-ar trebui să ne 
îndoim de adevărul spuselor sale şi să le interpretăm mai curând ca modalitate 
de a-şi justifica şi legitima noua poziţie ? pe de altă parte, dacă au reuşit să 
câştige bătălia cu noile contexte, au reuşit foştii comunişti să gestioneze pro- 
cesele de conştiinţă susceptibile a fi generate de memoria propriului trecut? 
Semne de întrebare cu care am putea fi complet de acord, dacă însăşi teza 
susţinută de autori nu ar invita, prin cea de-a doua parte a sa referitoare la 
capitalurile interiorizate, la o reinterogare a însuşi conceptului dominant de 
„convertire” prin prisma căruia sunt operate toate interpretările. Şi dacă, 
împotriva tuturor evidenţelor, nu am avea de-a face cu o convertire ? Şi dacă, 
împotriva a tot ce ne-am obişnuit să credem, Aleksander Kwauniewski - ca 
să rămânem la exemplul citat - ar exprima un punct de vedere care ar putea 
fi susţinut cu probe valide din perspectiva ştiinţelor socioumane contem- 
porane tot atât de bine ca şi punctul de vedere care preferă interpretarea în 
termeni de convertire greu credibilă? Ce rațiune metodologicä ne dă dreptul 
să-i suspectăm pe aceşti subiecţi (şi pe oricare alţii) că ar deforma „adevărul 
faptelor”, în afară de preceptul ultra-pozitivist al existenţei Unui Adevăr 
Obiectiv, transferat aici pe terenul bătăliilor ideologice în care întotdeauna 
Noi suntem deţinătorii adevărului, în timp ce Adversarii noştri mistifică 
invariabil lucrurile ? 

1. Problema fiabilitätii datelor de interviu 
Despre „subiectivismul” şi „lipsa de sinceritate” 
a foştilor lideri comunişti 


Dacă îndoiala metodică este profitabilă pentru cunoaştere, atunci trebuie să ne 
îndoim şi de îndoiala pe care o aşezăm a priori asupra spuselor subiecţilor 
noştri : mai ales în cazul unor „obiecte” de cercetare foarte sensibile ideologic, 
şi mai ales când actorii sociali intervievaţi se situează pe un punct de vedere 
diferit de cel dominant sau de cel împărtăşit de cercetător, pare mai profitabil 
pentru şansele cercetării să-i tratăm, dacă nu cu simpatie sau chiar cu iubire 
aşa cum ne îndeamnă unii autori [a se vedea, de exemplu, Geertz, 1988; 
Kaufmann, 1996; Woods, 1992, 1999], măcar cu respect pentru punctele lor 
de vedere, oricare ar fi acestea. Nu se pune în nici un caz problema să apărăm 
un punct de vedere, aici al foştilor lideri comunişti, ci doar să-i acordăm 
acelaşi drept de „sinceritate” si de „justeţe” (rightness, potrivit epistemologiei 
lui Nelson Goodman, citat de Schwandt, 1994: 126) pe care îl acordăm 
punctului de vedere care ne-ar îndemna să îi suspectăm sau acuzăm. 


Oricare ar fi subiectul intervievat, discursul lui este întotdeauna o realizare 
(în sensul de construire a unei realităţi) progresivă a unei imagini de sine 
printr-o înlănţuire de (auto)justificäri. Dar - aşa cum admit tot mai multi 
cercetători, raportându-se la o lucrare foarte cunoscută a lui Luc Boltanski şi 
Laurent Thévenot [1991] — operaţiunea este departe de a fi strict subiectivă, 
întrucât pentru a elabora o (auto)justificare convingătoare subiectul nu dispune 
de alte resurse decât de acelea pe care le găseşte în modelele uzuale de acţiune 
din grupurile cu care a venit în contact. A face ca o acţiune să fie „înţeleasă” 
(Verstehen) înseamnă a face inteligibile motivele subiective „pentru că” şi 
„pentru ca să” ce o susţin, a le traduce pe acestea în termeni care le fac 
recognoscibile ca fipuri mai mult sau mai putin familiare, mai mult sau mai 
putin ,juste”, mai întâi pentru subiectul-povestitor, iar apoi pentru partenerii 
săi de dialog [Garfinkel, 1984 ; Schutz, 1987; Weber, 1992]. Şansele subiec- 
tului de a inventa sunt limitate de cel puţin două constrângeri: propria 
subiectivitate ca produs al proceselor de socializare (modele normative, tipuri 
de acţiuni şi actori, etnometode etc. interiorizate) şi raportul cu Celălalt 
pentru care este confecţionat discursul (şi care trebuie el însuşi tratat ca un 
produs al unor procese de socializare). Indiferent cât de sincer sau nesincer ar 

dori sä fie, subiectul este obligat de limitele propriei socializäri si de nevoia 
de credibilitate sä ne ofere ,cioburi” recognoscibile ca reale ale societätii în 
care şi-a înscris biografia. Cu atât mai mult când ştie din capul locului (si i se 
poate reaminti din când în când pe parcurs) că cercetătorul dispune el însuşi 
de o cunoaştere sau chiar experienţă a societăţii care îi este descrisă (avantajul 
cercetătorului „autohton” şi / sau care dispune de o bună documentare 
prealabilă) şi că amândoi „lucrează” pentru un public mai larg căruia i se va 
adresa raportul de anchetă, studiul, cartea, un public ale cărui aşteptări sunt 
obligaţi, şi unul, şi celălalt, pentru credibilitate, să le definească nu prin 
dorinţele şi interesele lor strict subiective, ci prin obiectele sociale (valori- 
-norme-reguli, tipuri de acţiuni şi actori sociali, etnometode etc.) pe care 
amândoi le-au putut experimenta ca reale în lumea vieţii cotidiene sau / şi în 
aceea a cercetării. Dacă în acest punct al rationamentului nu putem dovedi că 
discursurile sunt sincere prin proiectul lor, putem fi totuşi siguri că ele nu pot 
fi reduse la invenţii, fabulatii, minciuni şi că chiar şi o minciună ne poate 
îngădui să reconstituim un număr de obiecte sociale de a căror realitate 
subiectul este convins. 


Făcând un pas mai departe în acest raţionament, problema lipsei de 
sinceritate este legată de aceea a legitimitätii modelelor de orientare a acţiunii : 
valori-norme-reguli, tipuri de acţiuni şi actori sociali, etnometode etc., pe 
scurt, ceea ce face ca un comportament oarecare să apară ca şi cum ar fi 
subsumat unei „reguli impersonale şi abstracte” [Durkheim, 1934]. Când 
suspectăm pe cineva că nu e sincer, îl suspectăm de fapt că ne furnizează 
răspunsul convenabil, modelul definit ca legitim, iar nu experienţa sa practică 
„reală”. Suspiciunea aceasta se bazează pe două presupozitii false : (1) aceea 
a existenţei unui singur model legitim (valori-norme-reguli şi aşteptări de rol, 
de regulă acelea furnizate de o Morală-Religie sau de un Stat-Natiune) şi 
(2) aceea a capacităţii ambilor interlocutori de a fi stăpâni pe acest model şi 
de a emite aşteptările de rol şi răspunsurile potrivite după voie. Or, întreaga 
dezvoltare a ştiinţelor sociale dovedeşte (1) că ansamblul societal nu poate fi 
redus la aşteptările de rol ce decurg dintr-un model unic de valori-norme-reguli 
şi că (2) deseori actorii sociali întâmpină dificultăţi şi dau „rateuri” în 
descifrarea sistemului de aşteptări şi în alegerea comportamentelor adecvate. 
Aşa cum argumentam în altă parte [Stänciulescu, 1999a, 1999b; v. supra, 
pp. 59-69] actorii (indivizi sau grupuri) societăţilor naţionale sunt puşi să facă 
faţă în experienţa lor cotidiană, inclusiv în experienţa de interviu, nu unei 
structuri înţeleasă ca ansamblu unitar, coerent, non-contradictoriu de repere 

cvasi-obligatorii de orientare a acţiunii, ci unui pluralism structural foarte 
eterogen si complex, greu lizibil, greu decelabil, greu decidabil din punctul 
de vedere al alegerilor privind orientările legitime ale actiunii!. Viaţa noastră 
cotidiană — cel putin viaţa noastră publică - este guvernată nu de exigenta 
supunerii faţă de un ansamblu de valori-norme-reguli legitim (model), ci de 
ceea ce am putea numi constrângere de alegere şi articulare a unor repere, a 
unor „obiecte? sociale ţinând de registre diferite (politico-juridic, moral- 
-interactional, intelectual, tradiţie etc.) şi adesea contradictorii?. În fiecare 
registru, reperele legitime sunt altele, astfel încât viaţa indivizilor obişnuiţi se 
petrece într-un context de suspiciune structurală care are ca obiect loialitatea 
faţă de un model de orientare a acţiunii sau altul, iar actorul care trebuie să 
probeze că este „în regulă” are întotdeauna de gestionat o situaţie de „lectură”, 
de alegere şi de articulare complexă şi complicată’. Interviul, ca oricare altă 
experienţă socială, necesită articularea unor repere adesea greu sau in-com- 
patibile pe care justificarea încearcă să le facă coerente, în vederea producerii 
unei imagini de sine în acelaşi timp subiectiv convenabile şi exterior credibile. 
În aceste condiţii şi mai ales într-un interviu aprofundat, minciuna poate fi 
mai greu de gestionat decât „adevărul” (ceea ce crede subiectul a fi real), iar 
realitatea (ceea ce experimentează subiectul ca real) trebuie mobilizată în 
construcţia discursivă mai mult decât ne-am obişnuit să credem. În plus, 
aşa cum argumentează etnometodologia prin chiar teza sa fundamentală 
[Garfinkel, 1984], în descrierile furnizate în activitatea lor cotidiană (iar 


1. „În această perspectivă sugerez eu aici să construim noţiunea de experiență socială, 
noţiune care desemnează conduitele individuale şi colective dominate de eterogeni- 
tatea principiilor lor constitutive şi de activitatea indivizilor obligaţi să constru- 
iască sensul practicilor lor în chiar sânul acestei eterogenitäti” [Dubet, 1994]. 

2. Antropologii vorbesc despre „logici hibride” [logiques métisses, Amselle, 1990] 
ale acţiunilor, întrebându-se dacă noţiunea de „cultură” mai este pertinentă şi 
dacă nu ar fi mai corect să o înlocuim cu ideea unui „rezervor” sau a unui 
„repertoriu” de repere ale acţiunii, pe care actorii le mobilizează mai curând în 
funcţie de context decât de ataşamentul la anumite valori-norme-reguli interiorizate 
în procesul de socializare / inculturatie. 

3. Luc Boltanski si Laurent Thévenot [1991, prima ediţie 1987] argumentează că 
actorii unei organizaţii sunt întotdeauna obligaţi să lucreze la un montaj compozit 
în construcţia justificärilor acţiunilor lor, articulând un număr determinat de 
tipuri de exigente diferite. Aplicând această perspectivă la analiza acţiunilor 
cadrelor didactice, Jean-Louis Derouet [1988] arată cum această categorie de 
actori este obligată să gestioneze un „sistem de justificare complex”. 

situaţia de interviu, chiar dacă nu este una întru totul familiară, nu este nici 
una cu totul neobişnuită) actorii sociali actualizează proceduri comune (din 
perspectiva susţinută aici: de alegere şi articulare a diferitelor repere sociale) 
care „vin de la sine” tocmai pentru că reprezintă rutine ale experienţei lor 
cotidiene colective. 

Pe de altă parte, elaborarea unui discurs în timpul unui interviu biografic — 
care poate fi foarte bine calificat drept un interviu comprehensiv, în sensul dat 
de Kaufmann | 1996] — seamănă cu munca unui artizan-artist. Subiectul, oricât 
de raţional şi calculat, este pe cale să bricoleze un produs pe care încă nu şi-l 
poate reprezenta clar, dar pe care este extrem de interesat să-l vadă la lumină 
si în integralitatea lui. Lucrează pentru sine tot atât cât (sau mai mult decât) 
pentru Celălalt. Acesta este unul dintre mobilurile principale care îl incită să 
accepte interviul : clarificarea cu sine printr-o conversaţie care este în acelaşi 
timp conversaţie cu sine şi cu Celălalt, provocată, întreţinută, stimulată, 
parţial dirijată continuu de un cercetător care face eforturi să joace rolul 
acelui Celălalt pe care subiectul deja l-a creionat şi / sau pe care acesta îl 
poate „înţelege”, adică recunoaşte şi accepta ca tip real. Pentru că şi unul si 
celălalt au nevoie, pentru interese diferite, ca subiectul să lucreze „pe cont 
propriu”, să-şi caute şi să-şi procure singur „materiile prime” din sursele la 
îndemână (propria experienţă trăită ca reală), să decidă singur asupra succe- 
siunii de operaţii pe care le efectuează. În funcţie de resursele aduse pe 
parcurs la îndemână, subiectul înaintează într-o direcţie mai mult decât în 
alta, combină variat, scoate în relief sau estompează... după cum consideră 
necesar. Dar nu poate controla total lucrurile, căci „mişcările” reuşite şi cele 
ratate, produsele valabile şi rebuturile, retuşurile reuşite şi cele eşuate, price- 
perea (rutina) şi talentul (improvizatia) se împletesc continuu. 


În plus, din punctul de vedere metodologic susţinut aici, idealul nondirec- 
tivitätii cvasi-absolute este nu numai problematic, ci şi indezirabil. Este practic 
imposibil ca cercetătorul să rămână în afara interacțiunii cu cel intervievat, 
să-şi controleze total reacţiile (mai ales nonverbale) care exprimă propria-i 
subiectivitate şi să se muleze complet pe punctul de vedere al subiectului. Dar 
nici nu este profitabil pentru anchetă ca subiectul să fie lăsat să se raporteze 
numai la reperele pe care le poate reactualiza la un moment dat. Ar însemna 
să lăsăm ca ancheta să fie prea mult influenţată de limitele a ceea ce subiectul 
poate şi „vrea” să-şi reamintească în momentul respectiv. Este necesar ca el 
să fie ajutat, stimulat, provocat să se raporteze şi la alte repere, în special la 
acelea care au provocat alegerea acestei teme de cercetare şi acestui subiect. 

Problema cercetätorului nu este cum sä se retragä mai bine în spatele spuselor 
subiectului pe tot parcursul interviului, ci: (1) cum sä decidä când este 
profitabil pentru anchetă să se retragă şi când să „iasă la atac” ; (2) cum să 
aleagă reperele pe care i le propune subiectului atunci când intervine, respectiv 
cum să controleze propria-i subiectivitate alegând repere recognoscibile şi 
acceptabile ca tipuri sociale reale şi semnificative pentru interlocutor şi 
pertinente pentru obiectivele anchetei. 

În sfârşit, comparatia utilizată sistematic ne permite corectarea imaginii 
oferite de un anume subiect sau de o anume categorie de subiecţi. Mai multe 
proceduri pot fi utilizate. Mai întâi, obligându-l pe subiect la o comparaţie 
cu sine în diferitele ipostaze în care apare pe parcursul interviului îl obligäm 
să decidă asupra semnificatiilor atribuite diferitelor obiecte sociale şi să-şi 
expliciteze procedurile de alegere şi articulare a acestora în justificärile con- 
struite. Acelaşi efect îl obţinem şi printr-o minimă documentare istorică care 
ne îngăduie să comparăm relatările subiecţilor, şi să-i obligăm pe ei înşişi 
să le compare, cu evoluţia reglementărilor formale (documente de partid, 
legislaţie, regulamente etc.): este ceea ce am avut în vedere atunci când, 
în prezentarea unei alte anchete, am vorbit despre utilitatea unei metode 
istorico-biografice în recoltarea datelor de teren [Stänciulescu, 1998]. Apoi, 
comparând discursurile diferiților subiecţi intervievaţi în cadrul anchetei, 
cercetătorul poate identifica repere comune de orientare a acţiunii (obiecte / 
fapte sociale), precum şi unele configurații specifice în care diferite categorii 
(tipuri) de subiecţi mobilizează aceste repere în (auto)justificare. Putem spori 
profiturile acestei comparații alegând din capul locului subiecţii astfel încât 
să reconstituim o rețea de actori sociali variafi, de exemplu, o reţea de lideri 
de partid de sexe şi vârste diferite, aflaţi pe diferite poziţii în ierarhie, dar 
care se cunosc şi care au lucrat, în împrejurări repetate, împreună : fiabi- 
litatea datelor culese şi justetea interpretărilor pot fi astfel mai bine controlate. 
O a treia procedură este compararea datelor obţinute din această „reţea” cu 
date obţinute de la subiecţi din afara ei, de exemplu de la „oameni obişnuiţi”, 
„Ssimpli”, din aceeaşi societate, intervievaţi în cursul altor anchete. În sfârşit, 
o serie de paralele cu rezultatele unor anchete efectuate în alte societăţi pot 
contribui nu numai la îmbogățirea interpretărilor, ci şi la ameliorarea con- 
trolului fiabilităţii datelor. Toate aceste proceduri de comparaţie implică o 
reflecţie teoretică pe tot parcursul anchetei, inclusiv în cursul recoltării 
interviurilor, iar o procedură de recoltare „încrucişată” (pe parcursul aceleiaşi 
perioade de timp, sunt recoltate interviuri de la mai mulţi subiecţi, în întâlniri 
multiple cu fiecare) se dovedeşte deosebit de profitabilă. 

2. Emergenta „în teren” a unei problematici 


Când, în vara lui 1999, am început interviurile biografice într-o reţea de foşti 
lideri ai Partidului Comunist Român (PCR) şi ai Uniunii Studenţilor Comunisti 
din România (UASCR) de formaţie direct sau indirect socio-politică!, a căror 
activitate politică s-a desfăşurat în anii '80 în câmpul universitar, în sfere şi la 
niveluri diferite ale puterii”, mă situam mai curând într-o perspectivă a 
etnografului care îşi observă propria societate : nu ştiam foarte limpede ce 
anume caut, „obiectul” cercetării era destul de ambiguu, aveam foarte puţine 
supozitii de plecare [Hammersley & Atkinson, 1983; Montandon, 1999; 
Woods, 1999]. Problematica şi ghidul initial de interviu? erau construite mai 
curând sub impulsul unui sentiment de intrigă în faţa consensului colectiv 


1. "Toţi sunt posesori ai unei diplome de licenţă în filosofie sau / şi istorie, în diferite 
variante (Litere şi Filosofie, Filologie-Istorie, Istorie şi Filosofie etc.) specifice 
generaţiei lor şi centrelor universitare în care au studiat. Singurul „diferenţiator” 
semnificativ se dovedeşte a fi tipul de instituţie, din învăţământul de stat sau din 
învăţământul de partid (Academia „Ştefan Gheorghiu”), care a eliberat diploma. 

2. Persoanele intervievate fuseseră în anii '80 cadre didactice universitare sau stu- 
denti ocupând diferite ,functii” ce aveau ca obiect o problemă a învăţământului 
universitar : fie „pe linie de partid” (responsabil cu problemele învăţământului 
superior într-un comitet judeţean al PCR, secretar sau membru responsabil cu 
problemele studenţeşti într-un comitet / birou de partid la nivelul unui centru 
universitar, unei instituţii de învăţământ superior sau unei facultăţi), fie „pe linie 
de învăţământ” (prorector, decan), fie „la studenţi” (preşedinte sau vicepreşedinte 
al unui comitet ASC de la nivelul unui centru universitar, unei instituţii de 
învăţământ superior sau unei facultăţi). În cele mai multe cazuri, aceeaşi persoană 
a ocupat succesiv diferite „funcţii” ; pe de altă parte, în cele mai multe cazuri, 
„funcţia” ocupată de o persoană „pe linie de partid” se împleteşte cu una „pe linie 
de învăţământ” sau de „la studenţi”. 

3. Când, în ce contexte şi pe ce canale au intrat „în sistem” ? Ce anume i-a determinat 
să „intre” şi să rămână aici? În ce măsură au contribuit la aceasta socializarea în 
familie, în şcoală şi în grupurile de vârstă-sex ? Care a fost traiectoria lor „în 
sistem” ? Când, în ce contexte şi cum s-a produs „ieşirea” ? Care a fost traiectoria 
lor după căderea regimului comunist ? 

4. Acest consens a fost puternic stimulat de mediile intelectuale cele mai vizibile consti- 
tuite îndeosebi din specialişti mai vechi sau mai noi ai eseului, al căror condei a 
lunecat cu uşurinţă după 1990 din spaţiile filosofic, cultural-literar şi jurnalistic în 
spaţiul socio-politic şi care au funcţionat ca lideri incontestabili de opinie, fiind 
consideraţi şi considerându-se ei înşişi ani în şir ca posesori ai „cheilor” de acces 
la Adevărul incontestabil, ca „adevăraţii” experţi ai cunoaşterii socio-politice. 

cu privire la „demonizarea” şi marginalizarea / excluderea în bloc şi fără 
drept la cuvânt a acelora care au ocupat o „funcţie” politică oarecare înainte 
de 1989]. 


1. Modul de a gândi al „acuzatorilor”, indiferent de nivelul lor de instruire şi de 
forma judecății emise - interactionalä sau instituţională („şedinţe”, media, apariţii 
editoriale etc.) —, venea foarte adesea în conflict cu achiziţii ştiinţifice din domeniul 
cunoaşterii socioumane : complexitatea acţiunilor sociale era pusă între paranteze 
de o gândire care rupea persoanele de contexte, atribuindu-le moduri de compor- 
tament caricaturale — sistematic hiper-rationale, hiper-obediente şi lipsite de orice 
etică ; era incriminată o acţiune socială ideologizată de pe poziţiile altei ideologii, 
simultan în numele Adevărului şi al Justiţiei, fără ca Acuzatorul să dea vreun 
semn că ar reflecta cât de puţin asupra relativităţii poziţiei sale ; de pe această 
poziţie, el părea a se considera, dacă nu deţinătorul unic şi incontestabil al 
Adevărului, măcar îndreptăţit de evoluţiile istorice la a-şi impune propriul adevăr ; 
în numele democraţiei, punctul de vedere al Celuilalt părea „decretat” a priori 
injust, imoral sau măcar inoportun din perspectiva aceloraşi evoluţii istorice. 
„Dragă Colega, îmi pare rău, s-a schimbat regimul, poate nu-ţi dai seama” : aşa 
rezumă unul dintre subiecţii intervievaţi (masculin, n. 1950-1965) atitudinile faţă 
de încercările sale de a-şi argumenta, în 1990, punctul de vedere în legătură cu 
revendicarea a ceea ce lui i se părea a fi un drept legitim al său. 

Cu siguranţă, sentimentul de nedumerire ce a stat la originea anchetei nu poate fi 
rupt de unele motivații subiective. Absolventă a unei secţii de Filosofie-Istorie, 
profesoară de filosofie şi ştiinţe sociale într-un liceu şi ocupantă a unor , functii” — 
destul de mărunte si de scurtă durată, dar „funcţii” - înainte de 1989, trecusem 
eu însămi prin experienţa de a fi ţinta unor atitudini explicit sau implicit incri- 
minatorii şi marginalizante. Astfel de confidente îl pot face pe cititorul socializat 
în ideologia ştiinţei obiective să devină el însuşi intrigat şi să suspecteze imediat 
acest text de lipsa oricărui caracter ştiinţific : nu numai că, potrivit normelor 
academice pe care şi le-a însuşit, confidentele nu au ce căuta într-un text stiin- 
tific, dar în ce măsură poate fi un autor obiectiv atunci când este implicat în 
procesele pe care le cercetează? Frustrarea subiectivă şi propria memorie a 
faptelor nu riscă să deformeze cunoaşterea produsă ? Răspunsul nu este uşor de 
construit şi nici nu poate fi formulat convingător în câteva fraze. Ar trebui să 
rezumăm un secol întreg de dezvoltări şi dezbateri epistemologice declanşate 
de cunoscuta dispută din gândirea germană care a stimulat argumentările lui Max 
Weber [2001] cu privire la sociologia comprehensivă şi la neutralitatea axiologicä 
si să invocăm numeroasele orientări interpretative, fenomenologice, etnometodo- 
logice, hermeneutice, postmoderniste din filosofia ştiinţei, sociologie, antropo- 
logie, ştiinţe politice, psihologie [cititorul interesat poate găsi, de exemplu, o 
amplă sinteză şi o la fel de amplă bibliografie cu privire la acest subiect în manua- 
lul editat de Denzin & Lincoln, 1994 ; a se vedea, de asemenea, Copans, 1996; 

Dintre acestia, cadrele didactice si cercetätorii din domeniul socio-politic 
au constituit în decembrie 1989 şi în anii care au urmat una dintre cate- 
goriile cele mai expuse la tentative de marginalizare şi excludere. Membrii ai 
„nomenclaturii” în sensul larg al termenului (ocupanti ai unor funcţii pentru 
care un organ de partid oarecare avea dreptul să blocheze numirea-alegerea, 
cf. Eyal, Szelényi, Townsley, 2001, p. 262), ei au fost acuzaţi si de a fi fost 
„ideologi ai partidului comunist”. Totuşi, ca şi în cazul membrilor „adevă- 
ratei” nomenclaturi (în sens restrâns : cadre numite de un organ al Comitetului 
Central al partidului, cf. Eyal, Szelényi, Townsley, 2001, p. 262), în pofida 
capetelor de acuzare formulate împotriva lor, mulţi foşti lideri comunişti 
universitari de formaţie socioumanistă înregistrau la finele deceniului nouă un 
succes social (în termeni de statut profesional) şi economic (în termeni de 


Kaufmann, 1996; Laplantine, 1996]. Va trebui să admitem aici pur şi simplu 
că frustrările subiective nu pot fi nici mai mult nici mai puţin periculoase pentru 
cunoaştere decât satisfactiile şi preferinţele subiective şi că, dacă acordăm credit 
curentelor de gândire citate mai devreme, implicarea subiectivă nu poate fi sub 
nici un chip eliminată, astfel încât tot ce putem face mai bun este să dezvoltăm 
pe tot parcursul cercetării o reflecţie cu privire la cercetător ca „instrument”, 
ca „traducător” care mediază implacabil cunoaşterea. A admite că cercetătorul 
mediază cunoaşterea nu înseamnă a afirma că el o deformează implacabil : ideea 
de deformare implică presupozitia existenţei unui Adevăr înscris cumva în 
înseşi procesele socio-politice presupuse la rândul lor a fi obiective şi opuse 
prin obiectivitatea lor subiectivitätii indivizilor umani obişnuiţi; din această 
perspectivă, cercetătorul ar fi nici mai mult nici mai puţin decât un individ 
cu totul special, dotat cu o capacitate specială, aceea de a se rupe total de condiţia 
sa de individ obişnuit, de opiniile, de modurile de a gândi, de ataşamentele, 
de interesele etc. unui om obişnuit, pentru a putea găsi şi scoate la lumină 
acest Adevăr conţinut în lucrurile însele şi la fel de obiectiv ca şi ele. Or, tocmai 
aceste presupoziţii sunt în primul rând negate de orientările epistemologice 
amintite mai sus. Adevărul presupus a exista în „obiectele” socio-politice se 
dovedeşte a fi mult prea legat de o Normă (religioasă, etică, juridică, estetică etc.) 
decurgând dintr-o Valoare: nu merg Adevărul-Binele-Dreptatea-Frumosul îm- 
preună de-a lungul secolelor, de la religiile şi filosofiile antice până la sociologiile 
moderne ale unui Auguste Compte sau unui Karl Marx? Şi cum valorile şi 
normele s-au dovedit a fi variate şi schimbătoare, nici Adevărul presupus a fi 
înscris în realitatea socio-politică însăşi nu poate fi altfel. Un suport pentru poziţia 
epistemologică-metodologică asumată aici ni-l furnizează Dimitrie Gusti care 
gândea că nu este defel imposibil să se scrie o „autosociologie” a propriei vieţi 
[Gusti, 1971]. 

venituri)! şi păreau a se fi convertit foarte repede : unii aveau deja o apartenenţă 
politică alta decât cea comunistă, alţii îşi mărturiseau numai preferinţe politice 
democrate sau social-democrate, naţionale sau national-creştine, liberale etc. ; 
deşi puţini aveau o practică religioasă regulată, nici unul nu se declara „ateu” 
şi aproape toţi făceau trimiteri repetate la faptul de a fi „creştin” ; toți, fără 
excepţie, declarau a fi procedat în timp la autoevaluări morale. A face inteligi- 
bilă biografia socială „paradoxală” - cum o califică chiar unii subiecţi - a 
acestei categorii prezintă şi un interes în sine: comparând cei zece ani de 
tranziţie cu ultimii zece ani ai regimului comunist, putem face inteligibile 
unele mecanisme ale funcţionării şi dinamicii câmpului universitar. Dincolo 
de aceasta, însă, putem obţine de la această categorie, mai accesibilă, sugestii 
notabile pentru interpretarea biografiilor „paradoxale” ale unora dintre mem- 
brii fostei nomenclaturi (îndeosebi ale acelora cu studii superioare), cu atât 
mai mult cu cât eşantionul ales aici cuprinde şi subiecţi care au ocupat efectiv 
»functii” în nomenclatura comunistă în accepțiunea restrânsă a termenului. 
Nu aveam aşadar, la începutul anchetei, decât foarte multe semne de 
întrebare în legătură cu noul discurs cu privire la foştii lideri şi „ideologi” 
comunişti şi dorinţa de a produce o descriere-interpretare alternativă a acestor 
categorii, a raportului dintre prezentul şi trecutul lor, nu în sensul de descriere- 
-apărare opusă descrierii-acuzare, ci procedând altfel decât proceda discursul 
legitim al momentului. Cu alte cuvinte, doream să interoghez, după principiul 
sociologiilor comprehensive şi interpretative, sensurile pe care le dădeau 
membrii înşişi acţiunilor lor. Optasem pentru o abordare metodologică de 
tipul grounded theory [pentru o sinteză şi o bibliografie, a se vedea Strauss & 
Corbin, 1994 ; foarte util, de asemenea, Pandit, 1996]: conceptele / ipotezele 
bine definite nu mai reprezintă condiţiile prealabile ale unui „teren” reuşit, ci 
dimpotrivă „terenul” este acum acela care oferă punctele de plecare pentru 


1. Deşi nivelul reuşitei variază, toţi cei despre care va fi vorba în continuare erau, în 
momentul recoltării interviului, cadre didactice universitare în învăţământul de 
stat sau / şi privat, aflate pe poziţii superioare (profesori sau conferentiari) într-un 
sistem care rămâne încă foarte ierarhizat. O parte dintre ei, bărbaţi născuţi în anii 
"50 şi '60, ocupau posturi importante în consiliile de administraţie ale unor unităţi 
(de învăţământ, cercetare, economice) private, la a căror înfiinţare şi dezvoltare 
au contribuit în deceniul nouă. Totuşi, dincolo de orice indicator obiectiv, am luat 
în calcul în selecţia subiecţilor în special sentimentul personal de reuşită. Această 
alcătuire a „eşantionului” cuprinzând persoane cu reuşită variată îngăduie com- 
paratia şi surprinderea acelor elemente care pot fi corelate ipotetic cu un nivel mai 
înalt al reuşitei. 

producerea, verificarea, ajustarea şi cristalizarea lor - operaţii simultane şi 
progresive - într-un model coerent comprehensiv-interpretativ-explicativ. 
Totuşi, concepte cum sunt „construcţie a sinelui” sau „construcţie identitară” 
[Dubar, 1991 ; Tap, 1980], ori „carieră morală” în contextul unei „instituţii 
totale” |Goffman, 1968], ori dinamică a habitusurilor generată de strategiile 
de menţinere pe traiectorie şi conservare a poziţiilor |Bourdieu, 1979, 1980] 
erau prezente în minte de la început. Opţiunea metodologică revendicată aici 
nu pretinde a produce o teorie utilizând exclusiv resursele empirice : achiziţiile 
şi preferinţele teoretice ale cercetătorului se află întotdeauna acolo, func- 
tionând ca grilă imposibil de evitat a interpretărilor produse!. Libertatea 
cercetătorului în raport cu propriii „idoli”, cu propriile „categorii a priori ale 
sensibilităţii şi intelectului”, ori cu propria „intenţionalitate” despre care ne 
vorbesc Francis Bacon, Immanuel Kant, respectiv Edmund Husserl, nu poate 
creşte decât proporţional cu achiziţiile (lecturile) sale teoretice şi cu reflectia 
sa teoretică dezvoltată pe întreg parcursul cercetării. Vorbim aici despre 
identitate şi construcţie a sinelui mai degrabă decât despre socializare, întrucât 
aceste concepte sunt mai coerente cu obiectivele anchetei şi cu metoda 
biografică aleasă. Conceptul de socializare implică o acţiune socială consi- 
derată mai ales dintr-o perspectivă „obiectivă” şi descrisă ca atare. Identitatea 
presupune o „realizare” subiectivă, în sensul de manifestare în mediul social — 
„obiectiv” — a subiectivităţii, o subiectivitate care nu se poate nici construi 
şi nici obiectiva altfel decât prin mobilizarea unor resurse din acest mediu : 
Claude Dubar vorbeşte despre împletirea continuă a două procese, unul 
subiectiv-biografic şi unul obiectiv-relational [Dubar, 1991, p. 118]. Aceasta 
ne şi interesează aici: raportul subiectiv cu propria biografie şi cu schimbările 
produse în mediu, cum „se împacă” subiecţii cu trecutul lor, ce anume din 
acest trecut poate fi mobilizat ca resursă în noile contexte ? 

În timpul recoltării şi analizei primului interviu ,aprofundat””, cu rol 
exploratoriu în limbajul metodologiei clasice, pe baza căruia mă străduiam să 


»2 


1. Cu privire la această „determinare conceptuală” inevitabilă a cunoaşterii empirice, 
a se vedea, de exemplu, poziţia kantianä a lui Lucian Blaga, 1983 ; sau, pentru o 
lectură sintetică a textului lui Blaga, Stănciulescu, 2000. 

2. Mai mult de 20 de ore de înregistrare pe casete audio a povestirii vieţii unui subiect 
ales pentru poziţia sa foarte profitabilă pentru mersul anchetei : în momentul inter- 
viului — reuşită socială (statut, venituri) ; în anii '80 - la intersecţia celor trei sfere 
ale puterii universitare („organele de partid”, „organele de învăţământ”, UASCR) 
şi a diferitelor niveluri ale puterii (naţional, judeţean, al centrului universitar, al 
instituţiilor de învăţământ superior). În plus, el a manifestat din capul locului şi 
la fiecare dintre întâlniri o mare disponibilitate pentru colaborarea cu cercetătorul. 

modelez primele repere ale unei „teorii întemeiate”, ipotezele ce aveau să fie 
verificate-ajustate-cristalizate prin celelalte interviuri, s-a putut deja observa 
că ideea „convertirii” post-comuniste era complet absentă. Ea nu a apărut 
defel nici în interviurile următoare!. Conceptul, inspirat din experienţa religi- 
oasă, implică presupozitia unei identificări cvasi-totale a subiecţilor mai întâi 
cu un sistem de valori-norme-reguli şi de aşteptări de rol, presupus coerent, 
iar apoi cu altul, la fel de coerent, dar diferit în esenţă de primul, astfel încât 
avem o ruptură între prezent şi trecut. Or - aşa cum vom argumenta -, con- 
ceptele in vivo [Strauss & Corbin, 1994] care domină construcţiile discursive 
elaborate pe parcursul interviurilor sunt cu mult mai nuantate şi indică nu o 
ruptură, unică şi totală, cu trecutul (convertire post-comunistă), ci dimpotrivă 
o construcţie istorică a biografiei prin multiple „treceri” în sens antropologic 
(subiecţii vorbesc despre „praguri”, „cotituri”, traiectorii în care „nimic nu 
a fost linear”) care solicită continuu mobilizarea în contexte noi a unor 
structuri subiective (nu atât valori-norme-reguli, cât capacităţi, habitusuri de 
resemnificare şi rearticulare a „obiectelor” sociale) formate şi dezvoltate în 
experienţele anterioare. Pe măsură ce înaintează în experienţa socială, indife- 
rent că este o experienţă comunistă sau postcomunistă, indivizii practică tot 
mai puţin o identificare fermă cu valori-norme-reguli şi cu aşteptări de rol 
unice şi idealizate, învățând tot mai bine să stăpânească un „joc” subtil şi 
situational al identificärii-diferentierii şi o dinamică identitară bazată pe 
„glisare” în cadrul unui complex identitar politico-academico-moral calificat 
drept „maleabil”, „flexibil”. Un „joc” pe care, după 1989, îl vor acomoda la 


1. În perspectiva grounded theory, dimensiunile eşantionului nu au importanţă 

în sine. Glaser & Strauss [1967] pledează în favoarea unei eşantionări teoretice 
[theoretical sampling] în care criteriul validității nu este statistic, ci teoretic, 
vizând saturatia modelului teoretic produs (nu a datelor empirice recoltate, ceea 
ce deosebeşte „teoria întemeiată” de sociologia profesată mai frecvent de cerce- 
tătorii francofoni) : recoltarea datelor se încheie atunci când modelul s-a „legat”, 
a devenit suficient de coerent [a se vedea şi Kaufmann, 1996]. 
În total, au fost intervievate nouă persoane, trei femei şi şase bărbaţi, reprezentând 
egal trei generații: născuţi şi socializati înainte de 1945 (punctul de plecare al 
regimului comunist), între 1950 şi 1965, după 1965 (aşa-zisa „Epocă de Aur”). 
Întrucât, pentru a-i convinge să participe la anchetă, li s-a promis ferm anonimatul 
si întrucât cei mai multi au deţinut şi deţin poziţii care i-ar putea face uşor 
recognoscibili, nu pot fi furnizate informaţii mai precise în legătură cu alcătuirea 
eşantionului. Vom indica pe parcurs numai sexul subiectului şi generaţia (de 
exemplu: masculin, n. înainte de 1945) şi numai acolo unde variabilele sex şi 
vârstă / generaţie s-au dovedit importante în înţelegerea acţiunilor lor. 

noile exigente contextuale, cu atât mai mult cu cât oportunităţile create de 
aceste contexte noi permit sau chiar solicită mobilizarea unor resurse subiec- 
tive pe care ei le-au exersat îndelung în timpul regimului comunist. Vom 
identifica în cele ce urmează câteva dintre aceste resurse. 


3. Hic Rhodos, hic salta ! Nevoia de „realizare” 
şi voluntarismul în valorificarea oportunităţilor 
aici şi acum 


„A fost şi dorinţa mea de a depăşi aceste eşecuri, de a mă realiza. Or, acuma 
mi se oferea o oportunitate. [...] Ce puteam să fac, să refuz? Mi s-a oferit o 
şansă. Era şansa mea să dovedesc că acolo unde mi se închiseseră uşile por să 
fac ceva si pot s-o fac mai bine decât altul. [...] [După 1990:] Încercam să 
construim oportunităţile pe care ni le refuza societatea. [...] Am dat curs 
acestor oportunităţi care mi s-au oferit” [masc., n. 1946-1965; s.n., E.S.]. 


„Mi-a plăcut să pot organiza eu. Lucrurile aşa cum erau ele. Pentru că ştiam 
că în orice organizaţie activităţile acelea trebuiau să aibă loc şi trebuia să le 
organizeze cineva. Eu sau altul. Era posibilitatea mea de a demonstra că pot 
să fac lucrurile acelea, şi că pot să le fac foarte bine. [...] Eu mă antrenam, era 
pentru mine o activitate ca oricare alta. [...] Mi-au priit exerciţiile acelea de 
responsabilizare” [masc., n. după 1965; s.n., E.S.]. 


Mai mulţi autori argumentează că acţiunile sociale pot fi puse în legătură 
cu unele constante antropologice, între care nevoia de exteriorizare a indivi- 
zilor umani [a se vedea, de exemplu, Berger & Luckmann, 1966]. În limbajul 
hegelian-marxist al subiecţilor noştri, aceasta se traduce prin nevoia de „reali- 
zare” personală, de „manifestare” în exterioritatea mediului social a ceva din 
„esenţa” interioară a individului, pe care el o impune astfel ca reală, atât 
pentru sine, cât şi pentru ceilalţi (recunoaştere). După toate probabilitățile, 
intensitätile cu care această nevoie de exteriorizare şi (auto)recunoaştere ajunge 
să fie resimţită sunt variate de la un individ la altul, aşa cum sunt — cert — şi 
modalităţile în care fiecare învaţă şi reuşeşte să se realizeze: dincolo de 
posibile determinări biologice, incerte în stadiul actual al cunoaşterii, biografia 
fiecăruia are cu siguranţă un cuvânt de spus în aceste variaţii. Toţi foştii lideri 
comunişti pe care îi găsim mai mult sau mai putin „realizaţi” la zece ani după 
răsturnarea din decembrie 1989 invocă o nevoie personală intensă în acest 

sens şi vom discuta mai jos despre condiţiile istorico-biografice în care această 
nevoie a putut să se dezvolte. Nici constrângerile totalitare, nici excluderile 
sau marginalizările tranziţiei nu au blocat-o, dimpotrivă, şi unele, şi celelalte 
au dezvoltat-o, între altele pentru că au funcţionat ca provocări pe care mediul 
le lansează si ca obstacole ce fac ca satisfacția realizării să fie cu atât mai 
mare. Nevoia de realizare le apare ca primul dat existenţial al vieţii lor: „aşa 
sunt eu făcut(ă)”, de Natură, de Dumnezeu şi de Oameni, dar are prea puţină 
importanţă în acest punct al rationamentului cum am ajuns să fiu aşa, ceea ce 
contează este că sunt pur şi simplu aşa şi nu altfel. 


O altă constantă antropologică, deschiderea indivizilor către mediul lor 
de viaţă, face ca acest mediu să modeleze nevoile şi potenţialul fiecăruia 
(„esenţa” individului), funcţionând şi ca un factor de închidere obiectivă si 
subiectivă a sferei posibililor [Berger & Luckmann, 1966]. Intensitatea cu 
care este resimţită nevoia de realizare, spaţiile şi formele în care indivizii îşi 
exteriorizează esenţa sunt dependente de mediu. Or, acest mediu face parte 
din lucrurile în legătură cu care libertatea noastră de alegere este limitată. 
Deschiderea funciară către mediu şi nevoia de exteriorizare ne determină, cu 
rare excepţii, să acceptăm acest mediu ca pe un alt dat existențial : din varii 
împrejurări, se întâmplă că mă aflu pur şi simplu aici şi acum, acesta este 
„destinul meu”, să evoluez în acest regim politic şi printre aceşti oameni, şi 
nu pot schimba aceasta chiar dacă aş dori. Mai ales atunci când frontierele 
sunt sistematic închise prin voinţă politică - obiectiv : prin controlul sever al 
intrărilor şi ieşirilor; subiectiv: prin controlul mesajelor şi experienţelor 
socializatoare -, ca în cazul societăţilor comuniste : „La vremea aceea, sincer 
să fiu, nu intuiam că socialismul va dispărea. |...] Realitatea era foarte dură: 
ori să fugi, ori să te adaptezi”. Încât „singura opţiune rezonabilă” rămâne să 
mă realizez hic ef nunc. Atâta timp cât „aşa sunt eu făcut(ă)” încât să simt 
nevoia să(-mi) dovedesc că sunt capabil „să fac Ceva” şi „să fiu Cineva” şi 
atâta timp cât sunt convins(ă) că actionez în limitele normalitätii pentru că eu 
cred că acesta este „visul oricărui anonim” şi nu doar al meu, trebuie să 
accept că un potenţial subiectiv oarecare, dacă există într-adevăr, se realizează 
în orice împrejurări: Hic Rhodos, hic salta ! 

Consecința imediată este o atitudine voluntaristă, activă, „agresivă” chiar 
în raport cu mediul şi cu propriul „destin” : foştii lideri sunt oameni care 
caută oportunităţi de realizare, le valorifică atunci când le găsesc, iar în 
caz contrar le creează, la nevoie forțând - îndeosebi după 1990 - limitele 
structurale. 

Care sunt particularitätile mediului în care subiecţii care ne interesează 
aici sunt obligaţi, prin însuşi faptul apartenenţei lor naţionale, să se realizeze? 
lor sunt ei orientati de structurile existente şi, implicit, de acţiunile socializa- 
toare ? Şi, în consecinţă, în ce constă esenţa pe care o realizează, ce însuşiri 
personale sunt aduse la lumină în acţiunile lor ? 


4. Zoon politikon ca produs al unui complex identitar 
construit de istorie şi interacţiunile experimentate 


„Ca un boule de neige, aşa, se lipesc mereu şi se-adună, se-adună, de la 
grădiniţă şi ciclul primar, iar competenţa dobândită pe plan profesional, în 
raporturile cu ceilalţi îţi dă mereu sentimentul că trebuie să fii şef 
[s.n., E.S.]. Că nu poţi să te laşi condus, nu admiti ca principiu, eu nu admit, 
că unul care se află sub mine, sub competenţa mea, poate să-mi dea la un 
moment dat un ordin, cât de mic. [...] Vine şi ca un răspuns la trebuinta de a 
conduce, de a fi şef, [...] ca o recunoaştere firească a faptului că, dintr-o 
mulţime oarecare, întrucât eu sunt cel mai bun profesional, tot eu trebuie, 
fireşte, să fiu şi şeful în plan politic. Pentru că era singura modalitate de 
organizare. Dacă ar fi existat Asociaţia Oamenilor de Ştiinţă din clasa a doua, 
probabil că aş fi fost şeful acelei organizaţii. Dar fiindcă nu exista decât 
Organizaţia Pionierilor, fireşte am devenit comandantul organizaţiei de pio- 
nieri. [...] Tot aşa şi în facultate. [...] Eu am fost din prima zi «Şefu'» pentru 
colegii mei, în virtutea faptului că intrasem primul şi tineam «condica». [...] 
Am intrat în sistem pe criterii formale. Dar după, am dovedit şi că pot 
organiza o ieşire, un chef, că pot face rost de o damigeană cu vin, eu mai si 
cântam şi aşa mă iubeau şi fetele. [...] Eram un copil cuminte, aşezat pe 
traiectorie, [...] practic eram un cadru care urma să devină de profesie. Chiar 
mă gândeam foarte serios [...] Probabil că ar fi fost singura opţiune rezonabilă 
la vremea aceea” [masc., n. după 1965]. 


Dincolo de aspectul particular al continuității perfecte a traiectoriei, carac- 
teristic îndeosebi generaţiilor mai tinere, povestirea acestui subiect exprimă la 
modul cel mai crud logica generală a autoidentificării politice a subiecţilor 
intervievaţi. Astăzi, ei îşi privesc intrarea „în sistem” înainte de toate ca o 
intrare în politic, în sensul antropologic al termenului, de guvernare, orga- 
nizare, conducere [a se vedea, de exemplu, Balandier, 1967]: ex-liderul 
universitar comunist se proiectează în propriul trecut ca „şef” care şi-a 


REPERE ALE RECONSTRUCTIILOR IDENTITARE 109 


dobândit poziţia prin performanţele superioare probate în lumea cotidiană a 
muncii (aici: în activitatea şcolară-profesională) şi în experienţele din gru- 
purile de egali. Identitatea sa politică se defineşte, pentru el, prin două 
componente : statutul („a fi Cineva”), care se confundă cu prestigiul, fiind 
câştigat ca o recunoaştere a meritelor, şi managementul (a elabora şi a realiza 
proiecte de acţiune colectivă, ca formă de „a face Ceva” cu semnificaţie 
socială). Politica, în sensul de activitate care are la bază un program, o 
anumită ideologie de partid (aici: comunistă), este un reper identitar care, 
îndeosebi pentru generaţiile mai vârstnice, devine semnificativ mai târziu şi 
în grade şi forme variate. Vom reveni asupra raporturilor cu această ideologie. 
Deocamdată să explicităm logica intrării şi rămânerii în politic, înţeles ca 
statut-prestigiu-recunoaştere şi management. 

După 1945, propaganda difuzează sistematic mesage cu privire la construc- 
ţia unei societăţi bazate pe justiţie socială şi pe merit personal. Şcolarizarea 
copiilor şi adolescenților dobândeşte tot mai mult semnificaţia de spaţiu privi- 
legiat al investirii (realizării) personale, atât pentru părinţii deposedati de 
capitaluri economice prin naţionalizarea din industrie, bănci şi comerţ (1948) 
şi prin cooperativizarea agriculturii (1949-1965), cât şi pentru copiii / adoles- 
centii înşişi. Extinderea progresivă a gratuitätii la toate nivelurile şi formele 
învăţământului şi politicile de susţinere materială (burse, ajutoare) a elevilor 
proveniţi din familiile cu venituri mici fac ca ideologia justitiei-meritului 
să „prindă” mai ales în categoriile defavorizate, iar reuşita şcolară să fie 
interpretată ca măsură a calităţilor personale: lungimea traseului şcolar şi 
nivelul notelor şcolare sunt presupuse a măsura inteligenţa si înclinațiile 
naturale ale copilului, munca de care este el capabil, însuşiri precum serio- 
zitatea, conştiinciozitatea, capacitatea de efort susţinut etc., precum şi caracte- 
risticile morale ale familiei sale. În acelaşi timp, îndeosebi în primele două 
generaţii identificate aici, propaganda şcolară le apare copiilor de muncitori 
şi de ţărani din rândurile cărora sunt selecționați cu precădere liderii comu- 
nişti ca o promisiune de „viaţă mai bună şi muncă mai uşoară”, ceea ce 
implică în principal nu o logică a identificării, ci una a luării de distanţă 
(delimitării, diferentierii) : cei în cauză nu pot defini exact obiectivul către 
care se îndreaptă, dar ştiu foarte bine de ce vor să „scape” învățând „carte” : 
munca grea, fizică şi viaţa „la ţară”. Pentru cei veniţi din rural, contactul cu 
liceul echivalează cu un contact mai extins cu oraşul şi construieşte prima 
ruptură ideologic semnificativă din biografia lor: „Veneam dintr-o lume 
unde era multă violenţă, multă tristeţe, muncă extraordinar de grea, aici era 
mai multă seninătate, mai multă... şi treptat-treptat am ajuns să cred că 
într-adevăr oraşul e superior, că oamenii gândesc mai bine, că într-adevăr 

există sălbăticie [în sate] şi să doresc să nu mă mai întorc” [am dezvoltat toate 
aceste teme în Stănciulescu, 1998]. 

Pe de altă parte, şcolarizarea în învăţământul general obligatoriu (prelungit 
progresiv la 7 ani în 1956, la 8 ani în 1961, la 10 ani în 1968), în şcoli pro- 
fesionale sau / şi licee, în şcoli post-liceale şi institute de învăţământ superior 
a fost treptat asociată cu o educaţie politică sistematică în cadrul unor „organi- 
zatii revoluţionare” ale copiilor si tineretului!. Normele de funcţionare a 
acestor organizaţii mobilizează sistematic ideologia justitiei-meritului si fac ca 
ele să apară ca organizaţii paraşcolare sau paraprofesionale. Iniţial, „primirea” 
însăşi în aceste organizaţii este condiţionată de nivelul de reuşită şcolară şi de 
evaluările pozitive din partea cadrelor didactice şi este celebrată ritual ca 
semn al recunoaşterii instituţionale a performanţelor individului (consacrare). 
După 1965, când aceste „organizaţii revoluţionare” sunt una câte una definite 
ca instanţe principale în sistemul de educaţie politică şi devin „de masă”, 
nivelul recunoaşterii meritelor este asociat nivelului „funcţiei” deţinute în 
ierarhiile organizaționale. 


„Primirea” în partidul comunist şi cariera politică se supun şi ele aceloraşi 
norme care trimit la ideologia recunoaşterii: a unor merite personale pre- 
zente (şcolare / profesionale) şi a unei biografii merituoase (un „dosar bun” 
înseamnă, pe lângă origine socială „sănătoasă” - muncitoresc-täräneascä si, 
dacă nu comunistă, măcar fără „probleme” politice -, să fi fost membru si, 
după 1965, să fi avut „funcţii” în organizaţiile amintite, ceea ce înseamnă să 
fi avut un parcurs şcolar de reuşită). Practic, partidul comunist le-a putut 
apărea cu uşurinţă acestor membri ca o organizaţie paraşcolară (pentru stu- 
denti) şi paraprofesională (pentru cadrele didactice) şi nu este nimic surprin- 
zător în faptul că „funcţiile” deţinute sunt interpretate astăzi preponderent în 
aceste registre situate la marginea politicului propriu-zis. 

Ocuparea unei „funcţii de conducere” nu înseamnă numai recunoaştere a 
unor merite intelectuale (şcolare şi profesionale) în câmpul politic, ea apare şi 
ca recunoaştere a calităţilor moral-interactionale în grupurile de egali, întrucât 
trece invariabil printr-un ritual („adunarea generală”) în care colegii îi propun 


1. Organizaţia Pionierilor (1949 ; din 1966 „sub conducerea nemijlocită a P.C.R.”), 
pentru elevii între 9-14 ani; Uniunea Tineretului (Muncitor în 1949, Comunist 
din 1965), pentru elevii cuprinşi în şcoli profesionale, licee şi şcoli postliceale 
învăţământ de zi, studenţi, tineri până la 30 de ani încadraţi în muncă ; Uniunea 
Asociaţiilor Studentesti (1957), devenită a Studenţilor Comunisti (UASCR) în 
1974, pentru studenţii din învăţământul de zi; în 1976, o organizaţie a copiilor 
cuprinşi în grădiniţă (4-7 ani), Şoimii Patriei, era de asemenea înfiinţată. 

şi votează pe liderii locali si pe eligibilii în „organele superioare”. În afara 
experienţelor şcolare / profesionale, sociabilitatea, în special masculină, oferă 
cea de-a doua linie importantă de continuitate (şi legitimitate) : viitorii lideri 
sunt copii şi adolescenţi care participă activ la diferite activităţi extraşcolare — 
„organizaţiile revoluţionare” fiind acelea care le oferă singurul cadru de 
manifestare —, dar care se remarcă şi în jocul de fotbal sau în cadrul întâlnirilor 
informale (cântă, ştiu să spună „bancuri”), care, în generaţiile mai tinere, au 
curajul să-şi asume responsabilitatea unor „şotii” ce neagă regulile institu- 
tionale etc. Ei probează şi îşi exersează astfel interesul pentru acţiunea 
colectivă, capacitatea de identificare cu grupul şi de asumare a responsabilitätii 
pentru acţiunile acestuia, capacitatea de a mobiliza şi de a organiza grupul... 
Cercul formal-informal se închide astfel, pentru că prin acestea ei îşi atrag nu 
numai simpatia, respectiv voturile colegilor, cât şi încrederea celor din sistem : 
„Dacă înainte de alegeri cineva era capabil să adune cotizaţia, o treabă 
penibilă, însemna că e capabil să-şi mobilizeze colegii şi era imediat remarcat 
si trecut pe lista de propuneri”. Mecanismele raporturilor de sociabilitate par 
a fi responsabile de şansele mai mici ale fetelor în sfera politicului : la reuşită 
şcolară egală, ele nu au aceeaşi extensie şi aceeaşi intensitate a raporturilor în 
grupurile de vârstă şi sex pentru că, dacă în raport cu reuşita şcolară ideologia 
meritocratică modernă pătrunde masiv, experienţele din grupurile de egali 
rămân reglate de modelul tradiţional ce le impune fetelor să fie „rezervate”, 
„la locul lor” etc., însuşiri care nu le îngăduie nici să avanseze prea mult către 
marginea sistemului pentru a se face cunoscute celor care decid asupra 
„rezervei de cadre” şi „listelor de propuneri”, nici să probeze în faţa colegilor 
comportamentele aşteptate de la un lider. Cu atât mai mult cu cât sociabilitatea 
din marginea sistemului şi din sistem se dezvoltă în jurul unui ritual specific 
masculin : întâlnirea şi schimbul de opinii „la un pahar”. 


5. Opţiunea pentru câmpul politic ca efect 
al îngustării sferei posibilităţilor de realizare 


Justificările construite de-a lungul tuturor interviurilor cu foşti lideri comunişti 
universitari mobilizează din plin aceste elemente şcolar-intelectuale, profe- 
sionale şi morale. 


Pentru unul dintre subiecţii din generaţia născută înainte de 1945, care 
pătrunde „în sistem” direct „din producţie”, înainte de a fi fost admis în 
învăţământul superior, sfera politicii este un mijloc de atingere a idealului 
cvasi-general în epocă de a evita munca grea (fizică). Un mijloc cu atât mai 

legitim („muncă cinstită”) cu cât subiectul se simte înşelat în aşteptările pe 
care propaganda meritocratică a vremii i le forjase : ca multi alţi copii „de la 
tară” care „învățau bine”, dorise să devină învăţător şi să scape astfel de 
munca agricolă penibilă, dar în lipsa unui sistem eficace de orientare şcolară 
optase pentru şcoala profesională crezând că „de acolo ieşi profesor”. Nu 
vede nimic compromitätor în faptul de a fi „activist”, atâta vreme cât este 
recrutat pentru calităţi moral-profesionale probate în muncă şi recunoscute de 
colegi: înainte de orice promovare, cei din jur îl califică sistematic drept 
„cuminte”, „serios”, „muncitor”, „de încredere”, valori interiorizate în expe- 
rientele familiale şi comunitare originare şi care, la vremea respectivă, nu au 
pentru el nici o semnificaţie politică. Munca de partid îi apare ca o deschidere 
a spaţiului posibililor, „o meserie ca oricare alta” din evantaiul celor eligibile 
(fără muncă fizică şi cu posibilităţi de promovare în ierarhia socială). 

Un alt subiect din aceeaşi generaţie, o femeie, este „căutată” de „cineva de 
la partid” după ce terminase facultatea ca „şefă de promoţie” şi după ce, 
rămasă în universitate într-un context favorabil („generaţia vărsată” în învăţă- 
mântul superior la sfîrşitul anilor '50 şi începutul anilor '60 pentru a rezolva 
criza de cadre generată de epurările politice şi de politica de dezvoltare), 
trăise sentimentul de a fi „aruncată” într-o structură universitară margina- 
lizantă (predă filosofie într-o facultate cu un alt profil). Într-un context sau 
altul, toţi bărbaţii intervievaţi indiferent de generaţie relatează că în mediul 
universitar femeile cu rezultate şcolare bune erau calificate drept „tocilare” şi 
nu erau recunoscute ca atare de colegi, astfel încât algoritmul politic ce 
impune ca un procent din liderii de partid să fie femei îi oferă acestui subiect 
un spaţiu al posibilităţii de ieşire dintr-un impas al aspirațiilor de realizare 
profesională şi socială legitimate de rezultatele şcolare. 

În aceeaşi situaţie se află un alt subiect, de sex masculin, dintr-o altă 
generaţie (1945-1965) care, după ce este stimulat să spere într-un post în 
învăţământul superior de profil, se vede mai întâi obligat să se mulţumească 
cu o „repartiţie” într-un liceu, iar apoi cu un post de asistent într-o facultate 
în care filosofia şi ştiinţele sociale sunt discipline marginale, iar aceasta într-o 
perioadă în care promovările sunt foarte rare şi condiţionate politic. El poate 
corela activitatea sa de lider politic cu însuşiri dobândite în experienţa de 
cadru didactic (plăcerea de a lucra cu tinerii, capacitatea de comunicare cu ei, 
obisnuinta de a se informa meticulos şi de a elabora un plan înainte de a se 
angaja într-o acţiune, capacitatea de a mobiliza interesul colectiv pentru 
acţiune etc.) şi „măsurate” prin rezultatele elevilor / studenţilor săi la diferite 
concursuri şcolare, dar şi prin atitudinile publice ale acestora faţă de el („De 
ce crezi tu că te iubesc studenţii ? ”). 

Că nu este vorba doar despre ,inventii” cu rol de (auto)justificare o 
dovedeşte compararea discursurilor acestor foşti lideri cu acelea furnizate, cu 
prilejul unei alte anchete, de oameni obişnuiţi în mobilitate, aparţinând 
aceloraşi generaţii: constatam atunci că identitatea acestor „transfugi de 
clasă” postbelici (şi toţi liderii comunişti sunt, graţie politicii de cadre, 
„transfugi de clasă”) se constituie nu pe o singură axă, ci ca un ansamblu 
eterogen (complex identitar) ce se articulează în configurații variate al căror 
„nucleu dur” rămâne totuşi invariabil : şcolar-intelectual şi moral-interactional 
[Stănciulescu, 1998]. 


În anii '80, în special pentru studentii-lideri şi pentru tinerii absolvenţi de 
învăţământ superior, lucrurile devin cum nu se poate mai clare. O carieră 
intelectuală era, practic, greu de imaginat: oraşele mari fuseseră declarate 
„închise”, învăţământul superior nu primea noi cadre decât în mod cu totul 
excepţional, doctoratele şi avansările erau extrem de puţine şi condiţionate 
politic... Spaţiul posibililor se îngustase extrem de mult, iar câmpul politic se 
prefigurează ca singurul în care aceşti subiecţi aflaţi în situaţie de reuşită 
şcolară şi care manifestă un extraordinar ataşament la ideologia merito- 
cratică mai pot spera să se „realizeze”, „să facă Ceva” şi „să devină Cineva”. 
În consecinţă, aspiraţiile de mobilitate se deplasează masiv către câmpul 
politic. Limbajul utilizat în descrieri probează că în anii '80 exista deja o 
aristocrație de partid-stat suficient de vizibilă pentru a funcţiona ca o cate- 
gorie explicită de identificare: „lumea bună”, „lumea celor care cuvântă 
şi cuvântă cu greutate”, lumea ocupanților ,functiilor” importante. După 
cum indică şi o anchetă realizată în epocă |Mitulescu & Ştefănescu, 1986], 
funcţiile de conducere funcționau, înaintea nivelului de instruire, ca principal 
spaţiu al diferentierii sociale — „distincţiei”, pentru a folosi cunoscutul concept 
bourdieuzian —, în timp ce alte variabile precum veniturile, confortul şi dotarea 
locuinţei, consumul cultural erau mai curând dimensiuni ale „omogenizării 
sociale”, funcţionând ca factori de diferenţiere doar în corelaţie cu funcţiile 
de conducere şi nivelul de instruire. Atracția exercitată de câmpul politic este 
stimulată şi de faptul că, pentru prima dată, politica de cadre procedează la o 
deschidere a câmpului pentru intelectualii de elită: din relatările foştilor 
ocupanti ai unor poziţii superioare rezultă că recunoaşterea din câmpul intelec- 
tual devine în a doua jumătate a acestui deceniu un criteriu în constituirea 
„rezervei de cadre” (listei de eligibili). O „nobleţe de stat” (aici partid-stat, 
pentru că din anii '70 poziţiile de conducere „pe linie de” stat şi partid se 
confundă, una şi aceeaşi persoană deţinând funcţii în ambele registre) este pe 
cale de a fi confecţionată, prin acelaşi mecanism al capitalului scolar-inte- 

lectual combinat cu capitalul politic, pe care Pierre Bourdieu îl identifica în 
societatea franceză [Bourdieu, 1989]. Acest mecanism nu este cu totul nou în 
societatea românească : încă din secolul al XVIII-lea, surse istorice probează 
existenţa unei legături între capitalul simbolic („lumea bună”) şi poziţiile în 
conducerea statului, precum şi atracţia pe care o exercitau acestea din urmă 
pentru categoriile de mijloc [| Cantemir, 1978], iar la finele secolului al XIX-lea 
Şi în prima jumătate a secolului XX, statul modern nu face decât să adauge 
capitalul şcolar la mecanismele tradiţionale de acces la „funcţii”, construind 
aspirații care leagă în mod necesar reuşita şcolară de poziţiile birocratice, 
»functionäresti”, ce apar în conştiinţa comună ca poziţii de putere / „şef” 
[Benedict, 1943 ; Coşbuc, 1901]. 


6. „Noi, adică ei” 
Problema gestiunii flexibile a frontierelor simbolice 


„«Zici că e de la partid? ! Vorbeşte ca unul de-al nostru». [...] Şi mi-a fost de 
ajuns ca să-mi fac şi eu o idee despre poziţia mea. Nu în ierarhia institu- 
tionalä. In Cealaltă. Bazată pe Valoare [intelectual-culturală]”. 


„<Tu uiţi că eşti cadru didactic ? ! » Ei uitau că eu eram pus acolo să-i reprezint 
pe studenţi. [...] Nu am acceptat imixtiuni”. 


„L-am răspuns că eu îi reprezint pe colegii mei, că am fost aleasă, nu numită. 
[...] Eu nu am lucrat decât în mediul universitar, cu colegii”. 


„Noi [administraţia universitară] apreciam că tânărul respectiv era prea crud 
şi cu convingeri prea clare [pro-studentesti]. [...] «Dacă-l punem, vom dansa». 
[...] li preferam pe cei care simțeau nevoia să se sfătuiască [cu administraţia ]”. 


Apartenentele nu sunt foarte uşor de definit pentru nimeni şi niciodată [a 
se vedea, de exemplu, Merton, 1965]. Dincolo de privilegierea evidentă a 
identităţii intelectual-academice, fragmentele citate arată că pentru liderii 
comunişti universitari gestiunea frontierelor diferitelor categorii „noi” cu 
care au dreptul sau / şi trebuie să se identifice ridică într-adevăr probleme. 
Şeful Secţiei Învăţământ dintr-un comitet judeţean de partid este el „activist” 
al partidului din a cărui nomenclatură face parte sau „coleg” al cadrelor 
didactice universitare şi cercetătorilor, în virtutea faptului că este posesor al 
unei diplome de învăţământ superior şi unei diplome de doctorat, lector în 

învăţământul de partid şi, după insistente, reuşeşte să ţină cursuri şi în 
învăţământul de stat? Personalitätile universitare îi spun „Colega”, îi „sunt 
aproape” în împrejurări semnificative pentru identitatea sa intelectuală, cum 
ar fi susţinerea doctoratului, îl invită la diferite acţiuni, îi dăruiesc cărţi cu 
autografe care omagiază apartenenţa sa intelectuală, dar nu uită totuşi că el „a 
făcut facultatea la [academia de partid] «Ştefan Gheorghiu»” şi îi refuză 
sistematic, din cauza identităţii politice pe care i-o atribuie, statutul de cadru 
didactic al unei instituţii de stat. Pe de altă parte, în cadrul comitetului 
judeţean acest şef de secţie este considerat „reprezentantul partidului în centrul 
universitar”, dar este plasat la distanţă de normalitatea grupului prin apelativul 
„Profesore”. Multe alte exemple ar putea fi invocate. De pildă, pe cine 
reprezintă un cadru didactic titular „pus” secretar de către partid într-o 
adunare generală în care a fost votat de colegii săi de muncă? Faţă de care 
noi” trebuie să fie loial un asistent universitar care a fost „pus” de „organele 
de partid” să conducă asociaţia studenţilor, dar numai după ce a fost votat de 
reprezentanţii acestora ? Dar studentul care deţine o funcţie de asociaţie la 
nivelul instituţiei de învăţământ, trebuie să se alieze mai curând cu cadrele 
didactice şi „să apere institutul” sau mai curând cu „organele superioare” de 
asociaţie într-un corp care „apără interesele studenţilor”, uneori împotriva 
cadrelor didactice ? 

Gestiunea frontierelor simbolice reprezintă o temă dominantă şi generală în 
interviuri, fiind sistematic interpretată în termenii antropologici ai politicului 
(poziţii superioare în ierarhiile meritului-puterii şi expansiunea teritoriilor de 
„realizare”). Chiar şi atunci când este vorba despre raporturile interetnice şi 
interregionale : Celălalt-minoritar (ţigan, evreu, ungur etc., dar şi ardelean, 
moldovean, oltean etc.) poate fi uşor acceptat ca persoană „cumsecade”, 
coleg, vecin, ca prieten chiar, dar numai atâta timp cât nu devine „primul” în 
ierarhia grupului (clasă şcolară, concurs de admitere, organizaţie) sau, mai 
general, cât nu apare în ierarhii în faţa unui „autohton”. Marcarea simbolică 
sau chiar materială a statutului de „intrus” în ierarhie reprezintă o formă de 
a face vizibile frontierele grupului, pe care altminteri politica naţională şi 
funcţionarea vieţii cotidiene le estompeazä : „la să vedem cine e ardeleanul 
atât de grozav care a venit să ia locul copiilor noştri [la concursul de admitere 
în învăţământul superior]” ; „Cadrele universitare îl tratau ca pe un intrus 
pentru că făcuse facultatea la «Ştefan Gheorghiu»”. 


În evoluţiile structurale, o tendinţă de estompare şi transgresare politică a 
frontierelor poate fi uşor sesizată în anii '80. Formal, „puterea periferică” 

[Grémion, 1976] în mediul universitar este exercitată prin „tripticul partid — 
învăţământ — studenţi”. Prin proiectul său, acest sistem este gândit astfel încât 
să asigure „conducerea de către partid” a mediului universitar local: toţi 
membrii „organelor de învăţământ” (rectori, prorectori, decani, prodecani, 
membri în senate sau în consiliile profesorale) şi ai consiliilor ASC trebuie să 
fie membri de partid, iar una şi aceeaşi persoană poate cumula funcţii „pe 
linii” diferite ; un procent din membrii senatelor şi consiliilor profesorale 
trebuie să fie studenţi, iar reprezentanţii studenţilor trebuie să fie membri de 
partid şi agreati de „organul de partid” ; preşedintele asociaţiei studenţilor la 
nivel de centru universitar trebuie să fie cadru didactic, tânăr şi, evident, 
membru de partid; toate deciziile mai importante trebuie să fie rezultatul 
punerii de acord a punctelor de vedere ale celor trei organizaţii. În afară de 
aceasta, partidul comunist a speculat şi a întărit legătura dintre identitatea 
politică şi componentele intelectuală-culturală-profesională şi morală-interac- 
tionalä ale complexului identitar : criteriul meritului profesional-intelectual 
este făcut tot mai vizibil în politica de cadre (ceea ce nu înseamnă neapărat că 
avea într-adevăr forţa care i se atribuia, dar acest aspect este secundar în 
raţionamentul de faţă), iar din anii '70 oricare dintre membri poate fi „pus în 
discuţie în adunarea generală” pentru abateri de la normele morale. Delimi- 
tările sunt tot mai greu de operat, iar identitatea trebuie, prin forţa lucrurilor, 
(auto)definită după o logică şi-şi. 

Totuşi, din grijă pentru aparenţa democratică şi interesat, din motive 
pragmatice, să delege gestiunea curentă a unor activităţi birocratice (înscrieri 
ale studenţilor, cataloage, diplome etc.), sociale (cămine, cantine, bilete de 
odihnă, tratament, tabere etc.) şi culturale (spectacole de toate felurile, festi- 
valuri etc.), partidul nu exclude autonomia administraţiei universitare şi a 
asociaţiei studenţeşti una în raport cu cealaltă şi fiecare în raport cu organizaţia 
de partid. Pe de altă parte, un control al grupului asupra liderului de orga- 
nizatie este stimulat prin chiar normele de funcţionare a acesteia : consacrarea 
pe funcţie se produce într-o „adunare generală de alegeri” unde viitorii lideri 
primesc votul acelora pe care urmează să-i conducă. Indiferent de acest vot 
(care poate fi „de faţadă” sau, la limită, chiar forţat), acela care nu se face 
acceptat de grup „nu avea zile bune” şi risca să fie în orice moment reclamat 
„la organele superioare”. Forţa extraordinară a ideologiei meritocratice în 
lumea universitară impune ca poziţia profesională-intelectuală-culturală să fie 
recunoscută de membrii grupului. La fel, calitatea moral-interactionalä, pentru 
că toţi aceşti lideri ai puterii periferice lucrează „cu oamenii” şi sunt evaluati 
de oameni - cadre didactice şi studenţi, dar şi printre superiori sunt „mulţi 
oameni de bun simţ” -, de cele mai multe ori într-o interacţiune fatä-în-fatä 

si dupä norme ce-si au originea în modele culturale. Dacä modul verbelor 
utilizate în descrieri este un bun indicator pentru rolul mai degrabä pasiv al 
viitoarelor cadre de partid înainte de acest moment al consacrării prin alegeri 
(„am fost selectat”, „am fost reţinut în sistem”, „m-am trezit chemat”, „am 
fost pus”), ulterior ei intră treptat într-un fel de logică a democraţiei / 
responsabilitätii postelectorale şi se autoidentifică cu valorile, cu nevoile, cu 
interesele acelora care i-au „ales”, devenind în autoperceptie tot mai mult 
lideri „ai vieţii ştiinţifice şi intelectuale”, „în mediul universitar”, „la stu- 
denti” : „În virtutea faptului că am fost ales într-o plenară, am avut senti- 
mentul că trebuie să mă simtă că sunt al lor”. 


Mai multe consecinţe decurg din această situaţie structurală polivalentă. 
Mai întâi, cu cât tendinţa de estompare şi transgresare a frontierelor este mai 
clară, cu atât sunt acestea mai frecvent revendicate simbolic. Penetrările 
reciproce, împletirile, suprapunerile de atribuţii formale care rezultă din 
principiul „conducerii de către partid” dau naştere la numeroase conflicte de 
interese şi de autoritate, atât între cele trei structuri şi grupuri reprezentate cât 
şi în interiorul fiecăreia, între diferitele niveluri, precum şi între „organul de 
conducere” şi grup: „Domnul X vorbeşte din perspectiva comitetului judeţean 
[de partid]. Noi ştim ce avem de făcut ca să apărăm institutul” ; „Pentru ca 
raportul să fie al nostru, i-am convocat pe cei care aveau cel mai bun condei 
şi am făcut un contra-raport”. Dat fiind acest „joc” complicat în gestiunea 
frontierelor, Celălalt-lider ajunge să fie perceput sistematic ca Răul, Pericolul 
care ameninţă grupul în care este autodefinită în principal apartenenţa şi 
împotriva căruia trebuie organizată o apărare : aceasta este una dintre surpri- 
zele discursurilor liderilor, opoziţia generală şi recurentă dintre Eu-Apärätorul 
şi Celălalt-Duşmanul. În situaţiile critice de deviantä de la norme, partidul 
însuşi face cât se poate de vizibile frontierele organizaţiei concrete în cauză, 
ca mijloc de „a evita scandalul” (= a disculpa şi salva „sistemul”) : „mergeţi 
şi vedeţi ce este acolo”, „s-a plasat problema [...] «Sunt oamenii voştri»”, 
„şedinţa s-a desfăşurat în cadru închis [...] la nivel de reprezentanţi”. În 
aceste condiţii, acţiunea organizaţională impune dezvoltarea unei competenţe 
speciale, aceea a gestiunii flexibile a frontierelor: acestea trebuie continuu 
reaşezate, continuu înmuiate sau întărite, în funcţie de definiţia variabilă a 
situaţiei aici şi acum. 

Descrierile precedente nu au întru totul a face cu regimul comunist. „Siste- 
mul prefectoral” descris de Jean-Pierre Worms [1966] nu este prea departe, 
dacă observăm că liderii comunişti universitari sunt „prefecţi” (numire) si 
„notabili” (alegere) în acelaşi timp. Iar acela care a citit lucrarea lui Pierre 

Grémion Le pouvoir périphérique. Bureaucrates et notables dans le système 
politique français [Grémion, 1976] poate recunoaşte aici o configuraţie speci- 
fică (de culoare intelectuală-universitară) şi ceva mai sofisticată a mecanis- 
melor de funcţionare a ceea ce autorul numeşte „sistem politico-administrativ 
local” : ambiguitatea poziţiilor, suspiciunea între diferitele niveluri (al cărei 
obiect este mai ales puterea intermediară), solidaritatea între puterea periferică 
si societatea locală pe care o administrează. 

De asemenea, din cele spuse în acest paragraf rezultă o ipoteză teoretică : 
sistemul „funcţiilor” comuniste nu dezvoltă identitatea „tare”, bine şi durabil 
definită pe care o presupune conceptul de „convertire”. Dimpotrivă, după 
cum vom argumenta în continuare, avem aici mai frecvent un tip de identitate 
„plasmatică”, „lunecoasă”, foarte mobilă, greu de „prins” într-o formă 
oarecare. Numai în măsura şi numai atâta vreme cât poate gestiona un astfel 
de tip de identitate, individul este agreat şi rămâne „în sistem” ; atunci când 
identitatea sa se „întăreşte”, fie în frontierele intelectuale, fie în cele morale, 
fie în cele politice, el este „virat”, fiind „eliberat din funcţie” pentru „tocirea 
spiritului de partid”, pentru „intelectualism” etc. ori pur şi simplu pentru că 
este „«lucrat» de cei apropiaţi” sau pentru că mai multi colegi semnează o 
„reclamaţie” împotriva lui. Nu mai este nevoie să spunem că, după 1990, o 
astfel de identitate permite cu uşurinţă „lunecarea” în diferite forme, fără ca 
subiectul să resimtă „şocul biografic” al „convertirii”. 


7. Multiplele ipostaze ale complexului identitar 
al liderului comunist universitar 


Principalele ipostaze identitare asumate, mai mult sau mai puţin, într-un fel 
sau altul, în configurații foarte variate de la un individ la altul si de la o situaţie 
la alta, de foştii lideri comunişti universitari sunt: profesionistul intelectual ; 
creştinul „mai bun decât alţii”; militantul socio-politic ; liderul sindical ; 
managerul umanist. Structurile însele sunt acelea care reclamă aceste ipos- 
taze — am văzut-o deja şi vom avea în continuare detalii suplimentare —, iar 
această constatare ne oferă un bun indicator pentru controlul fiabilitätii datelor 
(„sincerităţii” subiecţilor). 


7.1. Profesionistul intelectual 


„Şi mi-am construit acolo o existenţă bazată nu pe putere, ci pe valoare. [...] 
Să apărăm valorile”. 

Componentele profesionalä-intelectualä-culturalä şi moralä-interactionalä 
ale complexului identitar sunt, dupä cum am väzut, premisele si stâlpii de 
sustinere ai identitätii politice. Înainte de a se autodefini în sfera politicului, 
aceşti deținători ai puterii periferice şi intermediare se definesc continuu în 
sfera intelectuală-culturală şi morală-interacţională!. Dacă unii psihologi 
sociali | Allison, Messick & Goethals, 1989] nu ar fi vorbit despre „efectul 
Muhammad Ali” (la rigoare, oamenii pot admite absenţa excelentei lor intelec- 
tuale, dar nu pot asuma aproape niciodată absenţa calităţilor lor morale), i-am 
putea suspecta de conduite conjuncturale (oportuniste). Dar ei nu fac decât să 
asume ceea ce în mod obişnuit majoritatea oamenilor asumă. Totuşi, multe 
nuanţe pot fi puse în evidenţă. 

Foarte rar este asumată „încrederea într-o excelenţă [intelectualä-culturalä] 
a mea” şi cei mai multi se distanțează explicit de o astfel de imagine. Dincolo 
de eventuala dorinţă de prezentare a sinelui potrivit normei morale a modestiei 
(a-i lăsa pe alţii să te laude), foştii lideri oferă informaţii din care rezultă că 
excelența intelectuală era, de regulă, până pe la mijlocul anilor '80, ţinută 
departe de „rezervele de cadre”. Unii observă că partidul îi evita de obicei pe 
intelectualii de formaţie umanistă din sfera excelentei, din cauză că erau 
„INCOMOZI”, „nu renuntau niciodată la replică”, dar nu puteau fi „prinşi” 
pentru că „mânuiau bine verbul” şi nici nu puteau fi sanctionati uşor pentru 
că prestigiul reprezenta un scut greu de învins; „sistemul” îi prefera pe 
profesioniştii buni, dar nu „de vârf”, aceia care conservau o doză de vulnera- 
bilitate a poziţiei lor profesionale, fiind prin aceasta mai uşor de controlat. De 
altfel, excelența era văzută nu ca un atribut al persoanei, ci ca o monedă de 
schimb în mâna şefului: „Nu tu aveai merite, ei ti le dădeau si ti le luau, aşa 
că a trebuit să stau tot timpul pe locul al doilea”. Grupul însuşi îi respingea ca 
lideri pe ultraperformanti, pentru că oamenii se temeau ca seriozitatea, 
angajarea, pasiunea să nu fie transferate din planul profesiei în planul politi- 
cului şi al politicii. În sfârşit, unii admit că acţiunea în politic i-a orientat 
către dezvoltarea unor calităţi manageriale în detrimentul performanţelor ca 
gânditori în domeniul socio-politic (a citi, a reflecta teoretic, a scrie). 


Cu toţii manifestă însă încredere în inteligenţa lor dezvoltată prin cultură : 
au reuşit şcolar tocmai pentru că „puteau” (intelectual) şi au obţinut aprecierile 


1. Intrebarea dacă definiţia este dată „de ochii lumii” sau este o convingere intimă 
a subiecţilor este practic o problemă imposibil de rezolvat: nu avem instrumente 
de acces la convingerile intime. Cercetările dovedesc însă că ea este şi o falsă 

3» 


problemă, întrucât orice construcţie identitară „joacă” dimensiunea subiectivă cu 
dimensiunea relationalä [Dubar, 1991]. 

celorlalţi (colegi si cadre de partid) tocmai pentru că aveau „ceva în cap”. Cu 
toţii se autodefinesc prin deschidere, receptivitate la Cultură-Şcoală şi prin 
voință de realizare pe acest teren. Ataşamentul la ideologia „luministă” a pro- 
gresului prin Culturä-Scoalä - care poate fi identificat continuu în intelligentia 
naţională începând din a doua jumătate a secolului al X VIII-lea [Stänciulescu, 
1998] şi care este prelungit în ataşamentul la ideologia postbelică a demo- 
cratizării prin Culturä-Scoalä — este uşor de recunoscut în indicatorii de iden- 
tificare pe care îi furnizează: frecventarea bibliotecilor publice ; biblioteca 
personală „pe N pereţi” ; frecventarea spectacolelor de teatru şi muzică, inclusiv 
cultă ; frecventarea manifestărilor ştiinţifice (conferinţe, simpozioane etc.) ; 
„cunoştinţa cu” personalităţi ale culturii / ştiinţei, imortalizată în „fotografia 
cu” sau în autografe pe cărţi etc. Dar este foarte interesant să constatăm că, 
dacă în alte domenii ale experienţei lor se simt de multe ori „pioni” manipulati 
de decizii exterioare, ei găsesc în Culturä-Scoalä un teritoriu al lui „a vrea” 
conjugat la persoana întâi, un teritoriu pe care îşi pot manifesta caracterul 
voluntar, libertatea de alegere şi de acţiune. Ea, Cultura-Şcoala, este drumul 
pe care au venit către politic şi politică. Tot ea este unul dintre polii pozitivi 
prin care se simt atraşi de „sistem”, întrucât acesta din urmă a ştiut să creeze 
un corpus de cunoaştere socioumană „rară”, iar prin aceasta să instituie 
controlul politic asupra construcţiei ,distinctiei” profesionale : biblioteca de 
la „Ştefan Gheorghiu” este mai bine dotată, dar este accesibilă doar cadrelor 
de partid ; fondurile secrete ale bibliotecilor publice şi buletinele Agerpress 
nu sunt accesibile decât pentru aceia care se află „pe o orbită a puterii” ; 
cartea „bună” se tipăreşte în tiraje mici, iar centrele de librării o distribuie 
mai întâi pe bază de liste celor „din sistem”. În afară de acestea, delegatiile 
Şi instruirile politice prilejuiesc cunoştinţa cu personalităţi ştiinţifice, culturale 
si politice „din ţară şi din străinătate”, îngăduind şansa creării şi lărgirii „în 
sus” a unui univers social altfel nesperat. 

Tot ea, Stiinta-Cultura, ca profesie şi ca mijloc de dezvoltare a inteligenţei, 
este însă marca unui „noi” distinct, aceea care le oferă un ascendent asupra 
celorlalţi „din sistem”, echipamentul cu care, de cele mai multe ori conştienţi, 
„se mişcă”, „joacă” după o logică si-nici în sfera politicului şi politicii. „Jocul” 
subtil, nuantat, rafinat al apropierii-distantei de politic(ă) via inteligentä-culturä 
este o competenţă capitală dobândită „în sistem”. Până la urmă, socializarea 
în mediul politic universitar are ca finalitate stăpânirea acestui ,joc” şi 
construcţia unei structuri de personalitate pe care vom conveni să o numim 
aici academico-politică şi pe care subiecţii înşişi o descriu drept „maleabilă”, 
»tlexibilä”, ,nuantatä”, „rafinată”. Ea este aceea care atrage recunoaşterea 
celui în cauză ca membru legitim al puterii academice, aşa cum se poate 

observa foarte limpede din unele fragmente citate mai jos. Tot ea este aceea 
care condiţionează viteza şi nivelul adaptării la condiţiile post-decembriste : 
în funcţie de oportunităţile pe care le găsesc sau pe care le construiesc 
progresiv, foştii lideri universitari „glisează” într-o ipostază a complexului 
lor identitar sau în alta, cu ajutorul acestei pârghii pe care le-o oferă identitatea 
profesională-intelectuală-culturală „rafinată”. Cine priveşte „elita” româ- 
nească a ultimului deceniu, personalităţile cu cea mai mare vizibilitate socială 
şi cel mai mare capital de recunoaştere, observă cu uşurinţă că ea a fost 
alcătuită initial din „oameni de cultură”, lärgindu-se apoi la alte categorii de 
intelectuali. Contextul îi avantajează pe liderii cu formaţie universitară, cu 
prestigiu intelectual şi cu o reţea de cunoştinţe în universul intelectual. 
Performanţele în stăpânirea acestui tip de personalitate nu sunt egale. O linie 
de demarcaţie poate fi trasată între aceia mobilizați mai curând de o logică 
intelectuală (a citi, a scrie) şi aceia atasati mai curând unei logici profesionale 
(a-ţi face datoria, a îndeplini sarcinile de muncă aşa cum sunt ele definite : 
„Erai angajatul lor. Pentru asta erai plătit. [...] Era meseria mea”). După 
toate evidenţele, originea socială are aici un cuvânt de spus, pentru că în 
cadrul celor dintâi îi regăsim pe aceia ai căror părinţi pot fi încadraţi în 
categorii intelectuale (învăţători, profesori, medici), în timp ce logica meseriei 
bine făcute o găsim mai ales la aceia de origine muncitorească sau ţărănească. 
Distanţa de politic pare mai uşor de construit din perspectiva logicii intelectuale 
„pure”, în timp ce logica profesională riscă să fie interpretată de cei din jur 
ca ataşament la regim. Asa se face că un profesor exigent (sau un manager 
exigent) poate fi identificat de colegii şi studenţii săi ca ataşat la valorile comu- 
niste, în vreme ce din punctul lui de vedere el nu face decât să încerce să fie un 
bun profesionist. Cele două tipuri au parte de tratamente diferite după căderea 
comunismului, astfel încât cei dintâi se pot face mult mai repede acceptaţi. 


7.2. Creştinul „mai bun decât alţii” şi morala pragului minim 
al lui „a nu-ţi propune să faci rău” 


„Am o limită inferioară a moralității sub care nu pot să cad. [...] Dar nu sub 
un anume prag moral. Mi-e greu să-l definesc altfel decât ostensiv, invocând 
o mulţime de „nu”-uri. De exemplu, nu pot să fac rău cuiva care mi-a făcut 
cândva un bine. [...] Aşa sunt eu, poate mai bun creştin decât alţii” [masc., n. 
1950-1965]. 


„Din copilărie am învăţat că nu poţi să faci bine. Dacă poţi să te abtii să faci 
rău, e bine. [...] Mi-era frică să las locul neocupat. Intotdeauna am crezut că 
pot face mai putin rău decât alţii” [fem., n. înainte de 1945]. 

Provin cu toţii din familii în care cel putin unul dintre părinţi a fost 
credincios cu practică asiduă. Relatează cu toţii situaţii în care au putut trăi 
sentimente morale foarte intense şi profunde, a căror sursă se regăseşte în 
modelul cultural transmis în familie şi comunitatea de origine, adesea rurală. 
Părinţii şi vecinii sunt invocati în diferite contexte discursive ca principale 
instanţe sociale de control al conduitelor morale. 

Pe de altă parte, în 1974, partidul a adoptat un Cod al principiilor si nor- 
melor muncii şi vieţii comuniştilor, ale eticii şi echităţii socialiste, document 
ce a instituit practic controlul politic total, extinzându-l şi asupra domeniului 
moral: „Dacă nu găseau nimic politic să-ţi reproşeze, sau te făceau betivä, 
sau îţi inventau o relaţie cu cineva, sau te făceau să apari ca lipsită de suflet”. 
Codul... resemnifică politic valori ale grupurilor şi le transformă pe acestea 
din urmă în cei mai neîndurători „judecători” ai partidului. Astăzi, este 
interesant de constatat că cel mai acut sentiment de restrângere a libertăţii a 
putut fi resimţit nu în registrul politic sau intelectual, ci în registrul vieţii 
personal-sentimentale, fiind legat de constrângerile simultan politice şi cultu- 
ral-traditionale : „Nu puteam divorța. Mi-era groază că as fi putut fi pus în 
discuţie în adunarea generală şi acuzat că divortez, că las un copil pe drumuri, 
că... [...] Trăiam în coşmarul ăsta al vieţii duplicitare, nu mai ştiam ce să fac. 
Mă simţeam o fiinţă hăituită”. 

Din relatările cu privire la situaţii concrete din viaţa lor rezultă că valorile- 
-normele legate de familie şi copil sunt acelea care pun în funcţiune contro- 
lurile sociale cele mai severe şi dau naştere la cele mai intense procese de 
conştiinţă (ceea ce nu înseamnă că nu erau încălcate, dimpotrivă): a nu 
concepe copii înainte de căsătorie, a nu divorța, a fi fidel în căsnicie, a-ţi face 
datoria faţă de familie şi mai ales faţă de copii, a acorda sprijin rudelor. Mila 
creştină şi solidaritatea cu „aproapele” sunt, de asemenea, valori importante. 

Dar dincolo de acestea, surpriză : o definiţie neaşteptată a moralei, comună 
bărbaţilor şi femeilor din toate cele trei generaţii : morala pragului minim al lui 
„a nu-ţi propune să faci rău”. O morală care nu mai pune în joc valoarea uni- 
versală a Binelui, oricare ar fi sursa acesteia, ci ţine mai curând de o gândire 
în termenii contextuali ai comparatiei cu cei din jur: poţi fi mulţumit dacă te 
dovedesti „mai creştin decât alţii” făcând „mai putin rău decât alţii”. Nu este 
lipsit de importanţă să observăm că există o afinitate - pentru a utiliza cunos- 
cutul concept weberian -— între acest tip de morală şi ideologia şcolară a meri- 
tului personal : ambele au ca presupozitie acest raport comparativ cu Celălalt. 


Să mai reținem totodată că, potrivit relatărilor, sursele şi ocaziile de 
transgresare a valorilor-normelor morale sunt prea puţin legate de experienţele 

politice, fiind legate mai mult de raporturile de sociabilitate „din sistem”, 
îndeosebi de cele studenţeşti masculine. Faptul că subiecţii pot corela dina- 
micile identităţii lor morale mai curând cu mecanisme şcolare-profesionale şi 
ale grupurilor de sociabilitate poate fi interpretat ca un indicator al strategiilor 
de delimitare de politic şi mai ales de politică. Ca şi faptul că în evaluările 
actuale ale experienţelor lor politice ei sunt tentaţi să utilizeze o grilă morală : 


„[...] Deşi nu m-am considerat şi nu mă voi considera niciodată, repet, un om 
al vechiului regim. Dar mi-am dat seama că am fost ataşat lui, mi-am dat 
seama că am fost lângă, pe una din orbitele puterii de atunci, nu foarte 
aproape, dar am coabitat cu mecanismele puterii, de luare a unor decizii 
pentru comunitatea [...] şi a fost firesc să mă întreb la câte dintre ele am 
participat şi câte dintre ele au fost benefice pentru studenţi, pentru profesori 
şi câte au făcut rău. În termenii aceştia dihotomici gândeam atunci, în alb- 
-negru, pentru că aşa era grila de a se gândi. Şi o bună bucată de vreme am 
fost obsedat de întrebarea aceasta: «Ce-am făcut eu în vechiul regim, înainte 
de "90, sau de ce aş putea fi acuzat - moral, nu din alt punct de vedere - şi 
cum aş răspunde eu la o serie de întrebări vis-a-vis de trecutul meu ?» Nici 
acuma nu mi-am răspuns la toate întrebările, şi-acuma am câteva lucruri la 
care nu găsesc răspuns. Am avut şi momente de laşitate, de slăbiciune. Dar am 
conştiinţa împăcată, una peste alta am conştiinţa împăcată că n-am făcut rău 
intenţionat nimănui. [...] Cel putin ca intentionalitate, am făcut multe lucruri 
bune. Una peste alta, nu mi-e ruşine de ce am făcut” [masculin, n. 1950-1965 ; 
s.n., E.S.]. 


Dacă se poate vorbi despre o „convertire” în traiectoria foştilor lideri 
comunişti, atunci ea vizează raportul kantian cu idealurile şi valorile „univer- 
sale”, oricare ar fi ele. „Idealismul” juvenil este înlocuit treptat de o morală 
flexibilă, voluntarist-pragmatică, de prag minim, al cărei precept de bază este 
nu „să faci bine”, ci „să te abtii să faci rău”. Dar această „convertire” are 
de-a face mai mult cu avansarea în experienţa socială decât cu căderea 
comunismului, deşi aceasta din urmă a putut zdruncina mai puternic decât 
alte experienţe încrederea în valori eterne. 


7.3. Militantul socio-politic. 
Raportul intelectual-moral sincretic cu ideologia 


„— Eraţi activist al partidului, dar nu stiati ce politică faceți? ! ! 
- Da! Eram copil din părinţi aproape analfabeți, eram foarte tânăr şi foarte 
naiv... Abia în facultate am aflat ce înseamnă „stânga”, „dreapta”, „socialism”, 

„capitalism” şi aşa mai departe. Profesorii noştri ne-au atras atenţia că există 
derive slavo-comuniste, că nu trebuie să le confundăm cu comunismul [...]. 
Am citit Althusser, Lukacs, gânditorii din Şcoala de la Frankfurt...” [masc., 
n. înainte de 1950]. 


„Nu mă atrăgea politica atunci [în facultate]. N-aveam radio să ascult Europa 
Liberă, nu citeam «Scânteia», nu mă interesa politica, mergeam la un «şpriţ» 
cu prietenii şi ascultam muzică” [masculin, n. 1950-1965]. 


„Trăisem atâtea nedreptäti! [...] La primul curs, profesorul ne-a întrebat de 
ce am venit la Filosofie. Ea a răspuns că voia să facă ceva ca lumea să fie mai 
bună, că sunt foarte multe de făcut în sensul ăsta. Şi m-am gândit atunci că aş 
fi putut spune acelaşi lucru” [fem., n. 1950-1965]. 


Constiinta specificului ideologic, „politica”, intră efectiv în viaţa acestor 
lideri abia către finalul facultăţii, ori chiar după terminarea ei, cu variaţii 
uşoare în funcţie de sex şi generaţie. Nimic din socializarea practicată în 
familii sau grupuri de similitudine nu par a avea legătură cu această „trecere”. 
Cei mai mulţi provin din familii fără convingeri şi practici comuniste : părinţii 
celor din generaţiile mai vârstnice au fost mai curând apolitici (,, Veneam de la 
ţară, iar ţăranii spun că «domnii fac politica»”), iar uneori un bunic sau un 
unchi a avut chiar o apartenenţă non-comunistă sau măcar o preferinţă mani- 
festată public pentru unul dintre „partidele istorice” (liberal sau national- 
-täränesc). În cazul liderilor din generaţiile mai tinere, tatăl mai ales a putut 
avea o apartenenţă de partid (comunist), dar care este definită mai degrabă ca 
paraprofesională : „a fost făcut” membru de partid pentru meritele profe- 
sionale recunoscute în comunitate, iar carnetul de membru echivala mai mult 
cu un premiu, o distincţie, o apartenenţă onorifică, rar cu o apartenenţă efec- 
tivă. Nu o dată se întâmplă ca acest tată-membru-de-partid să fi fost dezamăgit 
de promisiunile comuniste, iar copilul să asiste la consecinţele dramatice ale 
aşteptărilor înşelate : „S-a refugiat în alcool. Dintr-un profesor de liceu apre- 
ciat a devenit... Citea şi bea. Dacă asta poate fi definiţia unui intelectual”. 

Pe de altă parte, experienţa de lider comunist pare a debuta cu un sentiment 
amestecat, de frustrare acumulată şi de optimism voluntarist. Tineri, ei mai 
au încă „visuri”, încredere în idealurile propovăduite de propagandă, speranţe 
într-o lume mai bună şi dorinţa de a se angaja în construcţia ei. Cu excepţia 
generaţiilor foarte tinere care par a intra precoce într-o logică mai sceptică şi 
mai pragmatică, liderii comunişti par a se selecta mai ales dintre personalităţile 
calificate de obicei drept „idealiste” : care cred în idealuri şi se angajează în / 
militează pentru realizarea lor. În afară de valorile intelectuale şi morale deja 

invocate, justiţia socială, progresul şi valorile nationale întrunesc consensul 
general. Este foarte uşor de identificat aici gândirea Luministă. Aşa cum 
scriam în altă parte despre unii specialişti ai sociologiei [Stänciulescu, 1998, 
pp. 152-165], liderii de formaţie universitară socioumanistă se angajează în 
serviciul acestor idealuri urmând o lungă tradiţie naţională a intelectualului 
angajat socio-politic şi numai contextul istoric face ca partidul comunist să fie 
acela care le oferă forma organizatorică în care îşi pot manifesta acest 
angajament: nu numai că el este singura formă de organizare existentă, dar 
ideologia comunistă ştie să integreze explicit toate valorile amintite. 

Caracteristic acestei categorii de lideri comunişti este faptul că îşi însuşesc 
ideologia politică în principal pe un canal şcolar-intelectual livresc, întărit de 
regulă printr-o interacţiune mai intensă cu un cadru didactic, şi o vor practica 
tot timpul ca activitate paraprofesională, ceea ce le permite să gestioneze un 
raport şi-nici şi să găsească aici un teren privilegiat al „jocului” identificării 
si diferentierii de politic. De cele mai multe ori, identitatea intelectuală este 
platforma de pe care ideologia este asumată în componentele sale cognitive, 
întrucât a nu fi informat pe acest teren putea fi interpretat ca incompetentä 
profesională : „Nu m-am dus niciodată nepregătit [la activităţile politico-ideo- 
logice], nu puteam să mă fac de râs, eu eram şi asistent care preda discipline 
socioumane”. Alteori, drumul este parcurs în sens invers, identificarea ca 
„ideolog” servind drept punct de plecare şi pilon al autoidentificării intelec- 
tuale şi, în continuare, al diferentierii de „activiştii” obişnuiţi (fără studii 
superioare) : „Am fost şeful celui mai specializat nucleu de pregătire intelec- 
tuală, de pregătire ideologică a oamenilor de partid”. 


În toate aceste cazuri, raportarea intelectuală-morală la ideologie conduce 
la o atitudine interogativă pentru care partidul însuşi oferă resurse : în încer- 
carea sa de a se delimita de „slavo-comunism”, de „deformările leninist- 
-staliniste” şi de „practicile înguste”, şi de a elabora propria „concepţie 
originală”, el încurajează traducerile din lucrările unor gânditori neomarxişti 
occidentali şi „dialogul cu gândirea nemarxistă contemporană”. În fapt, avem 
pe terenul ideologiei o rezistenţă intelectuală înrudită îndeaproape cu ceea ce 
Eve Chiapello [1998] numeşte „critica artistă”, o rezistenţă caracterizată 
printr-o atitudine interogativ-ironică, elitistă şi contemplativă (opusă criticii 
materiale, luptei deschise) şi prin construcţia subterană a unor soluţii intelec- 
tuale comune („adaptări secundare”, în termenii lui Ervin Goffman, 1968, 
p. 245): refugiul în istoria gândirii filosofice şi politice, în politica interna- 
tionalä, în problemele omului, problemele globale etc. 

Luând în calcul toate acestea, nu este defel imposibil de imaginat ca un 
lider comunist de formaţie umanistă să se autodefinească sincer într-o manieră 
sincretică : „Eram un om de stânga, dar o stare liberală înăuntrul meu, mai 
aproape de socialism sau de social-democratie”. De aici, ca din orice sin- 
cretism, se poate luneca uşor în orice direcţie care mobilizează valorile 
amintite. Or, cine citeşte cu atenţie programele diferitelor partide politice 
apărute în anii '90 poate observa că ele mobilizează toate aceste valori. Din 
această perspectivă privite lucrurile, glisarea de la partidul comunist la un alt 
partid şi de la un partid la altul în deceniul postcomunist nu necesită nici un 
fel de „convertire”. 


7.4. Protectorul / Apărătorul şi liderul sindical 


„Înainte de a fi ales în plenară, X care era prim secretar la Judeţ m-a chemat 
şi mi-a spus - tin foarte bine minte - «Păstrează ASC-ul ca organizație 
sindicală. Politica o fac alţii în ţara asta». [...] Şi le-am spus «Vreţi-nu vreţi, 
ASC-ul este şi un sindicat». [...] În toţi aceşti ani, am avut un «crez» : să fac 
organizaţia asta studenţească mai morală, să institui o corectitudine în relaţiile 
dintre lideri şi studenţi, între... [...] Eu suferisem mult din cauza nedreptätilor 
care mi se făcuseră” [masc., n. 1950-1965]. 


„[În grupurile de sociabilitate] Discutam obsedant de mult probleme de 
organizaţie [condiţii în cămine, programul bibliotecilor, ajutor pentru colegii 
fără resurse, soluţii pentru raporturile cu profesorii «dificili» |. Nu mai aveau 
caracterul acela... formal, realmente deveneau probleme reale pe care trebuia 
să le rezolvăm. [...] Da, asta era! Un sindicat. Nu conştientizam asta atunci, 
dar chiar asta era: promovam nişte drepturi profesionale. Chiar îmi pare rău 
că nu m-am gândit la asta când am scris cartea. [...] Mi-au priit exerciţiile 
acelea de responsabilizare” [masc., n. după 1965; s.n., E.S.]. 


„Discutam de multe ori cu un apropiat: «Ce motiv ţi-ai mai construit — chiar 
aşa vorbeam - ce motiv ţi-ai mai construit ca să poţi merge mai departe ? » [...] 
Trebuia salvată măcar o rădăcină. Se desfiintau secții, se reducea numărul de 
Studenţi, se promova foarte greu, cadrele didactice nu mai aveau ore...” 
[fem., n. înainte de 1945; s.n., E.S.]. 


Deşi nu întotdeauna conştientizată şi numită ca atare, dimensiunea sindicală 
este invocată frecvent ca principală motivaţie pentru rămânerea în sistem. 
Indicatorii sunt foarte numeroşi, iar fragmentele citate ne furnizează deja 

suficiente exemple. O anume imagine eroică este construită pe acest teren: 
indiferent de definiţia formală a rolului şi de cum au putut fi percepuți din 
exterior, mulţi vorbesc despre riscurile pe care le-au înfruntat şi despre 
costurile pe care au trebuit să le plătească luptând împotriva „sistemului” sau 
împotriva „mafiei universitare” pentru condiţii mai bune de studiu, de cazare 
şi de masă pentru studenţi, pentru corectitudine în acordarea bonificatiei ASC 
la repartiţiile pe posturi şi în promovarea cadrelor etc. 


Ipostaza liderului sindical se împleteşte cu aceea a militantului pentru 
valori. Pe măsură ce urcăm către vârful ierarhiei şi către anii '90, liderul apare 
în ipostaza particulară a apărătorului / protectorului valorilor şi al indivizilor 
care le reprezintă. Teritoriile ştiinţifice trebuie apărate / protejate de riscul 
ciuntirii, în condiţiile în care partidul-stat decide restrângerea sau desfiinţarea 
unor unităţi de învăţământ superior şi a unor institute de cercetări ; frontierele 
universităţii trebuie protejate / apărate de „intruşi” (cadre formate în sistemul 
de învăţământ de partid, impuse „de sus” ca membri ai personalului didactic 
şi ai organelor de conducere a instituţiei), dar şi de activismul crescând al 
studenţilor conduşi de lideri prea încrezători în sloganurile democratice şi 
care ştiu să mobilizeze autoritatea liderului naţional al tinerilor care este fiul 
şefului statului ; personalităţile care practică diferite forme de rezistenţă inte- 
lectuală (lecturi şi citări interzise, forme de asociere sau întâlnire neagreate, 
manifestări iconoclaste în publicaţii) trebuie apărate de sancţiuni majore etc. 
Forţa de a proteja / apăra reprezintă un indicator marcant al puterii, iar luptele 
de concurenţă în jurul acestei mize nu sunt rare. Consecințele sunt multiple. 
De exemplu, aceste lupte pot explica „minunea” prin care unii devianti „scapă 
ieftin”, ba chiar se pot vedea în final pe o poziţie ameliorată. După 1990, unii 
dintre cei care au fost „salvaţi” nu-şi uită protectorii şi funcţionează pentru 
aceştia ca reţele sociale de conservare a imaginii de sine şi de reinsertie socială. 

Lunecarea de la liderul de asociaţie studenţească „revoluţionară” si de la 
liderul de partid la liderul sindical ar putea fi interpretată ca o simplă justi- 
ficare post festum, dacă politica de „flexibilizare” a frontierelor structurale 
sub umbrela „conducerii de către partid” nu ar fi prins şi organizaţia sindicală 
şi dacă nu am fi constatat deja condiţiile în care liderii periferici ajung să se 
identifice cu problemele colegilor lor, care sunt în mare parte probleme 
profesionale şi sociale!. 


1. „Mai mult sau mai puţin conştient, administraţia interiorizează progresiv aspiraţiile 
si valorile societăţii pe care este însărcinată să o administreze” [Grémion, 1976: 58]. 

7.5. Managerul umanist 


Prin chiar definiţia formală a rolurilor lor, liderii organizaţiilor de partid si de 
tineret sunt manageri ai unor activităţi separate pe domenii: organizatoric 
(politica de cadre), profesional-stiintific, politico-ideologic, cultural-sportiv, 
social şi, la nivel naţional şi de centru universitar, relaţii externe, respectiv 
studenţi străini. Ei nu pot stabili obiectivele generale ale organizaţiei şi nici 
nu au „mână liberă” în alegerea mijloacelor : acestea sunt definite „sus” şi le 
sunt transmise spre realizare. Uneori, „de sus” vin chiar proiecte de acţiune 
concretă, gata elaborate şi care trebuie numai „aplicate” : o adunare generală 
de „înfierare” a unor conduite neconforme cu ideologia şi morala de partid, 
o demonstraţie, o telegramă etc. De cele mai multe ori însă, ei sunt aceia care 
trebuie să elaboreze proiectele de acţiune concretă: pentru acţiunile mai 
ample, care necesită finanţarea „de sus” şi / sau care au o mare vizibilitate 
socială (cercetări, publicaţii, presă studenţească, evenimente artistice etc.), 
înainte de a întreprinde ceva ei trebuie să prezinte un proiect „organelor 
superioare” (multiple, după cum am văzut) şi să aştepte ca acesta să fie 
aprobat; pentru acţiunile curente, proiectele sunt depozitate în dosare în 
aşteptarea vreunei comisii de control şi evaluare. Pe de altă parte, orice 
acţiune concretă se poate realiza numai cu concursul membrilor organizaţiei, 
profesori şi / sau studenţi, care trebuie „atraşi la proiect” în condiţiile în care 
devin, pe parcursul deceniului '80, tot mai reactivi. 


O ipostază aparte a managerului este aceea a Întemeietorului, a Ctitorului. 
Orice lider de sex masculin ambiţionează „să facă Ceva” mai deosebit, prin 
care să poată contribui la dezvoltarea grupului : să doteze organizaţia cu un 
autocar sau cu un ordinator, să organizeze o excursie a studenţilor în străină- 
tate, „să pună ordine” în reţelele de corupţie de care lumea universitară nu 
este deloc scutită etc. Forţa patriotismului local traditional şi a orgoliului local 
activate de concursul naţional „Cântarea României” îi stimulează pe liderii 
intermediari să susţină constituirea şi dezvoltarea unor structuri capabile să 
ajute „intelectualitatea [locală] să se dezvolte, să creeze şi să dea rezultate 
peste nivelul altor judeţe”. Interesul lumii intelectuale de a-şi face manifestă 
identitatea întâlneşte acelaşi interes al puterii intermediare (aici : judeţene) şi, 
împreună, personalităţile intelectuale şi personalităţile politice „sunt acolo” 
ori de câte ori se întemeiază noi structuri (un consiliu judeţean al rectorilor, 
o reuniune ştiinţifică periodică, un festival etc.). Găsim aici un indicator al 
puterii şi al ,distinctiei de clasă”: „Am avut ceva din noblețea celor care 

vor să întemeieze ceva, să lase ceva în urmă. [...] Chiar mă gândeam: 
anul ăsta ce mai fac? [...] Ceva din personalitatea unui întemeietor, a unui 
fondator, a unui ctitor”. 

Articularea diferitelor niveluri, al prescriptiilor / normelor multiplelor 
structuri şi al vieţii cotidiene a grupului, nu este deloc facilă. Resursele 
acţiunii, ca şi eventualele obstacole, trebuie şi pot fi căutate în registre diferite, 
articulate în desene variate, uneori „realocate, aceleaşi resurse dar pe alte 
canale”. Deciziile favorabile trebuie construite creând scenarii, calculând 
detaliile, de la argumentele pragmatice (necesitatea, utilitatea proiectului, 
coerenţa lui cu politica partidului etc.), la momentele şi contextele favorabile 
pentru întâlnirea cu factorii multipli de decizie, acţiuni de lobby („oameni în 
sistem”, presă) şi pregătire psihologică personală, la strategii de ocolire a 
obstacolelor (reglementări sau opozanți la proiect, din sistem mai ales). În 
termenii teoriei sociologice, experienţa comunistă îi învaţă cum pot fi conver- 
tite unul în celălalt diferitele tipuri de capitol, care sunt etnometodele cele 
mai eficace pentru reuşita acestor convertiri. 

Toate aceste capacităţi şi ipostaze manageriale le regăsim practic după 
1990, în formele variate permise de noile contexte : ceea ce îi caracterizează 
pe foştii lideri care se bucură acum de succes social şi economic este „o 
gândire în termenii unui management academic şi cultural”. Au rămas, de 
regulă, pe terenul intelectual-cultural al formaţiei şi profesiei lor, valorificând 
propriile competenţe, universul social larg pe care şi l-au putut construi ca 
lideri comunişti, precum şi toate oportunităţile structurale. Atunci când aceste 
oportunităţi nu mai satisfac nevoia lor de realizare construiesc altele, devenind 
co-întemeietori : ai unei fundaţii culturale şi unei reviste, după modelul oferit 
de intelligentia naţională interbelică, ai unei universităţi particulare, ai unei 
edituri, ai unui institut de cercetare etc. 

Formaţia socio-politică sau socioumană a funcţionat continuu ca instru- 
ment : „Erau lucruri pe care le învăţasem în facultate, era păcat să nu le aplic” ; 
„Aşa învätasem eu că se procedează”. De această dată nu mai este vorba 
despre „a şti multă carte” (condiţia primă a identităţii intelectuale), ci despre 
a face informaţia livrescă operaţională aici şi acum: „Mai înveţi şi din viaţă, 
nu numai din cărţi”. Cunostintele din domeniile ştiinţelor umaniste, interesul 
pentru „problemele omului”, „flerul” lor (orientarea) pe acest teren - dez- 
voltate în cursul formării şcolare - constituie, cel putin în viziunea subiecţilor 
intervievaţi, ascendentul lor în faţa liderilor „veniţi direct din producţie” sau 
a liderilor „ingineri”. Delimitarea de aceste categorii echivalează cu o delimi- 
tare de o identificare politică „abruptă”, „nerafinată”. Dar o delimitare este 
operată şi în raport cu intelectualul de bibliotecă, „de catedră” : managerul 


130 DESPRE TRANZITIE SI UNIVERSITATE 


x” 


este un intelectual pragmatic, care iese „în lume”, care „aplică” ceea ce ştie 
la scara vieții reale. Un şi-nici, atât ca intelectual, cât şi ca om politic. 

Aceste observaţii ridică o serie de întrebări cu privire la ipotezele capitalului 
cultural care ar explica reuşita postcomunistă [Eyal, Szelényi & Townsley, 
1998; Mink & Szurek, 1999]. Dacă acest concept bourdieuzian, capital 
cultural, este legat de „stăpânirea simbolică a practicilor”, atunci aceste 
capitaluri nu explică singure reuşita, întrucât — după cum vom vedea şi în cele 
ce urmează - relatările subiecţilor scot în relief importanţa „raportului practic 
cu practicile”, respectiv a unor habitusuri deloc cercetate, cum sunt orientarea 
şi abilitatea în spaţiul social ori „jocul cu regula”. 


8. A fi „orientat” şi „abil” — condiţii ale identităţii 
politico-academice 


Managerul academic comunist are, practic vorbind, de rezolvat două probleme, 
iar experienţa îi dezvoltă două competenţe capitale care se dovedesc extrem de 
utile în conjuncturile anilor '90: (1) „a smulge decizii” favorabile proiectului 
de acţiune concretă prin realizarea căruia grupul îşi scoate în relief frontierele 
si (2) „a atrage oameni la proiect”, oameni-resurse-materiale (studenţi, cadre 
didactice) şi oameni-resurse-simbolice („embleme”, „oameni puternici”, 
„membri onorifici”), dar şi oamenii-potential-împotrivä, pentru neutralizarea 
rezistentelor. Ambele impun „abilitate”, „jocul cu regula”, stăpânirea unei 
retorici-manageriale-intelectuale-umaniste-de-partid. 

Date fiind penetrările reciproce, suprapunerile, împletirile de modele ale 
acţiunii, liderii universitari comunişti au de gestionat la fiecare pas presiunile 
contradictorii ale unei structuri plurale, complexe şi nu întotdeauna uşor lizibile 
şi decidabile. Asupra lor planează continuu „semne de întrebare” venite din 
toate direcţiile, sunt continuu obligaţi să-şi probeze loialitatea faţă de o 
categorie „noi” sau faţă de alta, ceea ce îi face să se simtă „ca într-o oală sub 
presiune” şi foarte nesiguri: „viaţa e imprevizibilă”, „nu se ştie niciodată”. 
Nu de puţine ori nervii le cedează şi trec printr-un spital de psihiatrie!... 

Totuşi, intersecțiile, intrepätrunderile, concurentele dintre multiplele astep- 
tări de rol au şi consecinţe convenabile : ele multiplică „zonele de incerti- 
tudine” şi le îngăduie liderilor periferici nu numai să-şi mărească puterea în 


1. O anecdotă circulă de multă vreme în lumea medicală : cineva „din sistem” i-ar 
fi spus unui reputat psihiatru că se teme pentru siguranţa sa, întrucât simte nevoia 
să strige împotriva regimului ; la care, liniştit, medicul ar fi răspuns: „îti dau eu 
certificat de nebun şi după aceea poţi să strigi ce vrei”. 

raport cu partenerii pe orizontalä si pe verticalä [Crozier, 1964; Grémion, 
1976] şi să dobândească o libertate mai mare în raport cu „sistemul” [Crozier 
& Friedberg, 1977], ci şi să gliseze în funcţie de context frontierele în cadrul 
complexului identitar, apropiindu-se şi distantându-se de componenta politică 
după cum le-o indică lectura proprie a pluralismului structural şi interesul fie 
de a duce la bun sfârşit un proiect de organizaţie sau / şi personal, fie de a face 
pur şi simplu faţă situaţiei „aici şi acum”. Logica autoconstructiilor lor 
identitare este una a interfeţei, şi-şi, dar în acelaşi timp una a libertăţii, a 
delimitärilor nici-nici. Prescurtând, avem aici o logică si-nici, îndeosebi în 
raporturile cu sfera politică. Astfel, la nivelul unui CJPCR, „Puteai să te 
mişti. [...] Fără să intri în conflict cu autorităţile [...] îţi şi construiai o 
independenţă. [...] Nu trebuia să aştepţi să-ţi spună cineva ce să faci”, în timp 
ce pentru cadrele universitare „Universitățile au fost nişte oaze de libertate”, 
iar pentru liderii studenţilor „Se putea, la studenţi se mai putea”. Şi pentru 
toată lumea, „depindea de om”, de personalitatea lui, dacă „jocul” si-nici 
accentua mai mult pe un termen sau mai mult pe celălalt: subiecţii găsesc 
ideea voluntaristă în folclor („omul sfinteste locul”), dar chiar ideologia 
dominantă le furnizează această resursă pentru că, în încercarea de a salva 
sistemul, ea pune eşecurile pe seama unor erori individuale, scoțând astfel în 
evidenţă puterea liberului arbitru. 


În ultimă instanţă, fiecare câştigă atâta libertate câtă îi permit „capacitatea 
de a se orienta” şi „abilitatea” proprii. Cadrele comuniste sunt persoane mai 
mult sau mai puţin „orientate”. „A fi orientat” înseamnă aici a fi capabil să 
citeşti la modul pragmatic harta pluralismului structural, să identifici toate 
reperele semnificative şi toate suspiciunile structurale şi să le articulezi într-un 
tot coerent cu situaţia hic et nunc. A fi orientat se traduce înainte de toate prin 
a accepta că reperele care vin dinspre sfera puterii fac parte din relieful, din 
cadrul „natural” (dat) al acţiunii şi nu pot fi ignorate, cu atât mai puţin 
transgresate. Avem aici o logică naturalistă pură : nu poţi trăi, de exemplu, la 
munte, fără să-ţi adaptezi viaţa la condiţiile naturale pe care nu le poţi 
modifica esenţial. Apoi, o logică de tip religios: „comandamentele izvorâte 
din documentele de partid şi de stat” şi ,pretioasele indicaţii” ale vreunui 
„Tovarăş” vin „de sus” şi par a provoca aceleaşi sentimente pe care teama de 
implacabila pedeapsă a „Cerului” le-o provoacă credincioşilor. Liderii, şi 
după toate evidenţele nu numai ei, sunt persoane pentru care poziţia în sfera 
puterii păstrează încă o aură a sacrului, iar atunci când au prilejul să se afle 
în apropierea unui „Tovarăş” important intră într-un fel de logică biblică a lui 
„i s-a arătat” : „Am fost foarte impresionat, era totuşi şeful statului, eu eram 

un amărât de profesor de provincie” ; „Chiar am văzut oameni care, după ce 
s-au aflat faţă în faţă cu un şef important de la partid, aveau cuvinte de laudă, 
deşi înainte îl înjurau”. Se adaugă la aceasta o logică de tip pragmatic. A face 
vizibil respectul pentru ceea ce vine „de sus” te ajută să eviti să apară „semne 
de întrebare asupra” ta şi implicit asupra grupului pe care îl reprezinti, să eviti 
să aduci activitatea ta şi a grupului „în atenţia” diferitelor „organe superioare 
de control”. Libertatea de mişcare poate fi astfel mai mare : „totul era să nu 
contrazici”, „după aceea te lăsau în pace”. De exemplu, a apăra „eroic” 
punctul de vedere al intelectualului într-o conferinţă de partid poate atrage 
reacţia unui „Tovarăş / organ” şi traducerea mesajului în termenii luptei de 
clasă : „Prin frazele dumitale încâlcite vrei să spui că clasa noastră muncitoare 
se opune «nobilelor» idealuri ale intelectualitätii ? ” Dar aceeaşi reacţie poate 
atrage şi o deplasare a solidarităţii colegiale în registrul tăcerii: „Fată, nu te 
cunosc, nu-i putem implica pe toţi” ; „S-a făcut gol în jurul meu, nimeni nu 
mai vorbea cu mine. [...] Era o solidaritate tăcută”. Frontierele funcţionării 
autonome a grupului sunt apărate prin această „solidaritate tăcută” care nu 
împiedică totuşi ca, sub ameninţarea unor sancţiuni severe, „eroul” în cauză 
să fie adesea complet abandonat de colegi. Logica pragmatică conduce la una 
morală, întrucât cu timpul o normă de acest tip s-a putut cristaliza, o normă 
care le îngăduie să se facă purtători de cuvânt ai grupului numai liderilor 
recunoscuţi şi ca elite în plan intelectual, altfel spus acelora a căror incontes- 
tabilă poziţie şi-şi nu pune în pericol grupul: „M-am gândit că nu e cazul să 
fac eu pe deşteptul, dacă ei care aveau şi funcţii şi ştiau şi atâta carte, nu erau 
nişte intelectuali oarecare, nu zic nimic”. În sfârşit, pentru membrii înaltei 
nomenclaturi o logică profesională funcţionează de asemenea : „Era profesia 
mea. [...] Nu puteai face abstracţie de sistem. Erai omul lor. Pentru asta erai 
plătit”. După cum se poate vedea cu uşurinţă, conceptul in vivo „a fi orientat” 
combină logici plurale şi uneori contradictorii. 


„Abilitatea” înseamnă mai întâi orientare : „Să simţi problema. [...] Ce se 
poate şi ce nu se poate” în condiţiile date. Ceea ce implică informaţie : „Îmi 
vin în minte toate datele problemei, le scanez, ca pe un ecran. Toate infor- 
matiile. Şi în acelaşi timp toate riscurile”. Care sunt tipurile de informaţie 
necesare? Cunoaşterea ideologiei politice dominante, a documentelor de 
partid, şi cunoaşterea actelor normative sunt obligatorii. Totuşi, cunoaşterea 
normelor de partid este una de tip şi-nici : este foarte util să le ştii, dar uneori 
se dovedeşte şi mai util să nu le ştii: „Am avut inspiraţia să nu întreb care 
sunt acelea. [...] «Eu de unde să ştiu ? Trebuia să faceţi o listă cu autorii care 
nu trebuie citați şi atunci nu dădeam voie să apară». Uneori era mai bine să nu 

ştii”. Cu excepţia acelora formaţi în învăţământul de partid, puţini fac apel la 
studiul documentelor : este o formă de situare la distanţă de politică. Partidul 
pare să fi înţeles aceasta, pentru că insistă pe munca ideologică „de la om la 
om” şi organizează instruiri frecvente ale cadrelor. Acestea plus conversaţia 
cu cadre aflate cât mai aproape de centrul puterii constituie principalele 
canale de acces la informaţia prescriptiv-normativă şi situationalä. De unde, 
un interes de a pătrunde cât mai adânc „în sistem” şi de a căuta apropierea de 
oameni ai puterii. O formă particulară de clientelism devine astfel o necesitate 
pragmatic-informationalä : „EI era omul meu «în sistem» [s.n., E.S.]. Îmi 
spunea ce se poate şi ce nu se poate, când e momentul să cer ceva şi când nu e”. 

Cunoaşterea nevoilor, intereselor, dorințelor, atitudinilor, formelor de 
manifestare etc. ale grupurilor ai căror lideri sunt este şi ea, din motivele deja 
descrise, o necesitate şi o practică frecventă, impunând „abilitate”. Unii invocă 
contactul direct cu membrii ordinari : „În timpul primului mandat, am umblat 
mult prin centrul universitar, mă întâlneam cu studenţii, discutam” ; „Eu nu 
aveam program de audienţe, uşa de la biroul meu era întotdeauna deschisă, 
putea să intre oricine”; „La mine veneau foarte mulţi, cu foarte multe 
probleme” ; „Studenţii au fost lăsaţi să se exprime în cruditatea lor, nimic nu 
a fost regizat”. Dar abilitatea constă în a găsi forme mai rafinate de informare. 
De pildă, unii îi încurajează pe tineri să vadă în ei un apropiat, un confesor 
şi un sfătuitor. Tehnica „prinde” mai ales în raporturile dintre unele cadre 
didactice şi studenţii veniţi din alte localităţi care trăiesc acut absenţa solida- 
ritätii familiale : „Eram singur, nu aveam pe nimeni cu care să mă sfătuiesc” ; 
„Nu a avut cine să mă sfătuiască”. Cea mai „tipificată” este însă tehnica 
„omului de casă” : subordonat aflat în contact mai intens cu „terenul” şi care 
are totodată acces oricând şi oriunde la superiorul lui, chiar şi în spaţiul 
domestic al acestuia, singurul pe care subiecţii îl prezintă ca mai curând 
paralel sau chiar opus politicului. 

Atât „omul de casă”, cât şi „omul meu în sistem” desemnează relaţii „în 
Jos” şi, respectiv, „în sus” care presupun schimburi mai aprofundate şi chiar 
o doză importantă de intimitate, după cum o indică conversațiile ce intero- 
ghează de multe ori ideologia oficială : „Şi tu chiar crezi că... ?” ori ajutorul 
uman pe care şi-l oferă partenerii la nevoie. Totuşi, nu este o relaţie de 
prietenie, ci o relaţie si-nici, la interfaţa dintre politic-profesional şi moral- 
-interactional. Apelativele utilizate indică acest „joc” al apropierii-distantei : 
„tovarăşul (funcţia, de exemplu prim secretar)” care este apelativul formal 
prescris devine, în contexte în care este profitabil şi posibil ca frontierele 
ierarhice să fie transgresate, sau „tovprim”, sau „tovarăşu” / tov (prenumele)”, 
sau un diminutiv de la numele de familie. Este astfel marcată o anume 

familiaritate — resursă foarte importantă în luptele pentru frontiere : „Se cam 
tremura în universitate la numele lui Nicu Ceauşescu”, alias „tovarăşu” Nicu”, 
chemat la telefon sau numai invocat în situaţii critice de unii lideri ai studen- 
tilor —, păstrându-se totodată o distanţă impusă pe de o parte de ierarhie, pe de 
altă parte de faptul că „oamenii nu vedeau cu ochi buni” apropierea prea evi- 


x» 


dentă îndeosebi de anumite personalități care aveau o imagine „pătată” moral. 


Raporturile si-nici „omul meu în sistem” si „omul de casă” au, dincolo de 
efectele asupra construcției sinelui, si consecințe structurale : împotriva ten- 
dintei oficiale de a împiedica sistematic constituirea unor microgrupuri în 
sistem (a se vedea politica de „rotire” periodică a cadrelor), se poate constitui 
astfel „echipa lui...”, o grupare care traversează ierarhiile, împletind raportu- 
rile formale cu raporturi de intercomunicare si intercunoastere, de susținere si 
ajutor, „apropiate”, „de casă”. În cursul anilor 00, aceste „echipe” se 
regrupează parţial şi treptat în jurul unor proiecte, chiar dacă iniţial aceste 
proiecte sunt produsul asocierii unor persoane venite din lumi diferite. 


9. „Jocul cu regula” : traducerea simultană 
şi morala complicitätii demonstrative 


„Un savoir-faire. Care nu poate fi descris decât ostensiv. Intuitiv. Era ceva 
cotidian. Să-i demonstrezi celuilalt că n-are dreptate, dar cu regula în mână. 
Să faci ceva care nu e acceptat de către factorul decizional, dar să nu poată să-ţi 
facă nimic, să nu poată acţiona. Regula îţi permite să ieşi şi bine, şi rău. Totul 
este să te plasezi în unghiul din care se vede bine, să nu te plasezi în unghiul 
celălalt. [...] Cum? Aveam o singură soluţie : să le demonstrez că am dreptate, 
dar cu argumentele lor. Calm. Cu toată deferenta” [masc., n. după 1965]. 


„Am o limită inferioară a moralității sub care nu pot coborâ. În rest [...], pot 
să mă mişc cât vreau printre principii, idealuri, valori, norme. Pot să mă mişc. 
Nimeni nu mă mai opreşte să-mi caut eu normele şi principiile relevante 
pentru destinul meu. [...] E o întrebare bună cum se împacă morala cu prag- 
matismul. Jonglez printre norme şi principii. Sau mi le caut şi când mă ajută 
mi le ataşez sau le invoc. Când nu, nu” [masc., n. 1946-1965; s.n., E.S.]. 


Toţi liderii care rezistă pe funcţii un timp mai îndelungat se descriu drept 
„copii cuminţi”, crescuţi în respectul regulii şi care respectă regula: „Toată 
viaţa eu am învăţat regulile. [...] Nu-i decent să încalci regula”. De altfel, 
sistemul partidului-stat impunea acest respect al regulii, suprapunând totodată 

norma juridică (de stat) cu hotărârea de partid: „Era lege, era lege. Hotărâre 
de partid era, n-avea nimeni voie s-o încalce [...] Toţi se duceau la hotărârea 
de partid sau la lege. De aceea deciziile se luau aşa greu: trebuia să fie 
«acoperiţi»”. Ipoteza identificării totale cu modelul comunist de acţiune pare 
a se verifica. Totuşi, orice regulă este respectată „până la un anumit punct” şi 
„într-o oarecare măsură”, iar performanţa „în sistem” este descrisă constant 
prin termeni ca: „a fi orientat”, „a fi abil / rafinat / nuantat / flexibil / 
maleabil”, „a şti să joci cu regula”, „a şti să te strecori / să faci slalom 
printre”, „a fi uns cu toate alifiile”, „a luneca”, „a ocoli”. Acestea sunt 
achiziţii subiective, habitusuri pe care le dezvoltă, dincolo de structurile cu 
funcţie educativă explicită, experienţa practică. Să constatăm în treacăt în 
acest punct al analizei că subiecţii nu ne furnizează defel o descriere cos- 
metizată, normativă a sinelui: din perspectivă morală, ei îşi creionează o 
imagine mai curând nefavorabilă, ceea ce poate constitui un argument în 
favoarea sinceritätii lor. În plus, o comparaţie cu observaţiile pe care le fac alţi 
autori este din nou utilă pentru a vedea că nu avem aici fenomene specifice 
regimurilor comuniste. Astfel, în societatea americană, Peter M. Blau [1955] 
semnalează că în practicile curente membri unei organizaţii birocratice ajung 
să realizeze obiectivele organizaționale nu prin aplicarea regulii, ci prin 
ocolirea ei, graţie unei complicitäti interactionale. Pe aceeaşi linie, împotriva 
stereotipului că Centrul comandă şi periferia se supune, Pierre Grémion 
[1976] constată o „flexibilizare” [assouplissement] a regulii în aplicările sale 
„periferice” şi practicarea unei „regulaţii” [régulation]: „Din momentul în 
care practica administrativă nu se identifică cu aplicarea mecanică a unei 
reguli, sociologul vorbeşte despre regulatie” [p. 172]. 

„Jocul cu regula” implică reunirea a cel puţin trei condiţii: (1) traducerea 
simultană, care presupune (2) existenţa unui limbaj descriptiv specific, şi 
(3) complicitatea demonstrativă. 


Etnometodologia ne învaţă că orice acţiune este „descriptibilă”, adică 
„observabilă şi relatabilă”, membrii mobilizând proceduri ordinare (care 
„vin de la sine”) pentru a produce caracterul inteligibil al aparentelor sale 
[Garfinkel, 1984]. Să adăugăm aici că, dat fiind ceea ce am numit pluralism 
structural, „descriptibilitatea” trebuie să urmeze linii plurale şi să îmbrace 
forma unei traduceri simultane. Orice proiect de acţiune trebuie tradus simul- 
tan în termenii prescriptivi-normativi ai diferitelor „organe” ale puterii, în 
termenii manageriali ai interesului diferitelor organizaţii implicate în acţiune, 
precum şi în termenii intelectuali şi „umanişti” (morali) ai culturii grupului. 

Un exemplu sugestiv este acela al muncii agricole. Formal, studenţii 
parcurg un program politico-educativ asigurând forţa de muncă deficitară în 
agricultura socialistă de stat, ei au un program de lucru şi o „normă” de 
îndeplinit, iar pentru munca prestată universitatea va obţine fonduri suplimen- 
tare. În fapt însă, există o cultură studenţească care, am spus-o deja, opune 
cele două valori, „cartea” şi munca fizică, şi există de asemenea un raport 
studenţesc cu timpul care nu se potriveşte cu orarul şi „norma” de muncă 
agricolă. Din cauza acestei culturi studenţeşti, ferma riscă să-şi vadă recolta 
compromisă, iar universitatea riscă o evaluare negativă din partea forurilor 
politice. În consecinţă, părțile convin ca studenţii să lucreze „cât pot” şi să 
încheie săptămâna de lucru mai devreme (traducere în termenii intereselor 
studenţilor), cu condiţia să evite pierderile din recoltă (traducere în termenii 
interesului fermei), universitatea urmând să primească documentele ce atestă 
munca agricolă integrală şi fondurile cuvenite (traducere în termenii interesului 
universităţii). Evident, toţi partenerii implicaţi trebuie să colaboreze continuu 
la construcţia evidenţelor care demonstrează că totul se petrece potrivit 
„indicaţiilor de partid” : „hârtiile” sunt întocmite cu grijă; dacă există un 
risc de control, studenţii se află acolo unde trebuie, iar dacă nu pot fi, atunci 
se convine asupra unei justificări plauzibile pe care toată lumea să o susţină. 

În mod obişnuit, traducerea simultană combină mai multe proceduri. Prima 
este obedienfa aparentă: oricare ar fi, sarcina sau regula nu se comentează 
niciodată. Cea de-a doua este răspunsul prompt şi riguros: „aveam întot- 
deauna răspunsul «pregătit» şi eram foarte atentă la calcule”. Urmează organi- 
zarea unei complicităţi interactionale interne cu rol demonstrativ (construcţia 
aparentelor că totul este „în regulă”), atunci când ea nu funcţionează de la 
sine : „Exista o comunicare extraordinară. Dădeam telefon la X şi-i spuneam 
«Notează-ţi structura “sexuală” — noi aşa-i ziceam». Şi-i dictam câţi bărbaţi si 
câte femei avea în organizaţie, pentru că mi le ceruseră urgent şi nu mai 
avusesem timp să-i întreb pe toţi secretarii din centrul universitar”. Un 
„exterior” (un şofer, un portar) „şi-a primit şi el dreptul, că era om nu fiară”, 
în schimbul complicitätii demonstrative. O morală a complicităţii demonstra- 
tive s-a putut astfel institui, deoarece numai o astfel de morală poate legitima 
complicitatea interactionalä anti-normativă ce traversează diferitele grupuri 
si chiar „organe”. În sfârşit, birocrația demonstrativă : orice bun manager 
comunist devine „as” în confecţionarea „hârţoagelor”, „programelor de 
activitate”, „dosarelor”, „mapelor” care dovedesc că totul este „în regulă”. 


„Jocul cu regula” presupune şi un savoir-faire de „a ocoli” regulile care nu 


x» 


convin proiectului, de „a luneca pe lângă” sau de „a se strecura printre” ele, 

de „a jongla cu” ele. Principala resursă care face posibil acest joc este din nou 
pluralismul structural, îndeosebi inexistenţa unor frontiere clare : „Erau atâtea 
«organe» care trebuiau să semneze, că puteai să le <încurci»”. Să luăm exemplul 
unui spectacol studenţesc (presa studenţească ar putea şi ea servi drept 
exemplu). Diferite „organe” erau însărcinate să examineze proiectul, inclusiv 
textele şi detaliile de punere în scenă şi să vegheze ca derivele politice să fie 
eliminate. „Mapele” ce conţineau întreaga descriere a proiectului trebuiau să 
obțină mai multe semnături. Însă o bună cunoaştere a „sistemului” şi a 
raporturilor interpersonale ale diferiților activişti implicaţi îngăduia ca cel 
prea „vigilent” să fie ocolit. Este uşor de înţeles câtă importanţă avea să ai 
„omul tău în sistem” într-o astfel de situaţie. Mai mult încă, în timpul 
spectacolului, flash-uri de „critică artistă” pot fi inserate în funcţie de inspi- 
ratia de moment. Cineva relatează următorul episod : la un moment dat scena 
cade în întuneric (scenariul jucat este inspirat, potrivit „indicaţiilor de partid”, 
din realitate, iar scenaristul a putut imagina o pană de curent), situaţie care îi 
dă unuia dintre protagonişti prilejul să lase fascicolul de lumină al unei 
lanterne să rătăcească „dezorientat” peste tabloul „Iovarăşului” (Nicolae 
Ceauşescu), întrebându-se „naiv” cu voce tare: „E de la tablou [instalaţia 
electrică] ? ” Exploatarea jocurilor de limbaj şi polisemiei termenilor, crearea 
unor subtexte graţie limbajului nonverbal şi paraverbal, contextualizarea în 
aşa fel încât mesajele politice explicite să fie ridiculizate prin asocieri impli- 
cite, prevalarea de unele reguli pentru a putea evita altele... sunt numai câteva 
modalităţi ale „jocului cu regula”. Inutil să repetăm că ele mobilizează, toate, 
complicitatea demonstrativă a membrilor. Şi că dau nu puţine satisfacţii: 
„Şi-au putut utiliza inteligenţa ca să-i ducă de nas” ; „Aveam şi o plăcere, aşa, 
să-i păcălim cu armele lor”. Czeslaw Milosz [1999] a observat aceasta, 
descriind situaţia printr-un termen persan, ketman. 


10. Retorica-managerială-intelectuală-umanistă-de-partid 


„Era cam prea abrupt, cam prea dintr-o bucată, prea franc, prea direct, 
folosea cuvinte prea seci şi cadrele didactice nu-l agreau” [aparent paradoxal, 
partidul îl „eliberează din funcţie” pentru intelectualism şi „tocire a spiritului 
de partid” ! ]. 


„Când erau probleme, de cantină, de cămin, apă caldă, lumină ş.a.m.d., eu le 
spuneam. Şi le spuneam direct. Dădeam cam de-a dreptul. Şi pentru asta nu 
cream o impresie foarte bună. [...] Chiar acuma îmi spunea Popescu că în 
Consiliul [profesoral] în care s-au validat concursurile, domnul Ionescu zice : 

«Da, uite, vezi cum s-a format, el era aşa mai... dur la-nceput, dar s-a rafinat, 
e mai academic, l-am învăţat noi să fie mai flexibil, că ştiţi cum era, ca student 
el cam punea problemele pieziş». [...] Mai ales că în perioada respectivă era 
blasfemie să spui că n-avem. Condiţiile erau minunate [...] era deranjant să 
spui lucrurile de-a dreptul, în public, în prezenţa Primului Secretar”. 


O retorică-managerială-intelectuală-umanistă-de-partid este cu timpul 
instituită (în sensul fenomenologic al termenului), iar socializarea politică „în 
sistem” constă în exersarea pe acest teren: „a şti să pui problema”, „a nu 
pune problemele pieziş”, „a şti să vorbeşti”, „a vorbi bine”, „a vorbi frumos”. 
„A da de-a dreptul”, a fi „abrupt”, a folosi „cuvinte prea seci”, indiferent 
dacă te situezi pe poziţia partidului, pe aceea a intelectualului sau pe aceea a 
„omului simplu”, atrage sancţiuni de partid sau / şi te fac nepopular. Aparent 
paradoxal, cu cât eşti mai ataşat unor principii morale (a fi „franc”, „ferm”, 
„dintr-o bucată”), cu atât rişti să fii sancţionat — inclusiv moral, prin trans- 
formarea solidarităţii într-una „tăcută”, distantă. 


„Limba de lemn” constituie un ingredient obligatoriu al acestei retorici. 
Dacă lăsăm de-o parte utilizările sale inconştiente („programe” interiorizate), 
o strategie conştientă face din ea instrumentul de bază al moralei demon- 
strative : „Învăţasem de la X să fac din când în când trimitere la Programul 
PCR”; „te legai de un cuvânt, de o expresie a Tovarăşului [Nicolae 
Ceauşescu]”. Ea facilitează traducerea acţiunilor în termeni care o fac recog- 
noscibilă ca „în regulă” din perspectiva modelului dominant (de partid), 
asigurând „acoperirea”, protecţia împotriva „semnelor de întrebare” care ar 
fi putut să „atragă atenţia organelor” asupra celui în cauză. Tot ea facilitează 
ŞI „smulgerea deciziilor favorabile” proiectului de organizaţie. Practic, „limba 
de lemn” este prima condiţie (descriptiv-demonstrativă) a libertăţii de mişcare 
„în sistem”. 

Totuşi, a reduce retorica de partid la „limba de lemn” înseamnă a nu ţine 
seama de complexitatea lucrurilor. Liderul universitar trebuie să facă simultan 
proba că este un Manager, un Intelectual şi un Om - ponderea variază în 
funcţie de individ şi situaţia aici şi acum în care se află. „Descrierile” sale 
trebuie să fie recognoscibile ca „în regulă” de membrii diferitelor sale 
apartenente. Aşa se face că pragmatismul managerial se face şi el simţit în 
aceste „descrieri” sub forma argumentelor raţionale, a calculelor costuri- 
-beneficii etc. De asemenea, „problematica omului” devine tema de nelipsit 
a oricărui discurs, iar constrângerile morale impun ca, în măsura în care nu 
pot fi evitate, citările politice să privilegieze Programul partidului (documentul 

colectiv) şi să evite „cuvântările Tovaräsului” (cultul personalităţii). Însă 
miza esenţială constă în a scoate în evidenţă apartenenţa intelectuală, rămâ- 
nând totodată „în regulă” din punct de vedere politic. 

Există lideri competenţi şi există lideri experţi în acest domeniu. „A vorbi 
bine” înseamnă a fi capabil să produci un discurs care poate fi „înţeles” 
(acceptare a motivelor ca „juste”) simultan în toate registrele (traducere 
simultană), exploatând conceptele abstracte şi generale, polisemia termenilor 
şi a contextelor lor de utilizare etc. : fiecare înţelege ce poate, în funcţie de 
propria-i „rezervă de cunoştinţe disponibile” [Schutz, 1987]. Expertul vor- 
beşte însă nu numai „bine”, ci şi „frumos”. Adevăratul intelectual este un 
artist, un poet, iar acţiunile sale trebuie să răspundă şi unor criterii estetice. 
Din discursurile sale şi chiar din conversațiile sale cotidiene nu pot lipsi 
citatele frumoase din mari gânditori ai umanităţii sau mari scriitori, cuvintele 
alese, metaforele... 


Raportul cu ideologia este terenul privilegiat pe care se exersează şi 
probează şi „abilitatea”, şi „rafinamentul” în „jocul cu regula”, şi compe- 
tenta-expertiza retorică. Procedurile sunt cele pe care le-am enunțat deja. De 
exemplu, învăţământul politico-ideologic lunar pune la încercare abilitatea 
birocratic-demonstrativă a liderului care trebuie să scrie planificări foarte 
riguroase, capacitatea lui de a mobiliza complicitatea interactionalä în cazul 
unui control („Dădeam un telefon la Y şi-i spuneam «Vezi că avem control. 
Ştiu că ai seminar, fă în ultima oră învăţământ politic, îi aduc la tine». Mă 
bazam şi eu pe relaţiile pe care le aveam : profesori, studenţi” ) şi rafinamentul 
în utilizarea retoricii-manageriale-intelectual-umaniste-de-partid („Titlul era 
«Politica partidului...» sau «Concepţia tovarăşului...», dar de aici încolo puteai 
să te mişti. Se cita de câteva ori Programul partidului, că nu se putea altfel, 
dar după aceea se ajungea la problemele oamenilor, se venea cu informaţii din 
literatură, problematica omului în lumea contemporană, probleme globale, 
politică internaţională, cursa înarmărilor, criza de resurse, Clubul de la 
Roma...”). Un alt exemplu este acela al unui „lector” al Comitetului Judeţean 
de partid: profesionist de formaţie universitară socioumană însărcinat să 
susţină expuneri, conferinţe, dezbateri cu caracter ideologic în rândurile 
diferitelor categorii de „oameni ai muncii”. Primul lucru care i se cere este să 
elaboreze un program al activităţilor : titluri, date, locuri... Întrucât el va fi 
evaluat mai ales în funcţie de acest program, se va strădui să producă 
descrierile legitime : titlurile conţin fără excepţie „concepţia partidului, a 
Tovarăşului” şi alte sintagme ale „limbii de lemn”. A fi prea intelectual în 
acest moment înseamnă a nu fi „orientat” : tinerii absolvenţi ai facultăţilor de 

stat care se sträduiesc sä-si etaleze cunostintele filosofice sau stiintifice se pot 
simti foarte dezamägiti de modul în care sunt primite programele elaborate de 
ei. Totusi, chiar în acest moment, un expert încearcă să anticipeze întâlnirea 
faţă-în-faţă cu auditoriul şi să aleagă temele care „merg” în mediul respectiv : 
„Dacă tot trebuie s-o facem, măcar să nu ne înjurăm unii pe alţii”. Experienţa 
în interiorul câmpului a condus la identificarea unor teme de interes cvasi- 
-general care fac posibilă traducerea simultană: „problematica omului”, 
politica internaţională etc. În întâlnirea directă, expertul se adaptează audito- 
riului: dacă în sală sunt activişti ai partidului, trimiterile retorice la „docu- 
mente” şi „cuvântări” sunt inevitabile ; dacă sunt muncitori, discuţia este 
adusă la raporturile interumane şi problemele vieţii cotidiene ; dacă sunt 
persoane cu un nivel mai înalt de instruire, discursul se deplasează pe terenul 
istoriei culturale, al cărţilor şi revistelor cele mai recente. În oricare dintre 
cazuri, aceia care „au darul de a vorbi frumos” lunecă printre toate constrân- 
gerile, construind, pe linia esteticii kantiene, „forme fără fond” imposibil de 
atacat politic, foarte apreciate de intelectuali şi cel puţin respectabile din 
punctul de vedere al omului obişnuit. Dar, evident, nu toţi „lectorii” partidului 
sunt experți... 


Concluzii 


Aşadar, anul 1989 îi surprinde pe liderii universitari comunişti într-o situaţie 
identitară contradictorie : pe de o parte, biografia lor pe durata regimului 
comunist îi face să resimtă o nevoie intensă de „realizare”, să aibă încredere 
în capacităţile lor, în special intelectuale, în fiabilitatea legăturilor lor „umane”, 
precum şi — în consecinţă — în dreptul lor legitim de a ocupa poziţii superioare ; 
pe de altă parte, dreptul de acces la spaţiile de realizare socială le este con- 
testat cu singurul argument: „s-a schimbat regimul”. Un argument pe care ei 
îl găsesc cu atât mai injust cu cât sunt convinşi, graţie legitimărilor sociale 
interiorizate, că poziţia lor a fost construită pe merite şcolar-intelectuale şi 
moral-interactionale. Sentimentul de injustitie este resimţit mai puternic de 
aceia care fuseseră deja marginalizati sau excluşi anterior de chiar sistemul 
comunist : mai ales din 1987, Partidul îşi intensificase politica de eliminare a 
unor cadre al căror „spirit de partid” era evaluat drept „tocit”, tăind brutal 
cariere şi aspirații care păreau bine „aşezate pe traiectorie”. 

Urmează pentru toţi o perioadă mai lungă sau mai scurtă de panică, 
incertitudini, interogatii. Multi dintre cei mai în vârstă se retrag în umbră. 
Cei mai tineri încep să caute noi oportunităţi, tatonează, încearcă... Mai întâi 

pe terenurile cunoscute: scolar (candideazä pentru o bursä de studii în 
străinătate sau / şi pentru un loc la doctorat, îşi acreditează diploma obţinută 
în învăţământul de partid) şi profesional (îşi depun dosarul pentru promovare 
pe un post superior sau se transferă pe un post considerat mai bun), profitând 
de deschiderile structurale operate după 1990 în câmpul universitar şi de 
capitalurile culturale (diplome, publicaţii, competenţe) acumulate de-a lungul 
anilor. Pentru această etapă, autorii citați la începutul acestui studiu au dreptate 
când observă că acest tip de capital (cultural) le permite pe de o parte să se 
„menţină pe traiectorie”, iar pe de altă parte să reconstruiască noi reţele 
sociale: „Un vecin, un inginer, mi-a propus să ne asociem şi să înfiintäm o 
universitate privată. Eu trebuia să găsesc cadrele didactice, de aspectele 
materiale urma să se ocupe el”. 


Ulterior, sunt aduse progresiv în prim-planul reconstructiilor identitare 
alte componente care sunt acum actualizate şi repozitionate în funcţie de noile 
contexte (spaţii ale posibilului) şi care le îngăduie ca, progresiv, să recon- 
struiască o poziţie superioară. Despărțirea de trecut este operată nu printr-o 
logică a „convertirii”, ci în principal printr-o logică a „glisărilor” în cadrul 
complexului identitar, ceea ce explică viteza cu care se produce şi relativa 
împăcare cu sine a subiecţilor. Toate ipostazele identităţii pe care le-am 
descris mai sus sunt „jucate” într-o modalitate sau alta, rearticulate în 
configurații diverse. 

Lectura de mai sus a interviurilor biografice conduce la o teorie (ansamblu 
coerent de ipoteze) a construcţiilor şi dinamicilor identitare care poate explica 
succesul social şi economic din anii '90 al foştilor lideri comunişti universitari 
şi care poate fi rezumată în propoziţiile care urmează. 


1. Foştii lideri care ajung să se situeze şi după căderea regimului comunist pe 
poziţii superioare sunt personalităţi care simt o mare nevoie de afirmare, 
de „realizare” socială şi care pot mobiliza resurse interioare şi exterioare 
pentru a reconstrui foarte repede încrederea în sine, de unde rezultă o 

a» 


atitudine voluntaristă şi la nevoie chiar „agresivă” în raport cu structurile 
sociale şi cu propriul „destin”. 


2. Ipoteza „convertirii” lor greu credibile presupune o teorie a identităţii în 
care socializarea şi „realizarea” politică sunt presupuse a se înfăptui într-un 
câmp bine delimitat, câmpul politic (mai exact al politicii), în ideologia şi 
în practicile lui. De altfel, chiar anchetele şi dezbaterile cunoscute cu 
privire la socializarea politică a adolescenților şi tinerilor [a se vedea, de 
exemplu, Percheron, 1993 ; Muxel, 1996] pornesc de la o operationalizare 

a conceptului prin valorile şi practicile specifice acestui câmp. Or, aşa cum 
am putut constata, identitatea politică a foştilor lideri comunişti combină 
din capul locului resurse eterogene din afara câmpului, fiind construită ca 
identitate paraşcolară, paraprofesională şi paramorală - dacă un astfel de 
termen este îngăduit -, şi este mobilizată în biografie nu ca atare, de sine 
stătător, ci întotdeauna în dialectica şi în dinamica unui complex identitar 
care articulează sistematic ideologia şi practicile politice la componente 
profesional-manageriale, intelectual-culturale şi moral-relationale. În timp, 
aproape orice obiect social poate fi resemnificat printr-o articulare cu 
altele în configurații specifice şi poate, în consecinţă, să devină „politic”, 
aşa cum orice obiect politic (inclusiv ideologia) poate să devină intelectual- 
-cultural sau moral-interactional. Utilizând un limbaj la modă astăzi în 
sociologie, se poate spune că foştii lideri sunt specialişti ai conversiilor 
reciproce ale diferitelor tipuri de capital. 


. O consecinţă metodologică rezultă de aici. „Adevăratul” raport al subiec- 


tului cu faptele poate fi reconstituit, cu condiţia să-l cercetăm din capul 
locului ca pe un raport complex ce presupune nu simple identificări sau 
deziceri (care pot fi, categoric, mistificate în funcţie de context), ci 
modalităţi de articulare a diteritelor obiecte sociale semnificative în ceea 
ce am numit o configuraţie identitară sau un complex identitar. Dacă 
preferăm să vorbim în termeni de „habitus”, atunci este necesar să căutăm 
habitusurile de articulare a obiectelor interiorizate ce constituie complexul 
identitar al fiecăruia. 


. Date fiind particularitätile structurilor sociale experimentate (pluralism 


structural cu frontiere ambigui), articulațiile dintre diferitele componente 
ale complexului identitar trebuie să rămână tot timpul „flexibile”, „malea- 
bile”, astfel încât să îngăduie schimbarea uşoară şi rapidă a configuratiilor. 
Procesele de (auto)identificare sunt supuse unei logici plurivalente si-nici, 
coerentă atât cu teoriile actorului social plural cât şi cu ipoteza unui 
pluralism structural de un tip aparte, care îl forţează de multe ori pe 
individ să fie plural pe una şi aceeaşi scenă. 


. Din aceeaşi cauză, complexul identitar trebuie să se caracterizeze printr-o 


mare mobilitate, o accentuată dinamică. Identitatea liderului comunist se 
construieşte ca identitate proteiformă, plasmatică, el este obligat să se 
„mişte” permanent de la o ipostază şi configuraţie identitară la alta. 


. Dinamicile identitare se realizează în principal printr-un mecanism al 


„glisării” facile între şi printre diferitele componente şi ipostaze ale 
complexului identitar. Individul se poate fixa temporar într-o configuraţie 

oarecare, dar experienţa l-a învăţat că trebuie să-şi caute aici resursele 
pentru o posibilă „mişcare” următoare. 


7. Avem de-a face cu personalităţi capabile de „orientare” rapidă în contextul 
social, capabile să identifice rapid oportunităţi şi resurse, să elaboreze şi să 
urmărească strategii de acţiune socială, inclusiv de calcul managerial, să 
învingă barierele structurale printr-un rafinat şi complicat „joc cu regula”. 


8. Foştii lideri care fac obiectul acestui studiu au învăţat în biografia comu- 
nistă cum să gestioneze complexul identitar în dinamica unor contexte 
social-istorice contradictorii. Ei au devenit ceea ce numim de obicei 
„oameni foarte uşor adaptabili”. Oricare ar fi contextul, ei vor căuta şi 
foarte probabil vor găsi resursele să se „realizeze”. 


9. Această insistenţă asupra mecanismelor de „glisare” şi reconfigurare iden- 
titară nu trebuie interpretată ca o negare a achiziţiilor noi şi a ecartului faţă 
de trecut. Aşa cum observă şi Eyal, Szelényi & Townsley [1998], ex-liderii 
cu reuşită postcomunistă sunt persoane care au capacitatea de a învăţa 
foarte repede: receptivi la nou, dispuşi şi obişnuiţi să facă eforturi în 
această direcţie, cu o mare putere de muncă... 


După cum este uşor de observat, acţiunile acestei categorii de subiecţi nu 
pot fi descrise prin noţiuni / categorii „substanţiale”, „tari”, raportate una la 
cealaltă după o logică bivalentă „sau in, sau ouf” şi o etică-estetică a alb- 
-negrului. Dacă dorim să ieşim din limitele cunoaşterii prescriptiv-normative, 
nu avem altă soluţie decât să învăţăm să operăm în interpretare cu noţiuni 
„plasmatice”, multiforme şi proteice precum „argintul-viu”, implicând o 
logică polivalentă care îl împleteşte fără probleme pe „şi...şi” cu „nici... nici” 
şi o morală pragmatic-voluntaristă care, dincolo de pragul minim al lui „să te 
abtii să faci rău, îndeosebi aceluia care ţi-a făcut bine”, suportă orice combi- 
nație de culori şi orice nuanţă, îngăduie „mişcarea printre” şi articularea unor 
valori-norme-reguli eterogene, pentru că acestea sunt caracteristicile lumii 
subiecţilor a căror biografie vrem să o facem inteligibilă. 

Dezvoltärile precedente susţin cu probe empirice unele ipoteze formulate 
de André Petitat [1998] într-un studiu teoretic!. Mai întâi, este evident că 
socializarea poate fi definită ca „proces de insertie [a individului uman] 
într-o dinamică intra / intercategorială, în care categoriile sunt întotdeauna 
eterogene” [p. 6] şi - adăugăm aici - în care subiecţii învaţă să gliseze în 
şi printre diferitele categorii, chiar contradictorii, şi să le articuleze în confi- 
guratii identitare diferite, în funcţie de situaţia hic et nunc. Este, de asemenea, 


1. Pe care autorul însuşi mi l-a furnizat după lectura variantei franceze a acestui text. 


144 DESPRE TRANZITIE SI UNIVERSITATE 


evident că „noţiunea de distanţă sau de spaţiu de joc în raport cu normele, 
valorile, regulile şi cunoştinţele transmise” [p. 6] se susţine empiric. Totuşi, 
nu putem proba, pe baza materialului empiric de care dispunem, 
o legătură între aceste fenomene şi existenţa „unor mecanisme inerente pro- 
ceselor de socializare care ar putea contribui la a da evoluţiilor [sociale] 
acest caracter de implozie brutală” [p. 6], aşa cum s-a întâmplat în fostele 
societăţi comuniste. 

Capitolul 7 


Despre reversibilitatea atitudinilor politice 

ale actorului social al tranzitiei. Comentarii 

pe marginea unui cvasi-experiment natural 
(2002) 


Pentru sociolog, şansa de a utiliza experimentul ca metodă este mai curând 
excepţională. Constrângeri care ţin de complexitatea obiectelor studiate, dar 
şi de etica profesională nu-i îngăduie să „joace” variabilele pentru a studia 
influenţa lor asupra unui grup social sau asupra altuia. Totuşi, istoria îi oferă 
uneori condiţii cvasi-experimentale „naturale” de studiu, iar tranziţia post- 
-comunistă a fost foarte generoasă din acest punct de vedere. Vom zăbovi în 
cele ce urmează asupra unui „experiment” natural universitar foarte recent, 
care ne oferă un bun prilej să verificăm şi să aprofundăm unele ipoteze avan- 
sate în studiile precedente, iar pe această bază să avansăm ipoteze noi. Vom 
exploata acest experiment printr-o metodă socio-antropologică ce împleteşte 
observaţia „calitativă” (participantul observator) cu convorbirile informale şi 
cu analiza de conţinut atât a unor documente scrise, cât şi a unor producţii 
verbale ale actorilor în situaţie. Caracterul foarte recent al evenimentelor care 
vor fi discutate face ca subiecţii să fie practic inabordabili într-o anchetă 
sociologică „clasică”, iar absenţa unei legi a informaţiei publice care să 
oblige administratiile instituţiilor să admită accesul la documente descurajează 
din start orice tentativă de exploatare cantitativă riguroasă a documentelor. 
De altfel, principalele documente de care am avea nevoie aici nici nu au fost 
înregistrate formal ca documente publice. 

1. Ipoteză: ataşamentul manifest la valorile şi normele 
instituţionale rămâne, în lumea universitară, nu numai 
flexibil, dar şi reversibil; actorul social al tranziţiei 
postcomuniste este un individ lipsit de ataşamente politice 
stabile, capabil să „se mişte” după o logică „şi-nici” 
printre diferite seturi de valori-norme 


Potrivit logicii experimentale, dacă această ipoteză este corectă, atunci 
membrii „corpului”! didactic universitar ar trebui să treacă într-un timp scurt 
şi fără evenimente sociale semnificative de la acceptarea unui set de valori- 
-norme la acceptarea unui alt set foarte diferit sau chiar opus, putând de 
asemenea reveni la unele valori şi norme temporar abandonate. Pentru a vedea 
dacă lucrurile stau astfel, vom proceda la o foarte sumară descriere a unor 
evoluţii în perioada 1990-2002. 


Din 1990 chiar, universitarii (cadre didactice şi cercetători) mai bogaţi în 
capitaluri culturale şi relationale au ales să le investească în crearea unor 
fundaţii / asociaţii / societăţi şi publicaţii (mai ales reviste) culturale şi ştiin- 
tifice. Fenomenul are o explicaţie / semnificaţie simultan istorică şi identitară : 
recuperarea unor valori ante-comuniste şi, prin aceasta, aducerea în prim 
plan a dimensiunii intelectuale a complexului identitar |a se vedea studiul 
precedent]. Dimensiunea politică este prezentă la început mai mult ca luare de 
distanţă în raport cu modelul comunist de organizare şi funcţionare a lumii 
universitare. Cu timpul, ea devine din ce în ce mai explicită şi se manifestă ca 
ataşament progresiv la valori ale democratiilor occidentale, mai ales dreptul 
la asociere liberă şi la expresia liberă a opţiunilor intelectuale. Valorile eco- 
nomiei de piaţă sunt de asemenea progresiv asumate : dacă initial fundaţiile / 
asociaţiile / societăţile sunt „non-profit”, pe unele dintre nucleele lor sunt 
create ulterior unităţi de învăţământ şi de cercetare, edituri etc. private. 
Dreptul la liberă iniţiativă şi dreptul la muncă şi la veniturile obţinute din 
muncă sunt o dată în plus legitimate prin mobilizarea identităţii intelectuale : 
universitarul care întemeiază sau colaborează cu o unitate privată de învăţă- 
mânt / cercetare nu consideră că se declasează atâta timp cât rămâne „în câmp” 


1. Noţiunea de „corp” este utilizată aici pur retoric: în ultimul deceniu, cadrele 
didactice universitare s-au manifestat extrem de puţin în calitate de „corp”, adică 
de grup solidar, capabil să acţioneze unitar pentru apărarea sau revendicarea unor 
interese comune. 

şi continuă să mobilizeze capitalurile legitime ale câmpului (capitalurile 
culturale : pregătire de specialitate confirmată social printr-o diplomă), con- 
vertindu-le în capital economic (salariu, profit). El nu face decât să-şi 
acomodeze traiectoria |Eyal, Szelényi & Townsley, 1998] la noile contexte 
socio-politice şi economice. Consecința acestui mod de a vedea lucrurile este 
că, progresiv, marea majoritate a cadrelor didactice universitare ce dispun de 
capitalurile culturale / simbolice si sociale - în accepțiunea dată de Pierre 
Bourdieu acestor termeni [a se vedea, de exemplu, Bourdieu, 1986] - necesare 
si suficiente ajung să se angajeze să predea în sistemul învăţământului privat, 
aflat în expansiune în deceniul nouă. Participă la această opţiune şi frustrarea 
relativă generată de inconsistenta statusului: pe de o parte, cadrul didactic 
universitar se situează într-unul din cele mai prestigioase câmpuri sociale (cel 
cultural, situat ca prestigiu imediat după câmpul puterii) şi ocupă aici una 
dintre poziţiile cele mai înalte (poziţia universitară) ; pe de altă parte, însă, el 
rămâne „bugetar”, ceea ce în condiţiile date înseamnă că primeşte un salariu 
al cărui nivel alunecă vertiginos către şi sub nivelul salariului mediu pe 
economie. În aceste condiţii, o logică pragmatică este de asemenea inevi- 
tabilă: oricât de mult ar fi fost obişnuit „universitarul” să-şi orienteze 
interesul către domenii aflate „deasupra prozaicului cotidian”, el nu poate 
rămâne indiferent faţă de calitatea vieţii sale şi a familiei sale. 

Aşadar, avem o primă glisare valorică şi atitudinală post-comunistă, ale 
cărei mecanisme le-am detaliat în studiul precedent. Optimiştii ar spune că ea 
este ireversibilă şi că generaţiile mai tinere, cel puţin, sunt purtătoarele 
incontestabile ale acestui nou sistem de valori democratice : nu trebuie decât 
să aşteptăm ca vechile generaţii „să treacă”. Dar iată cum reacţionează 
populaţia universitară la o situaţie care solicită manifestarea ataşamentului 
faţă de valori opuse. 

La finele anului universitar 2000-2001, cadrelor didactice ale unei Universităţi 
li se cere să semneze un formular-tip — purtând antetul Universităţii, dar fără 
un număr de înregistrare care să-i garanteze caracterul de document public — 
prin care: (1) li se aduce la cunoştinţă că, „potrivit Cartei Universităţii [...], 
personalului angajat cu carte de muncă la Universitate i se interzice să presteze 
activităţi didactice, de cercetare sau de altă natură pentru învăţământul privat 
din România” ; (2) li se cere să se angajeze că vor respecta această interdicţie 
(„mă oblig să respect”) ; (3) li se cere să declare că nu desfăşoară activităţile 
interzise ; (4) li se cere să declare activităţile pe care le desfăşoară în instituţii 
de învăţământ superior de stat. Purtând un titlu în acord cu procedurile democra- 
tice, Declaraţie, textul combină în fapt trei tipuri diferite de mesaje (a se vedea 
termenii subliniati mai sus), dintre care unul (angajamentul-adeziune : „mă 

oblig să respect [...], în caz contrar fiind de acord să mă supun aplicării 
sancţiunii [...]”) conţine o formă procedurală specifică organizaţiilor cu 
caracter ideologic (religioase, militare, politice) şi aflată în contradicţie cu 
principiile ce fundamentează raporturile angajat-angajator într-o instituţie 
democratică modernă, unde procedura legitimă este aceea a unei clauze de 
fidelitate / loialitate înscrisă în contractul colectiv şi individual de muncă. 
Amestecul de registre, administrativ şi ideologic, din textul „Declaraţiei” 
aminteşte fără nici un fel de echivoc de practicile instituţionale din epoca 
partidului-stat. 

La începutul anului universitar următor (27 septembrie 2001), patru cadre 
didactice sunt „convocate” printr-o adresă a Senatului Universităţii la o 
„întâlnire cu membrii comisiei special constituite” pentru a analiza cazurile 
acelora care nu au semnat „Declaraţia”. Deducem de aici că, după evaluările 
făcute de administraţia Universităţii, din totalul de aproape 900....!, numai 
patru cadre didactice nu semnaseră, la data respectivă, formularul în cauză. 
Între timp, mai multe forme de rezistenţă fuseseră neutralizate. De exemplu, 
un specialist în ştiinţe juridice înaintase administraţiei un memoriu prin care 
argumenta că interdicţia care face obiectul , Declaratiei” încalcă reglemen- 
tările juridice interne şi internaţionale cu privire la drepturile universale ale 
omului şi dreptul la muncă, iar un filolog semnalase verbal - într-o manieră 
suficient de „publică”, chiar dacă nonformală - lunecarea către proceduri pe 
care le calificase drept „comuniste”. Şi unul, şi celălalt sfârşiseră însă prin a 
semna formularul-tip. Alte trei cadre didactice solicitaseră transferul la o insti- 
tutie de învăţământ superior particulară. Cineva chemase Universitatea în 
justiţie şi obținuse o hotărâre judecătorească prin care interdicţia de a presta 
activităţi didactice în învăţământul particular era declarată neconformă cu 
legislaţia în vigoare (la data convocării ne-semnatarilor, această hotărâre 
judecătorească fusese pronunţată). 

Nu discutăm aici dacă respectiva interdicţie este legală sau ilegală, justifi- 
cată sau nejustificată, cu alte cuvinte nu ne punem în nici un caz întrebarea 


1. S-ar putea obiecta aici că cifra care interesează în raţionamentul nostru este aceea 
care exprimă numărul cadrelor didactice care au desfăşurat activităţi în învăţă- 
mântul superior privat, iar nu numărul total al cadrelor didactice încadrate cu 
norma de bază în Universitate. Totuşi, dincolo de faptul că în condiţiile date este 
imposibil de determinat primul număr, dacă administraţia a considerat că este 
nevoie de un act semnat de toţi angajaţii cu norma de bază în instituţie, înseamnă 
că acest prim număr tinde să se apropie într-o măsură suficient de mare de cel 
de-al doilea şi că, pentru nevoile rationamentului nostru, le putem echivala. 


DESPRE REVERSIBILITATEA ATITUDINILOR POLITICE 153 


dacă administraţia Universităţii „are sau nu dreptate”, pentru că un astfel de 
demers nu este propriu gândirii sociologice. Ceea ce ne interesează este că, în 
numai trei luni, o majoritate covârşitoare a cadrelor didactice din respectiva 
Universitate găsesc în lumea lor socială justificări suficient de convingătoare 
pentru a se delimita public de ataşamentele de valoare care le-au condus către 
învăţământul particular (de la valorile identitare intelectuale şi politice, până 
la cele pragmatice / avantaje materiale) şi pentru a accepta practici pe care le 
califică, uneori deschis, drept „nedemocratice” şi mai ales „improprii mediu- 
lui universitar”. Ceea ce înseamnă că ipoteza formulată mai sus se confirmă : 
valorile şi atitudinile cu privire la activitatea instituţională sunt, în lumea 
universitară, nu numai flexibile, dar şi reversibile, iar actorul social al 
tranziţiei este, cel puţin în lumea universitară despre care este vorba aici, 
lipsit de ataşamente de valoare atât de profunde şi stabile încât să reziste unor 
„şocuri” organizaționale. 

Vom încerca în cele ce urmează să identificăm principalele repere sociale 
care fac posibil ca o categorie de populaţie cu un nivel înalt de instruire (cultură) 
să renunţe la rezistenţă şi să accepte în cele din urmă o mobilitate aproape 
extremă a atitudinilor sale şi să vedem în ce contexte sociale de semnificare 
aceste repere devin justificări convingătoare. Altfel spus, utilizând - nu foarte 
riguros, însă — termenii foarte tehnici ai metodei experimentale, vom încerca să 
identificăm câţiva predictori ai instabilității valorilor şi atitudinilor practicate. 


2. Riscul sancţiunii iminente şi majore: pierderea locului 
de muncă / statutului. Conflictul între modelul cultural 
şi idealurile intelectual-politice 


Riscul pierderii locului de muncă / statutului este justificarea cel mai frecvent 
invocată de semnatari. Nu înseamnă că este în mod necesar cel mai puternic 
predictor, dar cu siguranţă este justificarea cel mai limpede conştientizată şi, 
după toate aparențele, cea mai legitimă în cadrul grupului. 

Textul , Declaratiei” conţine ameninţări fără echivoc, legitimându-le prin 
două proceduri: pe de o parte, invocând în trombă articole de lege şi, pe 
de altă parte, accentuând ideea de liber arbitru şi responsabilitate ale indi- 
vidului însuşi („am luat cunoştinţă de prevederile Legii 88/1993, ale Cartei 
Universităţii [...] şi ale Regulamentului privind activitatea didactică [...] în 
caz contrar fiind de acord să mă supun aplicării sanctiunii disciplinare prevă- 
zute de art. 116 lit. f din Legea nr. 88/1993, art. 100 lit. f şi art. 130 lit. i din 

Codul Muncii. / Având în vedere dispoziţiile Legii nr. 88/1993 şi prevederile 
articolului 5 al Cartei Universităţii [...], declar pe propria-mi răspundere, sub 
incidenţa art. 292 Cod Penal, că nu prestez activităţi didactice, de cercetare 
sau de altă natură pentru învăţământul privat din România. / [...] / Îmi asum 
întreaga răspundere pentru realitatea celor declarate mai sus, sub incidenţa 
prevederilor legale”). Într-un text de o jumătate de pagină, găsim treisprezece 
trimiteri normative (nouă trimiteri la prevederi legale şi alte patru la prevederi 
ale Cartei Universităţii şi ale Regulamentului privind activitatea didactică) şi 
sunt utilizaţi de opt ori termeni care accentuează ideea de liber arbitru şi 
responsabilitate personală („declar” - de trei ori, „mă oblig”, „sunt de acord”, 
„cu bună credinţă”, „pe propria-mi răspundere”, „îmi asum răspunderea”). 
Cei care au avut curiozitatea să consulte actele juridice citate au constatat că 
sancţiunea vizată se referea, în toate cazurile, la desfacerea contractului de 
muncă, adică la cea mai severă sancţiune administrativă posibilă. Aceeaşi 
sancţiune apare, de data aceasta explicit, în textul convocării primite de 
cei patru „rebeli” (calificativul a fost utilizat în presa vremii): „Senatul 
Universităţii [...] a hotărât, conform art. 116, litera (f), din Legea privind 
Statutul personalului didactic, desfacerea contractelor de muncă a [sic !] 
cadrelor didactice care nu au semnat declaraţia cu privire la desfăşurarea 

Faptul că în grupurile universitare riscul pierderii locului de muncă / 
statutului constituie justificarea cea mai acceptabilă pentru abandonul, cel 
puţin temporar şi formal, al unor valori ne conduce la problema raportului 
dintre valorile-normele politice şi intelectuale, pe de o parte, şi cele moral- 
-familiale, pe de altă parte: acestea din urmă se dovedesc, în situaţii de 
conflict valoric-normativ, mult mai puternice decât cele dintâi şi este probabil 
că, pentru cei mai mulţi, orice altă valoare poate fi sacrificată atunci când 
intră în joc responsabilitatea faţă de familie (securitatea materială / statutară 
si bunăstarea ei). Si reciproc, este foarte probabil că, pentru cei mai multi, 
forţa şi stabilitatea ataşamentelor la valori politice şi intelectuale au ca primă 
condiţie sentimentul de a se fi „achitat de datoria” faţă de familie. Într-un 
context de suspiciune structurală [a se vedea supra, pp. 59-69], ordinea cul- 
turală câştigă bătălia cu ordinea teoretic-simbolică (aici : intelectual-politică). 

3. Obligatia intelectuală-morală de a nu contrazice norma 
presupusă legitimă ; contextul incertitudinii normative 
şi incapacitatea de a recunoaşte natura valorilor 
care fundamentează practicile 


Cu sau fără intenţia autorilor săi, „Declaraţia” conţine un mesaj subliminal 
care îl pune pe cadrul didactic universitar în faţa unui test ce măsoară identi- 
tatea sa intelectuală şi morală, întrucât semnătura urmează să exprime raportul 
său, ca intelectual şi ca persoană morală, cu norma prezentată ca legitimă. 


Textul este foarte atent la rigoarea informaţiilor explicite, precizând că 
interdicţia de a presta activităţi pentru învăţământul privat face, explicit, 
obiectul unui articol din Carta Universităţii. Totodată însă, printr-un procedeu 
al asocierii sintactice, el lasă să se înţeleagă că această interdicţie ar decurge 
din legislaţia în vigoare („am luat cunoştinţă de prevederile Legii 88/1993, 
ale Cartei Universităţii [...] şi ale Regulamentului privind activitatea didac- 
tică”), informându-l astfel, printr-un implicit, pe cititor că nu este vorba 
despre o constrângere arbitrară, ci despre una legitimă : în temeiul autonomiei 
universitare, Carta poate să instituie o normă locală care nu este agreată de 
alte universităţi, dar atâta vreme cât Carta este asociată unei Legi norma 
respectivă trebuie să fie recunoscută ca legitimă de o categorie de populaţie 
superior şcolarizată (presupusă, aşadar, a poseda o cultură politică superioară). 
Raportul cu norma în cauză testează simbolic calitatea de intelectual : nici o 
persoană cultivată nu poate respinge o normă legitimă fără a se descalifica în 
această calitate. Nimeni nu poate spune cu siguranță dacă interdicţia de a 
munci în învățământul particular este într-adevăr legitimă, din perspectiva 
normelor „de drept”, dar tocmai această incertitudine generează şi întreţine 
un sentiment al riscului descalificării ca intelectual (aşa cum întreţine senti- 
mentul riscului de pierdere a locului de muncă / statutului). Ordinea „de 
drept” pe care administraţia doreşte să o instituie dobândeşte un suport 
suplimentar prin această „aducere din condei” care face apel la (auto)iden- 
tificarea intelectuală superioară, specifică categoriei de populaţie căreia i se 
adresează „Declaraţia”. 

Urmează un pasaj care, pentru analiza de faţă, este esenţial: „În conse- 
cintä, mă oblig să respect cu bună credinţă prevederile articolului [...] din 
Carta Universităţii [...]”. Două expresii aparent inofensive, dat fiind caracterul 
lor foarte familiar, îl pun pe individ în faţa unei evaluări care măsoară 

(1) respectul faţă de normele presupuse legitime („în consecinţă”) şi (2) 
ataşamentul la valorile morale („cu bună credinţă”). Ele au putut face să 
treacă neobservată, pentru mulţi, lunecarea de la termenii informativi specifici 
unei declaraţii, la termenii ideologici ai unei adeziuni-angajament („mă oblig 
să respect”) sau, altfel spus, au putut face ca mulţi să nu identifice natura 
nedemocratică a practicii instituţionale. Totuşi, unele cadre didactice au sesizat 
lunecarea, reproşându-i deschis administraţiei Universităţii întoarcerea la 
vechi practici „comunisto-securiste”. În cele din urmă însă, în faţa argu- 
mentelor morale „dacă eşti de bună credinţă...” şi „dacă toată lumea...”, au 
semnat. La rândul lor, „rebelii” se simt obligaţi să-şi justifice într-un fel sau 
altul atitudinea în faţa grupului, ca şi cum s-ar simţi vinovaţi faţă de acesta. 
Ceea ce înseamnă că şi ei trăiesc sentimentul încălcării unei norme acceptate 
de grup. Or, această normă nu poate fi aici decât fie norma prezentată de 
administraţie ca legitimă, fie o normă morală : a face „ce face toată lumea” 
Si, implicit aici, a participa la complicitatea demonstrativă pentru a nu pune 
în pericol frontierele şi imaginea grupului [pentru noţiunea de „complicitate 
demonstrativă”, a se vedea supra, pp. 71-90]. Constrângerile morale - aceea 
de a „păstra faţa” [Goffman, 1974 ; Stănciulescu, 1996] de cetăţean „de bună 
credinţă” în raport cu normele legitime, cum îi stă bine unui intelectual de 
elită, şi aceea de „a face ce face toată lumea” - s-au dovedit mai puternice 
decât ataşamentul la rafinamentele principiilor şi practicilor democratice. 


Conformitatea, cel puţin aparentă, cu norma presupusă / prezentată ca 
legitimă în media grupului este o linie morală de conduită de la care pare 
foarte greu să te sustragi în lumea universitară în tranziţie. Constatăm aici din 
nou că, mai ales dacă este combinată cu o ordine presupusă „de drept” şi pune 
în discuţie identificarea individului în categoria „intelectual”, ordinea moral- 
-interactionalä [a se vedea supra, pp. 59-69] exercită o forţă mai mare decât 
ordinea teoretică-simbolică (ataşamentul la anumite valori intelectual-politice). 
Altfel spus, în ceea ce priveşte conduitele publice ale indivizilor, recunoaşterea / 
identificarea ca membru în grup este mai puternică decât ataşamentul interior 
de valoare sau - folosind categoriile de analiză a identităţii sintetizate de 
Claude Dubar [1991, pp. 111-130] — dimensiunea relationalä a identităţii este 
mai puternică decât dimensiunea subiectivă, identitatea pentru ceilalţi este 
mai puternică decât identitatea pentru sine. 

4. „Critica artistă” şi viaţa trăită în lumi paralele: 
„carte” versus practici curente 


Totuşi, universitarii nu se consideră o categorie docilă. Dimpotrivă, identitatea 
lor intelectuală se defineşte prin atitudine critică. O atitudine care se manifestă 
fără retineri, nu numai în cadre informale, preferate de mai vârstnici, ci şi în 
cadrul unor întruniri colective (publice), unde tinerii sunt mai activi. Lucrurile 
rămân însă în limitele „criticii artiste” |Chiapello, 1998]: practicile în cauză 
sunt denuntate — public chiar, iar uneori printr-o retorică foarte agresivă — ca 
nedemocratice şi neintelectuale, unii tineri pot formula „propuneri” de schim- 
bare, dar mai nimic nu trece dincolo de acest nivel reflexiv-retoric, în planul 
acţiunii practice (în sensul de „material”-transformatoare). 

Conformarea intelectuală la norma presupusă legitimă (cu un grad mai mic 
sau mai mare de incertitudine) este în marea majoritate a cazurilor o confor- 
mare cu conştiinţa vieţii trăite inevitabil în lumi multiple şi paralele : o lume 
(ordine) simbolic-intelectuală, în care fiecare poate gândi „eu am punctul 
meu de vedere, iar acesta este că ce se petrece nu e bine, ca intelectual sunt 
foarte conştient de aceasta şi o dovedesc prin ceea ce spun / scriu”, şi o lume 
a practicilor cotidiene, complet străină de cea dintâi, în care intelectualul se 
simte victimă neputincioasă a unor decizii pe care nu le împărtăşeşte, dar pe 
care nici nu se simte dator să le controleze prin performare (de la engl. 
performance = realizare, îndeplinire, facere „materială”) competentă. Con- 
ştiinţa „existenţei tragice” [Rosca, 1978]... 


Mai vârstnicii, inclusiv membri ai Senatului şi ai consiliilor profesorale, 
adică inclusiv aceia care participă direct la elaborarea şi aprobarea deciziilor, 
continuă să opteze - cei mai multi conştient şi explicit - pentru o poziţie 
distantă în raport cu detaliile practicilor („facerilor”) cotidiene. Am arătat în 
altă parte că modelul tradiţional al intelectualului român „veritabil” este 
caracterizat tocmai prin această distanţă în raport cu „prozaicul” cotidian, cu 
acţiunea „materială”, şi că performerii şcolari ai generaţiilor postbelice 
(1950-1980) au fost educați în acest spirit, pe care l-am rezumat atunci în 
formula „«carte» versus muncă” [Stänciulescu, 1998]. Acest intelectual „veri- 
tabil” gândeşte că nimic nu este mai normal (şi economic: în acest fel îşi 
poate canaliza energia către interese de cunoaştere pe care le califică sistematic 
drept „superioare”) decât să delege nu numai organizarea practicilor curente, 
dar şi cunoaşterea detaliilor (resurse, norme, proceduri) acestor „faceri” 

prozaice : „Ştie el Rectorul ce face, el trebuie să cunoască bine legile” ; 
„Poate că aceştia sunt termenii normali ai practicii juridice, textul acesta a 
fost elaborat totuşi de un jurist”. Incertitudinea normativă şi procedurală face 
parte din identitatea sa intelectuală. Poziţia personală de membru al unei 
instanţe cu rol de decizie înseamnă, din punctul de vedere al acestui intelec- 
tual, înainte de toate o recunoaştere a meritelor intelectuale şi are prea puţin 
a face cu competențele şi performările sale managerial-birocratice. De altfel, 
limbajul grupului marchează foarte bine aceasta : Senatul Universităţii, Recto- 
rul ş.a.m.d. (ca şi consiliile facultăţilor, Decanul...) sunt desemnaţi prin 
termenul generic „Conducerea”, iar nu „administraţia” — care este termenul 
uzual în limbajul instituţional al societăţilor considerate democratice. Dife- 
renta între cei doi termeni constă în capitalul simbolic (statut, recunoaştere, 
prestigiu, putere) pe care îl conţine primul şi pe care cel de-al doilea îl pierde, 
accentuând dimpotrivă pe dimensiunea pragmatic-birocratică (în sensul pozitiv 
weberian al termenului de birocratie : rationalizare a acţiunilor grupului, în 
vederea creşterii eficienţei lor). 

Nimeni nu poate afirma că această categorie de populaţie ar fi lipsită de 
cultură, iar unii membri sunt chiar specialişti notorii ai culturii socio-politice 
şi juridice. Numai că această cultură rămâne pentru ei o cultură enciclopedic- 
-livrescă, teoretic-speculativă, forte în dimensiunile sale cognitivă şi estetică 
(a nivelul acestui segment de populaţie, categoria „frumosului” se aplică 
foarte bine activităţii intelectuale), dar incapabilă să-l facă pe posesor un 
actor socio-politic competent şi angajat într-o performare („facere”) socio- 
-politică. lar aceasta dovedeşte că o astfel de cultură nu poate fi nici un bun 
predictor şi nici o soluţie pentru evoluţiile democratice ale unei societăţi 
(aici: româneşti), dimpotrivă. 


5. „Jocul cu regula” ca strategie individuală ; 
morala demonstrativă 


Strategiile gândite pentru a face faţă situaţiei sunt cu precădere individuale. 
Mulţi adoptă conduita duplicitarä : conformarea aparentă, cu proiectul mai 
atât cât au putut semnarea documentului, unii au operat adăugiri personale pe 
marginea textului-tip : pe de o parte, ca forme de rezistenţă („critică artistă”) 
în faţa impunerii unei măsuri cu care ei nu sunt de acord, iar pe de altă parte 
ca o formă de protecţie, cel puţin morală, în cazul în care ar urma să se abată 
de la norma la care aderă formal prin semnătură. O parte au putut declara 

explicit, în cadre informale : „Oricum, eu fac ce ştiu eu, doar n-o să mă duc 
să le cer voie”. Aceştia şi alţii au sperat să poată „aranja” cu „Conducerile” 
universităţilor particulare un angajament „discret”, iar unii au făcut chiar 
demersuri în acest sens... „Jocul cu regula”, despre care am vorbit în studiul 
precedent, se dovedeşte a fi o strategie cvasi-generalizată în mediul universitar, 
iar nu specifică ex-liderilor comunişti. Nu avem aici date care să ne permită 
să aproximăm în ce măsură structurile actuale fac posibilă sau blochează 
materializarea acestui proiect de încălcare „subterană” a normei aparent 
acceptate. Ceea ce putem spune cu certitudine este că semnăturile sunt, în 
aceste cazuri, „de faţadă”, demonstrative : ele au rolul de a construi aparenţa 
că individul este „în regulă”, ajutându-l să iasă din impasul în care l-a condus 
suspiciunea structurală. 


6. Spiritul „de corp” contemplativ, 
complicitatea demonstrativă şi „solidaritatea tăcută” 


Mai tinerii caută şi soluţii colective : semnarea unei contra-declaratii de grup, 
instituirea unei proceduri de dezbatere în plenul colectivului fiecărei Facultăţi 
a tuturor deciziilor „Conducerii” Universităţii, întărirea unei organizaţii 
sindicale care s-a dovedit de-a lungul întregului deceniu un partener insigni- 
fiant al administraţiei în construcţia unei instituţii democratice... „Propu- 
nerile” de acţiune colectivă rămân însă în cadrele contemplative ale „criticii 
artiste” : tinerii universitari tind să se manifeste după regulile câmpului 
intelectual „autentic” si au dificultăţi în a „cobori” la nivelul unor „faceri” 
prozaice, nu numai crono- şi energofage, dar şi riscante din perspectiva 
identificării lor ca intelectuali „adevăraţi”. Toate soluţiile formulate rămân 
manifestări retorice ale unei culturi socio-politice complet inofensive, pentru 
Că nici o acţiune pragmatică „de corp” nu prinde substanţă : lumea universitară 
despre care vorbim aici rămâne în esenţă o lume a individualitätilor şi a 
grupurilor mici constituite în jurul acelor individualitäti ce deţin puterea 
formală, aflate în concurenţă şi lupte pentru teritorii simbolice / putere... 
„Corpul” didactic universitar se dovedeşte a fi mai curând o noţiune cu 
conţinut şi sferă virtuale. 

Ceea ce mulţi autori contemporani numesc „capital social”, îndeosebi pe 
urmele lui James Coleman [1990] şi Robert D. Putnam [1993], acea capacitate 
a grupurilor de a construi în experienţa comună valori-norme-încredere- 
-rituri... împărtăşite, în care membrii se investesc durabil şi prin mobilizarea 
cărora pot duce la capăt acţiuni coordonate prin care sunt apărate şi rezolvate 


160 DESPRE TRANZITIE SI UNIVERSITATE 


unele chestiuni de interes colectiv, pare a se manifesta în această lume 
universitară în forme foarte specifice. Cea mai evidentă în contextul discutat 
aici este morala complicitätii demonstrative : acţiunile individuale converg 
„de la sine” (în sensul unei etnometode - Garfinkel, 1984) într-o construcţie 
colectivă a evidenţelor (probelor observabile şi incontestabile) că grupul este 
„în regulă” din perspectiva normei prezentate ca legitimă. Membrii care, prin 
opoziţia lor, riscă să pună grupul într-o situaţie de abatere de la regulă sunt 
izolaţi simbolic : grupul nu le retrage complet dreptul la solidaritate, dar tra- 
sează în jurul lor un perimetru care delimitează „ne-regula”. De exemplu, puţini 
alţi membri se angajează în discuţii publice pe tema în cauză, atunci când „rebelii” 
sunt şi ei de faţă. „Solidaritatea tăcută” - pe care am semnalat-o şi în studiul 
precedent - este o strategie prin care grupul face faţă suspiciunii structurale, 
atunci când actorii sociali sunt puşi să joace pe una şi aceeaşi scenă partituri 
scrise în două registre contradictorii: pe de o parte, situaţia interactionalä 
(faţă-în-faţă) le-ar impune să „protejeze faţa” interlocutorilor (să-şi manifeste, 
dacă nu acordul, cel puţin înţelegerea faţă de atitudinea lor) ; pe de altă parte 
însă, contextul public i-ar obliga să participe la construcţia evidenţelor că, în 
calitate de membri ai grupului, ei sunt „în regulă” din perspectiva normei 
considerate a fi legitimă. Că aceste forme de „capital social” nu pot în nici un 
caz contribui la evoluţiile democratice nu mai trebuie argumentat. 


7. Incapacitatea de a controla propria traiectorie : 
vulnerabilitatea vârstelor tinere 


Din motivele arătate în introducere, nu dispunem de date exacte cu privire la 
semnatari. Avem însă câteva repere în ceea ce-i priveşte pe nesemnatari : doi 
ocupau poziţii de profesori, alţi doi poziţii de lectori (unul fiind doctorand al 
unuia dintre cei doi profesori), doi erau de sex masculin, alţi doi de sex 
feminin - câte un profesor şi un lector pentru fiecare categorie „sex” —, toţi 
aveau vârste cuprinse cu aproximaţie între 40-55 ani, trei desfăşurau activităţi 
în învăţământul particular (în aceeaşi instituţie), iar unul nu. Aproximativ 
aceleaşi caracteristici socio-demografice (vârstă medie, poziţie medie-supe- 
rioară în ierarhie, doi dintre ei sot-sotie) le au cadrele didactice care au 
manifestat o rezistenţă cunoscută semnificativă şi, de asemenea, acelea care 
au solicitat transferul. 


Dacă adăugăm la aceste date cantitative sumare unele date calitative cu 
privire la autoperceptia poziţiei şi a traiectoriei, vom conchide că, în măsura 

în care putem identifica un predictor pentru stabilitatea atitudinilor, acesta nu 
este vârsta tânără, ci mai curând garanţiile de care dispune individul cu 
privire la şansele sale de a controla propria traiectorie. Sau, mai exact, aceste 
garanţii constituie ceea ce specialiştii experimentului numesc un „moderator” 
între vârstele tinere şi stabilitatea atitudinilor. Atâta vreme cât îşi percepe 
poziţia / traiectoria ca dependentă de decizii in- sau greu controlabile, indi- 
vidul va manifesta atitudinea care poate contribui la rămânerea sa pe traiectorie — 
ca să utilizăm din nou limbajul lui Pierre Bourdieu [1979] —, glisând într-o 
direcţie sau în alta, în funcţie de atitudinea acelora de care depinde, cel puţin 
în viziunea sa, traseul său instituţional (vom reveni mai jos asupra condiţiilor 
care întreţin o autoperceptie a traiectoriei ca dependentă de factori exteriori). 
În consecinţă, în contextul dat, tinerețea pare mai curând un predictor al 
instabilității atitudinilor manifeste decât un factor al evoluţiilor democratice. 


8. Sentimentul că autoritatea poate fi exercitată arbitrar ; 
distanţa între normele instituţionale şi practicile cotidiene ; 
„jocul cu regula” ca strategie managerială 


Incapacitatea, mai ales a tinerilor, de a controla propria traiectorie este 
corelată cu sentimentul lor că puterea poate fi exercitată arbitrar, că nu există 
norme suficient de clare şi eficace care să-l protejeze pe individul care refuză 
să se supună. Multe producţii verbale ale actorilor în situaţie exprimă acest 
sentiment : „Nu vreau să-mi facă probleme” ; „Nu te poţi pune cu ei” ; „Poţi 
să fii tu oricât de bun şi de corect, dacă vor să-ţi facă probleme, îţi fac” ; „Am 
impresia că simtiti din când în când nevoia unei doze suplimentare de stress”... 

Un astfel de sentiment nu este defel lipsit de fundament. Să revenim la 
textele oficiale pe care le-am citat. Ele ne indică înainte de toate o situaţie 
anomică. „Declaraţia” ameninţă direct cu pedeapsa administrativă „capitală” 
în cazul în care interdicţia formulată nu este respectată şi, cu toate că există 
o tradiţie potrivit căreia sancţiunile administrative se aplică progresiv, de la 
cea mai uşoară, la cea mai gravă, nimeni nu ştie dacă există un document 
formal care să prevadă explicit o astfel de regulă procedurală. „Convocarea” 
trimisă celor patru „rebeli” merge şi mai departe. Ea le aduce la cunoştinţă că 
„Senatul Universităţii [...] a hotărât, conform art. 116, litera (f), din Legea 
privind Statutul personalului didactic, desfacerea contractelor de muncă a 
[sic ! ] cadrelor didactice care nu au semnat declaraţia [s.n., E.S.] cu privire 
la desfăşurarea activităţii în învăţământul particular”. Cu alte cuvinte, Senatul 
nici nu mai aşteaptă ca cei în cauză să încalce interdicţia, îi sancţionează 

direct, cu „pedeapsa capitală”, numai pentru faptul de a fi refuzat să semneze. 
Şi invocă drept fundament al deciziei luate un act normativ (Legea privind 
Statutul personalului didactic), acelaşi care prevede la articolul 115 - adică 
imediat înaintea articolului invocat de administraţia însăşi —, că un cadru 
didactic „răspunde disciplinar pentru [1] încălcarea îndatoririlor ce îi revin 
potrivit contractului individual de muncă, precum şi [2] pentru încălcarea 
normelor de comportare, care dăunează interesului învăţământului şi presti- 
giului instituţiei”. Cum refuzul de a semna un act impus de administraţie nu 
contravenea unei prevederi din contractul individual de muncă (de altfel 
inexistent în instituţie) şi este greu de demonstrat în ce fel ar putea dăuna în 
cazul dat un astfel de refuz „interesului învăţământului şi prestigiului insti- 
tutiei”, rezultă că un act normativ a putut fi utilizat exclusiv demonstrativ, 
pentru a crea aparenţa de legitimitate a unei decizii pentru care, în fapt, nu 
sunt furnizate temeiurile juridice. 


Cele două texte probează utilizarea „jocului cu regula ” ca strategie mana- 
gerială în raporturile angajat-angajator. Într-un limbaj mai radical, am putea 
foarte bine vorbi despre „jocul cu regula” ca strategie de manipulare manage- 
rială a deciziilor individuale, iar în această strategie administraţia exploatează 
(cu succes) incertitudinea normativă a salariaţilor şi, ca o consecinţă a 
acesteia, incapacitatea lor de a deosebi arbitrarul de legitim. Ce anume face 
ca administraţia să poată folosi „la vedere” (ca şi cum ar fi legitimă) o 
strategie în principiu ilegitimă ? O producţie verbală generată în dialogul din 
cadrul „întâlnirii cu comisia special constituită” indică o conştiinţă clară a 
distanţei dintre normele formal-simbolice şi practicile instituţionale cotidiene : 
„rebelul” care îşi argumentează poziţia apelând la principiile democratice de 
funcţionare a instituţiei este calificat drept „visător”. Fraza („Eu cred că 
dumneavoastră sunteţi o visătoare” ) este pronunţată cu un ton şi modelează un 
context (o atmosferă) care arată că membrii înțeleg o astfel de conduită. Ceea 
ce înseamnă că ea le este familiară ca opţiune posibilă, altfel spus legitimă şi 
într-un fel demnă de admiraţie (în fapt, ea exprimă situarea în sfera valorilor 
simbolic-intelectuale care, după cum am observat deja, reprezintă capitalurile 
cele mai legitime ale câmpului universitar). Numai că a gândi că valorile 
respective pot fi transferate din „lumea ideilor” în aceea a practicilor „mate- 
riale” este, pentru aceşti membri, un „vis” : o administrare eficace pare, din 
perspectiva managerului însuşi, imposibilă în condiţiile respectului principiilor 
şi normelor legitime, iar aceasta ne trimite din nou la fenomenul pe care 
sociologii îl numesc anomie. 


DESPRE REVERSIBILITATEA ATITUDINILOR POLITICE 163 


9. Paternalismul oligarhic şi opoziţia , Conducere”-salariati 


PEL 


Desfăşurarea întâlnirii „rebelilor” cu „comisia special constituită” oferă, de 
asemenea, indicii că cel puţin unii membri ai administraţiei universitare 
(întreaga comisie este alcătuită din membri ai Senatului) fie împărtăşesc 
într-adevăr sentimentul că deciziile sunt puternic dependente de factori subiec- 
tivi şi conjuncturali, fie încearcă numai să folosească acest „argument” în 
dialogul cu angajaţii. lată numai câteva secvenţe. Un membru al comisiei 
încearcă să contracareze un argument al „rebelului”, întrebând spontan: 
„Vrei să vă retragem titlul [de profesor] ?”, cu alte cuvinte sugerând că, în 
pofida normelor care reglementează acordarea titlurilor academice, acestea 
din urmă rămân totuşi foarte puternic dependente de o voinţă oligarhică 
conjuncturală. Un alt membru se autoculpabilizează - cu o naturalete care 
probează certitudinea sa în normalitatea socială a atitudinii exprimate — pentru 
faptul de a fi contribuit, printr-o „luare de cuvânt” în Senat, la construcţia deci- 
ziei favorabile obţinerii titlului academic respectiv şi îi reproşează, implicit, 
„rebelului” faptul de a nu manifesta recunoştinţă faţă de această voinţă 
oligarhicä : „Mi-e ruşine şi pentru mine, şi pentru dumneavoastră”. Atâta 
vreme cât poziţia / traiectoria este (gândită ca) dependentă de voinţa conjunc- 
turală a „Conducerii”, o normă morală l-ar obliga pe individ să-şi manifeste 
recunoştinţa faţă de „binefăcătorii” săi, care au contribuit la construcţia unui 
context favorabil, iar faptul că el pare să ignore total că traiectoria sa a fost 
guvernată de voințe umane şi de conjuncturi, iar nu de valori şi norme îl 
declasează moral, punându-l totodată în situaţie delicată pe „binefăcătorul” 
său care se simte responsabil pentru „ingratitudinea” celui pe care l-a susţinut. 

În fapt, avem aici imaginea limpede a unui paternalism oligarhic ca 
principiu de funcţionare a Universităţii, o imagine pe care şi alte secvenţe o 
confirmă. Astfel, se afirmă cu mare siguranţă că „instituţia vă poate cere 
orice adeziune şi orice angajament”, iar în vreme ce „rebelul” argumentează 
că a fost convocat complet nejustificat / abuziv (nu desfăşura activităţi în învă- 
tämântul privat şi informase în scris administraţia în legătură cu acest fapt cu 
o lună în urmă, refuzând însă explicit „angajamentul-adeziune”), i se acordă 
părinteşte iertarea, spunându-i-se în două rânduri „Eu zic să vă cereti scuze 
[sic ! ] că ne-ati făcut să venim aici [sic ! | [...] şi să nu mai pierdem timpul”. 


Glisările în direcţia autorităţii oligarhice se apropie uneori de limita 
celebrului „Statul [instituţia] sunt eu”. Dacă revenim la fraza citată mai sus, 
„instituţia vă poate cere orice adeziune şi orice angajament”, vedem că ea 

conţine ideea opoziţiei între instituţie, echivalatä aici cu administraţia 
(în limbajul grupului: „Conducerea”), şi angajat. Aceeaşi opoziţie „Con- 
ducere”-salariati o regăsim într-o altă producţie verbală a actorilor în context : 
„Lăsaţi-ne să clädim, asta vrem să facem” (în context: „o atmosferă univer- 
sitară bazată pe valorile libertăţii şi democraţiei”). Din perspectiva „Condu- 
cerii”, democraţia nu se construieşte cu salariaţii, ci mai curând pentru ei, iar 
uneori împotriva lor (perspectivă care nu este întru totul neîntemeiată, căci, 
dacă ţinem seama de fenomenele dezvăluite pe parcursul acestei analize, 
recunoaştem aici un cerc vicios pe care l-am creionat şi în primul studiu al 
acestui volum). În sfârşit, în măsura în care relatarea este exactă, glisarea 
poate avansa până la limitele unui „stat în stat”: un membru marcant al 
administraţiei ar fi afirmat în dialogul cu un alt „rebel” că „Senatul a anulat” 
o hotărâre judecătorească (aceea prin care interdicţia de a presta activităţi în 
unităţi de învăţământ particulare era declarată neconformă cu normele legale 
în vigoare). 


Concluzii 


Am procedat în paginile precedente la exploatarea calitativ-sociologică a unui 
cvasi-experiment natural din lumea universitară, care probează instabilitatea 
atitudinilor politice (manifeste), iar aceasta chiar în segmente sociale presu- 
puse a fi principalele purtătoare ale valorilor democratice : categoriile „cu un 
înalt nivel de cultură” - inclusiv cultură socio-politicä - şi, în interiorul 
acestora, tinerii. Ceea ce înseamnă că nici „nivelul de cultură ”, nici vârstele 
tinere nu Sunt, luate ca atare, buni predictori ai comportamentelor democratice 
în contextul societăţii româneşti actuale. Elementul care ar putea deschide aici 
un teren important al interogatiilor cu privire la evoluţiile viitoare este raportul 
dintre atitudini şi valori: în măsura în care sunt practicate sistematic un timp 
suficient de îndelungat, atitudinile - chiar dacă initial „de faţadă”, deci lipsite 
de fundamentul unui ataşament subiectiv de valoare - pot conduce progresiv 
la ataşamentul de valoare corespunzător. Altfel spus, ce ataşamente de valoare 
putem aştepta de la o generaţie tânără care experimentează sistematic în 
cursul practicilor cotidiene atitudini aflate în opoziţie, fie şi numai formală, 
cu valorile democratice ? Nu riscăm ca aceste atitudini să creeze ataşamentele 
de valoare care să le justifice, pentru că numai astfel subiectul îşi poate 
reconstitui coerenţa personală ? Posibile soluţii sunt sugerate de doi moderatori 
ai corelatiilor dintre comportamentele democratice şi nivelul de cultură, 
respectiv vârstele tinere : cultura politică operațională / „aplicată ” (în locul 


DESPRE REVERSIBILITATEA ATITUDINILOR POLITICE 165 


actualei culturi enciclopedic-livreşti) şi, respectiv, garanţiile de care dispun 
tinerii pentru controlul traiectoriilor lor socio-profesionale (în locul actualei 
dependențe de o voinţă oligarhică sau totalitară). 

Analizele arată că, în condiţii de suspiciune structurală semnificativă [a se 
vedea supra, pp. 59-69], valorile şi normele care tin de ordinea institutional- 
-simbolică sunt cele mai fragile: modelul cultural tradițional şi morala 
interacțională se dovedesc a le furniza actorilor sociali repere (constrângeri) 
mult mai puternice decât ordinea „de drept” şi ideologia democratică modernă. 
Intelectualul ataşat profund şi ireversibil acestor din urmă valori, care ar putea 
spune „Eu am văzut idei [aici: democratice]”, este rarisim, la fel ca în 
societatea în care se zbate neputincios Gelu Ruscanu, personajul din Jocul 
ielelor al lui Camil Petrescu, din care am preluat metafora. În aceste contexte 
de suspiciune structurală, actorii ies din impas dezvoltând strategii specifice 
de articulare a diferitelor modele de orientare (constrângeri), cele mai multe 
fiind structuri ale experienţei instituite într-un trecut mai apropiat sau mai 


îndepărtat : conştiinţa vieţii asumate ca „existenţă tragică” în lumi multiple si 
3» 


paralele ; „critica artistă” ; „jocul cu regula” şi complicitatea demonstrativă ; 
spiritul „de corp” contemplativ şi „solidaritatea tăcută”... 


Corelate cu alte observaţii de pe parcursul acestui volum, cele spuse conduc 
la concluzia că nici un proiect de schimbare ideologico-politică nu are şanse 
de reuşită atunci când practicile instituţionale curente intră în conflict cu 
valori ale modelului cultural-interactional. În măsura în care lucrurile stau 
astfel, pentru ca un regim democratic să fie susţinut „de jos” (de mase), este 
necesar ca guvernanţii să se asigure că practicile cotidiene nu îi aduc pe 
actorii sociali în situaţia de a alege între valorile tradiţionale şi noile valori. În 
caz contrar, continuăm să rămânem prinşi în clivajul dintre ideologia procla- 
mată şi practici, pe care l-am semnalat cu opt ani în urmă [a se vedea supra, 
pp. 29-40], iar cu timpul ajungem să gândim, precum unii dintre subiecţii 
despre care am vorbit în paginile precedente, că democraţia trebuie nu con- 
struită împreună, ci impusă. 

Tot cu opt ani în urmă semnalam unele „avataruri ale democraţiei într-o 
societate în tranziţie” [a se vedea supra, pp. 15-26], pentru ca astăzi să consta- 
tăm că universitatea mai funcţionează încă după principii paternalist-oligar- 
hice, iar anumite conjuncturi îl pot încă aduce pe lider în pozitii totalitare, 
indiferent de posibilitatea ca nimeni să nu dorească acest lucru. Terenul care 
continuă să rămână mult prea puţin lucrat este acela al mecanismelor de 
control al exerciţiului local al autorităţii — care riscă să alunece foarte uşor în 
arbitrar. Dintre aceste mecanisme, acelea ale controlului „de jos” - care sunt 

proprii regimurilor democratice - se dovedesc extrem de precare, iar la 
această precaritate contribuie un număr mare de fenomene (anomie şi incer- 
titudine normativă ; dependenţa statutară şi lipsa garantiilor legate de controlul 
propriei traiectorii ; cultură politică livrescă ; unele structuri-ale-experientei 
moştenite, cum ar fi „jocul cu regula” sau complicitatea demonstrativă etc.) 
ce blochează participarea [pentru o sinteză foarte recentă şi documentată a 
studiilor cu privire la participare, a se vedea Bădescu, 2001]. 

